ΤΟ ΑΣΤΙΚΟ ΠΡΑΣΙΝΟ ΚΑΙ Η ΔΙΑΧΕΙΡΙΣΗ ΤΟΥ ΑΠΟ ΤΟΥΣ ΟΤΑ

Ι. ΕΙΣΑΓΩΓΙΚΕΣ ΠΑΡΑΤΗΡΗΣΕΙΣ

Η ποιότητα του δημόσιου χώρου αντικατοπτρίζει το επίπεδο διαβίωσης των κατοίκων της πόλης, αποτυπώνει την ταυτότητά της και συνιστά προνομιακό χώρο προβολής των οικονομικών πολιτικών και κοινωνικών σχέσεων.
 Η έμφαση στον δημόσιο χώρο υλοποιεί το δικαίωμα του πολίτη να αποκαταστήσει την ποιότητα της καθημερινής του ζωής στην πόλη και τη γειτονιά του.

Στην Ελλάδα ο δημόσιος χώρος συνήθως προκύπτει συμπτωματικά, ως περίσσευμα από την ανοικοδόμηση, κι όχι ως αποτέλεσμα συγκεκριμένων πολεοδομικών πρωτοβουλιών και κυκλοφοριακών παρεμβάσεων.
 Η ταυτότητά του συντίθεται από ένα  μωσαϊκό χώρων, όπως πλατείες, πεζόδρομοι, καθώς και χώροι παραμελημένοι και αναξιοποίητοι, που δεν ενδείκνυται να χρησιμοποιηθούν ως χώροι ανήκοντες στο κοινό. 

H αποτελεσματική διαχείρισή του προσκρούει στην αδυναμία της Πολιτείας: α) να τον περιφρουρήσει, για παράδειγμα από την παράνομη στάθμευση αυτοκινήτων και δικύκλων, τις καταλήψεις του από παρόδιες χρήσεις και εν γένει τις πάσης φύσεως καταστροφές του, οι οποίες στην καλύτερη περίπτωση αποκαθιστώνται με την παρέλευση μεγάλου χρονικού διαστήματος,
 και β) να καθορίσει τη φυσιογνωμία και την αισθητική του
 με συλλογικές, ανοιχτές, δημοκρατικές και ολοκληρωμένες διαδικασίες.


ΙΙ. ΟΙ ΕΛΕΥΘΕΡΟΙ ΧΩΡΟΙ ΕΝ ΓΕΝΕΙ

1. Εννοιολογική αποσαφήνιση των ελεύθερων χώρων

Οι αναφορές της θεωρίας
 και της (πολεοδομικής) νομοθεσίας και νομολογίας
 στις έννοιες «δημόσιος χώρος», «ελεύθερος χώρος», «κοινόχρηστος χώρος», «κοινόχρηστοι πράσινο», «αστικό πράσινο», «αστικός υπαίθριος χώρος», χωρίς ιδιαίτερη έμφαση στις μεταξύ τους διακρίσεις, αναδεικνύει τη νοηματική τους συνάφεια, που συχνά οδηγεί στην εσφαλμένη ταύτισή τους στην πράξη. Όπως προκύπτει, οι έννοιες αυτές αντιμετωπίζονται συχνά ως ταυτόσημες, προκειμένου να χαρακτηρίσουν κάθε ανοικτό δημόσιο χώρο, στον οποίο οι πολίτες έχουν ακώλυτη πρόσβαση ή και εν γένει κάθε έκταση χωρίς κτίσμα. Ωστόσο, οι ελεύθεροι χώροι χαρακτηρίζονται από μεγάλη ποικιλία: περιλαμβάνουν το αστικό πάρκο, το άλσος, την παιδική χαρά, την πλατεία, το πεζοδρόμιο, το κοινόχρηστο πλακόστρωτο, τον ποδηλατόδρομο.
 Στην ευρύτερη έννοια των ελεύθερων χώρων εμπίπτουν, ακόμη, λόγω του μεγέθους και της σημασίας τους για τη βιωσιμότητα της πόλης, και περιφραγμένες ιδιωτικές ή δημόσιες εκτάσεις πρασίνου, όπως, για παράδειγμα, ένα μεγάλο παλαιό κτήμα στο εσωτερικό μίας πόλης ή ένα εγκαταλελειμμένο στρατόπεδο. Ιδιαίτερη σημασια έχουν, επίσης, και επιφάνειες πρασίνου που λειτουργούν συμπληρωματικά/συνοδευτικά προς άλλες λειτουργίες, όπως το πράσινο μιας αθλητικής εγκατάστασης, μίας πανεπιστημιούπολης, ενός σχολικού συγκροτήματος, ενός νοσοκομείου, ενός  αρχαιολογικού χώρου,
 που, με τον σχεδιασμό τους, ενισχύουν τους συνολικούς ελεύθερους χώρους της πόλης. Ιδιαίτερος είναι και ο ρόλος των  ιδιωτικών ακάλυπτων χώρων των οικοπέδων,
 που αφήνονται υποχρεωτικά για τον αερισμό και τον φωτισμό των κτιρίων και δεν είναι προσβάσιμοι σε όλους. Και οι χώροι αυτοί έχουν ιδιαίτερη σημασία για τη λειτουργική συγκρότηση του αστικού χώρου και συμβάλουν στη διαμόρφωση του αστικού περιβάλλοντος, δεν μπορούν, κατά την αυστηρότερη θεώρηση, να προσμετρηθούν στους ελεύθερους χώρους μίας πόλης,
 και δεν θα μας απασχολήσουν στο πλαίσιο της παρούσας μελέτης.

Σημαντικό βήμα προς την κατεύθυνση της αποτελεσματικής προστασίας των ελευθέρων χώρων αποτελεί η εννοιολογική αποσαφήνιση των ειδικότερων διακρίσεων τους και του περιεχομένου τους, όπως οι έννοιες αυτές απαντώνται στην πολεοδομική θεωρία και πράξη, προκειμένου περαιτέρω να διερευνηθεί το καθεστώς διαχείρισής τους.

2. Τυπολογία ελεύθερων χώρων - κριτήρια κατηγοριοποίησης

Σε μία απόπειρα για την κατάταξη των ελεύθερων χώρων σε επιμέρους κατηγορίες,
 αναδείχθηκαν από ορισμένους συγγραφείς
 τα ακόλουθα κριτήρια διάκρισης με τις αντίστοιχες ομαδοποιήσεις:

α) Με βάση τη θέση τους στην πόλη και σε σχέση με αυτήν, οι ελεύθεροι χώροι διακρίνονται σε  αστικούς, όπως μια πλατεία στο κέντρο της πόλης, και περιαστικούς, όπως ένα περιαστικό πάρκο ή περιαστικό δάσος, στα όρια του πολεοδομικού συγκροτήματος.
β) Με βάση τη σημασία τους για την πόλη, διακρίνονται σε τοπικούς, όπως ένα μικρό δημοτικό πάρκο ή πλατεία, υπερτοπικούς, όπως για παράδειγμα η πλατεία της Ν. Σμύρνης ως τόπος αναψυχής πολλών δήμων της Ανατολικής Αθήνας, και μητροπολιτικούς, όπως το πάρκο «Α. Τρίτσης».
γ) Με βάση το ιδιοκτησιακό καθεστώς, σε δημόσιους, όπως ένας δρόμος, και ιδιωτικούς, όπως ο ακάλυπτος χώρος μιας πολυκατοικίας.

δ) Με βάση τη χρήση τους, σε κοινόχρηστους και μη.

ε) Με βάση τη λειτουργία τους, σε χώρους πρασίνου, συνάθροισης, όπως μια πλατεία, άθλησης, περιπάτου, κυκλοφορίας, όπως μία οδός, πολιτισμού ή σε χώρους που συνδυάζουν τα πιο πάνω
.
Ευνόητο είναι ότι τα ανωτέρω κριτήρια μπορεί να συνδυάζονται μεταξύ τους, δημιουργώντας επιμέρους κατηγορίες ελευθέρων χώρων. Έτσι, για παράδειγμα, η διάκριση ενός χώρου, με βάση τη λειτουργία του, σε χώρο πρασίνου, κυκλοφορίας ή συνάθροισης, μπορεί να ισχύει τόσο για έναν, με βάση το ιδιοκτησιακό καθεστώς και τη χρήση του, δημόσιο κοινόχρηστο όσο και για έναν ιδιωτικό χώρο.

Στα κεφάλαια που ακολουθούν, για τις ανάγκες της παρούσας μελέτης, θα μας απασχολήσουν δύο βασικές κατηγορίες ελεύθερων χώρων διακριτές μεταξύ τους: α) οι αστικοί κοινόχρηστοι χώροι πρασίνου και β) οι ιδιωτικοί ελεύθεροι χώροι πρασίνου.
 Κύριο συστατικό στοιχείο και των δύο κατηγοριών αποτελεί το πράσινο, με τις όποιες ποσοτικές και ποιοτικές διαφοροποιήσεις και διακρίσεις του, με βάση τη προέλευση (αυτοφυές – ανθρωπογενές), τον χαρακτήρα (αστικό, αγροτικό και δασικό),
 και το ύψος του (χαμηλό – υψηλό). 

Οφείλει ήδη στο σημείο αυτό να υπογραμμισθεί ότι οι επιμέρους διακρίσεις του πρασίνου δεν θα πρέπει να θεωρούνται ήσσονος σημασίας. Η χρήση του κατάλληλου, για κάθε χώρο, τύπου βλάστησης είναι ουσιώδης για την αποτελεσματική επιτέλεση της λειτουργίας του. Όπως αναφέρεται χαρακτηριστικά, στο μητροπολιτικό συγκρότημα της Αθήνας, η μη χρησιμοποίηση των 2/3 των ελεύθερων χώρων κατά την διάρκεια του χειμώνα οφείλεται στον σχεδιασμό τους και την αφιλόξενη βλάστηση που φιλοξενούν (κυπαρίσσια, χαλέπιος πεύκη, βλαστητικό «χάος»).

ΚΕΦΑΛΑΙΟ Α΄

ΑΣΤΙΚΟΙ ΚΟΙΝΟΧΡΗΣΤΟΙ ΧΩΡΟΙ ΠΡΑΣΙΝΟΥ

Ι. Κοινόχρηστοι χώροι εν γένει

1. Οι ρυθμίσεις του ΑΚ

Οι κοινόχρηστοι χώροι είναι ζωτικής σημασίας για την οργάνωση του αστικού ιστού, αφού εξυπηρετούν τις ανάγκες των κατοίκων και οδηγούν σε αναβάθμιση της ποιότητας ζωής τους.

Κοινόχρηστοι χώροι είναι οι κάθε είδους δρόμοι, πλατείες, άλση και γενικά οι προοριζόμενοι για κοινή χρήση ελεύθεροι χώροι, που καθορίζονται από το εγκεκριμένο ρυμοτομικό σχέδιο του οικισμού ή έχουν τεθεί σε κοινή χρήση με οποιοδήποτε άλλο νόμιμο τρόπο.

Στην έννοια των κοινόχρηστων πραγμάτων αναφέρεται κατ’ αρχάς ο Αστικός Κώδικας στην ΑΚ 967, που ορίζει ότι «Πράγματα κοινής χρήσης είναι ιδίως τα νερά με ελεύθερη και αέναη ροή, οι δρόμοι, οι πλατείες, οι γιαλοί, τα λιμάνια και οι όρμοι, οι όχθες πλεύσιμων ποταμών, οι μεγάλες λίμνες και οι όχθες τους», σε συνδυασμό με την ΑΚ 968, που ορίζει ότι «Τα κοινόχρηστα πράγματα, εφόσον δεν ανήκουν σε δήμο ή κοινότητα, ή ο νόμος δεν ορίζει διαφορετικά, ανήκουν στο δημόσιο». Περαιτέρω, κατά την ΑΚ 968, η κυριότητα των πραγμάτων κοινής χρήσης ανήκει στο Δημόσιο, εφόσον δεν πρόκειται για κοινόχρηστα πράγματα των δήμων και κοινοτήτων, η δε νομολογία αναγνωρίζει στους δήμους και κοινότητας δικαίωμα κυριότητας στα κοινόχρηστα πράγματα που βρίσκονται εντός των διοικητικών τους ορίων
.

Κατά τον Αστικό Κώδικα, τα κοινής χρήσης πράγματα (μεταξύ των οποίων και οι δρόμοι, κατά την απαρίθμηση της ΑΚ 967) προορίζονται για τη θεραπεία δημοσίου συμφέροντος και λαμβάνουν τον προορισμό αυτό με τους ακόλουθους τρεις τρόπους:

α) από το νόμο, δηλαδή είτε με τον χαρακτηρισμό τους από το ρυμοτομικό σχέδιο, ή με τη δημοσίευση της πράξης αναδασμού κατά το ν. 674/77 (ΕιρΚουφ 71/1996, ΑρχΝ 1997.556), ή με την κύρωση οριστικής διανομής ακινήτων κατά τις διατάξεις του Αγροτικού Κώδικα (ΠολΠρωτΘεσ 30241/1998, Αρμ. 2000.203).
 

β) με τη βούληση του ιδιοκτήτη, που τα θέτει στην κοινή χρήση με νομότυπη δικαιοπραξία (διαθήκη ή δωρεά) ή με παραίτηση από την κυριότητα, με σκοπό να καταστούν κοινόχρηστα (ΑΠ 298/1969 ΝοΒ 17/1098, ΕφΑθ 613/1970 Αρμ. ΚΔ/731). Μόνη η βούληση του ιδιοκτήτη δεν αρκεί για να χαρακτηριστεί πράγμα ως κοινόχρηστο, χωρίς την μονομερή εκ μέρους του Κράτους, πράξη της καθιερώσεως, που μπορεί να εκδηλώνεται ρητώς ή σιωπηρώς (Π.Δ. Δαγτόγλου, Γενικό Διοικητικό Δίκαιο, ε΄ έκδ. 2004, σ. 810 επόμ.).

γ) με την αμνημονεύτου χρόνου αρχαιότητα, κατά το προϊσχύσαν του ΑΚ δίκαιο (vetustas) (ΑΠ 232/92, ΕλλΔ/νη 29.1360, ΑΠ 1427/97, ΕλλΔ/νη 39.853).

Με την καθιέρωση ενός πράγματος ως κοινόχρηστου, δημιουργείται ιδιωτικού δικαίου σχέση του πολίτη προς το πράγμα αυτό, συνιστάμενη στην εξουσία του ατόμου να το χρησιμοποιεί ελεύθερα για παροδική χρήση, εξουσία απορρέουσα από δικαίωμα στην προσωπικότητα (ΑΚ 57)
.

Τέλος, ο Αστικός Κώδικας (άρθρο 970) δίνει το δικαίωμα στην αρχή, στην κυριότητα της οποίας βρίσκεται το κοινόχρηστο πράγμα, να παραχωρήσει σε ιδιώτες δικαιώματα επ’ αυτού και να εισπράττει τέλη (άρθρο 3 του Ν. 1512/1985 και άρθρο 3 του Ν. 1080/1980) ή να συνάπτει με ιδιώτες συμβάσεις μίσθωσης του κοινόχρηστου πράγματος (Ν. 2009/1992). Οι άδειες παραχώρησης σχεδόν πάντοτε ταυτίζονται με άδειες ολικής ή μερικής κατοχής του κοινόχρηστου χώρου. Με αυτόν τον τρόπο, και έναντι σημαντικών χρηματικών ποσών, δίνονται άδειες σε εστιατόρια και καφετέριες για την ανάπτυξη τραπεζοκαθισμάτων σε πεζοδρόμια και πλατείες, για την εγκατάσταση περιπτέρων ή την έκθεση εμπορευμάτων πάνω στα πεζοδρόμια.

2. Αστικοί κοινόχρηστοι χώροι κατά την πολεοδομική νομοθεσία

Εντός των πόλεων και των οικισμών, τους κοινόχρηστους χώρους καθορίζει το εγκεκριμένο ρυμοτομικό ή πολεοδομικό σχέδιο, σύμφωνα με τα άρθρα 153 ΚΒΠΝ, που κωδικοποιεί το άρθρο 2 του ν.δ. 17.7/16.8.23, και 242 παρ. 1 ΚΒΠΝ, που κωδικοποιεί το άρθρο 2 παρ. 1 ν. 1577/1985, ΓΟΚ/1985). 

Σύμφωνα, ειδικότερα, με το άρθρο 153 ΚΒΠΝ, τα σχέδια πόλεων καθορίζουν αφενός «α) τις οδούς, τις πλατείες, τους κοινόχρηστους κήπους, τις πρασιές και άλση και γενικά τους κοινόχρηστους χώρους που είναι αναγκαίοι για κοινωφελείς σκοπούς», αφετέρου τα οικόπεδα για την ανέγερση κτιρίων κοινής ωφελείας καθώς και τους οικοδομήσιμους χώρους.

Σύμφωνα με το άρθρο 242 ΚΒΠΝ (με την οποία κωδικοποιείται το άρθρο 2 του ν. 1577/85, ΓΟΚ/1985), στο πλαίσιο εφαρμογής των διατάξεων του ΓΟΚ, ως «κοινόχρηστοι χώροι» νοούνται οι κάθε είδους δρόμοι, πλατείες, άλση και γενικά οι προοριζόμενοι για κοινή χρήση ελεύθεροι χώροι, που καθορίζονται από το εγκεκριμένο ρυμοτομικό σχέδιο του οικισμού ή έχουν τεθεί σε κοινή χρήση με οποιοδήποτε άλλο νόμιμο τρόπο (παρ. 2).

Τέλος, κατά την πρόβλεψη του αρ. 1 παρ. Α΄ του π.δ. 23.2./6.3.1987 «Κατηγορίες και περιεχόμενο χρήσεων γης» (ΦΕΚ Δ΄ 166/6.3.1987) (αρ. 230 ΚΒΠΝ), μεταξύ των 9 κατηγοριών χρήσεων γης που καθορίζονται στις περιοχές των ΓΠΣ, σύμφωνα με την γενική πολεοδομική λειτουργία τους, περιλαμβάνεται και η κατηγορία (γενική πολεοδομική λειτουργία) υπ’ αριθμ. 9 «Ελεύθεροι χώροι – αστικό πράσινο». Σύμφωνα επίσης με την ρύθμιση της επόμενης παρ. Β του ιδίου άρθρου 1 (αρ. 230 ΚΒΠΝ), μεταξύ των 27 προβλεπόμενων χρήσεων που καθορίζονται σύμφωνα με την ειδική πολεοδομική λειτουργία τους και συνιστούν σε διαφορετικό κάθε φορά μεταξύ τους συνδυασμό, το περιεχόμενο καθεμίας από τις προαναφερόμενες κατηγορίες χρήσεων γης, περιλαμβάνεται και η χρήση (ειδική πολεοδομική λειτουργία) υπ’ αριθμ. 25 «Ελεύθεροι κοινόχρηστοι χώροι (πλατείες, πάρκα, άλση, οδοί, παιδικές χαρές κ.λπ.)». Ειδικότερα, κατά την διάταξη του άρθρου 9 «Περιεχόμενο ελεύθερων χώρων – αστικού πρασίνου» του ως άνω π.δ. 23.2./6.3.1987 (άρθρο 238 ΚΒΠΝ), που καθορίζει περιοριστικά τις ειδικές χρήσεις που εντάσσονται στην κατηγορία (γενική πολεοδομική λειτουργία) των «Ελευθέρων χώρων – αστικού πρασίνου», προβλέπεται ότι στις περιοχές αυτές επιτρέπονται περιοριστικά μόνο αναψυκτήρια, αθλητικές εγκαταστάσεις, πολιτιστικά κτίρια και εν γένει πολιτιστικές εγκαταστάσεις, και χώροι συνάθροισης κοινού.

Οφείλει να σημειωθεί ότι, στις κατ’ ιδίαν χρήσεις (ειδικές πολεοδομικές λειτουργίες) που καταγράφονται ως περιεχόμενο της κατηγορίας (γενικής πολεοδομικής λειτουργίας) των «Ελευθέρων χώρων – αστικού πρασίνου» του άρθρου 9 π.δ. 23.2./6.3.1987, δεν περιλαμβάνεται ρητώς και η χρήση των «ελεύθερων κοινόχρηστων χώρων». Μάλιστα, παρατηρείται ότι η χρήση αυτή, καίτοι καταγράφεται μεταξύ των ειδικών πολεοδομικών λειτουργιών που μπορούν να αποτελέσουν περιεχόμενο της κάθε μίας κατηγορίας χρήσεων, ωστόσο δεν περιλαμβάνεται σε καμία από τις κατηγορίες αυτές. Ωστόσο, κατά την ορθότερη άποψη, θα πρέπει να γίνει δεκτό ότι η χρήση των «ελεύθερων κοινόχρηστων χώρων» αποτελεί εγγενές συστατικό στοιχείο της κατηγορίας (γενικής πολεοδομικής λειτουργίας) των «ελευθέρων χώρων – αστικού πρασίνου» του άρθρου 9 π.δ. 23.2./6.3.1987, κι επομένως προφανώς θεωρείται επιτρεπτή και συμπεριλαμβανόμενη στην κατηγορία αυτή.

Τέλος, στο άρθρο 5 της Υ.Α. 10788/5.3.2004 «Έγκριση πολεοδομικών σταθεροτύπων (standards) και ανώτατα όρια πυκνοτήτων που εφαρμόζονται κατά την εκπόνηση των γενικών πολεοδομικών σχεδίων, των σχεδίων χωρικής και οικιστικής οργάνωσης «ανοικτής πόλης» και των πολεοδομικών μελετών» (ΦΕΚ 285 Δ΄), προβλέπονται τα ακόλουθα
: 

«.... Ε. Πράσινο - Ελεύθεροι Χώροι

1. Το σύστημα ελεύθερων χώρων πρέπει να καλύπτει μια ποικιλία δραστηριοτήτων, οι οποίες αναπτύσσονται σε χώρους που σχεδιάζονται σε διάφορες αποστάσεις από τον τόπο κατοικίας και σε διάφορα μεγέθη, ανάλογα με τον προορισμό τους. Ειδικότερα οι αστικοί χώροι πρασίνου διακρίνονται σε:

- Ελεύθεροι Χώροι Πολεοδομικής Ενότητας Στην κατηγορία αυτή ανήκουν: - νησίδες πρασίνου (green pockets) 0,01 - 01 Ηα χωρίς άλλη χρήση. Παίζουν ρόλο κυρίως στην ορθολογική οριστικοποίηση του σχεδιασμού και στη δημιουργία «ανοιγμάτων» στον δομημένο ιστό.

- Πλατείες 0,1-0,5 Ηα, με ή χωρίς εξοπλισμό. Το πράσινο δεν είναι το κύριο χαρακτηριστικό τους. Χρησιμοποιούνται κυρίως σαν χώροι κοινωνικής επαφής και αναψυχής (η χρήση αναψυκτηρίων είναι συμβατή).

- Παιδικές χαρές - γωνιές (μικρής κλίμακας) μπορεί να αφορούν σε τμήματα πεζοδρόμων (woonerf).

- Πάρκο Πολεοδομικής Ενότητας - Γειτονιάς 0,5 -1,5 Ηα εκτός του πρασίνου που είναι το κύριο χαρακτηριστικό του μπορεί να περιλαμβάνει δραστηριότητες ενεργητικής αναψυχής, όπως μικρές αθλητικές εγκαταστάσεις, παιδικές χαρές, χώρους παιχνιδιού (το πάρκο είναι δυνατόν να καλύπτει τις ανάγκες και πέραν της μιας πολεοδομικής ενότητας - γειτονιάς).

- Ελεύθεροι Χώροι Πόλης / Οικισμού

- Πάρκο Πόλης / Οικισμού

Οι χώροι της κατηγορίας αυτής κατά κανόνα τοποθετούνται σε φυσικές περιοχές που προσφέρονται για τον σκοπό αυτό και πρέπει να διαμορφωθούν έτσι ώστε να προστατευθεί και να αναδειχθεί ο φυσικός χαρακτήρας του τοπίου. Αποτελούν τις «φυγές» από το αστικό περιβάλλον και για αυτό είναι σκόπιμο να αποφεύγεται η χωροθέτηση σε αυτές λειτουργιών με έντονη όχληση...». 

Εξάλλου, στο παράρτημα της ως άνω Υ.Α. προβλέπεται ότι:

«Κατά τον πολεοδομικό σχεδιασμό οι χώροι πρασίνου χωροθετούνται κατά τρόπο ώστε:

Διασύνδεση του πλέγματος πρασίνου – κίνηση πεζών με τα σημαντικά στοιχεία ιστορικής μνήμης και τα στοιχεία κοινωνικής και πολιτιστικής δραστηριότητας.

Οπτική απομόνωση μνημείων από περιβάλλον που δεν είναι συμβατό.

Η βλάστηση να απομονώνει κατά το δυνατόν τους χρήστες από το αστικό περιβάλλον.

Να χρησιμοποιείται σαν διαχωριστικό στοιχείο μεταξύ της περιοχής κατοικίας και περιοχών δραστηριοτήτων βαρείας όχλησης όπως αρτηριών μεγάλης κυκλοφορίας κ.λπ...».

ΙΙ. Κοινόχρηστοι χώροι πρασίνου

1. Έννοια κοινόχρηστου πρασίνου και συμβολή του στην βιώσιμη πόλη

Ήδη από την συνοπτική παρουσίαση του ισχύοντος νομοθετικού πλαισίου για τους κοινόχρηστους χώρους, που προηγήθηκε, καθίσταται σαφές ότι, από το σύνολο των προσδιοριζομένων από το πολεοδομικό σχέδιο (αστικών) κοινοχρήστων χώρων, διακρίνεται η υποκατηγορία των (αστικών) κοινόχρηστων χώρων πρασίνου. Κοινόχρηστοι χώροι πρασίνου αναφέρονται στις διατάξεις του ν.δ. 17.7/16.8.23, του ΓΟΚ/1985 και του π.δ. 23.2./6.3.1987, ενδεικτικώς, οι κοινόχρηστοι κήποι, τα πάρκα και τα άλση. Ερμηνευτικά, όμως, θα πρέπει να γίνει δεκτό ότι κοινόχρηστο χώρο πρασίνου αποτελεί κάθε ελεύθερος χώρος στον οποίο έχει αναπτυχθεί φυσική ή έχει εγκατασταθεί τεχνητή βλάστηση (δενδροφυτεμένες πλατείες, διαχωριστικές νησίδες οδών, πεζοδρόμια με φυτεύσεις, πρασιές κ.λπ.), σε αντιδιαστολή προς τους χώρους εκείνους, οι οποίοι δεν έχουν ως υποχρεωτικό συστατικό τους στοιχείο το πράσινο, καθώς και εκείνους που, ως εκ της φύσης και του προορισμού τους, δεν δύνανται να φυτευθούν, τουλάχιστον στο μεγαλύτερο τμήμα τους. Έτσι, για παράδειγμα, μια πλατεία, που συνιστά, με κριτήριο τη λειτουργία της, κοινόχρηστο χώρο συγκέντρωσης, δεν περιλαμβάνει υποχρεωτικά και κάποιου είδους βλάστηση, όπως ενδεχομένως συμβαίνει στην περίπτωση ενός άλσους. Επίσης, κοινόχρηστοι χώροι κυκλοφορίας, όπως οδοί ή πεζόδρομοι, έχουν προορισμό την διευκόλυνση της κυκλοφορίας οχημάτων και πεζών, και δεν περιλαμβάνουν κατά κύριο λόγο φυτεύσεις.

Ο όρος «αστκό πράσινο» έχει επικρατήσει να χαρακτηρίζει κυρίως εκείνους τους χώρους του πολεοδομικού ιστού που σχεδιάστηκαν ή, κατά την διαδικασία ανάπτυξης της πόλης, εξελίχθηκαν για να παραμείνουν χωρίς κτίσματα και να φιλοξενήσουν κάποιας μορφής βλάστηση, σε αντιδιαστολή με το περιαστικό πράσινο, που ακολουθεί το φυσικό πράσινο σε μεγαλύτερες επιφάνειες και άλλη αναλογία μορφής χρήσης και σύνθεσης βλάστησης.

Το αστικό (και περιαστικό) πράσινο αποτελεί δείκτη βιωσιμότητας του αστικού ιστού. Ιδιαίτερα ευεργετική είναι η συμβολή των ελεύθερων χώρων, και ειδικότερα του αστικού πρασίνου στην βελτίωση της ποιότητας ζωής των κατοίκων, κυρίως όταν πρόκειται για ιδιαίτερα πυκνοκατοικημένες πόλεις.
 Τα πολλαπλά οικολογικά, κοινωνικά και οικονομικά οφέλη,
 που προκύπτουν από την δημιουργία χώρων πρασίνου στις πόλεις, συνίστανται: 

α) Στη βελτίωση του κλίματος, τη μείωση της ατμοσφαιρικής ρύπανσης, την βελτίωση της ποιότητας του αέρα, λόγω της διευκόλυνσης της κυκλοφορίας και ανανέωσης του οξυγόνου.

β) Στη ρύθμιση της θερμοκρασίας.
 

γ) Στην απορρόφηση και το φιλτράρισμα της ηλιακής ακτινοβολίας: η βλάστηση, ακόμη και ποώδης, ελέγχει τις ανεπιθύμητες ακτινοβολίες μέσω του σκασμού που δημιουργεί το φύλλωμα και μειώνει την ανάκλαση της ακτινοβολίας. 

δ) Στη μείωση της εξάτμισης του εδαφικού νερού και στην απορρόφηση του νερού της βροχής, στη μείωση του κινδύνου πλημμύρων.

ε) Στη συγκράτηση των εδαφών από τη διάβρωση, τη μείωση των κατολισθήσεων.

στ) Στην απορρόφηση των θορύβων της πόλης.

ζ) Στην οπτική προστασία και αισθητική αναβάθμιση. Το πράσιν (δένδρα, θάμνοι) συμβάλλει στον εξωραϊσμό των πόλεων και δίνει στους κατοίκους την αίσθηση της επαφής με την φύση.

η) Στη λειτουργία τους ως καταφυγίων βιοποικιλότητας στα αστικά κέντρα.

θ) Στην κοινωνική τους λειτουργία ως τόπων αναψυχής, χαλάρωσης ή άθλησης, κοινωνικής συναναστροφής, περιβαλλοντικής εκπαίδευσης για τον κάτοικο της πόλης.

ι) Στην αναβάθμιση της έννοιας της γειτονιάς και τις κοινωνικές σχέσεις στις πόλεις. 

κ) Στη χρήση τους ως υπαίθριων χώρων συγκέντρωσης σε καταστάσεις έκτακτης ανάγκης (π.χ. σεισμοί).

κα) Οικονομικά οφέλη προκύπτουν από την αύξηση του πρασίνου, με σημαντικότερο όλων την εξοικονόμηση ενέργειας (μείωση κλιματιστικών), βελτίωση της υγείας (μείωση των δαπανών νοσηλείας), καθώς και την βελτίωση της ελκυστικότητας και της επισκεψιμότητας μίας περιοχής, λόγω της  αναβάθμιση του αστικού περιβάλλοντος που συνεπάγεται η αναβάθμιση του πρασίνου.   

Την σημασία των ελεύθερων χώρων πρασίνου για το περιβάλλον των μεγαλουπόλεων, έχει υπογραμμίσει και το Συμβούλιο της Επικρατείας, καθιερώνοντας τον κανόνα της απαγόρευσης  μείωσης των κοινόχρηστων χώρων πρασίνου.
 Ειδικότερα, με την 5η σκέψη της ιδιαίτερα σημαντικής ΣτΕ 2242/1994,
 το Δικαστήριο, ξεκινώντας από την διακήρυξη της συνταγματικής προστασίας του αστικού και οικιστικού περιβάλλοντος, διέλαβε ότι: «Μεταξύ δε των διαφόρων παραγόντων του αστικού περιβάλλοντος, πρόδηλον ζωτικήν σημασίαν έχουν οι ελεύθεροι κοινόχρηστοι χώροι πρασίνου οι οποίοι, προκειμένου ιδία περί των συγχρόνων μεγαλοπόλεων, αποτελούν το εντελώς απαραίτητον δια την υγείαν των ανθρώπων υποκατάστατον του φυσικού περιβάλλοντος. Η ανάγκη δε προστασίας των χώρων αυτών καθίσταται συνεχώς επιτακτικώτερα, καθ' ο μέτρον επιχειρείται, φανερώς ή συγκεκαλυμένως, φαλκίδευσις της εκτάσεως αυτών προς επιδίωξιν άλλων δημοσίων σκοπών ένεκεν του υπερόγκου κόστους των απαλλοτριώσεων εις την σύγχρονον πόλιν. Τοιουτοτρόπως η διατήρησις των χώρων αυτών αποτελεί πλέον υψίστην προτεραιότητα δια την προστασίαν της ποιότητος του αστικού περιβάλλοντος, εις τρόπον ώστε και ελαχίστης τοιαύτης εκτάσεως η απώλεια να λογίζεται ανεπίτρεπτος επιδείνωσις του οικιστικού περιβάλλοντος. Εντεύθεν έπεται ότι δύναται μεν ο νομοθέτης, εις το πλαίσιον αστικών αναπλάσεων, να προβαίνει εις αναδιάταξιν των χώρων αυτών, αλλά μόνον υπό τον απαράβατον όρον ότι εκ των αναπλάσεων τούτων δεν θα μειούται ουδ' επ, ελάχιστον η έκτασις των κοινοχρήστων τούτων χώρων, τουθ' όπερ υπόκειται εις τον πλήρη έλεγχον του ακυρωτικού δικαστού. Υπό την έννοιαν αυτήν, δύναται μεν εις το πλαίσιον αναπλάσεως τινα πραγματοποιείται "ανταλλαγή" κοινοχρήστου χώρου με οικοδομήσιμον τοιούτον, καθ' ην κοινόχρηστος χώρος, αποχαρακτηριζόμενος, καθίσταται οικοδομήσιμος έναντι αφορισμού ίσης εκτάσεως οικοδομησίμου χώρου εις κοινόχρηστον. Πλην, όμως, κατά τας κειμένας διατάξεις νόμων, δια μεν αποχαρακτηρισμόν κοινοχρήστου χώρου αρκεί η νομότυπος τροποποίησις του οικείου σχεδίου πόλεως, ενώ δια την μετατροπήν οκοδομησίμου χώρου εις κοινόχρηστον απαιτείται και η συντέλεσις της οικείας απαλλοτριώσεως. Ενυπάρχει ούτω εις την ειρημένην "ανταλλαγήν" ο κίνδυνος προσωρινής ή και οριστικής απωλείας του αφορισθέντος κοινοχρήστου χώρου, εις ην περίπτωσιν ήθελε καθυστερήσει ή δεν ήθελε πραγματοποιηθεί η συντέλεσις της οικείας απαλλοτριώσεως. Επομένως, είναι πρόδηλον ότι στοιχειώδης εγγύησις προς διασφάλισιν της κατά τα άνω συνταγματικώς προστατευομένης εκτάσεως των αστικών κοινοχρήστων χώρων αποτελεί ο σεβασμός του κανόνος "πράσινο αντί πρασίνου". Πρακτικώς τούτο σημαίνει ότι, κατά την σύμφωνον προς το Σύνταγμα έννοιαν των οικείων διατάξεων νόμων, ο αποχαρακτηρισμός κοινοχρήστου χώρου εις το πλαίσιον αναπλάσεως τελεί υπό τον αυτονόητον όρον της συντελέσεως της απαλλοτριώσεως του αφοριζομένου, εις αντιστάθμισίν του, οικοδομησίμου χώρου, μη αρκούσης της απλής κηρύξεως της απαλλοτριώσεως, η οποία εμπεριέχεται εις την τροποποίησιν του σχεδίου πόλεως...».

Αντιμετωπίζοντας, λοιπόν, η νομολογία, τους κοινόχρηστους χώρους πρασίνου ως υποκατάστατο του φυσικού περιβάλλοντος, τους υπήγαγε στο πεδίο της συνταγματικής προστασίας του άρθρου 24 παρ. 2 Σ., θέτοντας όρους τόσο για τον αποχαρακτηρισμό τους, όσο και για τις επιτρεπτές στους χώρους αυτούς επεμβάσεις.

2. Επιτρεπόμενες επεμβάσεις εντός κοινόχρηστων χώρων (πρασίνου)

Στο άρθρο 246 ΚΒΠΝ (άρθρο 19 ΓΟΚ/1985, άρθρα 23, 53 και 83 ν.δ. 17.7/16.8.23). αναφέρονται αναλυτικώς οι κατασκευές που επιτρέπονται στους κοινόχρηστους χώρους για την εξυπηρέτηση του προορισμού τους (π.χ. έργα για την διαμόρφωση του εδάφους, όπως κλίμακες και διάδρομοι, έργα για τον εξοπλισμό των χώρων αυτών, όπως στέγαστρα, πάγκοι, παιδότοποι, για τον εξωραϊσμό τους, όπως δενδροφυτείες). Σύμφωνα δε με τη νομολογία «...οι ρυθμίσεις που θεσπίζονται με τις διατάξεις αυτές έχουν εφαρμογή στους χώρους, οι οποίοι έχουν προσλάβει την ιδιότητα του κοινοχρήστου, όπως αυτή προσδιορίζεται από την πολεοδομική νομοθεσία και τα άρθρα 967 επ. του Αστικού Κώδικα, δηλαδή αφενός σε χώρους που χαρακτηρίζονται από το οικείο πολεοδομικό σχέδιο ως κοινόχρηστοι και έχουν αποκτήσει την ιδιότητα αυτή με τη συντέλεση της σχετικής αναγκαστικής απαλλοτρίωσης που κηρύχθηκε με την πράξη, με την οποία εγκρίθηκε το σχέδιο - εκτός αν πρόκειται για έκταση που ανήκε ήδη κατά κυριότητα στο Δημόσιο οπότε η παραπάνω ιδιότητα αποκτάται από την έγκριση και μόνο του σχεδίου - και αφετέρου στους χώρους εκείνους, στους οποίους έχει δημιουργηθεί στο παρελθόν κοινοχρησία κατά τους κανόνες του αστικού δικαίου και οι οποίοι αναγνωρίζονται ως κοινόχρηστοι και από την πολεοδομική νομοθεσία. Αντιθέτως, οι προαναφερόμενες διατάξεις του Γενικού Οικοδομικού Κανονισμού δεν εφαρμόζονται σε χώρους, οι οποίοι με ιδιωτική βούληση έχουν αφεθεί στη χρήση του κοινού, αν δεν αναγνωρίζονται ως κοινόχρηστοι κατά την πολεοδομική νομοθεσία, ούτε βεβαίως σε χώρους που έχουν αφεθεί στη χρήση ορισμένων μόνο προσώπων, όπως εκείνοι, για τους οποίους έχει παραχωρηθεί δικαίωμα χρήσης στους ιδιοκτήτες γειτονικών ακινήτων προς εξυπηρέτηση των τελευταίων.».

Πέραν της ρύθμισης του άρθρου 246 ΚΒΠΝ (άρθρο 19 ΓΟΚ/1985, άρθρα 23, 53 και 83 ν.δ. 17.7/16.8.23) που αφορά συγκεκριμένα στις επιτρεπόμενες εντός κοινόχρηστων χώρων κατασκευές, οι εν γένει επιτρεπόμενες επεμβάσεις εντός των κοινόχρηστων χώρων πρασίνου οριοθετούνται από τη ρύθμιση του άρθρου 9 του π.δ. της 23.2.1987 σχετικά με τις χρήσεις γης.

Το ζήτημα έχει απασχολήσει εκτενώς το Συμβούλιο της Επικρατείας στο πλαίσιο της προβληματικής της απαγόρευσης «επί τα χείρω» τροποποίησης της ισχύουσας σε ορισμένη περιοχή χρήσης γης, προς την οποία ισοδυναμεί και η νόθευση ή υποβάθμιση της, με την προσθήκη άλλων χρήσεων, οι οποίες ανήκουν κατά περιεχόμενο σε άλλη κατηγορία χρήσεων γης, που αποτελεί πρόδηλη επιδείνωση των υφιστάμενων και συνταγματικώς προστατευόμενων όρων διαβίωσης.
 Νόθευση των χρήσεων, και, επομένως, επιδείνωση του οικιστικού περιβάλλοντος συνιστά, κατά τη νομολογία, η περίπτωση προσθήκης των υπολοίπων, συνοδευτικών χρήσεων μιας κατηγορίας σε τέτοια αναλογία, που να υπερκαλύπτουν και, εν τέλει, να ανατρέπουν την κύρια χρήση. Ειδικότερα η ΣτΕ 288/2003, έκρινε παράνομη την πρόβλεψη του καθορισμού πολιτιστικών εγκαταστάσεων και χώρων αθλητισμού σε χώρο χαρακτηριζόμενο στο ΓΠΣ ως ελεύθερο χώρο – αστικό πράσινο, διότι είναι ανεπίτρεπτη η de facto αναίρεση της λειτουργίας των χώρων πρασίνου με την πρόβλεψη εντός αυτών άλλων χρήσεων και λειτουργιών, ενώ και οι αναφερόμενες στο άρθρο 9 του π.δ. της 23.2.1987 χρήσεις επιτρέπονται μόνο στο βαθμό και την έκταση που δεν αναιρούν τη βασική πολεοδομική λειτουργία του πρασίνου. Πρόκειται για ένα ποσοτικό περιορισμό των ειδικών χρήσεων σε σχέση με την ειδική κατηγορία, στην οποία υπάγονται, ο περιορισμός δε αυτός συνδέεται στενά με την απαγόρευση της μη επιδείνωσης των όρων διαβίωσης μιας πόλης.
Σύμφωνα με την ΣτΕ 3144/2004, η κατηγορία «ελεύθεροι χώροι - αστικό πράσινο» του άρθρου 9, είναι η αντίστοιχη της κατηγορίας «περιοχαί κοινόχρηστων χώρων, κήπων, αλσών» του άρθρου 13 του προϊσχύσαντος π.δ/τος 81/ 1980 «περί ειδικών χρήσεων γης και ανωτάτων μεγεθών επιτρεπομένης εκμεταλλεύσεως οικοδομησίμων χώρων» (ΦΕΚ 27Α'), εντός των οποίων επίσης προβλεπόταν από το αυτό άρθρο η ύπαρξη αθλητικών εγκαταστάσεων. Από τις διατάξεις αυτές, σε συνδυασμό με τη συνταγματική απαγόρευση της επιδεινώσεως των συνθηκών διαβιώσεως, συνάγεται ότι τα άλση ή τα πάρκα, που βρίσκονται σε κοινόχρηστο χώρο εντός εγκεκριμένου ρυμοτομικού σχεδίου, αποτελούν βασικό στοιχείο της βιώσιμης πόλεως, και συνεπώς δεν επιτρέπεται η μείωση ή η αλλαγή του κύριου προορισμού τους καθώς και η de facto αναίρεση της λειτουργίας τους με την πρόβλεψη εντός αυτών άλλων χρήσεων και λειτουργιών, επιτρεπομένων μόνον χρήσεων και κτηρίων τέτοιου χαρακτήρος που να υποβοηθούν την απόλαυση του πρασίνου από το κοινό. Τέτοιες χρήσεις είναι οι αναφερόμενες στο ανωτέρω άρθρο 9 του π.δ. της 23.2.1987, οι οποίες όμως επιτρέπονται μόνον στο βαθμό και στην έκταση, που δεν αναιρούν τη βασική πολεοδομική λειτουργία, δηλαδή του πρασίνου.

3. Τα Πάρκα και τα Άλση

Όπως προαναφέρθηκε, τα πάρκα και τα άλση αποτελούν ειδικότερη διάκριση των αστικών κοινόχρηστων χώρων πρασίνου, σύμφωνα με τις σχετικές πολεοδομικές διατάξεις του π.δ. 23.2./6.3.1987 περί χρήσεων γης, ΓΟΚ κ.λπ., όπως έχουν κωδικοποιηθεί στον ΚΒΠΝ.

Στα εντός των πόλεων πάρκα και τα άλση αναφέρεται ρητώς και ο ν. 998/79 «Προστασία δασών και δασικών εκτάσεων», όπως τροποποιήθηκε και ισχύει.
 Σύμφωνα, ειδικότερα, με το άρθρο 3 παρ. 5 ν. 998/79,
 ορίζεται ότι: «Στις διατάξεις του παρόντος νόμου υπάγονται και τα εντός των πόλεων και των οικιστικών περιοχών πάρκα και άλση, καθώς και οι εκτάσεις που κηρύσσονται ή έχουν κηρυχθεί με πράξη της αρμόδιας αρχής ως δασωτέες ή αναδασωτέες».

Επίσης, σύμφωνα με την κατηγοριοποίηση των δασών και δασικών εκτάσεων που διενεργείται στο άρθρο 4 παρ. 2 ν. 998/79, όπως τροποποιήθηκε και ισχύει, διακρίνονται, μεταξύ άλλων, «α) Πάρκα και άλση εντός των πόλεων ή των οικιστικών περιοχών», με κριτήριο τη θέση των δασών και δασικών εκτάσεων σε σχέση προς τους χώρους ανθρώπινης εγκαταστάσεως και δραστηριότητας.

Περαιτέρω, με το άρθρο 39 παρ. 6 ν. 998/79, ορίζεται ότι «Δημόσια χορτολιβαδικά εδάφη, τα οποία δεν εξυπηρετούν ή δεν προκρίνονται διά την εξυπηρέτησιν άλλων εκ δημοσίου συμφέροντος επιβαλλομένων σκοπών κατά τα εν άρθρ.74 παρ.1 οριζόμενα, κηρυσσόμενα αναδασωτέα δύναται να παραχωρούνται κατά κυριότητα εις δήμους ή κοινότητας προς δημιουργίαν πάρκων ή αλσών, ή δασών αναψυχής ή προστατευτικών δασών. Η παραχώρησις ενεργείται δι'αποφάσεως του Υπουργού Γεωργίας και τελεί πάντοτε υπό τον όρον της συντηρήσεως του πάρκου ή άλσους ή δάσους υπό του Δήμου ή Κοινότητος. Η φύτευσις δύναται να βαρύνη είτε το Δημόσιον είτε τον Δήμον ή Κοινότητα είτε και αμφότερα τα μέρη, ως κατά περίπτωσιν ο Υπουργός Γεωργίας θέλει ορίσει. Εάν δεν τηρηθούν οι όροι της παραχωρήσεως αίρεται αυτοδικαίως η παραχώρησις και η κυριότης της εκτάσεως επανέρχεται εις το Δημόσιον».

Σύμφωνα με το άρθρο 41 παρ. 4 ν. 998/79 «Διά την δημιουργίαν πάρκων ή αλσών ή δασών αναψυχής εντός πόλεων ή οικιστικών περιοχών απαιτείται σχετική πρόβλεψις εις το οικείον προεδρικόν διάταγμα το καθορίζον το σχέδιον της πόλεως ή τον τρόπον αναπτύξεως της οικιστικής περιοχής, η δε πραγματοποίησις της αναδασώσεως βαρύνει τον οικείον οργανισμόν τοπικής αυτοδιοικήσεως ή τον φορέα της οικιστικής αναπτύξεως. Εις περίπτωσιν αδρανείας τούτων η υπό του ρηθέντος προεδρικού διατάγματος προβλεπομένη δημιουργία πάρκου ή άλσους ή δάσους αναψυχής ενεργείται, κατόπιν αποφάσεως του οικείου νομάρχου δαπάναις των υποχρέων υπό της δασικής υπηρεσίας. Το αυτό ισχύει και εις περίπτωσιν αναδημιουργίας τούτων μετά τυχόν καταστροφήν εκ πυρκαϊάς. Αι δενδροστοιχίαι ή γραμμικαί φυτείαι ή άλλαι δενδροφυτεύσεις εντός των πόλεων ή των οικιστικών περιοχών δημιουργούνται κατόπιν αποφάσεως του οικείου οργανισμού τοπικής αυτοδιοικήσεως ή του αρμοδίου οικιστικού φορέως».

Τέλος, στο άρθρο 49 παρ. 1 του ν. 998/79, ορίζεται ότι «1. Τα εντός εγκεκριμένου σχεδίου πόλεως ή πολεοδομικής ζώνης ή εντός οικιστικής περιοχής υφιστάμενα πάρκα, άλση και δενδροστοιχίαι, υπό την επιφύλαξιν των εν άρθρ. 48 παρ. 1 και 52 παρ. 1 προβλεπομένων, δεν δύνανται να μεταβάλουν προορισμόν ή χρήσιν. 2. Επέκτασις πόλεως εχούσης εγκεκριμένον σχέδιον, ή οικισμού υφισταμένου προ του 1923, ή δημιουργία οικιστικής περιοχής εντός δημοσίου δάσους ή δασικής εκτάσεως δεν επιτρέπεται, ούτε είναι δυνατή η καθ'οιονδήποτε τρόπον παραχώρησις δημοσίου δάσους ή δασικής εκτάσεως προς δημιουργίαν ή επέκτασιν πόλεων, οικισμών ή οικιστικών περιοχών. Κατ'εξαίρεσιν επιτρέπεται η ένταξις δημοσίου δάσους ή δασικής εκτάσεως, ή τμήματος αυτών, εις οικιστικήν περιοχήν, του σχετικού προεδρικού διατάγματος, εκδιδομένου εν τοιαύτη περιπτώσει τη προσυπογραφή και του Υπουργού Γεωργίας, εφ'όσον: α) Η τοποθέτησις αυτών εντός του μείζονος χώρου, ο οποίος χαρακτηρίζεται ως οικιστική περιοχή, επιβάλλεται εκ της ενότητος του πολεοδομικού σχεδιασμού, το δε εντασσόμενον τμήμα διατηρεί τον δασικόν αυτού χαρακτήρα, δυνάμενον να διατεθή διά την δημιουργίαν κοινοχρήστων χώρων ή διά κοινωφελείς σκοπούς μόνον επί τη συνδρομή των προϋποθέσεων και όρων των επιβαλλομένων υπό των λοιπών άρθρων του παρόντος κεφαλαίου, ή β) πρόκειται περί δασών ή δασικών εκτάσεων εμπιπτουσών εις τας κατηγορίας γ' έως και ε' της παρ.1 του άρθρ.4 του παρόντος, περιβαλλουσών εν όλω ή κατά το μέγιστον τμήμα της περιφερείας των, υφισταμένας πόλεις ή οικισμούς, είναι δε τελείως ανέφικτος η χρησιμοποίησις άλλων συνεχομένων η εγγύς κειμένων χώρων διά την επέκτασιν τούτων. Εις την τελευταίαν ταύτην περίπτωσιν, η ένταξις του δάσους ή της δασικής εκτάσεως ή τμήματος αυτών εις το σχέδιον της νέας οικιστικής περιοχής γίνεται αποκλειστικώς εν τω μέτρω των αναγκών των κατοίκων της παρακειμένης πόλεως ή οικισιμού και υπό τον όρον της κατά το δυνατόν διατηρήσεως της δασικής μορφής της υπό τας ρηθείσας προϋποθέσεις εντασσομένης εκτάσεως, εφαρμοζομένων περαιτέρω, διά την διαμόρφωσιν των οικοδομησίμων χώρων, την μεταβίβασιν αυτών εις ιδιώτας και την οικοδόμησιν αυτών των περιορισμών της παρ.4 του παρόντος άρθρου.»

Από τον συνδυασμό των ανωτέρω διατάξεων δεν καταλείπεται κατ’ αρχάς αμφιβολία περί της βούλησης του τυπικού νομοθέτη να υπαγάγει στο αυξημένο καθεστώς της κατ΄ άρθρ. 24 παρ. 1 και 117 παρ. 3 συνταγματικής προστασίας των δασών και δασικών εκτάσεων, και τα ευρισκόμενα εντός των πόλεων ή οικιστικών περιοχών πάρκα και άλση.

Δεδομένου, ωστόσο, ότι στις ρυθμίσεις του ν. 998/79 δεν διαλαμβάνεται και συγκεκριμένος ορισμός των αλσών και πάρκων, το ζήτημα απετέλεσε αντικείμενο νομολογιακής ερμηνείας των σχετικών διατάξεων. Έχει, έτσι, συναφώς κριθεί κατ’ αρχάς ότι ως πάρκα και άλση, υπαγόμενα στο προστατευτικό καθεστώς του ν. 998/79 «...νοούνται οι αντίστοιχοι χώροι που προβλέπονται ως κοινόχρηστοι από το ισχύον σχέδιο πόλεως, και επομένως δεν καταλαμβάνονται υπό του νόμου τούτου οικόπεδα εντός των προβλεπόμενων οικοδομικών τετραγώνων, στα οποία υφίσταται δασική βλάστηση».
 Διευκρινίζει δε η νομολογία ότι ότι «...προκειμένου περί περιοχών κειμένων εντός εγκεκριμένων σχεδίων πόλεως ως "πάρκα" ή "άλση" εμπίπτοντα στο πεδίο εφαρμογής των συνταγματικών και νομοθετικών διατάξεων περί προστασίας των δασών και δασικών εκτάσεων, νοούνται οι αντίστοιχοι χώροι που προβλέπονται ως κοινόχρηστοι από το ισχύον στην περιοχή ρυμοτομικό σχέδιο. Οι ανωτέρω προστατευτικές των δασών και δασικών εκτάσεων διατάξεις δεν καταλαμβάνουν κατά συνέπεια, χώρους, οι οποίοι χαρακτηρίζονται στο οικείο ρυμοτομικό σχέδιο ως οικοδομήσιμοι, έστω και αν η τυχόν υφιστάμενη επ' αυτών βλάστηση θα δικαιολογούσε, ενδεχομένως την εισαγωγή ρυμοτομικής ρύθμισης περί χαρακτηρισμού των ως κοινοχρήστων χώρων πρασίνου. Και τούτο, διότι για να θεωρηθεί μία ρυμοτομική ρύθμιση ως μη ισχύουσα, δεν αρκεί η συνδρομή λόγων που θα δικαιολογούσαν ή θα επέβαλαν την άρση της, αλλά απαιτείται, σύμφωνα άλλωστε και με γενική αρχή του διοικητικού δικαίου η έκδοση αντίθετης πράξης από την αρμόδια αρχή (πρβλ. ΣτΕ 412/1993). Η υφιστάμενη επί οικοδομήσιμου χώρου βλάστηση προστατεύεται πάντως με την προπαρατεθείσα ανωτέρω διάταξη του άρθρου 40 παρ. 2 του ν. 1337/1983, η οποία επιβάλλει προκειμένου περί κοπής δένδρων ευρισκομένων επί οικοδομήσιμου χώρου την προηγούμενη έκδοση σχετικής ειδικής αδείας από την οικεία πολεοδομική αρχή (ΣτΕ 61/2000)».

Από την ισχύουσα νομολογία προκύπτει κατ’ αρχάς ότι πάρκο ή άλσος αποτελεί μόνον χώρος κοινόχρηστος, κατά το ρυμοτομικό σχέδιο, και ποτέ οικοδομήσιμος, ανεξαρτήτως εάν περιέχει δασική βλάστηση. 

Πάντως, από την προαναφερόμενη σκέψη δεν συνάγεται περαιτέρω και ότι επιβάλλεται ορισμένη διαδικασία χαρακτηρισμού (π.χ. πολεοδομικός αφορισμός με το ρυμοτομικό σχέδιο), προκειμένου μία έκταση κοινόχρηστου πρασίνου να αποκτήσει τον χαρακτήρα του άλσους ή του πάρκου και να υπαχθεί στο ρυμθιστικό πεδίο του ν. 998/79. Όπως διευκρινίζει η νομολογία, ο χαρακτήρας ενός υφιστάμενου εντός οικιστικής περιοχής πάρκου ή άλσους δύναται να αποκτάται και εν τοις πράγμασι, και συνεπάγεται την απαγόρευση της μεταβολής της κατά προορισμό χρήσης τους, «...ανεξαρτήτως αν αυτά χαρακτηρίζονται από το εγκεκριμένο σχέδιο ως χώροι κοινόχρηστου πρασίνου ή έχουν εν τοις πράγμασι αποκτήσει τοιούτον χαρακτήρα».
 Προσθέτει δε το Δικαστήριο ότι ο ίδιος απαγορευτικός κανόνας ισχύει ακόμη και για τα τμήματα πάρκου ή άλσους, τα οποία είναι μερικώς ή ολικώς ασκεπή ή ακάλυπτα ή βραχώδη, συνδέονται όμως οργανικά με το σύνολο του άλσους ή του πάρκου, υπό την έννοια ότι συμβάλλουν στη διατήρηση της φυσικής ισορροπίας του συνόλου και στην αποστολή του.

Πάντως, από την ερμηνευτική προσέγγιση των διατάξεων του ν. 998/79 υπό το φως της νομολογίας και της θεωρίας, στην έννοια των υπαγόμενων στο αυστηρό προστατευτικό καθεστώς της δασικής νομοθεσίας πάρκων και αλσών, εμπίπτουν μόνον εκείνες οι κοινόχρηστες εκτάσεις πρασίνου που περιέχουν δασική βλάστηση ή συνδέονται οργανικά με αυτήν.
 Διαφορετικά, εάν δηλαδή στερούνται του ουσιώδους αυτού στοιχείου, και δεν περιλαμβάνουν βλάστηση σε οργανικό σύνολο, δεν θεμελιώνεται καν η υπαγωγή τους στην ευρύτερη κατηγορία των δασών και δασικών εκτάσεων, των οποίων αποτελούν υποκατηγορία, κατά τη ρητή σχετική διάταξη του άρθρου 4 παρ. 2 του νόμου αυτού.
 Με άλλα λόγια, για τον χαρακτηρισμό του άλσους ή του πάρκου δεν μπορεί να επαρκεί οποιαδήποτε μορφή βλάστησης, όπως, ενδεχομένως, εκτεταμένες φυτεύσεις και κηποτεχνικές διαμορφώσεις, αλλά μόνον εκείνη που αποδίδει στην έκταση τον δασικό χαρακτήρα. Άλλωστε, το ίδιο το άρθρο 3 του ν. 998/78, υπό την προϋφιστάμενη μορφή του, έκανε λόγο περί «...δασικής βλαστήσεως φυσικώς ή τεχνικώς δημιουργουμένης (πάρκα και άλση)», προϋπέθετε δηλαδή πρωταρχικώς την δασική μορφή του πάρκου ή άλσους ως συστατικό τους στοιχείο, και όχι το αντίστροφο. Η αυξημένη συνταγματική προστασία των δασών δεν επεκτείνεται και στην περίπτωση των απλών κοινόχρηστων χώρων πρασίνου,
 των οποίων είνα δυνατός ο αποχαρακτηρισμός, υπό την προϋπόθεση της διατήρησης του ισοζυγίου πρασίνου.
 Όπως δέχεται χαρακτηριστικά η νομολογία η θεσπιζόμενη προστασία αφορά σε εκτάσεις καλυπτόμενες πράγματι από δασική βλάστηση, και δεν επεκτείνεται σε εκτάσεις μη καλυπτόμενες πράγματι από δασική βλάστηση, αλλά χαρακτηριζόμενες απλώς ως χώρος πρασίνου ή κοινόχρηστος χώρος, ακόμη κι αν εντός αυτών υπάρχει συστάδες δένδρων.
 Μάλιστα, στη θεωρία έχει εκφραστεί η άποψη ότι στο περιεχόμενο του σχεδίου πόλεως μπορεί να περιλαμβάνεται δασική βλάστηση μόνον με την μορφή άλσους ή πάρκου. Η άποψη αυτή διαφοροποιεί την περίπτωση δασικής βλάστησης που περιλαμβάνεται εντός των ορίων του σχεδίου αλλά δεν αποτελεί περιεχόμενο αυτού (δασικές «νησίδες» ή «τρύπες» δάσους), η οποία θα πρέπει να θεωρηθεί ότι υπάγεται στο πεδίο εφαρμογής της δασικής νομοθεσίας ως ευρισκόμενη εκτός σχεδίου.

Από τα ανωτέρω συνάγεται με σαφήνεια ότι, εφόσον κατά το άρθρο 4 παρ. 2 ν. 998/79, τα πάρκα ή άλση αποτελούν ιδιαίτερη διάκριση των δασών και δασικών εκτάσεων, δεν είναι επιτρεπτή και δεν δικαιολογείται τυχόν εννοιολογική αποσύνδεσή τους από την έννοια της αναπτυχθείσας εντός αυτών δασικής βλάστησης, που αποτελεί ουσιώδες συστατικό στοιχείο του χαρακτήρα τους. Ωστόσο, η Διοίκηση υιοθέτησε εσφαλμένως την εκδιαμέτρου αντίθετη εσφαλμένη ερμηνευτική εκδοχή, βάση της οποίας η έννοια των πάρκων και αλσών είναι ανεξάρτητη από τον δασικό χαρακτήρα τους. Τούτο προκύπτει από την εγκύκλιο 110418/894/27.12.2001 του Υπ. Γεωργίας, κατά την οποία, ως πάρκα και άλση, υπαγόμενα στο προστατευτικό καθεστώς του ν. 998/79, νοούνται: «α. Όλοι γενικά οι κοινόχρηστοι χώροι, που σύμφωνα με το ισχύον εγκεκριμένο ρυμοτομικό σχέδιο προορίζονται για τη διατήρηση, βελτίωση ή ανάπτυξη χώρων πρασίνου, ανεξάρτητα από το αν φέρουν δασική βλάστηση ή όχι και ανεξάρτητα από την τυχόν ιδιαίτερη ορολογία με την οποία αναφέρονται στα εγκεκριμένα διαγράμματα και μελέτες (π.χ. χώρος πρασίνου, περιαστικό πράσινο, δάσος αναψυχής, πάρκο, άλσος, κήπος, και λοιποί παρεμφερείς χαρακτηρισμοί) – β. Όλοι οι χώροι που χαρακτηρίζονται απλά κοινόχρηστοι και φέρουν δασική βλάστηση, χωρίς να συνοδεύονται από κάποιον άλλο χαρακτηρισμό».

Είναι προφανές ότι η νομική ορθότητα της ανωτέρω ερμηνευτικής εκδοχής είναι αμφίβολη και ότι επιτείνει την σύγχυση γύρω από το περιεχόμενο των ως άνω εννοιών, του πάρκου και του άλσους, καθιστώντας δυσχερέστερη την ουσιαστική και αποτελεσματική τους προστασία. Ανεξαρτήτως του γεγονότος ότι η εν λόγω εγκύκλιος δεν είναι δεσμευτική,
 σε κάθε περίπτωση δεν παρίσταται αιτιολογημένη η θεμελίωσή της στις εξουσιοδοτικές διατάξεις της δασικής νομοθεσίας, εφόσον καταλαμβάνει ρητώς και μη δασικές εκτάσεις, που δεν φέρουν δασική βλάστηση. Περαιτέρω, δεν παρίσταται νομικώς ορθή η, κατ’ εφαρμογή της εν λόγω ερμηνευτικής εκδοχής, επέκταση της αρμοδιότητας των δασικών υπηρεσιών προς έγκριση των επεμβάσεων σε κάθε κοινόχρηστο χώρο ακόμη και χωρίς δασική βλάστηση,
 εν όψει και της απουσίας νομοθετικής πρόβλεψης ιδιαίτερης διαδικασίας χαρακτηρισμού ενός κοινόχρηστου χώρου πρασίνου ως πάρκου ή άλσους, η οποία θα ήρε κάθε αμφιβολία ως προς την υπαγωγή του στις προστατευτικές διατάξεις της δασικής νομοθεσίας.
 Άλλωστε, όπως δέχεται και η πρόσφατη ΣτΕ 3559/2008,
 «...όλες οι ρυθμίσεις του ν. 998/79 ως προς την προστασία των δασών και των δασικών εκτάσεων και τις επιτρεπόμενες επεμβάσεις σε αυτά, τίθενται εν όψει του ορισμού αυτών, που δίδονται στο άρθρο 3». Επομένως, και η καθ’ ύλην αρμοδιότητα των δασικών υπηρεσιών περιορίζεται σε εκείνες μόνον τις εκτάσεις με δασικό χαρακτήρα, κατά την έννοια των διατάξεων του ν. 998/79.

Αναμφίβολα, πάντως, εφόσον πρόκειται για άλση ή πάρκα (ήτοι, με υφιστάμενη δασική βλάστηση) ευρισκόμενα σε κοινόχρηστο χώρο εντός εγκεκριμένου ρυμοτομικού σχεδίου, η νομολογία δέχεται ότι υπάγονται σε αυξημένο προστατευτικό καθεστώς, με κύριο χαρακτηριστικό την απαγόρευση μεταβολής του χαρακτήρα τους, όπως επιβάλει το Σύνταγμα. Όπως έκρινε η ΣτΕ 1957/1990, από τις διατάξεις των άρθρων 3 παρ. 4, 4 παρ. 2 και 49 παρ.1 του ν. 998/79 «...που υπάγουν και την υπό μορφήν άλσους εντός εγκεκριμένου σχεδίου πόλεως δασική βλάστηση υπό προστατευτικό καθεστώς, σε αρμονία και προς τις περί προστασίας του περιβάλλοντος διατάξεις του άρθρου 24 του Συντάγματος, προκύπτει ότι μεταβολή της χρήσεως ή του προορισμού των εντός πόλεων εκτάσεων που καλύπτονται από βλάστηση, φυσικώς ή τεχνητών δημιουργουμένην (πάρκα ή άλση), επιτρέπεται πάντως μόνο κατ' εξαίρεση για τη διάνοιξη δημοσίων οδών (άρθρο 48 §1 ν. 998/79, την κατ' άρθ. 52 §1 δυνατότητος δημιουργίας αθλητικών χώρων και εγκαταστάσεων εχούσης καταργηθεί δι' άρθρου 18 παρ. 9 του ν. 1734/1987, φ. 189). Τούτων έπεται ότι πράξεις εκδιδόμενες κατ' επίκληση των εξουσιοδοτικών διατάξεων των άρθρων 3 και 70 του ν.δ/τος της 17.7/16.8.1923, ... δεν επιτρέπεται να διαλαμβάνουν ρυθμίσεις αντιτιθέμενες προς τις διατάξεις του ν. 998/1979 και ειδικότερα δεν μπορούν να μεταβάλλουν την κατά προορισμό χρήση των προβλεπομένων από εγκεκριμένο σχέδιο πόλεως κοινοχρήστων χώρων πρασίνου (πάρκα ή άλση) και να μετατρέπουν τέτοιους χώρους, έστω και εν μέρει, σε οικοδομήσιμους χώρους.»

Χαρακτηριστική περίπτωση της αυστηρότητας του Δικαστηρίου ως προς τις μη επιτρεπόμενες επεμβάσεις σε άλση και πάρκα εντός του οικιστικού ιστού, αποτελεί η ΣτΕ 974/2005, με την οποία, κατ’ εφαρμογή του κανόνα της απαγόρευσης μεταβολής της χρήσεως ή του προορισμού των πάρκων και αλσών, έκρινε ότι, στο πλαίσιο των ως άνω ρυθμίσεων προστασίας των δασών και των αλσών πρέπει να ερμηνευθούν και οι διατάξεις του άρθρου 19 του ν. 1577/1985 (Γ.Ο.Κ.) οι οποίες επιτρέπουν ορισμένες κατασκευές εντός κοινοχρήστων χώρων, μεταξύ των οποίων περιλαμβάνονται και τα «περίπτερα». Τέτοια νοούνται, κατά το Δικαστήριο, μόνον μικρές κατασκευές, οι οποίες δεν οδηγούν σε καταστροφή της δασικής βλάστησης και σε σφράγιση του εδάφους, δεν αναιρούν δηλαδή τον προορισμό του άλσους ως υποκατάστατου του φυσικού περιβάλλοντος εντός της πόλεως, κι επομένως, δεν δύνανται να νοηθούν ως «περίπτερα», τα εστιατόρια και κέντρα διασκεδάσεως, τα οποία αυτά καθ’ εαυτά ως εκ των διαστάσεών τους, αλλά και ως εκ της λειτουργίας των οδηγούν σε ουσιώδεις βλάβες του δασικού οικοσυστήματος και σε αποκλεισμό της χρήσεώς του από το ευρύ κοινό.

α) Πάρκα

Εν όψει της αυξημένης ανάγκης προστασίας των αλσών και πάρκων, κοινής και για τους δύο αυτούς τύπους κοινοχρήστου πρασίνου, αμφότερα εμπίπτουν κατ’ αρχάς στις προστατευτικές διατάξεις της δασικής νομοθεσίας. Έτσι, συχνά νομολογία και θεωρία,
 διενεργώντας από κοινού αναφορά στην ανάγκη προστασίας των «...προβλεπόμενων από εγκεκριμένο σχέδιο πόλεως κοινόχρηστων χώρων πρασίνου (πάρκα ή άλση)...»,
 προσεγγίζουν τους δύο αυτούς χώρους χωρίς διαφοροποίηση, χαρακτηρίζοντας γνωστά άλση ως «πάρκα»,
 μολονότι μεταξύ των δύο εννοιών υφίσταται διάκριση. 

Ειδικότερα, οι δύο έννοιες διαφοροποιούνται ως προς τον τρόπο διαμόρφωσης της φυσικής ή τεχνητής βλάστησής τους.
 Όπως γίνεται δεκτό, πάρκα είναι οι εκτάσεις εντός των πόλεων ή των οικιστικών εν γένει περιοχών, που καλύπτονται από (φυσική ή τεχνητή) βλάστηση με κηποτεχνικές διαμορφώσεις, ενώ άλση είναι οι καθαρές εκτάσεις πρασίνου εντός των πόλεων ή οικιστικών περιοχών, χωρίς κηποτεχνικές διαμορφώσεις.
 Η διάκριση αυτή προκύπτει και από τη διάταξη του άρθρου 3 παρ. 4 του ν. 998/79, όπως ίσχυε πριν την τροποποίηση και αναρίθμησή της με το ν. 3208/2003, και αναφερόταν στο βασικό τούτο κριτήριο διάκρισης, κάνοντας λόγο περί «...δασικής βλαστήσεως φυσικώς ή τεχνικώς δημιουργουμένης (πάρκα και άλση)».
 Την διάκριση αυτή επαναλαμβάνει και η νομολογία, που, ερμηνεύοντας τις σχετικές διατάξεις (υπό την προϋφιστάμενη μορφή τους), έκρινε ότι «...εκ των ανωτέρω διατάξεων αι οποίαι υπάγουν και την υπό μορφήν άλσους εντός εγκεκριμένου σχεδίου πόλεως δασικήν βλάστησιν υπό προστατευτικόν καθεστώς, εν αρμονία και προς τας περί προστασίας του περιβάλλοντος διατάξεις του άρθρου 24 του Συντάγματος, προκύπτει ότι μεταβολή της χρήσεως ή του προορισμού των εντός των πόλεων εκτάσεων, αι οποίαι καλύπτονται από βλάστησιν φυσικώς ή τεχνητώς δημιουργουμένην (πάρκα ή άλση) επιτρέπεται πάντως μόνο κατ’ εξαίρεσιν...».

Πάρκο, κατά την έννοια των διατάξεων του ν. 998/79, αποτελεί ο αστικός κοινόχρηστος χώρος πρασίνου εντός οικιστικής περιοχής ή σχεδίου πόλης, που καλύπτεται από φυσική ή τεχνητή βλάστηση με κηποτεχνικές διαμορφώσεις.
 Τούτο προκύπτει από την υπ’ αρ. πρωτ. οικ. 87991/3814/20.3.2008 ερμηνευτική εγκύκλιο του Υφυπουργού Αγροτικής Ανάπτυξης και Τροφίμων, σύμφωνα με την οποία: «...ως πάρκο δύναται να θεωρηθεί ο κοινόχρηστος χώρος εντός της αστικής ή οικιστικής περιοχής που φέρει φυσική δασική βλάστηση ή εγκατεστημένη τεχνητή ή προορίζεται για την εγκατάσταση δασικής βλάστησης, ο οποίος έχει υποστεί ή θα υποστεί κηποτεχνικές διαμορφώσεις».

H καθιέρωση της ονομασίας ενός χώρου ως «πάρκου» δεν συνεπάγεται άνευ ετέρου την υπαγωγή του στις προστατευτικές διατάξεις της δασικής νομοθεσίας.
 Χαρακτηριστική είναι η περίπτωση του Πάρκου Ελευθερίας, για το οποίο ουδέποτε υφίστατο συναφής νομοθετικός χαρακτηρισμός του ως πάρκου, παρά μόνον ως κοινόχρηστου χώρου. Τούτο επιβεβαιώνεται και από την εκτενή ενασχόληση του Συμβουλίου της Επικρατείας με το κύρος των διοικητικών πράξεων με τις οποίες επιχειρήθηκε η δημιουργία υπογείου χώρου στάθμευσης κάτω από τον εν λόγω χώρο πρασίνου. Χαρακτηριστικά, αναφερόμενη η ΣτΕ 2242/94 σε «...μείζονα χώρο λεγόμενο Πάρκο Ελευθερίας (κοινόχρηστο χώρο 33)...», έκανε δεκτό ότι ο κοινόχρηστος αυτός χώρος, στον οποίο προορίζονταν να ανεγερθούν ορισμένες από τις εγκαταστάσεις του χώρου στάθμευσης, δεν είχε χαρακτήρα άλσους ή πάρκου. Με τις μεταγενέστερες ΣτΕ 3381-2/1998, αφού επανεπιβεβαιώθηκε ότι, σύμφωνα και με την προηγηθείσα ΣτΕ  2242/94, ο εν λόγω κοινόχρηστος χώρος δεν αποτελούσε άλσος ή πάρκο,  διευκρινίσθηκε περαιτέρω ότι «... δεν προκύπτει από τα στοιχεία του φακέλου ότι ο υπ' αριθ. 33 κοινόχρηστος χώρος του ρυμοτομικού σχεδίου Αθηνών έχει χαρακτήρα ενιαίου αστικού άλσους, πάρκου ή δενδροστοιχίας ώστε να αποκλείεται, κατά τις ως άνω διατάξεις, η κατά τα λοιπά νομίμως συντελουμένη μερική ανοικοδόμησή του». Τέλος, με το ίδιο σκεπτικό, η 8/1999 απόφαση της Επιτροπής Αναστολών του ΣτΕ, έκρινε ότι, εν όψει της μη υπαγωγής του υπό κρίση κοινοχρήστου χώρου στις προστατευτικές διατάξεις της δασικής νομοθεσίας, δεν συνέτρεχε περίπτωση ανεπίτρεπτου περιορισμού του πρασίνου από τις εργασίες κατασκευής του υπογείου πάρκινγκ, αφού το ρυμοτομικό διάταγμα επέβαλε τη φύτευση, με υψηλό και χαμηλό πράσινο, ολόκληρου του υπ’ αρ. 33 κοινόχρηστου χώρου.

Μητροπολιτικά - Υπερτοπικά πάρκα

Στην ελληνική νομοθεσία και θεωρία, απαντάται επίσης και η έννοια του «μητροπολιτικού πάρκου». Ωστόσο, δεν υφίσταται νομοθετικός προσδιορισμός συγκεκριμένης έκτασης, η οποία να αποδίδει σε έναν ελεύθερο χώρο αστικού πρασίνου μείζονος σημασίας και εμβέλειας, το χαρακτηρισμό μητροπολιτικό πάρκο. 
  Σημαντικές παράμετροι, για την επιλογή μιας έκτασης που θα προβλεφθεί να καταλαμβάνει ένα μητροπολιτικό πάρκο, φαίνεται να αποτελούν οι ανάγκες που σχεδιάζεται να καλύψει (σύμφωνα με τον πολεοδομικό σχεδιασμό, τον πληθυσμό, τον χαρακτήρα της περιοχής), οι ειδικές συνθήκες της έκτασης όπου θα κατασκευασθεί, αλλά και οι δυσκολίες διαχείρισης του χώρου ενός πάρκου.

Ο χαρακτηρισμός «μητροπολιτικό πάρκο», απαντάται στο άρθρο 9 του ν. 2338/1995 «Κύρωση Σύμβασης Ανάπτυξης του νέου Διεθνούς Αεροδρομίου της Αθήνας στα Σπάτα, ίδρυση της εταιρίας "Διεθνής Αερολιμένας Αθηνών Α.Ε.", έγκριση περιβαλλοντικών όρων και άλλες διατάξεις» (ΦΕΚ Α’ 202), το οποίο αφορά τη Μητροπολιτική Ζώνη Πρασίνου του Πρώην Αεροδρομίου στο Ελληνικό. Επίσης, στο άρθρο 15 ν. 2742/99 «Χωροταξικός σχεδιασμός και αειφόρος ανάπτυξη και άλλες διατάξεις» (ΦΕΚ  Α΄ 297/7.10.1999) γίνεται αναφορά τόσο στο Μητροπολιτικό Πάρκο στο Γουδή όσο και στη Μητροπολιτική Ζώνη Πρασίνου του Πρώην Αεροδρομίου στο Ελληνικό.

Στη δημιουργία χώρων πρασίνου μητροπολιτικού χαρακτήρα, συμπεριλαμβανομένων και των ανωτέρω εκτάσεων, αναφέρεται και το ΡΣΑ (ν. 1515/85), προβλέποντας, στο άρθρο 15, τη λήψη μέτρων για την αναψυχή- ψυχαγωγία υπερτοπικής σημασίας, με τη «Δημιουργία συστήματος μεγάλων υπερτοπικών πόλων αναψυχής, αθλητισμού και πολιτιστικών λειτουργιών που εξυπηρετούν ολόκληρη την έκταση της πόλης: Στην περιοχή του Φαληρικό Όρμου, στη λοφοσειρά των Τουρκοβουνίων με ανάπλαση των ανενεργών λατομείων, στην Πεντέλη με ταυτόχρονη ανασυγκρότηση του τοπίου, στο Αιγάλεω με συνολική ανάπλαση του ορεινού όγκου με μεγάλο πάρκο και με εστίες τα λατομεία Νίκαιας (Σελεπίτσαρη), Κορυδαλλού, και Πετρούπολης, στα λατομεία του Βύρωνα και στη χερσόνησο του Π.Ι.Κ.Π.Α. στη Βούλα, στην περιοχή του παλιού πυριτιδοποιείου στο Αιγάλεω, στο Σκοπευτήριο της Καισαριανής και στο Γουδί, στην έκταση ιδιοκτησίας των Δήμων Αθήνας και Ζωγράφου, καθώς και στον Πύργο της Βασιλίσσης και στην περιοχή του Αγίου Κοσμά. Δημιουργία ενιαίου δικτύου σε ολόκληρη την έκταση του ηπειρωτικού τμήματος της περιοχής της Αθήνας με κατά το δυνατό σύνδεση και ενοποίηση των χώρων αναψυχής και ψυχαγωγίας, των ελεύθερων χώρων και πεζοδρόμων, των ιστορικών και αρχαιολογικών τόπων του περιαστικού πρασίνου, των ορεινών όγκων και των ακτών και στην περιοχή του Ελαιώνα/Βοτανικού σε έκταση εντός των ορίων του Δήμου Αθηναίων, καθώς και στην περιοχή της Λεωφόρου Αλεξάνδρας, Ο. Τ. 22 περιοχής 69. Διαμόρφωση ενιαίου δικτύου πεζοδρόμων και ποδηλατοδρόμων». 
Περαιτέρω, στο άρθρο 17 και το αντίστοιχο Παράρτημα 4 ( του άρθρου 17) του υπό θέσπιση νέου Ρυθμιστικού Σχεδίου Αττικής (ΡΣΑ),
 υπάρχει ρητή πρόβλεψη για την ανάπτυξη και δημιουργία των Μητροπολιτικών πάρκων, με συγκεκριμένες προβλεπόμενες χρήσεις: α) Για την περιοχή του Ελληνικού προβλέπονται χρήσεις κυρίως πρασίνου, πολιτισµού, αθλητισµού και  αναψυχής σε συνδυασµό µε περιορισµένης έκτασης αστική ανάπτυξη μεικτών χρήσεων (ενδεικτικά δραστηριότητες επιχειρηματικού χαρακτήρα, τράπεζες, γραφεία κ.α.), διοίκησης, επιχειρήσεων, τουρισµού και κατοικίας για την αυτοχρηµατοδότηση του προγράµµατος), β) Στο Γουδή με χρήσεις αναψυχής – αθλητισµού – πολιτισµού (πυρήνας πάρκου) και χρήσεις πολιτισµού – υγείας – εκπαίδευσης και μητροπολιτικής διοίκησης στην περιφέρεια του πάρκου µε προστασία του υπάρχοντος πρασίνου) και γ) Στο Αττικό Άλσος µε χρήσεις αναψυχής – αθλητισµού – πολιτισµού.

Επίσης, μεταξύ των ειδικότερων στόχων και κατευθύνσεων που τίθενται από το ισχύον Ρυθμιστικό Σχέδιο της Θεσσαλονίκης (άρθρο 14 παρ. 3, 3.1.5 περ. ε΄ ν. 1561/85) για την οργάνωση και την ανασυγκρότηση του Πολεοδομικού Συγκροτήματος της Θεσσαλονίκης, περιλαμβάνεται η ανακατανομή και χωροθέτηση ειδικών λειτουργιών κλίμακας πόλης, η οποία επιδιώκεται με βελτίωση των συνθηκών ανάπτυξής τους και περιορισμό των επιπτώσεων στη ζωή των κατοίκων. Μεταξύ δε των ειδικότερων μέτρων που προτείνονται για την επίτευξη των ανωτέρω στόχων, είναι η ανάπτυξη αναψυχής και ψυχαγωγίας υπερτοπικής σημασίας, με την δημιουργία ενός συστήματος υπερτοπικών πόλων αναψυχής, αθλητισμού και πολιτιστικών λειτουργιών, που εξυπηρετούν ολόκληρη την έκταση της πόλης στους υφιστάμενους ελεύθερους χώρους και χώρους αστικού πρασίνου, στο δάσος - πάρκο Κεδρινός λόφος (Σεϊχ – Σού), στην περιοχή στρατοπέδου Κόδρα, στην περιοχή Δενδροποτάμου (στρατόπεδο Παπακυριαζή), στην παραλιακή ζώνη μετά το συνοικισμό Φοίνικα.

Στη νομολογία ο όρος μητροπολιτικό πάρκο απαντάται μόνον στις αποφάσεις που αφορούσαν το κύρος του π.δ. 22/22.2.2002 (ΦΕΚ Δ΄ 138), με το οποίο εγκρίθηκε το Ειδικό Σχέδιο Ολοκληρωμένης Ανάπτυξης (ΕΣΟΑΠ) στην περιοχή υποδοχής των ολυμπιακών εγκαταστάσεων του Ολυμπιακού Κέντρου Ιστιοπλοΐας στον Άγιο Κοσμά των Δήμων Ελληνικού και Γλυφάδας Αττικής και καθορίσθηκαν οι χρήσεις γης κατά ζώνες. Το Δικαστήριο, τις ΣτΕ 927/2003, 928/2003 δεν εξέτασε την έννοια του μητροπολιτικού πάρκου, παρά μόνον εμμέσως επιβεβαίωσε την συμβολή του στην αναβάθμιση της ποιότητας ζωής των κατοίκων, κρίνοντας ότι: «Η τριπολική ανάπτυξη που προβλέπεται για τη μεταολυμπιακή περίοδο (παραθαλάσσιο πάρκο – θαλάσσιο μέτωπο του μητροπολιτικού πάρκου του Ελληνικού, Εθνικό Ιστιοπλοϊκό Κέντρο, Λιμένας Σκαφών Αναψυχής και μάλιστα με το συγκεκριμένο σχεδιασμό του προσβαλλόμενου διατάγματος Π.Δ. 22/22.2.2002 (ΕΣΟΑΠ) θα αποτελέσει ένα σημαντικό κρίκο στην αναβάθμιση αφενός της περιοχής του Αγ. Κοσμά προς την κατεύθυνση της απαλλαγής από οχλούσες δραστηριότητες, αφετέρου δε του συνολικού θαλάσσιου μετώπου της Αθήνας και θα βελτιώσει την ποιότητα ζωής των κατοίκων του Λεκανοπεδίου σε συνδυασμό με τα υπόλοιπα προγραμματιζόμενα έργα από το φαληρικό όρμο μέχρι τη Βουλιαγμένη συμβάλλοντας έτσι στην προώθηση ορισμένων από τους στόχους του ΡΣΑ για την ευρύτερη περιοχή της Αθήνας».

Αν και από νομοθετήματα που προαναφέρθηκαν απουσιάζει η εννοιολογική εκείνη προσέγγιση που θα σηματοδοτεί τη λειτουργία και το ιδιοκτησιακό καθεστώς των μητροπολιτικών πάρκων, ωστόσο, ο χαρακτηρισμός φαίνεται να αποδίδει εκείνους τους διαδημοτικούς κοινόχρηστους χώρους πρασίνου ή μεγάλες διαδημοτικές εκτάσεις
 που τίθενται σε κοινή χρήση, συνήθως κατόπιν της κατάργησης άλλων χρήσεων.

Προς την άποψη αυτή συνηγορούν και τα συμπεράσματα των ειδικών ερευνητικών προγραμμάτων που έχουν εκπονηθεί για τη δημιουργία μητροπολιτικού πάρκου στο Γουδή
 καθώς και για τη δημιουργία μητροπολιτικού χώρου πρασίνου στην περιοχή του πρώην διεθνούς αερολιμένα του Ελληνικού, όπου προτείνονται γενικές κατευθύνσεις για τη λειτουργία, τη διαχείριση, τις χρήσεις γης και το ιδιοκτησιακό καθεστώς των συγκεκριμένων εκτάσεων.
 Έτσι, στο πλαίσιο της δημιουργίας του μητροπολιτικού πάρκου του Ελληνικού έχει εκφρασθεί η άποψη ότι: «... το πάρκο αυτό θα πρέπει να αποτελεί έναν εκτεταμένο χώρο πρασίνου, που καλείται να λειτουργήσει ως ένας κοινωνικός χώρος αναψυχής, ιδιαίτερα προσφιλής, με σκοπό τη διατήρηση της υγιεινής κατάστασης των κατοίκων και ως ένας οικολογικός αντίποδας στο δομημένο περιβάλλον». Περαιτέρω σύμφωνα με την ίδια άποψη, «το μητροπολιτικό πάρκο καλείται να παίξει σημαντικό ρόλο στην βελτίωση των συνθηκών περιβάλλοντος της περιοχής και κατ’ επέκταση όλου του Λεκανοπεδίου».

Με βάση τα ανωτέρω, αναδεικνύεται ο σημαντικός ρόλος του μητροπολιτικού πάρκου στην αναβάθμιση της ποιότητας ζωής των κατοίκων όχι μόνον του Δήμου ή των Δήμων εντός των  διοικητικών ορίων των οποίων υπάγεται χωρικά, αλλά μιας πολύ ευρύτερης γεωγραφικής περιοχής, ολόκληρου του πολεοδομικού συγκροτήματος. 
  Από το υφιστάμενο νομοθετικό πλαίσιο, πάντως, δεν προκύπτει ότι ο καθορισμός ενός μητροπολιτικού πάρκου συνεπάγεται την επιβολή περιορισμών στον κοινό νομοθέτη, ως προς τον καθορισμό συγκεκριμένων επιτρεπτών χρήσεων, και ειδικότερα, μόνον χρήσεων της κατηγορίας του αστικού πρασίνου, σύμφωνα με το άρθρο 9 του π.δ. 23.2./6.3.1987 «Κατηγορίες και περιεχόμενο χρήσεων γης» (ΦΕΚ Δ΄ 166/6.3.1987). Στην πράξη, ο σχεδιασμός ενός μητροπολιτικού πάρκου κλίνει προς την επιλογή ενός συστήματος μεικτών χρήσεων (πρασίνου, οικιστικής ανάπτυξης, τουρισμού, επιχειρήσεων κ.λπ) και έχει επικρατήσει να θεωρείται επιτρεπτό ένα ευρύ φάσμα ήπιων δραστηριοτήτων, συναφών και συμβατών με τη λειτουργία του πάρκου, εφόσον δεν ανατρέπεται η βασική λειτουργία του πρασίνου. Από την άλλη πλευρά, ακόμη και στην περίπτωση εκείνη που η νομοθετική επιλογή συνίσταται στην πλαισίωση ενός μητροπολιτικού πάρκου και με άλλες, πέραν του πρασίνου, χρήσεις ή κατηγορίες χρήσεων του π.δ. 23.2./6.3.1987, ο ορθολογικός σχεδιασμός του δεν μπορεί παρά να υπακούει στις βασικές νομολογιακές αρχές που έχει καθιερώσει το Συμβούλιο της Επικρατείας ως προς την ανάπτυξη χρήσεων γης σε μία περιοχή.  Έτσι, θα πρέπει οι υπό εγκατάσταση χρήσεις δεν θα είναι επαχθέστερες εκείνων που προϋπήρχαν στον χώρο,
 καθώς επίσης δεν θα πρέπει να παραβλάπτεται η κύρια λειτουργία της κατηγορίας χρήσεων γης του άρθρου 9 του π.δ. 23.2./6.3.1987, που είναι το πράσινο, διότι τούτο θα ανέτρεπε τον χαρακτήρα του πάρκου ως χώρου πρασίνου, και θα ισοδυναμούσε με υποβάθμιση των όρων διαβίωσης των πολιτών. 

Μητροπολιτικό Πάρκο Γουδή – Ιλισός
Η υπό κρίση περιοχή στο Γουδί που αποτελούσε παλαιότερα στρατιωτικές εγκαταστάσεις και είχε παραχωρηθεί για την δημιουργία άλσους με το ν. 732/77.
 Στη έκταση αυτή των Δ. Αθηναίων και Ζωγράφου αναφέρεται το άρθρο 15 του ν. 1515/85 (ΡΣΑ) για τη δημιουργία συστήματος υπερτοπικού πόλου (αναψυχής, αθλητισμού και πολιτιστικών λειτουργιών) που να εξυπηρετεί ολόκληρη την έκταση της πόλης. Σχετική ειδική πρόβλεψη διενεργείται και στο υπό έγκριση νέο Ρυθμιστικό Σχέδιο Αττικής. Ωστόσο, όπως παρατηρείται, η απουσία συνολικής ρύθμισης της έκτασης κι ο επακόλουθος κατακερματισμός του χώρου
 είχαν ως αποτέλεσμα σήμερα να καθίσταται εξαιρετικά επισφαλής η προοπτική υλοποίησης μητροπολιτικού πάρκου στην εν λόγω περιοχή.
Πάρκο Περιβαλλοντικής Ευαισθητοποίησης «Αντώνης Τρίτσης» 

Το πάρκο καταλαμβάνει έκταση 1.000 στρ. περίπου, και αποτελεί μέρος είναι μέρος κτήματος (2.500 στρ.) που απέκτησε (μεταξύ των ετών 1848-1861) η βασιλική οικογένεια, προκειμένου να δημιουργήσει ένα πρότυπο Κέντρο Γεωργίας και Κτηνοτροφίας.
 Στη δημιουργία συστήματος υπερτοπικού πόλου (αναψυχής, αθλητισμού και πολιτιστικών λειτουργιών) που να εξυπηρετεί ολόκληρη την έκταση της πόλης, μεταξύ άλλων, και στον Πύργο Βασιλίσσης, αναφέρεται το άρθρο 15 του ν. 1515/85 (ΡΣΑ).
Οι ειδικότερες ρυθμίσεις του  π.δ. 184/2002 «Οργανισμός Διοίκησης και Διαχείρισης Πάρκου Περιβαλλοντικής Ευαισθητοποίησης Αντώνη Τρίτση», εκδοθέν κατά τις εξουσιοδοτικές διατάξεις του άρθρου 15 (παρ. 9) του ν. 2742/99 "Χωροταξικός σχεδιασμός και αειφόρος ανάπτυξη και άλλες διατάξεις" (Α' 207), είναι ενδεικτικές όσον αφορά τις επιτρεπόμενες χρήσεις εντός των πάρκων μητροπολιτικής σημασίας. Οι ρυθμίσεις αυτές του π.δ. καθορίζουν της δραστηριότητες που αναλαμβάνει ο Οργανισμός για την επίτευξη των σκοπών του, προσδιορίζοντας έτσι, εμμέσως, και τις επιτρεπόμενες στον χώρο αυτό δράσεις ως εξής: «...α) Συντήρηση, λειτουργία, ανανέωση και περαιτέρω ανάπτυξη του Πάρκου σύμφωνα με τις αρχές της βιώσιμης-αειφόρου ανάπτυξης. β) Πληροφόρηση, εκπαίδευση, επιμόρφωση, κατάρτιση των πολιτών σε θέματα προστασίας και διαχείρισης περιβάλλοντος. γ) Ανάπτυξη και εφαρμογή τεχνικών και τεχνολογιών φιλικών προς το περιβάλλον (όπως προστασία δασών και εδαφών, ανακύκλωση υλικών, καθαρισμό λυμάτων, δημιουργία ενεργειακού πάρκου ανανεώσιμων πηγών κ.λπ.). δ) Προώθηση πρότυπων - πιλοτικών ερευνητικών προγραμμάτων για θέματα περιβάλλοντος και οικολογικών καλλιεργειών με παράλληλη παραγωγή οικολογικών προϊόντων στο Πάρκο. ε) Διοργάνωση μόνιμων και περιοδικών εκθέσεων για την κατανόηση του φυσικού κόσμου και των προβλημάτων του περιβάλλοντος. στ) Ανάπτυξη βοτανικού κήπου και φυτωρίου αττικής χλωρίδας. ζ) Διοργάνωση πολιτιστικών εκδηλώσεων, παραστάσεων, θεαμάτων, συναυλιών και άλλων δραστηριοτήτων αναψυχής. η) Δημιουργία κατάλληλων χώρων παιχνιδιού και περιπέτειας με θέμα το περιβάλλον αλλά και χώρων άθλησης και κολύμβησης. θ) Ανάπτυξη εμπορικών δραστηριοτήτων συναφών με τη λειτουργία του Πάρκου όπως εκμετάλλευση εστιατορίων, αναψυκτηρίων, υπαίθριων αγορών είτε με προϊόντα του φυτωρίου είτε με προϊόντα οικολογικών καλλιεργειών που παράγονται στο Πάρκο αλλά και εξωτερικών καλλιεργειών βεβαιωμένης ποιότητας και γενικά δραστηριοτήτων που αφορούν στην εκμετάλλευση των εγκαταστάσεων του Πάρκου και συνάδουν με το σκοπό του. ι) Κάθε άλλη δραστηριότητα που κρίνεται πρόσφορη από το Δ.Σ για την προώθηση του σκοπού του Οργανισμού και είναι σύμφωνη με τις εξειδικεύσεις του Κανονισμού Λειτουργίας.»

Εθνικά πάρκα (ν. 1650/86)

Διαφορετική είναι η έννοια των κατά τα άρθρα 18 παρ. 3 και 19 παρ. 3 ν. 1650/1986 «εθνικών πάρκων». Τέτοια χαρακτηρίζονται κατά την παρ. 3 του άρθρου 19 «...εκτεταμένες χερσαίες, υδάτινες ή μικτού χαρακτήρα περιοχές, οι οποίες παραμένουν ανεπηρέαστες ή έχουν ελάχιστα επηρεαστεί από τις ανθρώπινες δραστηριότητες και στις οποίες διατηρείται μεγάλος αριθμός και ποικιλία αξιόλογων βιολογικών, οικολογικών, γεωμορφολογικών και αισθητικών στοιχείων. Όταν το εθνικό πάρκο ή μεγάλο τμήμα του καταλαμβάνει θαλάσσια περιοχή ή εκτάσεις δασικού χαρακτήρα, μπορεί να χαρακτηρίζεται ειδικότερα ως θαλάσσιο πάρκο ή εθνικός δρυμός, αντίστοιχα. Ο χαρακτηρισμός περιοχών ως εθνικών πάρκων αποσκοπεί στη διαφύλαξη της φυσικής κληρονομιάς και στη διατήρηση της οικολογικής ισορροπίας ευρύτερων περιοχών της χώρας με παράλληλη παροχή στο κοινό δυνατοτήτων περιβαλλοντικής εκπαίδευσης και φυσιολατρικών δραστηριοτήτων. Για την εκπλήρωση των σκοπών αυτών λαμβάνονται τα κατάλληλα μέτρα, ώστε οι περιοχές αυτές να προστατεύονται επαρκώς τόσο από φυσικές αιτίες υποβάθμισης όσο και από ανθρώπινες ενέργειες, επεμβάσεις και δραστηριότητες. Στα εθνικά πάρκα επιτρέπεται να εκτελούνται έργα, να γίνονται έρευνες και να ασκούνται δραστηριότητες, κυρίως παραδοσιακού χαρακτήρα, με τους όρους και περιορισμούς που καθορίζονται ειδικότερα από τον οικείο κανονισμό λειτουργίας και διαχείρισης».

Πρόκειται, επομένως για εκτενείς γεωγραφικές περιοχές με περιβαλλοντικά ευαίσθητο χαρακτήρα, αποκομμένες από την ανθρώπινη δραστηριότητα και όχι ενταγμένες στον οικιστικό ιστό, οι οποίες δύνανται να περιλαμβάνουν περιοχές προστασίας ή απολύτου προστασίας της φύσης.
 Σε κάθε περίπτωση, τα εθνικά πάρκα, σε αντίθεση με τα πάρκα (και άλση) του ν. 998/79, λαμβάνουν αυτόν τον χαρακτηρισμό με ρητή πράξη της Πολιτείας.

Πάρκα ειδικού προορισμού

Χαρακτηριστικό παράδειγμα «πάρκου ειδικού προορισμού» αποτελούν οι ζωολογικοί κήποι.
 Η ίδρυση και λειτουργία των ζωολογικών κήπων υπάγεται σε ειδικό αδειοδοτικό καθεστώς, σύμφωνα με το π.δ. 98/2004, που ενσωμάτωσε στο εσωτερικό μας δίκαιο την Οδηγία 1999/22/ΕΚ του Συμβουλίου, και αποβλέπει στην προστασία της άγριας πανίδας, της βιοποικιλότητας και της καλής διατήρησης των ζώων.

β) Άλση

Σε αντιδιαστολή με τα «πάρκα», στην έννοια του «άλσους» υπάγεται, σύμφωνα με την προαναφερόμενη υπ’ αρ. πρωτ. οικ. 87991/3814/20.3.2008 ερμηνευτική εγκύκλιο του Υφυπουργού Αγροτικής Ανάπτυξης και Τροφίμων, ο κοινόχρηστος αστικός χώρος καθαρού πρασίνου, πλησίον ή εντός οικιστικής περιοχής ή σχεδίου πόλης, που καλύπτεται από βλάστηση, από τον οποίο λείπουν οι κηποτεχνικές διαμορφώσεις και υπάρχει ελεύθερη διάταξη του πρασίνου, στα πλαίσια της επιδιωκόμενης προσομοίωσης φυσικών περιβαλλόντων εντός της αστικής ή οικιστικής περιοχής.

Τα άλση αποτελούν κατά κανόνα δημιουργήματα παλαιότερων αναδασώσεων εκτάσεων στις παρυφές οικισμών, που, με την οικιστική επέκταση, περικυκλώθηκαν από τον οικιστικό ιστό, αρκετά δε διατηρούν έως σήμερα το αυστηρό καθεστώς της αναδασωτέας έκτασης.
 Βρίσκονται συνήθως σε αστικές και προαστιακές περιοχές. Στις αστικές περιοχές καταλαμβάνουν συνήθως επιφάνειες λόφων και περιβάλλονται από πυκνοδομημένες περιοχές, η βλάστησή τους είναι ξηροφυτική και επικρατούν πεύκα και διάφοροι θάμνοι της μεσογειακής χλωρίδας, που έχουν προέλθη από την αναδάσωση.
 

Την απαγόρευση μεταβολής του δασικού χαρακτήρα των αλσών, επαναλαμβάνουν και οι διατάξεις των άρθρων 23 του ν. 1644/1986 και 25 του ν. 2945/2001, που αφορούν το καθεστώς κατά κυριότητα ή χρήση παραχώρησης σε ΟΤΑ αλσών (καθώς επίσης, πάρκων, κήπων και δενδροστοιχιών). 

Ειδικότερα, στο άρθρο 23 του ν. 1644/1986
 προβλέπεται ότι:

«1. Με κοινή απόφαση των Υπουργών Εσωτερικών, Οικονομικών και Γεωργίας παραχωρούνται δωρεάν και μεταβιβάζονται κατά κυριότητα, νομή και κατοχή στο Δήμο Αθηναίων τα πιο κάτω άλση του Δημοσίου:

Των λόφων Λυκαβηττού-Σχιστής Πέτρας, Φιλοπάππου, Στρέφη, Κολωνού, Σκουζέ, Σχολής Ευελπίδων (πρώην Πολυγώνου), Συγγρού (Κουπονίων), Αγίου Νικολάου Πευκακίων και Αγίου Ιωάννη Λεωφ. Βουλιαγμένης.
...
3. Με τις αποφάσεις των παρ.1 και 2 παραχωρούνται αντίστοιχα, κατά πλήρη κυριότητα ή κατά χρήση, στο Δήμο Αθηναίων και οι περιφράξεις των παραχωρούμενων αλσών και κήπων καθώς και οι υπάρχουσες εντός αυτών κάθε φύσης εγκαταστάσεις που ανήκουν στη διοίκηση και διαχείριση του Υπουργείου Γεωργίας ή της Επιτροπής Δημόσιων Κήπων και Δενδροστοιχιών. Με τις ίδιες αποφάσεις καθορίζονται τα όργανα παράδοσης και παραλαβής των κτημάτων που μεταβιβάζονται, ο τύπος και το περιεχόμενο του σχετικού πρωτοκόλλου, οι ειδικότεροι όροι και οι προϋποθέσεις των παραχωρήσεων και κάθε αναγκαία λεπτομέρεια και διαδικασία.

4. Η κατά κυριότητα μεταβίβαση των αλσών, των περιφράξεων και των εγκαταστάσεων που υπάρχουν εντός αυτών γίνεται σύμφωνα με τις διατάξεις του άρθρ.225 του Νόμ.1065/1980
 (ΦΕΚ 168 Α), όπως αντικαταστάθηκε με τις διατάξεις του άρθρ.22 του Νόμ.1270/1982 (ΦΕΚ 93 Α) και συμπληρώθηκε με τη διάταξη του άρθρ.28 του Νόμ.1416/1984 (ΦΕΚ 18 Α), η δε μεταγραφή τους ενεργείται με μέριμνα του Δήμου Αθηναίων με βάση την απόφαση της παρ.1, η οποία, εφόσον συνοδεύεται από το πρωτόκολλο παράδοσης και παραλαβής της παρ.3, αποτελεί τίτλο μεταγραφής.

5. Ο Δήμος Αθηναίων υποχρεούται με ευθύνη και δαπάνες του, να συντηρεί και να βελτιώνει τη βλάστηση, να διοικεί, να διαχειρίζεται, να εκμεταλλεύεται, να φυλάσσει και γενικά να προστατεύει με οποιονδήποτε τρόπο τους παραχωρούμενους κήπους και δενδροστοιχίες, καθώς και τα μεταβιβαζόμενα άλση, τα οποία διατηρούν στο ακέραιο και επάπειρο το δασικό τους χαρακτήρα και εξακολουθούν να διέπονται από τις διατάξεις της δασικής νομοθεσίας.

6. Απαγορεύεται η δημιουργία οποιασδήποτε εγκατάστασης μέσα στα άλση, εκτός εκείνων που κρίνονται ως απολύτως αναγκαίες για τη δημόσια υγεία.

7. Οι παραχωρήσεις των 1 και 2 ανακαλούνται με τον τρόπο που έγιναν οποτεδήποτε, εφόσον ήθελε επιχειρηθεί αλλαγή του προορισμού ή της χρήσης ή του χαρακτήρα των αλσών, των κήπων και των δενδροστοιχιών που παραχωρούνται.

8. Υπεύθυνη υπηρεσία για την εφαρμογή των διατάξεων του άρθρου αυτού και την παρακολούθηση για την τήρηση των όρων και προϋποθέσεων των παραχωρητηρίων αποφάσεων ορίζεται η αρμόδια δασική υπηρεσία του Υπουργ. Γεωργίας για τα άλση της παρ.1 και η διεύθυνση δενδροκηπευτικής του Υπουργείου Γεωργίας για τους κήπους και τις δενδροστοιχίες της παρ.2 του παρόντος άρθρου.»

Περαιτέρω, με την διάταξη του άρθρου 25 του μεταγενέστερου ν. 2945/2001 «Εθνικό σύστημα προστασίας της αγροτικής δραστηριότητας και άλλες ρυθμίσεις», προβλέφθηκε ανάλογη ρύθμιση για την κατ’ εξουσιοδότηση δυνατότητα έκδοσης πράξεων παραχώρησης αλσών, κήπων, πάρκων και δενδροστοιχιών και σε άλλους Ο.Τ.Α., οριζομένου ότι:

«1. Με απόφαση του Γενικού Γραμματέα της οικείας Περιφέρειας, που εκδίδεται ύστερα από γνώμη της Γενικής Διεύθυνσης Δασών και Φυσικού Περιβάλλοντος του Υπουργείου Γεωργίας, άλση, κήποι, πάρκα και δενδροστοιχίες που διαχειρίζεται το Υπουργείο Γεωργίας ή η οικεία Περιφέρεια και βρίσκονται μέσα σε εγκεκριμένα ρυμοτομικά σχέδια και μέσα στα όρια οικισμών που προϋπήρχαν του έτους 1923 ή καθορίστηκαν κατ' εφαρμογή του από 24.4.1985 προεδρικού διατάγματος (ΦΕΚ 181 Δ'), μπορεί να παραχωρούνται κατά χρήση σε οργανισμούς τοπικής αυτοδιοίκησης (Ο.Τ.Α.) της περιοχής στην οποία βρίσκονται, ή σε νομικά πρόσωπα δημοσίου δικαίου (Ν.Π.Δ.Δ.) ή άλλους φορείς του Δημόσιου Τομέα, ύστερα από αίτησή τους.

Η αίτηση για παραχώρηση σε Ο.Τ.Α. συνοδεύεται με απόφαση του δημοτικού ή κοινοτικού συμβουλίου. Η απόφαση της παραχώρησης κοινοποιείται και στην παραπάνω Γενική Διεύθυνση. Με όμοια απόφαση καθορίζονται τα όργανα παράδοσης και παραλαβής των παραπάνω εκτάσεων που παραχωρούνται, ο τύπος και το περιεχόμενο του σχετικού πρωτοκόλλου, οι ειδικότεροι όροι και οι προϋποθέσεις της παραχώρησης και κάθε αναγκαία λεπτομέρεια και διαδικασία.

2. Οι διατάξεις της προηγούμενης παραγράφου εφαρμόζονται και στις προβλεπόμενες από εγκεκριμένα Γενικά Πολεοδομικά και λοιπά σχέδια περιοχές για πολεοδόμηση.

3. Εκείνοι προς τους οποίους γίνεται η παραχώρηση υποχρεούνται με ευθύνη και δαπάνες τους να συντηρούν και να βελτιώνουν τη βλάστηση, να διοικούν, να διαχειρίζονται, να εκμεταλλεύονται, να φυλάσσουν και γενικά να προστατεύουν με οποιονδήποτε τρόπο τις παραχωρούμενες εκτάσεις, οι οποίες διατηρούν στο ακέραιο και για πάντα το δασικό τους χαρακτήρα και εξακολουθούν να διέπονται από τις διατάξεις της δασικής νομοθεσίας.

4. Απαγορεύεται η δημιουργία οποιασδήποτε εγκατάστασης μέσα στην έκταση που παραχωρήθηκε, εκτός από εκείνες που η αρμόδια Γενική Διεύθυνση Δασών και Φυσικού Περιβάλλοντος του Υπουργείου Γεωργίας κρίνει ως απολύτως αναγκαίες για τη δημόσια υγεία ή την εξυπηρέτηση του κοινού.

5. Οι παραχωρήσεις της παραγράφου 1 ανακαλούνται με τον τρόπο που έγιναν οποτεδήποτε, εφόσον ήθελε επιχειρηθεί αλλαγή του προορισμού ή της χρήσης ή του χαρακτήρα των εκτάσεων που παραχωρούνται σύμφωνα με τα παραπάνω».

Αποτέλεσμα της θέσπισης της προαναφερόμενης διάταξης του άρθρου 23 του ν. 1644/86, υπήρξε η απόδοση, με ρητή νομοθετική διάταξη, του χαρακτηρισμού του «άλσους» (ως και του «κήπου» και της «δενδροστοιχίας») σε συγκεκριμένες  εκτάσεις του Δήμου Αθηναίων. Για τις εκτάσεις αυτές, εν όψει του ρητού νομοθετικού χαρακτηρισμού τους ως «άλσους», επιβάλλεται η διατήρηση δια παντός του δασικού τους χαρακτήρα, σε συμμόρφωση με την συνταγματικώς επιβαλλόμενη απαγόρευση μεταβολής του χαρακτήρα τους αυτού, καθώς επίσης απαγορεύονται οι εντός αυτών επελβάσεις, και ορίζεται ότι εξακολουθούν να διέπονται από τις διατάξεις της δασικής νομοθεσίας, ενώ παράλληλα οριοθετείται και η έκταση των αρμοδιοτήτων του Δήμου Αθηναίων και των λοιπών ΟΤΑ προς τους οποίους γίνεται η κατά κυριότητα παραχώρηση. 

Πέραν των ανωτέρω διατάξεων, που διέπουν εν γένει την παραχώρηση της διαχείρισης των αλσών χωρίς μεταβολή του χαρακτήρα τους,
 στη νομοθεσία απαντώνται ειδικότερες διατάξεις που αφορούν το καθεστώς ορισμένων αλσών, ως εξής:

Άλσος Ευελπίδων

Όπως προαναφέρθηκε, ο χαρακτηρισμός της εν λόγω έκτασης ως «άλσους» διενεργήθηκε με το προαναφερόμενο άρθρο 23 ν. 1644/1986, κατ’ εξουσιοδότηση του οποίου, εκδόθηκε η  77250/3866/10.7.1991 απόφαση των Υπουργών Εσωτερικών, Οικονομικών και Γεωργίας με την οποία παραχωρήθηκε δωρεάν και μεταβιβάστηκε στο Δήμο Αθηναίων κατά κυριότητα, νομή και κατοχή το άλσος της Σχολής Ευελπίδων. Η ΚΥΑ αυτή ακυρώθηκε με την 4570/1996 απόφαση της Ολομέλειας του Συμβουλίου της Επικρατείας, λόγω αναρμοδιότητας. Ακολούθως, με την 95202/9572/ΠΕ/10.2.1997 απόφαση των Υπουργών Εσωτερικών Δημόσιας Διοίκησης και Αποκέντρωσης, Οικονομικών και Γεωργίας παραχωρήθηκε εκ νέου δωρεάν και μεταβιβάστηκε στο Δήμο Αθηναίων κατά κυριότητα, νομή και κατοχή το ίδιο άλσος. Και η πράξη αυτή ακυρώθηκε με την 714/2001 απόφαση της Ολομέλειας του Συμβουλίου της Επικρατείας, και πάλι λόγω αναρμοδιότητας.
Με την ΣτΕ 1978/2002 κρίθηκε ότι συνέτρεχε παράλειψη οφειλόμενης νόμιμης ενεργείας της Διοίκησης να εκδώσει πράξεις κατεδάφισης κτισμάτων και εγκαταστάσεων εντός του άλσους της Σχολής Ευελπίδων, κήρυξης ως αναδασωτέων των αποψιλωθέντων τμημάτων του και χαρτογράφησής του. Ειδικότερα, με την ανωτέρω απόφαση έγινε δεκτό ότι διενεργηθείσες στο άλσος επεμβάσεις (κτίσματα, γήπεδα, εγκαταστάσεις και εκμίσθωση χώρων του άλσους σε επαγγελματίες οι οποίοι τοποθετούσαν τραπεζοκαθίσματα για τους πελάτες τους) συνιστούσαν ανεπίτρεπτη μεταβολή του προορισμού του άλσους.

Περαιτέρω, με την 91876/888/29-10-2001 απόφαση των Υπουργών Εσωτερικών Δημόσιας Διοίκησης και Αποκέντρωσης, Οικονομικών και Γεωργίας παραχωρήθηκε εκ νέου και μεταβιβάστηκε στο Δήμο Αθηναίων κατά κυριότητα, νομή και κατοχή το άλσος της Σχολής Ευελπίδων. 

Εν τω μεταξύ, με το ν. 3259/2004, ορίστηκε ότι:
«1. Επιτρέπεται οι κάτοχοι άδειας λειτουργίας καταστημάτων υγειονομικού ενδιαφέροντος, που βρίσκονται επί των οδών που περικλείουν το Άλσος της Σχολής Ευελπίδων, να τοποθετούν προσωρινά τραπεζοκαθίσματα, καθώς και το αναγκαίο δίκτυο ηλεκτροφωτισμού, σε τμήμα του Άλσους που παραχωρήθηκε στο Δήμο Αθηναίων με την υπ' αριθμ. 91875/888/29.10.2001 κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομικών και Γεωργίας κατά κυριότητα, νομή και κατοχή, υπάτους ακόλουθους όρους: 

α) Η τοποθέτηση των τραπεζοκαθισμάτων και η εγκατάσταση του αναγκαίου ηλεκτροφωτισμού επιτρέπεται σε τμήμα του Άλσους συνολικού εμβαδού δύο (2) στρεμμάτων, όπως αυτό απεικονίζεται στο υπ' αριθμ. 3172/23 Ιουλίου 2003 τοπογραφικό διάγραμμα του τμήματος τοπογραφικού της Διεύθυνσης Πολεοδομίας του Δήμου Αθηναίων, το οποίο εγκρίθηκε την 23η Ιουλίου 2003, από τη Διεύθυνση Δασών της Περιφέρειας Αττικής, αποκλειστικά και μόνο για το χρονικό διάστημα από πρώτης Μαΐου έως τριακοστής Σεπτεμβρίου κάθε έτους. 

β) Κατά την τοποθέτηση των τραπεζοκαθισμάτων και των εγκαταστάσεων ηλεκτροφωτισμού απαγορεύεται η κοπή, αποκλάδωση και τραυματισμός των δένδρων του Αλσους και η παρεμπόδιση της απρόσκοπτης διέλευσης των επισκεπτών αυτού. 

γ) Απαγορεύεται η δημιουργία οποιασδήποτε μόνιμης ή προσωρινής εγκατάστασης, πλην των παραπάνω, στο, κατά τα ανωτέρω, οριοθετημένο τμήμα του Άλσους. 

δ) Οι υπεύθυνοι των καταστημάτων, που χρησιμοποίησαν το συγκεκριμένο χώρο του Αλσους της Σχολής Ευελπίδων, οφείλουν να απομακρύνουν τα τραπεζοκαθίσματα και τις εγκαταστάσεις ηλεκτροφωτισμού και να τον αποκαταστήσουν στην αρχική του μορφή, μέσα στο πρώτο δεκαήμερο του Οκτωβρίου κάθε χρόνου, με δικές τους δαπάνες. 

2. Η μη τήρηση των ανωτέρω όρων συνεπάγεται την ανάκληση της άδειας λειτουργίας του καταστήματος.» 

Ωστόσο, το Συμβούλιο της Επικρατείας,  με την ΣτΕ 3142/2006, έκρινε παράνομη την συντελεσθείσα το έτος 2003, σιωπηρή άρνηση της Διοίκησης, επί σχετικού αιτήματος περιοίκου, να ανακαλέσει την 91876/888/29-10-2001 απόφαση παραχώρησης, που είχε εκδοθεί προ της νομοθετικής ρύθμισης του ν. 3259/2004. Ειδικότερα, κρίθηκε ότι, σύμφωνα με την εισηγητική έκθεση του ν. 1644/1986, η παραχώρηση, μεταξύ άλλων, του άλσους της Σχολής Ευελπίδων στο Δήμο Αθηναίων έγινε με το σκοπό και την προοπτική, όλοι οι χώροι πρασίνου της πόλης να τεθούν υπό ενιαίο φορέα, ο οποίος διαθέτει την κατάλληλη υποδομή και εμπειρία σε οργάνωση, προσωπικό και μηχανήματα για τη συντήρηση, καθαριότητα, καλλωπισμό και εμπλουτισμό του με δένδρα και καλλωπιστικά φυτά. Από τα ανωτέρω προκύπτει ότι η παραχώρηση αυτή είχε, εκ του νόμου, ως αποκλειστικό σκοπό την προσήκουσα συντήρηση και διαχείριση του πρασίνου του άλσους από το Δήμο Αθηναίων. Περαιτέρω, με την ίδια την πράξη παραχώρησης, το περιεχόμενο της οποίας είναι σύμφωνο με τις διατάξεις των άρθρων 24 παρ. 1 και 117 παρ. 3 του Συντάγματος και 23 του ν. 1644/1986, καθορίστηκαν οι όροι και προϋποθέσεις υπό τις οποίες πραγματοποιείται η παραχώρηση του άλσους, μεταξύ των οποίων,  η αναφορά στις «παράνομες επεμβάσεις που έχει κάνει είτε ο Δήμος είτε τρίτοι στο άλσος, με επισήμανση στο Δήμο να μεριμνήσει για την αποκατάσταση του άλσους στην προτέρα κατάστασή του» (περ. ε΄), οι δεσμεύσεις ως προς την αλλαγή χρήσεις του άλσους (παρ. στ΄) και συγκεκριμένα ότι "Απαγορεύεται η δημιουργία οιασδήποτε εγκατάστασης μέσα στο παραχωρούμενο άλσος, εκτός εκείνων που κρίνονται αρμοδίως ως απολύτως αναγκαίες για τη δημόσια υγεία και τυγχάνουν σχετικής έγκρισης" (περ. 1), η παράβαση δε τούτων δημιουργεί υποχρέωση της Διοίκησης να ανακαλέσει την πράξη αυτή. Έτσι, το Δικαστήριο κατέληξε ότι, εφόσον, σύμφωνα και με παλαιότερες αποφάσεις του, στο χώρο του άλσους υπάρχουν γήπεδο αθλοπαιδιών, διάφορα κτίσματα, εγκαταστάσεις και κατασκευές, ενώ αρκετοί χώροι του έχουν αποψιλωθεί από τη δενδρώδη ή και θαμνώδη βλάστηση που προϋπήρχε σ' αυτούς και έχουν ισοπεδωθεί και στρωθεί με χαλίκια, από τις επεμβάσεις δε αυτές, άλλες ήταν προγενέστερες της παραχώρησης του άλσους στο Δήμο, ο οποίος δεν έλαβε μέριμνα προκειμένου να το αποκαταστήσει στην προηγούμενη μορφή του, άλλες δε μεταγενέστερες ενώ ο Δήμος έχει παραχωρήσει τμήμα του εδάφους του άλσους σε επιχειρήσεις εστίασης (ταβέρνες, ψητοπωλεία, ουζερί), οι οποίες τοποθέτησαν τραπεζοκαθίσματα για την εξυπηρέτηση των πελατών τους. Ως προς δε την διάταξη του ν. 3259/2004, εκδοθέντος μετά τη συντέλεση της προσβαλλόμενης σιωπηρής απόρριψης, κρίθηκε ότι «Η ανωτέρω διάταξη, δεν ασκεί επιρροή εν προκειμένω, δεδομένου ότι με αυτή δεν κυρώνεται η γενομένη παραχώρηση, αλλά ρυθμίζεται διαφορετικό ζήτημα, το οποίο προϋποθέτει την παραχώρηση αυτή».

Με το άρθρο 36Α του πρόσφατου ν. 3698/2008, κυρώθηκε η υπ' αριθμ. 93215/565/21.5.2007 κοινή υπουργική απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών και Αγροτικής Ανάπτυξης και Τροφίμων, με την οποία παραχωρήθηκε στο Δήμο Αθηναίων το άλσος της Σχολής Ευελπίδων (πρώην Πολυγώνου). Εξάλλου, αίτηση αναστολής κατά της νέας αυτής ΚΥΑ απερρίφθη, με την πρόσφατη 690/7.7.08 απόφαση της Επιτροπής Αναστολών του ΣτΕ.
Άλσος πεδίου του Άρεως

Στο άρθρο 1 παρ. 2 του π.δ. 18/28.5.27 «Περί δημοσίων κήπων και δενδροστοιχιών Αθηνών και Περιχώρων» (ΦΕΚ 100), τροποποιήθηκαν οι διατάξεις των προϋφιστάμενων νομοθετικών διαταγμάτων
 και προβλέφθηκε ότι «...Εις τους δημοσίους κήπους Αθηνών περιλαμβάνεται και όλη η περιοχή του τέως Ανακτορικού, μετονομαζομένου εις Εθνικόν κήπον μετά των εν αυτή θερμοκηπίων και σχετικών εγκαταστάσεων, το Υδραγωγείον του Αγίου Θωμά και το πεδίον Άρεως, το οποίον θέλει μετατραπεί εις κήπον». Με το ίδιο άρθρο, η διαχείριση, συντήρηση, επέκταση και καθορισμός του τρόπου εκμετάλλευσης των δημοσίων κήπων και δενδροστοιχιών της Αθήνας και των περιχώρων, ανατέθηκε στην «Επιτροπή Δημοσίων Κήπων και δενδροστοιχιών Αθηνών και Περιχώρων»,
 αποτελούσα ίδιο ν.π.δ.δ. υπό την εποπτεία του Υπουργείου Γεωργίας. 

Περαιτέρω, με το άρθρ. 1 και 5 του ν. 6171 της 6/10.7.1934 «Περί συμβολής του Δημοσίου προς διαμόρφωσιν του Πεδίου του Άρεως εις κοινόχρηστον άλσος των Αθηνών», όπως η παρ. 5 τροποποιήθηκε από τον α.ν. 159/1936, προβλέφθηκε ότι «1. Επιτρέπεται η υπό του Δημοσίου προκαταβολή των κατά τας περί σχεδίων των πόλεων διατάξεις αποζημιώσεων δια την απαλλοτρίωσιν ιδιοκτησιών προς διαμόρφωσιν του Πεδίου του Άρεως εις κοινόχρηστον άλσος των Αθηνών, ως και το άλσος Νέας Φιλαδελφείας ... 5. Το Πανελλήνιον Γυμναστήριον μεταφερθήσεται εις την προβλεπομένην θέσιν υπό του εγκριθέντος παρά του συμβουλίου των δημοσίων έργων σχεδίου διαμορφώσεως του Πεδίου του Άρεως εις άλσος, της σχετικής δαπάνης δια την εγκατάστασιν του νέου γυμναστηρίου καταβληθησομένης υπό του ειδικού ταμείου μονίμων οδοστρωμάτων Αθηνών».  

Με το π.δ. 9/16 Δεκ. 1929 «Περί κωδικοποιήσεως των περί Ειδικού Ταμείου Μονίμων Οδοστρωμάτων Αθηνών κειμένων διατάξεων», καθώς και το μεταγενέστερο β.δ. της 23 Ιαν./9 Φεβρ. 1937 «Περί κωδικοποιήσεως των περί Ειδικού Ταμείου Μονίμων Οδοστρωμάτων Αθηνών κειμένων διατάξεων» κωδικοποιήθηκαν σε ενιαίο όλες οι διατάξεις  περί συστάσεως  Ειδικού Ταμείου με τίτλο «Ειδικόν Ταμείον Μονίμων Οδοστρωμάτων Αθηνών», με σκοπό την διοίκηση και διαχείριση πόρων για την κατασκευή οδοστρωμάτων στις δημόσιες οδούς Αθήνας, Πειραιά και Περιχώρων, καθώς και εξωραϊστικών έργων σε περιοχές προσπελάζουσες οδούς της αρμοδιότητάς του.

Στην αρμοδιότητα του ΕΤΜΟ Αθηνών υπήχθη ρητώς και το Πεδίο του Άρεως με  την ρύθμιση του άρθρου μόνου του Ν.Δ. 398 της 18/19 Αυγούστου 1941 «Περί τροποποιήσεως και συμπληρώσεως των περί Ειδικού Ταμείου Μονίμων Οδοστρωμάτων Αθηνών κειμένων διατάξεων» (Εφ. Κυβ. τ. Α΄, φ. 282), με το οποίο, στο άρθρο 1 του β.δ. της 23 Ιαν./9 Φεβρ. 1937, προστέθηκε παράγραφος 4 προβλέπουσα ότι «4. Εις το ως άνω Ειδικόν Ταμείον περιέρχεται από της δημοσιεύσεως του παρόντος η διεύθυνσις, συντήρησις, επέκτασις και η εκμετάλλευσις του κήπου του Πεδίου Άρεως των Αθηνών, ης οι πόροι αποτελούσιν έσοδον του Ταμείου τούτου. Ο από της ιδρύσεως του ως άνω κήπου μέχρι τούδε επιμελούμενος της φυτεύσεως και συντηρήσεως αυτού ειδικός δενδροκόμος, θεωρείται εφεξής ανήκων εις την υπηρεσίαν του ως άνω Ταμείου, ισχυόντων ως προς αυτό εφεξής κατ` αναλογίαν των διατάξεων του άρθρ. 6 του από 18/28 Μαϊου 1927 Δ/τος "περί δημοσίων κήπων και δενδροστοιχιών Αθηνών και Περιχώρων"».

Με το άρθρο 6 του ν.δ. 137/46 «Περί τροποποιήσεως και συμπληρώσεως των περί Ειδικού Ταμείου Μονίμων Οδοστρωμάτων Αθηνών κειμένων διατάξεων», ορίστηκε ότι «Τα όρια του Κήπου του Πεδίου Άρεως Αθηνών υπαχθέντος δυνάμει του υπ’ αριθ. 398/1941 Ν.Δ. περί τροποποιήσεως και συμπληρώσεως των περί Ειδικού Ταμείου Μονίμων Οδοστρωμάτων Αθηνών, κειμένων διατάξεων εις το Ειδικόν Ταμείον Μονίμων Οδοστρωμάτων Αθηνών, καθορίζονται υπό των κρασπέδων των πέριξ του Κήπου Πεδίου Άρεως οδών. Το δικαίωμα της εκμεταλλεύσεως απάσης της ως άνω καθοριζομένης περιοχής ανήκει εις το Ε.Τ.Μ.Ο. Αθηνών».

Με τις διατάξεις του ν.δ. της 30 Ιουλίου/11 Αυγούστου 1942 «Περί τροποποιήσεως και συμπληρώσεως της περί δημοσίων κήπων και δενδροστοιχιών κειμένης νομοθεσίας» (Εφ. Κυβ. τ. Α΄ φ. 204), προβλέφθηκε ως κατ’ έγκληση διωκόμενο αδίκημα η καθ’ οιονδήποτε τρόπο βλάβη των δημοσίων κήπων και δενδροστοιχιών, με την κοπή ανθέων, κλάδων, αρπαγής καρπών, φθοράς υλικού κ.λπ., τιμωρούμενη με πρόστιμο ή και κράτηση. Επίσης, προβλέφθηκε η αρμοδιότητα των αρχιφυλάκων και  φυλάκων δημοσίων κήπων και δενδροστοιχιών και προβαίνουν στην σύνταξη πρωτοκόλλων μηνύσεων ή στη σύλληψη επ’ αυτοφώρω των ενεργούντων τις ανωτέρω παράνομες πράξεις, να κατασχέτουν τα παρανόμως αποληφθέντα άνθη και κλαδιά.

Ταυτόσημες ρυθμίσεις ειδικώς για τον Κήπο Πεδίου του Άρεως προβλέφθηκαν με το ν.δ. 2081/43 «Περί τροποποιήσεως και συμπληρώσεως των περί Ειδικού ταμείου μονίμων οδοστρωμάτων Αθηνών κειμένων διατάξεων» (Εφ. Κυβ. Τ. Α΄ φ. 17).

Επομένως, η αρμοδιότητα διαχείρισης του Πεδίου του Άρεως ανήκε στο εποπτευόμενο από το ΥΠΕΧΩΔΕ
 Ειδικό Ταμείο Μονίμων Οδοστρωμάτων, έως την θέση σε ισχύ του π.δ. 98/2000 (ΦΕΚ Α΄85), με το άρθρο 1 του οποίου ορίστηκε ότι: 

«α) Καταργείται το Νομικό Πρόσωπο Δημοσίου Δικαίου με την επωνυμία "Ειδικό Ταμείο Μονίμων Οδοστρωμάτων Αθηνών (Ε.Τ.Μ.Ο.Α.)" που συστάθηκε με το Ν. 2958/22 όπως τροποποιήθηκε και συμπληρώθηκε με τις διατάξεις του Β.Δ. της 23/1 έως 9/2/37 "περί κωδικοποιήσεως των περί Ε.Τ.Μ.Ο.Α. κείμενων διατάξεων κ.λπ.". β) Οι δραστηριότητες που σχετίζονται με τη διεύθυνση, συντήρηση και εκμετάλλευση του Άλσους Πεδίου Άρεως, του Αλσους που περιβάλλει το Βυζαντινό Μουσείο και του Aττικού Άλσους μεταφέρονται στη Διευρυμένη Νομαρχιακή Αυτοδιοίκηση Αθηνών- Πειραιώς. Όλες οι λοιπές δραστηριότητες ασκούνται από τη Δ.Κ.Ε.Σ.Ο./Γ.Γ.Δ.Ε./Υ.ΠΕ.ΧΩ.Δ.Ε.» Σύμφωνα με το άρθρο 2 του ιδίου π.δ. «1. Η περιουσία του Ε.Τ.Μ.Ο.Α. περιέρχεται στη Γ.Γ.Δ.Ε. του Υ.ΠΕ.ΧΩ.Δ.Ε  η οποία υποκαθίσταται αυτοδικαίως σε όλα τα δικαιώματα και υποχρεώσεις του Ε.Τ.Μ.Ο.Α. 2. Η Διεύθυνση, Συντήρηση, επέκταση και η εκμετάλλευση του Άλσους του Πεδίου του Άρεως, του Άλσους που περιβάλλει το Βυζαντινό Μουσείο και του Αττικού Άλσους περιέρχεται στη Διευρυμένη Νομαρχιακή Αυτοδιοίκηση Αθηνών-Πειραιώς η οποία υποκαθίσταται αυτοδικαίως σε όλα τα δικαιώματα και υποχρεώσεις του Ε.Τ.Μ.Ο.Α.».
Με το άρθρο 6 του από 21.9.2004 (ΦΕΚ 1441 Β΄) «Οργανισμού εσωτερικής οργάνωσης και λειτουργίας των κεντρικών υπηρεσιών της Νομαρχιακής Αυτοδιοικήσεως Αθηνών-Πειραιώς», προβλέπεται η σύσταση διεύθυνσης Δασών, με τις ακόλουθες αρμοδιότητες:
«Αντικείμενο της Διεύθυνσης είναι η διαχείριση, ανάπλαση, επέκταση, συντήρηση και η εκμετάλλευση του Άλσους του Πεδίου του Άρεως και του Αττικού Άλσους. 

Τμήμα Διαχείρισης Αλσών.

Στις αρμοδιότητες του Τμήματος ανήκουν ιδίως:

-Συγκέντρωση στοιχείων, επί τόπου διερεύνηση και καταγραφή προβλημάτων/αδυναμιών των Αλσών που αφορούν σε υποδομές (περίφραξη, πεζόδρομοι, πλατείες, χώροι πρασίνου, κτίρια εξυπηρέτησης/αναψυχής των επισκεπτών, εγκαταστάσεις διαχείρισης) και τη χρήση των αλσών από τους πολίτες 

-Επεξεργασία των στοιχείων που συγκεντρώνονται και εισήγηση ετήσιων και μεσοπρόθεσμων προγραμμάτων επεμβάσεων για τη βελτίωση της κατάστασης Αλσών 

-Εκπόνηση τεχνικών μελετών ανάπλασης των αλσών και επεμβάσεων στις υποδομές τους (περιφράξεις, πεζόδρομοι, πλατείες, χώροι πρασίνου, κτίρια εξυπηρέτησης επισκεπτών, αναψυκτήρια, εγκαταστάσεις διαχείρισης των Αλσών εγκαταστάσεις φωτισμού)

-Εκπόνηση φυτοτεχνικών μελετών/Επίβλεψη της εκτέλεσης φυτοτεχνικών έργων/εργασιών που ανατίθενται σε τρίτους

-Οργάνωση του συστήματος πυρασφάλειας των Αλσών

-Σύνταξη τεχνικών προδιαγραφών για την προμήθεια Η/Μ εξοπλισμού (οχημάτων, μηχανημάτων) και φυτοτεχνικού υλικού (φυτών, λιπασμάτων, φυτοφαρμάκων κλπ.) 

-Μέριμνα για την αντικατάσταση, συντήρηση και επισκευή του εξοπλισμού των Αλσών και για τη προμήθεια των σχετικών φυτοτεχνικών υλικών, μηχανών και των ανταλλακτικών τους

-Μέριμνα για τη συντήρηση και επισκευή των εγκαταστάσεων διαχείρισης των Αλσών (γραφείο διοίκησης, αποδυτήρια/χώροι υγιεινής προσωπικού, αποθήκες εξοπλισμού, χώροι συντήρησης εξοπλισμού)

-Εκτέλεση των συμβάσεων μίσθωσης με τρίτους για τη λειτουργία χώρων αναψυχής (πχ αναψυκτήρια) και γενικότερα της οικονομικής εκμετάλλευσης των Αλσών 

Τμήμα Άλσους Πεδίου του Άρεως και Τμήμα Αττικού Άλσους.

Στις αρμοδιότητες των δύο Τμημάτων ανήκουν ιδίως:

-Εκτέλεση έργων και εργασιών ανάπτυξης και συντήρησης του πρασίνου του Άλσους

-Φύλαξη, καθαριότητα, φυτοπροστασία, μέριμνα για την ασφάλεια των επισκεπτών/χρηστών του Άλσους

-Εγκατάσταση - συντήρηση και επισκευή αυτομάτου δικτύου ποτίσματος καθώς και υδραυλικών εγκαταστάσεων (αντλίες κλπ) των χώρων πρασίνου

-Εγκατάσταση - συντήρηση και επισκευή ηλεκτρολογικών εγκαταστάσεων και εγκαταστάσεων φωτισμού

-Λειτουργία της αποθήκης υλικών και εξοπλισμού του άλσους.»

Από το συνδυασμό των διατάξεων που προαναφέρθηκαν, προκύπτει ότι αρχικώς το πεδίο του Άρεως είχε προβλεφθεί ως «κήπος», εν συνεχεία δε μετατράπηκε ως «άλσος», της διαχείρισης και συντήρησής του ανατεθείσας αρχικώς στην «Επιτροπή Δημοσίων Κήπων και δενδροστοιχιών Αθηνών και Περιχώρων», εν συνεχεία στο εποπτευόμενο από το ΥΠΕΧΩΔΕ ΕΤΜΟΑ, και, τέλος, στη Νομαρχιακή Αυτοδιοίκηση Αθηνών – Πειραιώς. Αναμφίβολα, ο χαρακτηρισμός του ως άλσους συνεπάγεται την εφαρμογή επ’ αυτού των αυστηρών ρυθμίσεων της δασικής νομοθεσίας ως προς την απαγόρευση μεταβολής του χαρακτήρα του και του περιορισμού των επιτρεπτών επ’ αυτού επεμβάσεων - πλην εκείνων που προβλέπονταν ήδη κατά την παλαιότερη νομοθεσία, με την οποία διενεργήθηκε και ο χαρακτηρισμός του άλσους, καθώς και από τη νεότερη διάταξη του άρθρου 23 παρ. 8 ν. 2300/95, κατά την οποία επιτρέπεται η λειτουργία θερινών κινηματογράφων και θεάτρου εντός του πάρκου.

Πάντως, όπως παρατηρείται, σταδιακά ο ελεύθερος χώρος του Άλσους συρρικνώνεται, αφενός λόγω της λειτουργίας εκθέσεων, αφετέρου με μεταγενέστερες πράξεις της Πολιτείας, με τις οποίες κατέστησαν δυνατές επεκτάσεις των αθλητικών εγκαταστάσεων του Πανελληνίου, που βρίσκονται και λειτουργούν εντός του Άλσους.

Άλσος Ν. Φιλαδέλφειας

Χαρακτηρισμός του χώρου ως άλσους διενεργείται ήδη στο άρθρ. 1 του ν. 6171 της 6/10.7.1934 «Περί συμβολής του Δημοσίου προς διαμόρφωσιν του Πεδίου του Άρεως εις κοινόχρηστον άλσος των Αθηνών», σύμφωνα με το οποίο «1. Επιτρέπεται η υπό του Δημοσίου προκαταβολή των κατά τας περί σχεδίων των πόλεων διατάξεις αποζημιώσεων δια την απαλλοτρίωσιν ιδιοκτησιών προς διαμόρφωσιν του Πεδίου του Άρεως εις κοινόχρηστον άλσος των Αθηνών, ως και το άλσος Νέας Φιλαδελφείας ...».
Στην ΥΑ 252/16/1996 έγκρισης του Γενικού Πολεοδομικού Σχεδίου Ν. Φιλαδέλφειας, είχε προβλεφθεί, στο κεφάλαιο περί δημιουργίας χώρων πρασίνου, ότι «Το άλσος του δήμου εντάσσεται στο σχέδιο της ζώνης ειδικών χρήσεων και παραμένει άλσος».
Οι μεταγενέστερες διατάξεις του άρθρου 19 του ν. 3044/2002 για την τροποποίηση του ρυμοτομικού σχεδίου της Ν. Φιλαδέλφειας, με τις οποίες καθορίσθηκε συγκεκριμένος χώρος του Δήμου Ν. Φιλαδέλφειας, προκειμένου να κατασκευασθεί το νέο αθηλτικό και πολυλειτουργικό κέντρο της ΑΕΚ, ο οποίος μάλιστα θα καταλάμβανε και μέρος του παρακείμενου άλσους, προέβλεψαν μεταξύ άλλων:

«Γ.24. Να μην χρησιμοποιηθεί ως εργοταξιακός χώρος το υπόλοιπο του Άλσους της Νέας Φιλαδέλφειας (εφαπτόμενο του έργου), να μην υπάρξει κανενός άλλου είδους επέμβαση σε αυτό και η πρασιά να αποδοθεί σε κοινή χρήση. 

Γ.25. Πριν από την έναρξη των εργασιών να οριοθετηθεί και να περιφραχθεί η νέα παραχωρούμενη επιφάνεια του Άλσους. 

Γ.26. Να γίνουν όλες οι απαραίτητες ενέργειες για την αναγέννηση του Άλσους της Νέας Φιλαδέλφειας, σε βάθος 50μ. τουλάχιστον, από τα όρια της ιδιοκτησίας του σωματείου. Συγκεκριμένα, να κοπούν όλα τα ασθενή δέντρα, να γίνει πλήρωση των κενών χώρων με χαλέπιο πεύκη και οριζοντιόκλαδα κυπαρίσσια και στις εισόδους να φυτευτούν καλλωπιστικά δέντρα. Επιπλέον το σωματείο θα αναλάβει με δαπάνες του, την εκπόνηση μελέτης συντήρησης της φυτείας του συνολικού άλσους και τη δασοπονική παρακολούθηση του, σε συνεργασία με το Υπουργείο Γεωργίας και τον Δήμο Νέας Φιλαδέλφειας.»

Με την ΣτΕ Ολ. 1847/2008, κατόπιν της παραπεμπτικής ΣτΕ 1767/2005, κρίθηκε οριστικά ότι οι διατάξεις του άρθρου 19 του ν. 3044/2003, που επιχειρούν τον σχεδιασμό ενός έργου με σοβαρές επιπτώσεις στο οικιστικό περιβάλλον και στην ποιότητα της ζωής όχι μόνον των κατοίκων της περιοχής και του Δήμου Νέας Φιλαδέλφειας, αλλά και, γενικότερα, των κατοίκων της Αθήνας, ενόψει της φύσεως και του μεγέθους του, αλλά και των προβλεπομένων χρήσεων των χώρων του (αθλητικών, εμπορικών και άλλων), τελούν σε αντίθεση με τα άρθρα 4, 24 και 26 του Συντάγματος, διότι δεν αιτιολογείται η κατ΄ απόκλιση από την συνήθη διοικητική διαδικασία που προβλέπεται από την κείμενη νομοθεσία, προσφυγή στην διαδικασία του τυπικού νόμου για την θέσπιση της επίμαχης ατομικής πολεοδομικής ρυθμίσεως.
Άλσος Πυριτιδοποιείου (Δ. Αιγάλεω)

Το ΡΣΑ (ν. 1515/85, άρθρο 15) αναφέρεται στη δημιουργία χώρων πρασίνου μητροπολιτικού χαρακτήρα, μεταξύ άλλων και «...στην περιοχή του παλιού πυριτιδοποιείου στο Αιγάλεω». Στο από 25.6.97 π.δ. τροποποίησης του ρυμοτομικού σχεδίου Δ. Αιγάλεω (ΦΕΚ 546 Δ΄), προβλέφθηκε η τροποποίηση «γ) στο χώρο πρασίνου που βρίσκεται στη συμβολή της Ιεράς Οδού και της οδού Δαρδανελίων (Άλσος Πυριτιδοποιείου) με τον χαρακτηρισμό τμήματος αυτού ως χώρου για την ανέγερση αναψυκτηρίου».
Άλσος Θησείου

Πρόκειται για περιοχή πρασίνου, η οποία σε άλλες διατάξεις μνημονεύεται ως Άλσος (πρβλ. Υ.Α. ΟΙΚ. 77924/2004, ΦΕΚ Β΄ 2055, για την λειτουργία σταθμών Α’ βοηθειών, στο Άλσος Θησείου και στο Άλσος Βεϊκου), και αλλού αναφέρεται ως κήπος.
 

Άλσος Ν. Σμύρνης

Στο άρθρο 69 του Κώδικα Αποκατάστασης Αστών Προσφύγων του 1960, προβλέπεται ότι «...2. Απαντες οι υπό ρυμοτομικού διαγράμματος Νέας Σμύρνης (διάγραμμα υπ'αριθ. 2098/7.2.31 Μηχανικού Β.Βαλεντή) προβλεπόμενοι κοινόχρηστοι χώροι περιέρχονται εις την κυριότητα του Δήμου Νέας Σμύρνης. Η διάθεσις και διαχείρισις τούτων διέπεται υπό των διατάξεων του από 8.10.26 Δ/τος «περί εγκρίσεως σχεδίου αστικού Συνοικισμού Νέας Σμύρνης» εν συνδυασμώ προς τας διατάξεις περί Δήμων και Κοινοτήτων κειμένης Νομοθεσάις άνευ των περιορισμών του άρθρ.66 του παρόντος. 3. Ειδικώτερον όσον αφορά το άλσος Νέας Σμύρνης, εάν τούτο δεν διατηρείται δέοντως ή οπωσδήποοτε χρησιμοποιηθή δι' οιουδήπτοε είδους εμπορικήν εκμετάλλευσιν, δικαιούται ο Υπουργός Κοινωνικής Προνοίας, ν' ανακαλέση την παραχώρησιν τούτου».

Άλσος Βυζαντινού Μουσείου

Η μόνη σχετική αναφορά εντοπίζεται στο άρθρο 2 του προαναφερόμενου π.δ. 98/2000 (ΦΕΚ Α΄85), που ορίζει ότι, μετά την κατάργηση του Ειδικού Ταμείου Μονίμων Οδοστρωμάτων Αθηνών (Ε.Τ.Μ.Ο.Α. οι δραστηριότητες που σχετίζονται με τη διεύθυνση, συντήρηση και εκμετάλλευση του Άλσους Πεδίου Άρεως, του Άλσους που περιβάλλει το Βυζαντινό Μουσείο και του Aττικού Άλσους μεταφέρονται στη Διευρυμένη Νομαρχιακή Αυτοδιοίκηση Αθηνών- Πειραιώς. 

Από δημοσιεύματα του τύπου προκύπτει ότι σχεδιάζεται η αναδιαμόρφωσή του.

Αττικό Άλσος 

Το Αττικό Άλσος αποτελεί χώρο πρασίνου και αναψυχής.  Καταλαμβάνει μεγάλο τμήμα του ορεινού όγκου των Τουρκοβουνίων, στα όρια των Δήμων Αθηναίων, Γαλατσίου και Νέας Φιλοθέης. προβλέφθηκαν υπαίθριο θέατρο, θερινός κινηματογράφος, αναψυκτήρια, παιδική χαρά, υπαίθριοι χώροι άθλησης και στάθμευσης.
 Την τελευταία δεκαετία αποτελεί έναν από τους κυριότερους πόλους ψυχαγωγικών και πολιτιστικών δραστηριοτήτων των όμορων δήμων.
Από τη συνολική έκταση των 550 στρεμμάτων, τα φυτεμένα μέρη του Αττικού Άλσους είναι 230 στρέμματα (από τα οποία, το 1/3 περίπου σε επίπεδη επιφάνεια, και τα υπόλοιπα σε βραχώδη τμήματα). Με το από 29.1.96 π.δ. (ΦΕΚ Δ΄ 143) για την τροποποίηση του ρυμοτομικού σχεδίου των Δήμων Αθηναίων και Γαλατσίου (Ν. Αττικής), εντός του κοινόχρηστου χώρου του Αττικού Άλσους, που είχε καθορισθεί ως κοινόχρηστος χώρος με το από 8.2.1978 π.δ. (Δ' 121), 
Στην υποχρέωση ανάπλασης της περιοχής των Τουρκοβουνίων, χωρίς να θίγεται τον κοινόχρηστο χαρακτήρα του Αττικού Άλσους, αναφέρεται και το ΡΣΑ.

Με το ΠΕ 642/94, που αφορούσε την επεξεργασία σχεδίου π.δ. για τον καθορισμό χρήσεων εντός του Αττικού Άλσους, κρίθηκε ότι, είναι ασύμβατες με τον χαρακτήρα των κοινόχρηστων χώρων, φυτεμένων ή μη, χρήσεις που αλλοιώνουν ή επηρεάζουν δυσμενώς τον κύριο προορισμό τους ως χώρων ανάπαυσης και αναψυχής των κατοίκων.

Όπως προαναφέρθηκε, με το άρθρο 2 του π.δ. 98/2000 (ΦΕΚ Α΄ 85), που ορίζει ότι, μετά την κατάργηση του Ειδικού Ταμείου Μονίμων Οδοστρωμάτων Αθηνών (Ε.Τ.Μ.Ο.Α.) η διεύθυνση, συντήρηση και εκμετάλλευση του Aττικού Άλσους μεταφέρθηκαν στη Διευρυμένη Νομαρχιακή Αυτοδιοίκηση Αθηνών- Πειραιώς.

Τέλος, στο άρθρο 17 και το αντίστοιχο Παράρτημα 4 ( του άρθρου 17) του υπό θέσπιση νέου Ρυθμιστικού Σχεδίου Αττικής (ΡΣΑ), υπάρχει ρητή πρόβλεψη για την ανάπτυξη και δημιουργία Μητροπολιτικών πάρκων, μεταξύ άλλων, στο Αττικό Άλσος µε χρήσεις αναψυχής – αθλητισµού – πολιτισµού.

Από τις ανωτέρω διατάξεις δεν συνάγεται με σαφήνεια εάν πρόκειται πράγματι περί άλσους, με δασική δηλαδή βλάστηση, υπαγόμενου στο προστατευτικό καθεστώς της δασικής νομοθεσίας, ή κοινόχρηστου απλώς χώρου, για τον οποίο έχει μεν επικρατήσει η ονομασία «’Αλσος», αλλά αυτή δεν αποδίδει τον πραγματικό χαρακτήρα του αλλά υπάγεται το καθεστώς προστασίας των κοινόχρηστων χώρων.

Άλσος Βεϊκου

Με αυτό τον χαρακτηρισμό ως Άλσος εμφανίζεται μόνο στην Υ.Α. ΟΙΚ. 77924/2004, ΦΕΚ Β΄ 2055, για την λειτουργία σταθμών Α’ βοηθειών, στο Άλσος Θησείου και στο Άλσος Βεϊκου.
Αλσύλλια

Ο όρος απαντάται στο άρθρο 19 παρ 4 του ν. 1650/1986, κατά το οποίο «...Ως προστατευόμενα στοιχεία του τοπίου χαρακτηρίζονται τμήματα ή συστατικά στοιχεία του τοπίου που έχουν ιδιαίτερη αισθητική ή πολιτιστική αξία ή συμβάλλουν στην προστασία ή αποδοτικότητα φυσικών πόρων λόγω των ιδιαίτερων φυσικών ή ανθρωπογενών χαρακτηριστικών τους, όπως αλσύλλια, παραδοσιακές καλλιέργειες, αγροικίες, μονοπάτια, πέτρινοι φράχτες και αναβαθμίδες, προστατευτικές φυτείες, κρήνες...». Η εν λόγω ρύθμιση αφορά την ειδικότερη περίπτωση κατά την οποία ένα αλσύλλιο δύναται να χαρακτηρισθεί ως προστατευόμενο στοιχείο του τοπίου. Επομένως, και η διάταξη αυτή προϋποθέτει την απόδοση σε μία ορισμένη έκταση του χαρακτηρισμού του αλσυλλίου, η εξειδίκευση του οποίου απουσιάζει από τη νομοθεσία.

Συχνότερα, στη νομοθεσία απλώς αναπαράγεται η ονομασία που έχει επικρατήσει για μία συγκεκριμένη περιοχή, χωρίς, βεβαίως, τούτο να συνιστά χαρακτηρισμό ή υπαγωγή του χώρου αυτού στις διατάξεις της δασικής νομοθεσίας. Ενδεικτικά, στην 7001/2/864/10.7.1996 Απόφαση Αρχηγού Ελληνικής Αστυνομίας καταγράφονται τα όρια αρμοδιότητας του Αστυνομικού Τμήματος Παπάγου «...πλην του αλσυλίου των Εκκλησιών Τιμίου Σταυρού και Αναστάσεως των έξι». Στην 4765/1996 απόφαση Περιφέρειας Ν. Δράμας περιλαμβάνεται η υποχρέωση της δημοτικής επιχείρησης Δήμου Μεγ. Αλεξάνδρου να προωθήσει «...ένα ολοκληρωμένο πρόγραμμα σύνδεσης και ανάπλασης όλων των οικισμών καθώς και την αξιοποίηση των αλσυλλίων του». Επίσης, άλλες διατάξεις μπορεί να προβλέπουν τον υπολογισμό του βάθους Ο.Τ. πέραν των πλατειών και αλσυλλίων που τυχόν υπάρχουν στα όρια των χώρων και οδικών αξόνων,  ή θεσπίζουν αρμοδιότητα των δημοτικών υπηρεσιών για την διαρρύθμιση, συντήρηση και καλλιέργεια, μεταξύ άλλων, των δημοτικών αλσυλλίων κ.λπ.

Από την μάλλον τυχαία και αποσπασματική αναφορά του όρου σε διάσπαρτα τμήματα της νομοθεσίας και στη νομολογία, προκύπτει ότι η έννοια αποδίδει εκτάσεις πρασίνου, μικρότερου μεγέθους από το άλσος, αλλά με το ίδιο περιεχόμενο και χαρακτηριστικά. Αποτελεί δηλαδή και το αλσύλλιο έναν εντός πόλης μικρότερο χώρο πρασίνου, με βλάστηση σε ελεύθερη διάταξη, χωρίς κηποτεχνικές διαμορφώσεις.

4. Δενδροστοιχίες

Έως την αντικατάστασή της από το άρθρο 1 § 1 του ν. 3208/2003,
 η διάταξη του άρθρου 3 παρ. 4 του ν. 998/79 προέβλεπε ότι «...4. Εις τας διατάξεις του παρόντος νόμου υπάγονται και αι εντός των πόλεων και των οικιστικών περιοχών ευρισκόμεναι εκτάσεις, αι οποίαι καλύπτονται υπό δασικής βλαστήσεως φυσικώς ή τεχνικώς δημιουργoυμένης (πάρκα και άλση), ως και αι οπουδήποτε δημιουργούμεναι δενδροστοιχίαι ή δασικαί φυτείαι». Με την ήδη ισχύουσα αντίστοιχη διάταξη του άρθρου 3 παρ. 5 του ν. 998/79, προβλέπεται ότι στο πεδίο εφαρμογής του υπάγονται «...τα εντός των πόλεων και των οικιστικών περιοχών πάρκα και άλση, καθώς και οι εκτάσεις που κηρύσσονται ή έχουν κηρυχθεί με πράξη της αρμόδιας αρχής ως δασωτέες ή αναδασωτέες». Με την απάλειψη από την σχετική διάταξη των δενδροστοιχιών, μετά την θέση σε ισχύ του ν. 3208/03, οι δενδροστοιχίες δεν υπάγονται πλέον στο προστατευτικό καθεστώς της δασικής νομοθεσίας, όπως επιβεβαιώνεται ρητώς και από την υπ’ αρ. πρωτ. οικ. 87991/3814/20.3.2008 ερμηνευτική εγκύκλιο του Υφυπουργού Αγροτικής Ανάπτυξης και Τροφίμων. Τούτου έπεται ότι, δενδροστοιχίες που βρίσκονται εντός κοινοχρήστων χώρων υπάγονται στο καθεστώς που τους διέπει κάθε φορά.
 

Διαφορετική είναι, βεβαίως, η περίπτωση δενδροστοιχιών που βρίσκονται μέσα σε πάρκο ή άλσος υπαγόμενο στο προστατευτικό καθεστώς του ν. 998/79. Αυτές αποτελούν προφανώς οργανικό κομμάτι της αντίστοιχης έκτασης και προστατεύονται σύμφωνα με τις διατάξεις που ισχύουν, αντίστοιχα, για το πάρκο ή το άλσος.

Αυτοτελής είναι η νομοθετική ρύθμιση για την διαχείριση και προστασία των δενδροστοιχιών των Λεωφόρων Βασ. Αμαλίας, Βασ. Σοφίας και Βασ. Κων/νου, καθώς και των οδών Ηρώδου του Αττικού, Ρηγίλλης και Ησιόδου. Με το άρθρο 23 του ν. 1644/1986, προβλέφθηκε η δυνατότητα κατά χρήση παραχώρησής τους στο Δήμο Αθηναίων,
 ο οποίος, κατά την παρ. 5 υποχρεούται να συντηρεί, να βελτιώνει τη βλάστηση, να διοικεί, να διαχειρίζεται, να εκμεταλλεύεται, να φυλάσσει και γενικά να τις προστατεύει με οποιονδήποτε τρόπο. Εν όψει της νομοθετικής μεταβολής που επήλθε με το ν. 3208/2003, κατά την οποία οι δενδροστοιχίες δεν υπάγονται πλέον στο ρυθμιστικό πεδίο προστασίας της δασικής νομοθεσίας, θα πρέπει να γίνει δεκτό ότι, η ρύθμιση της παρ. 7 του άρθρου 23 του ν. 1644/1986, που προέβλεπε την ανάκληση της παραχώρησης σε περίπτωση μεταβολής του προορισμού ή της χρήσης ή του χαρακτήρα των παραχωρούμενων αλσών, κήπων και δενδροστοιχιών, δεν ισχύει πλέον για τις δενδροστοιχίες, οι οποίες εξαιρούμενες από το πεδίο εφαρμογής του ν. 998/79, δεν διαθέτουν πλέον προστατευόμενο δασικό χαρακτήρα. Ωστόσο, δεν μπορεί να θεωρηθεί, ομοίως, σιωπηρώς καταργηθείσα και η διάταξη της παρ. 5, που οριοθετεί συγκεκριμένες υποχρεώσεις του Δήμου ως προς τον τρόπο διαχείρισης και προστασάις του παραχωρούμενου σε αυτόν κοινόχρηστου χώρου πρασίνου.
Τέλος, η νομοθεσία δίνει τη δυνατότητα στον κανονιστικό νομοθέτη να υπαγάγει σε αυξημένο καθεστώς προστασίας και δενδροστοιχιών που παρουσιάζουν ιδιαίτερο ενδιαφέρον. Έτσι, στο μεν άρθρο 4 του ΓΟΚ/85 (ν.1577/1985, Α΄ 210), όπως αντικαταστάθηκε με το άρθρο 3 του ν.2831/2000 (Α΄ 140), ορίζεται ότι με προεδρικά διατάγματα, που εκδίδονται με πρόταση του Υπουργού Περιβάλλοντος, Χωροταξίας και Δημοσίων, κατόπιν αιτιολογικής έκθεσης της κατά περίπτωση αρμόδιας υπηρεσίας, γνώμη του ΣΧΟΠ και του οικείου δημοτικού συμβουλίου, μπορεί να χαρακτηρίζονται, χώροι, τόποι, τοπία, φυσικοί σχηματισμοί, ως περιοχές που έχουν ανάγκη από ιδιαίτερη προστασία, και να θεσπίζονται γι’ αυτά ειδικοί όροι και περιορισμοί δόμησης και χρήσεις, με σκοπό τη διατήρηση και ανάδειξη της ιδιαίτερης ιστορικής, πολεοδομικής, αρχιτεκτονικής, λαογραφικής, κοινωνικής και αισθητικής φυσιογνωμίας τους. Στο δε άρθρο 2 του ΓΟΚ, στο οποίο διευκρινίζεται η έννοια όρων που χρησιμοποιούνται στο νομοθέτημα αυτό, προστέθηκε, με το άρθρο 1 παρ. 7 του ανωτέρω ν. 2831/2000, νέα παράγραφος 46, στην οποία ορίζεται ότι: «...Στα ακίνητα αγαθά φυσικής κληρονομιάς περιλαμβάνονται και χώροι, τόποι, τοπία ιδιαιτέρου κάλλους και φυσικοί σχηματισμοί, ιδίως βράχια, λόφοι, ρεματιές και δενδροστοιχίες που συνοδεύουν ή περιβάλλουν ακίνητα αγαθά αρχιτεκτονικής κληρονομιάς και παρουσιάζουν ιδιαίτερο ενδιαφέρον».

5. Κήποι

Κήπο αποτελεί μία δημόσια έκταση πρασίνου φυτεμένη με μεγάλη ποικιλία πυκνής βλάστησης. Γενικά διακρίνονται για τις κηποτεχνικές τους διαμορφώσεις και την ιστορική τους αξία. Στις ευρωπαϊκές πόλεις απαντώνται παλιοί και νέοι βοτανικοί κήποι,
 καθώς και παλαιοί ανακτορικοί κήποι που σήμερα πλέον είναι ανοιχτοί στο κοινό.
Ο όρος «κήπος» απαντάται στην παλαιότερη, και ήδη καταργηθείσα κατά το μεγαλύτερο μέρος της, νομοθεσία περί δημοσίων κήπων και δενδροστοιχιών Αθηνών και Περιχώρων, που παρουσιάστηκε ανωτέρω στο σχετικό κεφάλαιο για τα άλση,
 καθώς και σε διατηρηθείσες εν ισχύ διατάξεις παλαιότερης νομοθεσίας, όπως, ενδεικτικά, το (εν ισχύ) άρθρο 7 παρ. 2 του β.δ. 7/13.05.1936.
 Σήμερα, ο όρος έχει επικρατήσει να χαρακτηρίζει, στην πολεοδομική  και λοιπή νομοθεσία, περισσότερο ιδιωτικούς χώρους πρασίνου.
 

Σύμφωνα με την ειδική διάταξη του άρθρου 23 του ν. 1644/1986,
 προβλέφθηκε η δυνατότητα κατά χρήση παραχώρησης, με κοινή υπουργική απόφαση, προς τον Δήμο Αθηναίων των «κήπων» του Θησείου και της Παλαιάς Βουλής, των οποίων δεν επιτρέπεται η αλλαγή του προορισμού ή της χρήσης ή του χαρακτήρα, επί ποινή ανάκλησης της παραχώρησης. Ο προβλεπόμενος τούτος  περιορισμός απαγόρευσης μεταβολής του χαρακτήρα, παραπέμπει στην σχετική απαγόρευση του άρθρου 49 παρ. 1 του ν. 998/79, το οποίο, προκειμένου περί των υπαγομένων στο πεδίο προστασίας του δασικών εκτάσεων, ορίζει αντίστοιχα ότι «1. Τα εντός εγκεκριμένου σχεδίου πόλεως ή πολεοδομικής ζώνης ή εντός οικιστικής περιοχής υφιστάμενα πάρκα, άλση και δενδροστοιχίαι, υπό την επιφύλαξιν των εν άρθρ. 48 παρ. 1 και 52 παρ. 1 προβλεπομένων, δεν δύνανται να μεταβάλουν προορισμόν ή χρήσιν». Επομένως, καίτοι οι δημόσιοι κήποι δεν μνημονεύονται ρητώς στο κείμενο των διατάξεων του ν. 998/79, δεν θα πρέπει να αποκλειστεί τυχόν παράλληλος εν τοις πράγμασι χαρακτήρας ενός δημόσιου κήπου ως «πάρκου» ή «άλσους», κατά τις διατάξεις της δασικής νομοθεσίας. Τέτοια περίπτωση μπορεί να συντρέχει και κατά την διατήρηση του όρου «κήπος» ως τμήμα της κοινής ονομασίας ενός χώρου πρασίνου (διατηρηθείσας ενδεχομένως κατόπιν παλαιότερου σχετικού χαρακτηρισμού της ως κηπου κατά την προγενέστερη νομοθεσία), για τον οποίο θα ισχύουν ειδικές ρυθμίσεις, όπως στις αμέσως αναφερόμενες περιπτώσεις.

Εθνικός Κήπος 
Πρόκειται για μία έκταση, η οποία, μαζί με το Ζάππειο, καταλαμβάνει 158 στρέμματα στην καρδιά του Δήμου Αθηναίων, 
 και σχεδιάστηκε το 1838 από τον κηποτέχνη Μπαρό.

Στο άρθρο 1 παρ. 2 του π.δ. 18/28.5.27 «Περί δημοσίων κήπων και δενδροστοιχιών Αθηνών και Περιχώρων» (ΦΕΚ 100), τροποποιήθηκαν οι διατάξεις των προϋφιστάμενων νομοθετικών διαταγμάτων
 και προβλέφθηκε ότι «...Εις τους δημοσίους κήπους Αθηνών περιλαμβάνεται και όλη η περιοχή του τέως Ανακτορικού, μετονομαζομένου εις Εθνικόν κήπον μετά των εν αυτή θερμοκηπίων και σχετικών εγκαταστάσεων, ...». Με το ίδιο άρθρο, η διαχείριση, συντήρηση, επέκταση και καθορισμός του τρόπου εκμετάλλευσης των δημοσίων κήπων και δενδροστοιχιών της Αθήνας και των περιχώρων, ανατέθηκε στην «Επιτροπή Δημοσίων Κήπων και δενδροστοιχιών Αθηνών και Περιχώρων», αποτελούσα ίδιο ν.π.δ.δ. υπό την εποπτεία του Υπουργείου Γεωργίας
Με το άρθρο 25 παρ. 1 ν. 3274/2004
 ο Εθνικός Κήπος παραχωρήθηκε δωρεάν, κατά χρήση, για διάρκεια ενενήντα (90) ετών στο Δήμο Αθηναίων, μαζί με την περίφραξη και τις υπάρχουσες σε αυτόν κάθε είδους εγκαταστάσεις που ανήκαν στη διοίκηση και διαχείριση του Ν.Π.Δ.Δ. «Επιτροπή Δημοσίων Κήπων και Δενδροστοιχιών»
. Με την παρ. 3 του ιδίου άρθρου 25 ν. 3274/2004, ο Δήμος Αθηναίων ανέλαβε την υποχρέωση να συντηρεί και να βελτιώνει τη βλάστηση, να διοικεί, διαχειρίζεται, εκμεταλλεύεται και φυλάσσει και γενικά να προστατεύει τον παραχωρούμενο Εθνικό Κήπο «...ο οποίος θα διατηρεί στο ακέραιο το δασικό του χαρακτήρα και προορισμό και θα εξακολουθεί να διέπεται από τις διατάξεις της δασικής νομοθεσίας». Επομένως, η σχετική ρητή αναφορά στον δασικό χαρακτήρα του Εθνικού Κήπου και στην εφαρμογή των διατάξεων της δασικής νομοθεσίας δεν επιτρέπει καμία αντίθετη ερμηνεία. Είναι κατά τούτο αδιάφορη η υπαγωγή του Εθνικού Κήπου στις προστατευόμενες από το ν. 998/79 κατηγορίες του άλσους ή πάρκου, αντίστοιχα.
Ο Δήμος προχώρησε στη σύσταση νέου δημοτικού ν.π.δ.δ. με την επωνυμία «Δήμος Αθηναίων – Εθνικός Κήπος», με 11μελές Δ.Σ.

Κήπος Εθνικού Αρχαιολογικού Μουσείου

Ειδική είναι και η περίπτωση του κήπου του Εθνικού Αρχαιολογικού Μουσείου. Με την ειδική διάταξη του άρθρου 21 του ν. 2947/2001 ορίστηκε ότι «Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομικών και Γεωργίας, ο χώρος του κήπου του Εθνικού Αρχαιολογικού Μουσείου, που περικλείεται από τις οδούς Βασ. Ηρακλείου, 28ης Οκτωβρίου και Τοσίτσα και το κτήριο του Αρχαιολογικού Μουσείου, όπως εμφανίζεται στο συνημμένο τοπογραφικό διάγραμμα με κλίμακα 1:250 που συντάχθηκε το έτος 1996, αποδίδεται κατά χρήση στο Υπουργείο Πολιτισμού για την προστασία και προβολή του πολιτιστικού περιβάλλοντος και συγκεκριμένα του διατηρητέου μνημείου (ν. 1469/1950) του Εθνικού Αρχαιολογικού Μουσείου και των ιδιαίτερα σημαντικών αρχαιοτήτων που εκτίθενται ή φυλάσσονται σε αυτό.» Δυνάμει της ανωτέρω εξουσιοδοτικής διάταξης, εξεδόθη η Υ.Α. 235/2002, με την οποία ο χώρος του κήπου του Εθνικού Αρχαιολογικού Μουσείου αποδόθηκε κατά χρήση στο Υπουργείο Πολιτισμού.

Κήπος Ζαππείου

Με τον α.ν. 1920/1939 «Περί τροποποιήσεως, συμπληρώσεως και κωδικοποιήσεως των διατάξεων περί διοικήσεως της υπό του Ευαγγέλη Ζάππα καταληφθείσης εις το Έθνος περιουσίας» (ΦΕΚ Α΄ 346)
, συστήθηκε το ν.π.δ.δ. «Επιτροπή Ολυμπίων και Κληροδοτημάτων», στο οποίο ανατέθηκε η διοίκηση και διαχείριση της περιουσίας του Ε. Ζάππα, ειδικότερα δε «η συντήρησις του Ζαππείου μεγάρου και των κήπων αυτού» (άρθρο 2).
 Με το άρθρο 17 α.ν. 1920/1939 ορίστηκε ότι «1. Προς τον αποκλειστικόν σκοπόν της συντηρήσεως και εξωραϊσμού του Ζαππείου κήπου, προς οργάνωσιν των κατά την διαθήκην του Ευαγγέλη Ζάππα Ολυμπίων, προς οικονομικήν ενίσχυσιν της επιτροπής και ψυχαγωγίαν του κοινού, επιτρέπεται εις την επί των Ολυμπίων και κληροδοτημάτων επιτροπήν όπως μετά προηγούμενην έγκρισιν των υπουργών Οικονομικών, Γεωργίας και διοικήσεως Πρωτευούσης, παρεχομένην μετά γνωμοδότησιν του συμβουλίου εθνικών κληροδοτημάτων, παρέχη διά συμβάσεων προς εκμετάλλευιν τας εις αυτήν ανηκούσας εκτάσεις και επιτρέπη την ανέγερσιν εν αυταίς, επί τη βάσει σχεδίων εγκρινομένων υπό του υπουργού - διοικητού Πρωτευούσης μετά γνώμην της αρμοδίας κατά τον αναγκαστικόν νόμον 508 της 27 Φεβρουαρίου/2 Μαρτίου 1937 "περί συστάσεως ανωτάτου πολεοδομικού οργανισμού της πρωτευούσης" πολεοδομικής ή αρχιτεκτονικής επιτροπής και τηρουμένων των περί σχεδίου πόλεων διατάξεων, μονίμων ή προσωρινών κτιρίων ή περιπτέρων, απαγορευομένης όμως της ανεγέρσεως κτιρίων και περιπτέρων και της λειτουργίας κέντρων και θεαμάτων επί των λεωφόρων και πλατειών της Ζαππείου περιοχής επί βλάβη και φθορά των Ζαππείων κήπτων και επί παρεμποδίσει της κυκλοφορίας του κοινού. 2. Προς καλλιτέραν εμφάνισιν ή χρησιμοποίησιν της περιοχής Ζαππείου δύναται ομοίως η επιτροπή να προβαίνη, μετ’ έγκρισιν του υπουργού των Οικονομικών και συμφώνως προς τας περί σχεδίων πόλεων διατάξεις και τας του αναγκαστικού νόμου 508/1937, εις την άρσιν, τροποποίησιν, ανανέωσιν ή μεταφοράν των υπ’ αυτής εκμεταλλευομένων περιπτέρων, κέντρων ή εγκαταστάσεων».
Συμπερασματικές παρατηρήσεις για τους κοινόχρηστους χώρους πρασίνου

Συνοψίζοντας, από την ερμηνευτική προσέγγιση του συνόλου των διατάξεων που προαναφέρθηκαν, προκύπτουν οι ακόλουθες σκέψεις:

α) Η έννοια των κοινοχρήστων στον ΑΚ είναι ευρύτερη των πολεοδομικών κοινοχρήστων, που είναι τεχνητά δημιουργήματα, στα οποία προσδίδονται συγκεκριμένες έννομες συνέπειες.

β) Στην πολεοδομική νομοθεσία, οι έννοιες των «κοινόχρηστων χώρων», των «ελεύθερων χώρων» και του «αστικού πρασίνου» φαίνεται να χρησιμοποιούνται χωρίς ουσιαστική μεταξύ τους διαφοροποίηση. Από την ενδεικτική, κάθε φορά, καταγραφή του περιεχομένου των κοινοχρήστων χώρων σε κάθε πολεοδομικό νομοθέτημα, προκύπτει ότι μεταξύ αυτών περιλαμβάνονται σε κάθε περίπτωση, οι οδοί, οι πλατείες και τα άλση, ενώ, κατά περίπτωση, αναφέρονται και οι κοινόχρηστοι κήποι, οι πρασιές, τα πάρκα και οι παιδικές χαρές, χωρίς, να αποκλείονται και άλλες μορφές.  

δ) Το ενδιαφέρον του πολεοδομικού νομοθέτη εστιάζεται κυρίως στους δημόσιους ελεύθερους κοινόχρηστους χώρους πρασίνου. Η έννοια του αστικού πρασίνου  απαντάται, μαζί με εκείνη των ελευθέρων χώρων, στον τίτλο της κατηγορίας χρήσεων γης του άρθρου 9 του π.δ. 23.2./6.3.1987, χωρίς περαιτέρω αποσαφήνιση. Οφείλει δε να σημειωθεί ότι οι επιμέρους χρήσεις που καταγράφονται ως περιεχόμενο της εν λόγω κατηγορίας, δεν αποτελούν στην πραγματικότητα εξειδικεύσεις – ειδικότερους τύπους ελευθέρων χώρων, αλλά άλλες χρήσεις, που καθίστανται επιτρεπτές εντός των ελευθέρων χώρων – αστικού πρασίνου. Πρόκειται για ρύθμιση παρεμφερή με εκείνη του άρθρου 19 του ΓΟΚ/1985, για τις  επιτρεπτές εντός των κοινοχρήστων χώρων κατασκευές, για την εξυπηρέτηση του προορισμού τους.

ε) Σε όλες τις προαναφερόμενες περιπτώσεις, η νομοθεσία αφορά τον καθορισμό χρήσεων και χώρων στις περιοχές των Γενικών Πολεοδομικών Σχεδίων και των σχεδίων πόλεων. Επομένως, με βάση την τυπολογία των ελευθέρων χώρων που αναπτύχθηκε ανωτέρω, με κριτήριο την θέση τους σε σχέση με την πόλη, οι διατάξεις της νομοθεσίας που αναφέρονται ανωτέρω, αφορούν στους αστικούς κοινόχρηστους χώρους, δηλαδή σε εκείνους που βρίσκονται εντός και όχι έξω, περιμετρικά και σε επαφή με την πόλη.
 Η άποψη αυτή ενισχύεται και από τον επιθετικό προσδιορισμό του «αστικού πρασίνου», που χαρακτηρίζει ακριβώς εκείνο το πράσινο που εντοπίζεταιεντός των ορίων του αστικού ιστού.

στ) Η δασική νομοθεσία ρυθμίζει μεταξύ άλλων και τους εντός των πόλεων και οικιστικών περιοχών χώρων πρασίνου, τους οποίους διακρίνει σε πάρκα και άλση. Πάρκο ή Άλσος δεν συνιστά κάθε χώρος πρασίνου ευρισκόμενος εντός του οικιστικού ιστού, αλλά, εκείνοι εκ των κοινοχρήστων χώρων πρασίνου που φέρουν δασική βλάστηση, υπαγόμενοι κατά τούτο στο πεδίο προστασίας της δασικής νομοθεσίας. 

Πάντως, οφείλει να υπογραμμισθεί ότι η έννοια της δασικής βλάστησης δεν μπορεί εύκολα να καθορισθεί με σαφήνεια, προσφέροντας περιθώρια ποικίλων ερμηνευτικών προσεγγίσεων αμφίβολης ορθότητας. Έτσι, η αναφορά σε «δασική βλάστηση τεχνικώς δημιουργουμένη» (στην περίπτωση του πάρκου) παρίσταται προβληματική, δεδομένου ότι η βλάστηση αυτή δεν μπορεί να αυτοσυντηρηθεί και να αυτο-αναπαραχθεί. Ο χρήση του όρου της δασικής βλάστησης τότε μόνον έχει νόημα, όταν πρόκεται για αναδασώσεις, καθιερώθηκε δε ακριβώς επειδή οι μεγάλοι χώροι πρασίνου του λεκανοπεδίου αποτελούν εναπομείναντα κομμάτια δασικών εκτάσεων. Ωστόσο, είναι αναμφισβήτητο ότι στις πόλεις η ανθρωπογενής βλάστηση δεν μπορεί να επιβιώσει αν δεν συντηρηθεί από τον άνθρωπο. Η συντήρηση αυτή αποτελεί αντικείμενο του πεδίου της κηποτεχνίας, δηλαδή της τέχνης της εγκατάστασης βλάστησης σε ένα χώρο, όπου η φυσική βλάστηση δεν μπορεί να υπάρξει σε επίπεδο, που να ικανοποιεί τις ανάγκες του ανθρώπου στις σύγχρονες πόλεις. Με βάση τα ανωτέρω, θα αποτελούσε, ενδεχομένως, ενδεδειγμένη λύση η παράλληλη εισαγωγή της έννοιας της «κηποτεχνικής βλάστησης», που υποδηλώνει την προσπάθεια επαναφοράς της βλάστησης στους αδόμητους χώρους (ελεύθερες επιφάνειες) του αστικού ιστού, όπου η φυσική βλάστηση αδυνατεί να συντηρηθεί και έχει καταστραφεί.
ζ) Σε μεγάλα πολεοδομικά συγκροτήματα, όπως του Λεκανοπεδίου, αρκετοί χώροι πρασίνου υπάγονται σε εξατομικευμένες νομοθετικές ρυθμίσεις. 

η) Ο αποσπασματικός χαρακτήρας των ρυθμίσεων για τους κοινόχρηστους χώρους πρασίνου, η μη καταγραφή και η έλλειψη αυτοτελούς διαδικασίας χαρακτηρισμού των αλσών και πάρκων, δημιουργεί προβλήματα αλληλοεπικάλυψης αρμοδιοτήτων
 και δυσχεραίνει την αποτελεσματική προστασία τους.

ΙΙΙ. Σχέση μεταξύ κοινόχρηστων χώρων πρασίνου και κοινόχρηστων χώρων κυκλοφορίας

Όπως έχει αναφερθεί, συστατικό στοιχείο των κοινόχρηστων χώρων πρασίνου αποτελεί η ύπαρξη κάποιας μορφής βλάστησης. Τούτου έπεται ότι, κατ’ εφαρμογή του κριτηρίου της λειτουργίας τους, οι οδοί δεν κατατάσσονται, ευνόητα, στην κατηγορία των χώρων πρασίνου αλλά σε διαφορετική κατηγορία, εκείνη των ελεύθερων κοινόχρηστων χώρων κυκλοφορίας, δεδομένου ότι προορίζονται για την κυκλοφορία οχημάτων και πεζών. Είναι, ωστόσο, δυνατόν, υπό προϋποθέσεις, ο σχεδιασμός τους να επιτρέπει αξιόλογη συμμετοχή πρασίνου σε αυτούς, ώστε, κατά τις αντίστοιχες εξειδικεύσεις τους (π.χ. νησίδες, πεζόδρομοι κ.λπ.), να εντάσσονται ή να λειτουργούν συμπληρωματικά προς την ευρύτερη έννοια των ελεύθερων κοινόχρηστων χώρων αστικού πρασίνου.

1. Οδοί

Οι οδοί αποτελούν βασική κατηγορία ελεύθερου κοινόχρηστου χώρου, τόσο κατά τις διατάξεις του Αστικού Κώδικα (ΑΚ 967), όσο και κατά τις ειδικότερες διατάξεις της πολεοδομικής νομοθεσίας (άρθρο 2 του ν.δ. 17.7/16.8.23, άρθρο 2 παρ. 1 ν. 1577/1985, ΓΟΚ/1985). Κατά τον ορισμό του άρθρου 2 παρ. 4 του ΓΟΚ/1985 (άρθρο 242 ΚΒΠΝ), «δρόμοι» νοούνται οι κοινόχρηστες εκτάσεις που εξυπηρετούν κυρίως τις ανάγκες κυκλοφορίας.

Σύμφωνα με το άρθρο 2 του Κώδικα Οδικής Κυκλοφορίας, ως ισχύει, οδό αποτελεί ολόκληρη η επιφάνεια που προορίζεται για τη δημόσια κυκλοφορία, από την οποία διακρίνεται το οδόστρωμα, ήτοι το τμήμα της οδού που προορίζεται για την κυκλοφορία των οχημάτων.
Όπως παρατηρείται,
 σε έναν τυπικό αστικό δρόμο, εκτός από το ασφαλτοστρωμένο τμήμα του, μπορεί να υπάρχουν λωρίδες για την κίνηση ποδηλάτων, χώροι στάθμευσης οχημάτων, πεζοδρόμια, δενδροστοιχίες στις πλευρές του ή άλλες παρόδιες φυτεύσεις (φράγματα πρασίνου), διαχωριστικές νησίδες. 

Διάκριση του οδικού δικτύου σε κατηγορίες, με κριτήρια πολεοδομικά, απαντάται στο άρθρο 5 παρ. 2 της Υ.Α. 10788/5.3.2004 για την έγκριση πολεοδομικών σταθεροτύπων, όπου προβλέπεται ότι οι οδοί «...ιεραρχούνται και κατατάσσονται σε αστικές, περιαστικές και υπεραστικές ανάλογα με την θέση της οδού (εντός / περί / εκτός κατοικημένων περιοχών), το είδος χρήσης του παρόδιου χώρου (με / χωρίς δόμηση), (χωρίς παρόδια δόμηση: νοούνται οι περιοχές εκείνες οι οποίες θα παραμείνουν και μετά τον σχεδιασμό αμετάβλητες, δηλαδή χωρίς παρόδια δόμηση) και την καθοριστική λειτουργία της οδού (σύνδεση / πρόσβαση / παραμονή).»

Κατηγοριοποίηση διενεργεί και το παλαιότερο π.δ. 25/28.11.1929 «Περί κωδικοποιήσεως των περί κατασκευής και συντηρήσεως οδών κειμένων διατάξεων», με κριτήριο την ανάθεση της αρμοδιότητας κατασκευής και συντήρησης των οδών στον οικείο, ανά κατηγορία, φορέα, ήτοι, κατά το άρθρο 5, στα Ταμεία εθνικής ή επαρχιακής οδοποιίας, για τις εθνικές ή επαρχιακές οδούς αντίστοιχα, και στους δήμους ή κοινότητες, για τις δημοτικές ή κοινοτικές οδούς. Την διάκριση σε εθνικές, επαρχιακές και δημοτικές ή κοινοτικές οδούς επαναλαμβάνει και στο αρ. 1 του μεταγενέστερου ν. 3155/1955
 «Περί κατασκευής και συντηρήσεως οδών», σύμφωνα με το άρθρο 5 του οποίου «Υπόχρεοι προς κατασκευήν, ανακαίνισιν-συντήρησιν οδών. 1. Αι  εθνικαί οδοί κατασκευάζονται, ανακαινίζονται και συντηρούνται  υπό  του  Κράτους δια της Υπηρεσίας των Δημοσίων 'Εργων. …2. Αι επαρχιακαί οδοί  κατασκευάζονται, ανακαινίζονται και συντηρούνται υπό των Ταμείων Οδοποιίας των Νομών. 3. Αι   Δημοτικαί   και   Κοινοτικαί   Οδοί   κατασκευάζονται, ανακαινίζονται και συντηρούνται υπό των οικείων Δήμων και Κοινοτήτων».

2. Διαχωριστικές νησίδες

Στο άρθρο 2 του Κώδικα Οδικής Κυκλοφορίας, ως ισχύει, ορίζεται: «Διαχωριστική νησίδα: Το υπερυψωμένο ή με άλλους τρόπους οριζόμενο τμήμα οδού, το οποίο χωρίζει λωρίδες κυκλοφορίας οχημάτων ή οδοστρώματα της αυτής ή αντίθετης κατεύθυνσης και επί του οποίου απαγορεύεται η κυκλοφορία, με εξαίρεσή τη διέλευση πεζών, όπου αυτή επιτρέπεται».

Ειδικότερη ρύθμιση περιλαμβάνεται στην ΥΑ 4993/395.2003, που αναφέρεται στην δημιουργία μόνιμης διαχωριστικής νησίδας πλάτους τουλάχιστον 80 εκατοστών, η οποία μπορεί να επισημαίνεται επί πλέον με ειδικά φωτιζόμενα ή αντανακλαστικά στοιχεία και σήματα, με σκοπό τον διαχωρισμό και τη σήμανση των ειδικών λωρίδων αποκλειστικής χρήσης λεωφορείων και τρόλεϊ από τις υπόλοιπες λωρίδες κυκλοφορίας.

Στη νομοθεσία δεν απαντάται ορισμένη ρύθμιση με την οποία να θεσπίζεται υποχρέωση φύτευσης ή συντήρησης των διαχωριστικών νησίδων με ορισμένο τρόπο. 

Δεδομένου ότι οι νησίδες αποτελούν αναμφίβολα, σύμφωνα με την κείμενη νομοθεσία, τμήμα οδού, θα πρέπει κατά την ορθότερη άποψη να γίνει δεκτό ότι η σχετική αρμοδιότητα για την κατασκευή και συντήρησή τους ανήκει, κατά τη σχετική νομοθεσία,
 στις αρμόδιες για την κατασκευή, ανακαίνιση και συντήρηση των οδών υπηρεσίες, αναλόγως του διαχωρισμού του οδικού δικτύου σε εθνικό, επαρχιακό και δημοτικό. 

3. Πεζόδρομοι

Σύμφωνα με το άρθρο 2 του ΓΟΚ/1985 (άρθρο 242 ΚΒΠΝ), «πεζόδρομοι» είναι οι δρόμοι που προορίζονται κυρίως για την εξυπηρέτηση των πεζών (παρ. 5).

Ορισμό του πεζοδρόμου περιλαμβάνει και το άρθρο 2 του Κώδικα Οδικής Κυκλοφορίας 1999, κατά το οποίο, πεζόδρομο συνιστά η οδός η οποία χρησιμοποιείται αποκλειστικά από τους πεζούς και για είσοδο - έξοδο οχημάτων προς και από ιδιωτικούς χώρους στάθμευσης, παροδίων ιδιοκτησιών ως και για οχήματα εφοδιασμού ή έκτακτης ανάγκης.
Οι πεζόδρομοι αποτελούν ειδικότερη διάκριση του δικτύου κυκλοφορίας και εντάσσονται στον σχεδιασμό του.
 Αποτελούν οδούς, που δεν προορίζονται για την κυκλοφορία οχημάτων (παρά μόνον κατ’ εξαίρεση), αλλά αποκλειστικά για την εξυπηρέτηση πεζών, μόνιμα ή περιοδικά.
 Σε έναν πεζόδρομο μπορούν να υπάρχουν δένδρα, κηποτεχνικές διαμορφώσεις, στέγαστρα, χώροι παιχνιδιού κ.λπ.
Στο άρθρο 5 της Υ.Α. 10788/5.3.2004 για την έγκριση πολεοδομικών σταθεροτύπων περιλαμβάνονται οι ακόλουθες διακρίσεις επιμέρους κατηγοριών πεζοδρόμων:

«2.. Πεζόδρομοι - Πεζοδρόμια

α. Χαρακτηρίζονται οι άξονες που έχουν ως αποκλειστικό ή κύριο προορισμό την κίνηση των πεζών, μόνιμα ή περιοδικά.

Σε αυτούς ανήκουν:

* συνοδευτικοί πεζόδρομοι

* ανεξάρτητοι πεζόδρομοι

Συνοδευτικοί πεζόδρομοι είναι τα πεζοδρόμια και οι διαβάσεις πεζών, όπου η κίνηση των πεζών πραγματοποιείται παράλληλα ή κάθετα προς το ρεύμα κινήσεως των τροχοφόρων και σε στενή επαφή με αυτό.

Οι ανεξάρτητοι πεζόδρομοι, μπορούν να ανήκουν σε τελείως διαφορετικό δίκτυο κινήσεως από τα τροχοφόρα, ή και σε παραλλήλους άξονες με αυτά, αλλά με επαρκείς διαχωριστικές λωρίδες ή τέλος να είναι, απομονωμένες ζώνες αποκλειστικής κινήσεως πεζών, όπως π.χ. εμπορικοί δρόμοι κλπ. 

β. Ο διαχωρισμός της κινήσεως των πεζών από τα τροχοφόρα, επιδιώκεται κυρίως για λόγους ασφαλείας, ιδιαίτερα των παιδιών και των υπερηλίκων. 

γ. Η διάκριση σε συνοδευτικούς και ανεξάρτητους πεζοδρόμους δεν είναι ιεραρχική αλλά διαρθρωτική. Οι άξονες κινήσεως πεζών παρουσιάζουν και λειτουργική ιεράρχηση, που συνδέεται ιδιαίτερα με το φόρτο κυκλοφορίας των πεζών. Μπορούμε έτσι να διακρίνουμε:

* πρωτεύοντες πεζοδρόμους

* δευτερεύοντες πεζοδρόμους

Πρωτεύοντες πεζόδρομοι είναι οι άξονες εκείνοι που παρουσιάζουν ή προβλέπεται ότι θα παρουσιάσουν σημαντικούς φόρτους, γενικά μεγαλύτερους από 30 άτομα ανά λεπτό για τις δύο κατευθύνσεις μαζί.

Δευτερεύοντες πεζόδρομοι είναι εκείνοι που εξασφαλίζουν απλώς τη σύνδεση ανάμεσα σε δύο ή περισσότερα σημεία, με κίνηση μικρή που συνήθως δεν εξαντλεί την κυκλοφοριακή τους ικανότητα».

Τέλος, στο Παράρτημα της ανωτέρω Υ.Α. περιλαμβάνονται στοιχεία για τις ελάχιστες διαστάσεις των πεζοδρόμων (διατομή 2,5 μ. κ.λπ.)

Στη νομοθεσία δεν εντοπίζεται ειδική ρύθμιση που να αφορά υποχρεωτικές φυτεύσεις των πεζοδρόμων, ως στοιχείο του σχεδιασμού τους. Έτσι, εφόσον ήθελε γίνει δεκτό ότι οι πεζόδρομοι αποτελούν ειδικότερη διάκριση οδού, θα πρέπει κατά την ορθότερη άποψη να γίνει δεκτό ότι η σχετική αρμοδιότητα για την κατασκευή και συντήρησή τους ανήκει, κατά τη σχετική νομοθεσία,
 στις αρμόδιες για την κατασκευή, ανακαίνιση και συντήρηση των δημοτικών οδών, τεχνικές υπηρεσίες του οικείου Ο.Τ.Α. – πολλώ δε μάλλον εφόσον στις περισσότερες περιπτώσεις, το δίκτυο πεζοδρόμων δημιουργείται κατόπιν μετατροπής προϋφιστάμενου οδικού δικτύου. Υποστηρίξιμη είναι, όμως, και η άποψη ότι για την κατασκευή, συντήρηση κ.λπ. των πεζοδρόμων μπορούν να τύχουν εφαρμογής και οι  ειδικότερες διατάξεις περί πεζοδρομίων, που αναπτύσσονται στις αμέσως επόμενες παραγράφους.

4. Πεζοδρόμια

Τα πεζοδρόμια αποτελούν τα τμήματα στην άκρη των οδών που προορίζονται αποκλειστικά για την κίνηση των πεζών, επιτρέπεται όμως σε αυτά η ύπαρξη δενδροστοιχιών, στύλων σήμανσης και φωτισμού και άλλων στοιχείων.
 

Σύμφωνα με το άρθρο 2 παρ. 4 και 6 του ΓΟΚ/1985 (ν. 1577/85), «4. Δρόμοι είναι οι κοινόχρηστες εκτάσεις, που εξυπηρετούν κυρίως τις ανάγκες κυκλοφορίας. ... 6. Πλάτος δρόμου σε κάθε σημείο του άξονά του είναι το μεταξύ των ρυμοτομικών γραμμών μήκος της καθέτου στον άξονα στο σημείο αυτό». Επίσης, σύμφωνα με το άρθρο 2 του Κώδικα Οδικής Κυκλοφορίας (ν. 2696/99) «πεζοδρόμιο» αποτελεί το υπερυψωμένο ή άλλως διαχωριζόμενο τμήμα της οδού που προορίζεται για πεζούς.

Τα πεζοδρόμια είναι κοινόχρηστα,
 υπό την έννοια ότι προστατεύεται η αδιακώλυτη χρήση τους κατά την φύση τους και σύμφωνα με τον προορισμό τους.

Ως κοινόχρηστοι χώροι, υπάγονται στην αρμοδιότητα των ΟΤΑ, στους οποίους ανήκει η διαχείριση και αξιοποίηση των κοινοχρήστων χώρων κατά τρόπο που να μην αναιρείται η κοινή χρήση και να προάγεται η κοινή ωφέλεια (ΑΚ 969). 

Η κατασκευή των πεζοδρομίων καθορίζεται από το άρθρ. 24 του Κτιριοδομικού Κανονισμού (ΥΑ 3046/304/1989, ΦΕΚ 59/Δ΄), που προβλέπει ότι:
1. Τα πεζοδρόμια των κοινόχρηστων χώρων κατασκευάζονται, ανακατασκευάζονται, επισκευάζονται και συντηρούνται με σκοπό να διασφαλίζεται η συνεχής, ασφαλής και χωρίς εμπόδια κυκλοφορία των πεζών σε όλη την επιφάνειά τους και η χρήση τους από άτομα με ειδικές ανάγκες, εφόσον επιτρέπεται από τη μορφολογία του εδάφους.

2. Υπόχρεοι

2.1. Υπόχρεοι για την κατασκευή, επισκευή και συντήρηση των πεζοδρομίων, και των τεχνικών έργων που τα αποτελούν (κράσπεδα, ρείθρα, υπόστρωμα και επίστρωση ή επικάλυψη) είναι οι ιδιοκτήτες των παρόδιων ακινήτων μπροστά στα οποία βρίσκονται.

2.2. Σε περίπτωση καταστροφής, αχρήστευσης και εκσκαφής από το Δημόσιο ή τον οικείο (Ο.Τ.Α) Οργανισμό Τοπικής Αυτοδιοίκησης των πεζοδρομίων που υπάρχουν πριν από είκοσι τουλάχιστον χρόνια, στα πλαίσια γενικής ανακατασκευής ή αναδιαρρύθμισης των οδών και πλατειών ώστε να ικανοποιούν καλύτερα τις ανάγκες του οικισμού, η δαπάνη αποκατάστασης, επισκευής ή ανακατασκευής των πεζοδρομίων βαρύνει τους παρόδιους ιδιοκτήτες.

2.3. Σε κάθε άλλη περίπτωση καταστροφής ή αχρήστευσης ή εκσκαφής των πεζοδρομίων από την εκτέλεση εργασιών, υπόχρεος για την αποκατάσταση, επισκευή ή ανακατασκευή του είναι ο φορέας εκτέλεσης των εργασιών αυτών, εκτός αν εκτελούνται αποκλειστικά για την εξυπηρέτηση αυτού τούτου του παρόδιου ακινήτου, οπότε υπόχρεος είναι αποκλειστικά ο ιδιοκτήτης του.

2.4. Η κατασκευή, ανακατασκευή ή επισκευή των πεζοδρομίων, μπορεί να γίνεται από τον οικείο Ο.Τ.Α. σε βάρος και για λογαριασμό είτε των ιδιοκτητών των παρόδιων ακινήτων είτε φορέων εκτέλεσης έργων εφόσον αυτά δεν έχουν κατασκευασθεί ή επισκευασθεί ακόμα, ή δεν έχουν τηρηθεί οι προδιαγραφές που ισχύουν για την κατασκευή ή επισκευή τους.

3. Τρόπος κατασκευής. 

3.1. Προδιαγραφές: 

Σε κάθε περίπτωση στις προδιαγραφές των πεζοδρομίων καθορίζονται οι διαστάσεις, το είδος κατασκευής και το είδος των υλικών των κρασπέδων, των ρείθρων, του υποστρώματος και της επίστρωσης ή της επικάλυψής τους. Επίσης καθορίζονται το είδος της φυτείας, οι διαστάσεις και τα άλλα στοιχεία των τμημάτων των πεζοδρομίων που διατίθενται για φύτευσή τους. 

3.1.1. Τα πεζοδρόμια κατασκευάζονται σύμφωνα με προδιαγραφές που καθορίζονται με απόφαση του οικείου Δημοτικού ή Κοινοτικού Συμβουλίου. Σε οικισμούς που έχουν χαρακτηρισθεί παραδοσιακοί η πιο πάνω απόφαση εκδίδεται με σύμφωνη γνώμη της αρμόδιας Επιτροπής Πολεοδομικού και Αρχιτεκτονικού Ελέγχου (ΕΠΑΕ).
3.1.2. Σε οικισμούς με πληθυσμό πάνω από 20.000 κατοίκους και εφόσον τα πεζοδρόμια αποτελούν σημαντικά στοιχείο διαμόρφωσης των πολεοδομικών ή κυκλοφοριακών συνθηκών οδού, πλατείας ή περιοχής οι προδιαγραφές κατασκευής στο σύνολο ή σε μέρος τους καθορίζονται με απόφαση του αρμόδιου Νομάρχη που εκδίδεται με τήρηση της διαδικασίας του αρθρ. 3 Ν.Δ. 17.7.23.

3.1.3. Σε οικισμούς στους οποίους δεν έχουν καθορισθεί οι πιο πάνω προδιαγραφές τα πεζοδρόμια κατασκευάζονται σύμφωνα με τις οδηγίες του οικείου Δήμου ή Κοινότητας που περιλαμβάνονται στην άδεια της παρ. 4.1. του παρόντος άρθρου.

3.2. Σε κάθε περίπτωση οι επιφάνειες των πεζοδρομίων έχουν αντιολισθηρή διαμόρφωση και είναι προσπελάσιμες από τις αναπηρικές πολυθρόνες, με κεκλιμένα επίπεδα (ράμπες) πλάτους τουλάχιστον 0,80 του μέτρου που κατασκευάζονται σε κατάλληλες θέσεις, εφόσον αυτά επιτρέπεται από τη μορφολογία του εδάφους.

3.3. Η κλίση κατά μήκος των πεζοδρομίων δεν επιτρέπεται να υπερβαίνει το 12%. Για την αποφυγή μεγαλύτερης κλίσης κατασκευάζονται σε κατάλληλες θέσεις βαθμίδες σε όλο το πλάτος του πεζοδρομίου μέγιστου ύψους 0,15 μ.

3.4. Βαθμίδες εξυπηρέτησης των κτιρίων

3.4.1. Έξω από τη ρυμοτομική γραμμή απαγορεύεται να κατασκευάζονται βαθμίδες για την εξυπηρέτηση των κτιρίων. Κατ' εξαίρεση, είναι δυνατή η κατασκευή τους, ύστερα από άδεια του δημοτικού ή κοινοτικού συμβουλίου αν μετά την ανέγερση του κτιρίου έχει μεταβληθεί η υψομετρική στάθμη του δρόμου. Η κατασκευή αυτή πρέπει να εξασφαλίζει την ασφάλεια της κυκλοφορίας των πεζών και των αναπηρικών πολυθρονών στην επιφάνεια που απομένει. Σε καμμία όμως περίπτωση δεν επιτρέπεται στα πεζοδρόμια η κατασκευή σκαλοπατιών που κατέρχονται προς το κτίριο, για εξυπηρέτησή του, αλλά επιβάλλεται τα σκαλοπάτια αυτά να αρχίζουν ένα (Ι) μέτρο μέσα από τη ρυμοτομική γραμμή ή από την οικοδομική γραμμή σε περίπτωση ύπαρξης προκηπίου που είναι σε συνέχεια του πεζοδρομίου και χρησιμοποιείται από το κοινό.

3.4.2.. Οι διατάξεις του προηγουμένου εδαφίου έχουν εφαρμογή και σε υφιστάμενες κλίμακες ή βαθμίδες κλιμάκων. Κλίμακες ή βαθμίδες κλιμάκων που αντίκειται στις διατάξεις της παραγράφου αυτής είναι επικίνδυνες από άποψη κυκλοφορίας η δε άρση του κινδύνου γίνεται με εφαρμογή των διατάξεων "περί επικινδύνων οικοδομών" από την αρμόδια Πολεοδομική Υπηρεσία.

3.5. Φύτευση δένδρων, θάμνων κ.λ.π.

3.5.1. Κατά τη διαμόρφωση των πεζοδρομίων για τη φύτευση δένδρων, θάμνων κ.λ.π., οπωσδήποτε αφήνεται ελεύθερη δίοδος, πλάτους τουλάχιστο 0,60 του μέτρου για τη διέλευση των πεζών. Ειδικά σε πεζοδρόμιο πλάτους μεγαλύτερου ή ίσου των 1,50 μ. η ελεύθερη δίοδος πρέπει να έχει πλάτος 0,80 του μέτρου. Ο κορμός των δένδρων τοποθετείται τουλάχιστον 0,50 του μέτρου εσώτερα από την ακμή του κράσπεδου.

3.5.2.. Όπου η ρυμοτομική γραμμή συμπίπτει με την οικοδομική ανάλογα με το ριζικό σύστημα των δένδρων πρέπει να λαμβάνονται τα κατάλληλα μέτρα για την αποφυγή βλάβης των κτιρίων και δομικών κατασκευών.

3.6. Κάτω από τα πεζοδρόμια απαγορεύεται η κατασκευή ή η τοποθέτηση δεξαμενών για οποιοδήποτε σκοπό (αποθήκευση, συγκέντρωση υγρών κ.λ.π.). Κατ' εξαίρεση επιτρέπεται μόνον η τοποθέτηση εγκαταστάσεων των αρμόδιων φορέων για τη σύνδεση των κτιρίων με τα δίκτυα ηλεκτρισμού, ύδρευσης, αποχέτευσης, τηλεφώνου, αερίου πόλης, καθώς και σωληνώσεων απορροής στους κοινόχρηστους χώρους των βρόχινων νερών των κτιρίων.

4. Διαδικασίες-Αναλογισμός δαπανών

4.1. Για την κατασκευή ή ανακατασκευή καθώς και για την εκσκαφή των πεζοδρομίων απαιτείται άδεια του οικείου Δήμου ή της Κοινότητας, στην οποία αναφέρονται οι αντίστοιχες προδιαγραφές ή αν δεν υπάρχουν οι σχετικές οδηγίες.

4.2. Οι δαπάνες κατασκευής, ανακατασκευής, επισκευής ή συντήρησης των πεζοδρομίων που γίνονται από τον οικείο Ο.Τ.Α. ή το Δημόσιο εισπράττονται από τους παρόδιους ιδιοκτήτες ή τους φορείς εκτέλεσης εργασιών, που είναι υπόχρεοι ανάλογα με την περίπτωση σύμφωνα με τις διατάξεις που ισχύουν κάθε φορά για την είσπραξη των Δημοσίων Εσόδων.

4.3. Στις περιπτώσεις του προηγουμένου εδαφίου η δαπάνη που αναλογεί σε κάθε παρόδιο ακίνητο υπολογίζεται από τον οικείο Ο.Τ.Α. ή το Δημόσιο με βάση το μήκος του προσώπου που έχει στη ρυμοτομική γραμμή και την τιμή του τρέχοντος μέτρου που έχει η σχετική δαπάνη.

4.4. Τυχόν ενστάσεις ενάντια στις καταλογιστικές πράξεις υποβάλλονται στην αρχή που τις έκδοσε, μέσα σε προθεσμία 15 ημερών από την κοινοποίησή τους στους υπόχρεους ιδιοκτήτες. Στις ενστάσεις αυτές αποφασίζει το οικείο Δημοτικό ή Κοινοτικό Συμβούλιο ύστερα από εισήγηση της Τεχνικής Υπηρεσίας του Ο.Τ.Α. ή της Τεχνικής Υπηρεσίας Δήμων και Κοινοτήτων (ΤΥΔΚ) του Νομού αν δεν υπάρχει Τεχνική Υπηρεσία.
Ειδικότερες ρυθμίσεις περιλαμβάνονται στη νομοθεσία για την εξυπηρέτηση ΑΜΕΑ,
 και αφορούν στην υποχρέωση διαμόρφωσης ή ανακατασκευής κοινόχρηστων χώρων ώστε να εξασφαλίζεται σε αυτούς η δυνατότητα πρόσβασης των ατόμων με ειδικές ανάγκες. Σύμφωνα, ειδικότερα, με την ΥΑ 52488/02:

«Σε όλους τους κοινόχρηστους χώρους οικισμών που προορίζονται για την κυκλοφορία πεζών (πεζόδρομοι), επιβάλλεται ΕΛΕΥΘΕΡΗ ΖΩΝΗ ΟΔΕΥΣΗΣ ΠΕΖΩΝ με απαραίτητο ελάχιστο πλάτος 1,50 μ ελεύθερο από κάθε είδους εμπόδιο, που χρησιμοποιείται για τη συνεχή, ασφαλή και ανεμπόδιστη κυκλοφορία κάθε κατηγορίας χρηστών. Οποιαδήποτε εξυπηρέτηση (σήμανση, φύτευση, αστικός εξοπλισμός κλπ) τοποθετείται υποχρεωτικά εκτός της ΕΛΕΥΘΕΡΗΣ ΖΩΝΗΣ ΟΔΕΥΣΗΣ.

Κατ' εξαίρεση για περιπτώσεις υφιστάμενων αστικών πεζοδρομίων το πλάτος της ζώνης αυτής είναι δυνατόν να μειωθεί στα 0,90 μ ή στην περίπτωση υφιστάμενων πεζοδρομίων πλάτους <0,90 μ να καταλάβει όλο το πλάτος του πεζοδρομίου.

Σε όλο το μήκος της ΕΛΕΥΘΕΡΗΣ ΖΩΝΗΣ ΟΔΕΥΣΗΣ ΠΕΖΩΝ επιβάλλεται πραγματικό ΕΛΕΥΘΕΡΟ ΥΨΟΣ ΟΔΕΥΣΗΣ ΠΕΖΩΝ ίσο με 2,20 μ, απολύτως ελεύθερο από οποιοδήποτε εμπόδιο (μαρκίζες, επιγραφές, κλαδιά δένδρων κλπ). Ειδικά για την περίπτωση πεζοδρόμων η ΕΛΕΥΘΕΡΗ ΖΩΝΗ ΟΔΕΥΣΗΣ ΠΕΖΩΝ παραμένει ακάλυπτη καθ' ύψος σε όλο το μήκος και πλάτος της. Η μέγιστη επιτρεπόμενη κλίση κατά μήκος της ΕΛΕΥΘΕΡΗΣ ΖΩΝΗΣ ΟΔΕΥΣΗΣ ΠΕΖΩΝ ορίζεται στο12%. Οι κλίσεις αυτές αφορούν μόνο τους ήδη διαμορφωμένους κοινόχρηστους χώρους, ενώ η μέγιστη εγκάρσια κλίση κάθετα στη διεύθυνση της ΕΛΕΥΘΕΡΗΣ ΟΔΕΥΣΗΣ ΠΕΖΩΝ ορίζεται στο 4%»

Τέλος, τις ελάχιστες διαστάσεις των πεζοδρομίων ορίζει και το Παράρτημα της Υ.Α. 10788/5.3.2004 «Έγκριση πολεοδομικών σταθεροτύπων (standards) και ανώτατα όρια πυκνοτήτων που εφαρμόζονται κατά την εκπόνηση των γενικών πολεοδομικών σχεδίων, των σχεδίων χωρικής και οικιστικής οργάνωσης «ανοικτής πόλης» και των πολεοδομικών μελετών» (ΦΕΚ 285 Δ΄), ως εξής: Πεζοδρόμια κατοικίας (διατομή): 1,5 μ., άλλων οδών 3 μ., σε εμπορικούς δρόμους 4 μ.

Σημειωτέον ότι από τα πεζοδρόμια θα πρέπει να διακριθεί ο χώρος της πρασιάς, που αποτελεί ιδιωτικό χώρο. Σύμφωνα με τον κατ’ άρθρο 2 παρ. 11του ΓΟΚ/1985 (ν. 1577/85, άρθρο 242 ΚΒΠΝ) ορισμό, «προκήπιο ή πρασιά» αποτελεί το τμήμα του Ο.Τ. που βρίσκεται ανάμεσα στη ρυμοτομική γραμμή (που χωρίζει το ΟΤ από τον κοινόχρηστο χώρο) και την οικοδομική γραμμή (το όριο του ΟΤ προς την πλευρά του κοινόχρηστου χώρου, έως το οποίο επιτρέπεται η δόμηση).

Όπως γίνεται δεκτό νομολογιακώς, από το συνδυασμό των διατάξεων των άρθρ. 1002 και 1117 του ΑΚ και των άρθ. 1,2 § 1, 4 § 1, 5 και 13 του ν. 3741/1929 "Περί της ιδιοκτησίας κατ' ορόφους", που διατηρήθηκαν σε ισχύ και μετά την εισαγωγή του ΑΚ, με το άρθρ. 54 του ΕισΝΑΚ, συνάγεται ότι, «...επί οριζοντίου ιδιοκτησίας ιδρύεται κυρίως μεν χωριστή (διηρημένη) κυριότης επί ορόφου οικοδομής ή διαμερίσματος ορόφου, παρεπομένως δε και αναγκαστικά αυτοδικαίως κτωμένη, συγκυριότης κατ' ανάλογο μερίδα επί των μερών του όλου ακινήτου, που χρησιμεύουν σε κοινή από όλους τους ιδιοκτήτες χρήση, κοινό δε μέρος της οικοδομής, σύμφωνα με τις άνω διατάξεις, είναι και το προκήπιο (πρασιά) της οικοδομής, που χρησιμεύει στην κοινή χρήση όλων των ιδιοκτητών κατ' ανάλογο μερίδα ιδιοκτησίας. Το προκήπιο δύναται να συσταθεί υπό των ιδιοκτητών επί αφεθέντος κοινού ακαλύπτου χώρου (ΑΠ 1140/85 ΝοΒ 34/1048)...οι κοινόχρηστοι και κοινόκτητοι χώροι, όπως είναι και το προκήπιο, πρέπει να είναι πάντοτε ελεύθεροι (άρθ. 3) αποκλειομένης κάθε μεταρρυθμίσεως, μεταβολής ή εξωτερικής επισκευής από οιονδήποτε συνιδιοκτήτη...».

5. Ποδηλατοδρόμοι

Στο άρθρο 5 της Υ.Α. 10788/5.3.2004 για την έγκριση πολεοδομικών σταθεροτύπων περιλαμβάνονται ρυθμίσεις και για τα δίκτυα κυκλοφορίας, μεταξύ των οποίων και οι κοινόχρηστες οδοί, οι πεζόδρομοι, τα πεζοδρόμια, οι ποδηλατόδρομοι κ.λπ., προβλέποντας τα ακόλουθα:

«4.  Ποδηλατοδρόμοι

α. Οι ποδηλατοδρόμοι διακρίνονται σε αστικούς, περιαστικούς και υπαίθρου και μπορούν να καταταγούν σε τρεις κατηγορίες ως εξής:

1. Το Εθνικό δίκτυο που διέρχεται από πόλεις και ύπαιθρο και συνδέει πρωτεύουσες νομών μεταξύ τους καθώς και με χώρους με ιδιαίτερη σημασία π.χ. ιστορικά μνημεία, περιοχές φυσικού κάλλους κλπ.

2. Το δίκτυο πόλης που αποτελείται από τις διαδρομές κορμού που συνδέουν τα κέντρα των Δήμων μεταξύ τους καθώς και με περιοχές ιδιαίτερης σημασίας φυσικού κάλλους κλπ.

3. Το Δημοτικό δίκτυο που αποτελείται από τις διαδρομές κορμού του Δήμου, διαδρομές με ιδιαίτερο χαρακτήρα και τις μικρού μήκους διαδρομές που διαχέονται στις περιοχές γειτονιάς και αποτελούν τα δίκτυα γειτονιάς.

β. Οι μετακινήσεις με ποδήλατα σπάνια υπερβαίνουν το μήκος των 5 Km, και διακρίνονται σε:

* Καθημερινών αναγκών: σύνηθες μήκος διαδρομής 1,5 - 4 Km

* Αναψυχής: σύνηθες μήκος διαδρομής 1 -5 km

* Γειτονιάς: σύνηθες μήκος διαδρομής 0,5-4 km ...».

Συμπερασματικές παρατηρήσεις για το πράσινο στους κοινόχρηστους χώρους κυκλοφορίας. 

α) Κατ’ αρχάς, οι φυτεύσεις δεν αποτελούν αναπόσπαστο συστατικό στοιχείο των  πεζοδρόμων και των πεζοδρομίων. Αντιθέτως, ενίοτε εκλαμβάνονται από τη νομοθεσία, αλλά και τη νομολογία, ως «εμπόδιο» στην ελεύθερη διέλευση των πεζών. Για τον λόγο αυτό επιβάλλεται η τοποθέτησή τους εκτός της ζώνης όδευσης πεζών, τόσο ως προς το πλάτος της ζώνης (1,50 μ.), όσο και ως προς το ύψος (2,20 μ.). 

β) Ο κατά τα ανωτέρω μη υποχρεωτικός χαρακτήρας των φυτεύσεων στα πεζοδρόμια, εφόσον δεν υφίσταται σχετικός Κανονισμός του οικείου ΟΤΑ, οδηγεί στο συμπέρασμα ότι, σε περίπτωση απομάκρυνσης ή καταστροφής των φυτεύσεων ενός πεζοδρομίου, δεν υφίσταται υποχρέωση αντικατάστασής τους, ιδίως εάν πρόκειται για περίπτωση παρεμπόδισης της κοινής χρήσης: όπως παρατηρείται, η τοποθέτηση  και η μη σήμανση εμποδίων, φυτών ή δένδρων, συνιστά περίπτωση κακού σχεδιασμού του χώρου κίνησης των πεζών σε νησίδες ή ζώνες πρασίνου με δενδροστοιχία, ενώ αυθαίρετη κατάληψη πεζοδρομίου αποτελεί και η τοποθέτηση ζαρντινιερών ή γλαστρών εντός της ζώνης όδευσης. 
 
γ) Οι φυτεύσεις στα πεζοδρόμια, όπως και κάθε άλλη εργασία κατασκευής, συντήρησης κ.λπ., μπορούν να διενεργούνται από τους βασικούς υποχρέους για την κατασκευή των πεζοδρομίων παρόδιους ιδιοκτήτες, κατόπιν σχετικής αδείας, είτε, υπό ορισμένες προϋποθέσεις, από τους ίδιους τους ΟΤΑ (στα πλαίσια γενικής ανακατασκευής ή αναδιαρρύθμισης οδών κ.λπ.).

δ) Με απόφαση του οικείου Δημοτικού ή Κοινοτικού Συμβουλίου μπορούν καθορίζονται οι προδιαγραφές κατασκευής πεζοδρομίων, συμπεριλαμβανομένων και ειδικότερων ρυθμίσεων ως προς την φύτευση αυτών.
.Ευνόητο είναι ότι οι σχετικές ρυθμίσεις δεν μπορούν να αποκλίνουν παρά μόνον να εξειδικεύουν τις ήδη λεπτομερείς προβλέψεις του Κτιριοδομικού Κανονισμού (π.χ. είδος φυτών) και των λοιπών διατάξεων της προαναφερθείσας νομοθεσίας, σύμφωνα πάντοτε με τους κανόνες οικολογικής διαχείρισης των κοινόχρηστων χώρων.
 Ελλείψει τέτοιας απόφασης για την θέσπιση προδιαγραφών, σχετικές οδηγίες μπορούν να παρέχονται με την ίδια την άδεια κατασκευής – ανακατασκευής – εκσκαφής πεζοδρομίου, που εκδίδεται από τον οικείο Δήμο.

Με τον τρόπο αυτό, θα μπορέσουν αποτελεσματικά να αντιμετωπισθούν τα πολλαπλά προβλήματα που αντιμετωπίζονται σήμερα ως προς την κατάσταση του πρασίνου στις πόλεις, και ειδικότερα, ως προς τις βλάβες και αρρώστιες των φυτών λόγω των ατμοσφαιρικών ρύπων,  την καταστροφή τους από τα οχήματα ή κατά την διάρκεια εργασιών εκσκαφής ή λόγω κακής κλάδευσης, την ελλιπή αύξησή τους λόγω της μείωσης του ζωτικού τους χώρου, με αποτέλεσμα να ανασηκώνονται οι πλάκες των πεζοδρομίων που τα περιβάλουν.

ε) Η εφαρμογή των ανωτέρω διατάξεων του Κτιριοδομικού Κανονισμού έχει αναδείξει στην πράξη αρκετά προβλήματα εφαρμογής της. Χαρακτηριστικά, από τις ρυθμίσεις που αφορούν τις υποχρεωτικές αποστάσεις για την φύτευση, συνάγεται ότι για να φυτευτεί σωστά ένα πεζοδρόμιο, απαιτείται ελάχιστο πλάτος 1,5 μ. (κατά την Υ.Α. των σταθεροτύπων) ή 1,35 μ. (κατά τους υπολογισμούς του Κτιριοδομικού Κανονισμού = 50 cm απόσταση δένδρου από κράσπεδο + 25 cm απόσταση του δέντρου από το άνοιγμα - λάκκο + 60 cm ελάχιστο πλάτος για διέλευση των πεζών), δηλαδή διαστάσεις πολύ μεγαλύτερες από τις ήδη διαθέσιμες στους δρόμους της Αθήνας.

στ) Η προβλεπόμενη από τον Κτιριοδομικό Κανονισμό ρύθμιση για την μέριμνα που πρέπει να λαμβάνεται σε σχέση με το ριζικό σύστημα των δένδρων προς αποφυγή βλάβης των κτιρίων και δομικών κατασκευών, δεν διευκρινίζεται εάν αντιστοιχεί σε ορισμένη υποχρέωση εις βάρος του Δημοσίου ή του παροδίου ιδιοκτήτη, και σε τι συνίστανται τα σχετικά μέτρα. Δεν είναι, δηλαδή, σαφές εάν πρόκειται για υποχρέωση η οποία εντάσσεται στις ενέργειες κατασκευής, επισκευής και συντήρησης των πεζοδρομίων, και βαρύνει τον κατά περίπτωση υπόχρεο σε αυτές, ή εάν αφορά υποχρέωση του Δήμου να προβλέψει περιορισμούς προς αυτή την κατεύθυνση.
Ορθότερη παρουσιάζεται η άποψη ότι όλα αυτά τα ειδικότερα ζητήματα θα πρέπει να αποτελέσουν περιεχόμενο των προδιαγραφών ή των απλών οδηγιών που χορηγούνται από τον οικείο ΟΤΑ, κατά τις σχετικές ρυθμίσεις του Κτιριδομικού Κανονισμού.
ΙV. Σχέση μεταξύ κοινόχρηστων χώρων πρασίνου και κοινόχρηστων χώρων συνάθροισης - αναψυχής

1. Πλατείες

Οι πλατείες είναι οι πιο σημαντικοί ελεύθεροι χώροι μίας πόλης, αφού αποτελούν κατεξοχήν τόπους συνάθροισης στα κέντρα των πόλεων και στις γειτονιές. Κατά κανόνα είναι επίπεδοι χώροι, με σκληρές ανοιχτές επιφάνειες για συγκέντρωση μεγάλου πλήθους σε πολιτικές συγκεντρώσεις, σε γιορτές και άλλες εκδηλώσεις.
 Με κριτήριο την βασική αυτή λειτουργία τους, οι πλατείες κατατάσσονται στην κατηγορία των ελεύθερων κοινόχρηστων χώρων συνάθροισης, και όχι στην κατηγορία των χώρων πρασίνου, δεδομένου ότι η φυτοκάλυψή τους δεν είναι υποχρεωτική: άλλοτε μπορεί να καλύπτονται από οργανωμένη βλάστηση, με διαμόρφωση που ποικίλει ανάλογα με τον χαρακτήρα και την θέση τους στην πόλη, ή να μην έχουν καθόλου.  Ωστόσο, η γνώση και αποδοχή των ευεργετικών φυσικών ιδιοτήτων του πρασίνου στους υπαίθριους δημόσιους χώρους, αποτελεί σήμερα δεδομένο για τον αστικό σχεδιασμό,
 που θέτει ως βασικό στόχο την μετατροπή τους σε ολοκληρωμένες περιβαλλοντικές ενότητες.

2. Παιδικές χαρές

Οι παιδικές χαρές περιλαμβάνονται, μαζί με τις πλατείες, τα πάρκα, τα άλση και τις οδούς, στην ενδεικτική απαρίθμηση ελεύθερων κοινόχρηστων χώρων του άρθρου 1 Β του π.δ. καθορισμού κατηγοριών χρήσεων γης (αρ. 230 ΚΒΠΝ).

Σύμφωνα με το άρθρο 1 της Υ.Α. 28492/2009 «Καθορισμός των προϋποθέσεων και των τεχνικών προδιαγραφών για την κατασκευή και τη λειτουργία των παιδικών χαρών των Δήμων και των Κοινοτήτων, τα όργανα και η διαδικασία αδειοδότησης και ελέγχου τους, τη διαδικασία συντήρησης αυτών, καθώς και κάθε άλλη αναγκαία λεπτομέρεια» (ΦΕΚ 931 Β΄), όπως συμπληρώθηκε με την Υ.Α. οικ. 48165/2009 «Συμπλήρωση της υπ αριθμ. 28492/2009 (ΦΕΚ 391/Β/18.5.2009) “Καθορισμός των προϋποθέσεων και των τεχνικών προδιαγραφών για την κατασκευή και τη λειτουργία των παιδικών χαρών των Δήμων και των Κοινοτήτων, τα όργανα και η διαδικασία αδειοδότησης και ελέγχου τους, τη διαδικασία συντήρησης αυτών, καθώς και κάθε άλλη αναγκαία λεπτομέρεια” υπουργικής απόφασης» (ΦΕΚ 1690 Β΄), παιδική χαρά αποτελεί ο οριοθετημένος δημοτικός ή κοινοτικός υπαίθριος χώρος που προορίζεται για ψυχαγωγία νηπίων και παιδιών. Εγκαθίσταται σε δημοτικά ή κοινοτικά ακίνητα που έχουν χαρακτηριστεί στο ρυμοτομικό σχέδιο ως χώροι παιδικής χαράς ή κοινόχρηστοι χώροι, περιλαμβάνει ειδικά σχεδιασμένο εξοπλισμό (όργανα και κατασκευές), και η χωροθεσία της γίνεται με τρόπο ώστε να μηντίθεται σε κίνδυνο η ασφάλεια και η υγεία όλων των παιδιών. Σύμφωνα με το άρθρο 2, ο σχεδιασμός του χώρου της παιδικής χαράς οφείλει απαραίτητα να περιλαμβάνει και ζώνες πρασίνου
Το Πρόγραμμα «Πράσινη Ζωή στην Πόλη», του Υπουργείου Οικονομίας και Οικονομικών έχει στόχο να ενισχύσει ολοκληρωμένες προτάσεις των Δήμων, για την υλοποίηση έργων και δράσεων όπως παρεμβάσεις για τη βελτίωση της λειτουργικότητας των κοινόχρηστων χώρων και την αναβάθμιση του αστικού περιβάλλοντος, και ειδικότερα, δημιουργία νέων, βελτίωση ή επέκταση υφιστάμενων παιδικών χαρών – παιδοτόπων
.
ΚΕΦΑΛΑΙΟ Β΄

ΙΔΙΩΤΙΚΟΙ ΕΛΕΥΘΕΡΟΙ ΧΩΡΟΙ ΠΡΑΣΙΝΟΥ

Στους ιδιωτικούς ελεύθερους χώρους πρασίνου περιλαμβάνονται μικρές ή μεγάλες αδόμητες εκτάσεις πρασίνου, που ανήκουν κατά κυριότητα στην ιδιωτική πρωτοβουλία: αυλές, κήποι, ακάλυπτοι, πρασιές, στοές, ακόμα και ολόκληρα αδόμητα οικόπεδα, που αποκτούν, λόγω της θέσης, της έκτασης και του χαρακτήρα τους, μεγάλη σημασία για την ζωή των κατοίκων, ιδιαίτερα όταν πρόκειται για πυκνοδομημένα αστικά συγκροτήματα.

Η σχέση των ιδιωτικών με τους δημόσιους ελεύθερους χώρους είναι πολύπλοκη και εξαρτώμενη από πολεοδομικούς, λειτουργικούς, περιβαλλοντικούς θεσμικούς και πολιτισμικούς παράγοντες.


Σε κάθε περίπτωση, η προστασία τους παρουσιάζει ορισμένο βαθμό δυσκολίας, λόγω της υποχρέωσης λήψης υπόψη των ιδιωτικών συμφερόντων που συνδέονται με την εκμετάλλευση της ιδιοκτησίας. Έτσι, η θέσπιση κανόνων ως προς τους ιδιωτικούς χώρους πρασίνου απορρέει από την ανάγκη προστασίας περιβάλλοντος, αλλά υπόκειται στους περιορισμούς του συνταγματικώς προστατευόμενου δικαιώματος της ιδιοκτησίας.


Τούτο δεν σημαίνει ότι η Πολιτεία εμποδίζεται να λαμβάνει μέτρα για την αυτούσια ρύθμιση ή την ενίσχυση της ιδιωτικής πρωτοβουλίας για την διατήρηση και την προστασία τέτοιων ιδιωτικών ελεύθερων χώρων.

Ι. Αυτοτελείς νομοθετικές ρυθμίσεις

Για ορισμένους ιδιωτικούς ελεύθερους χώρους, όπως, για παράδειγμα, μεγάλα ιδιωτικά κτήματα, υφίσταται αυτούσια νομοθετική ρύθμιση. Τέτοια είναι η περίπτωση του Κτήματος Συγγρού.

Κτήμα Συγγρού

Το «Κτήµα Συγγρού» καταλαμβάνει έκταση εµβαδού 970 στρεµµάτων στο βορειοανατολικό άκρο του δήµου Αµαρουσίου. Από τη συνολική έκταση, τα 700 στρέµµατα είναι δάσος, 200 στρέµµατα γεωργικές εκτάσεις, ενώ 70 περίπου στρέµµατα καταλαµβάνουν τα υφιστάµενα κτίρια.

Αποτελούσε κατά το παρελθόν τον περιβάλλοντα χώρο της έπαυλης του Ανδρέα Συγγρού. Το 1921 κληροδοτήθηκε από την σύζυγό του προς την «Βασιλική Γεωργική Εταιρεία», µε µ σκοπό την ίδρυση σχολής για τη «…µόρφωση καλών γεωργών και κηπουρών». Σήµερα, διαχειριστής του κτήµατος είναι το Ινστιτούτο Γεωπονικών Επιστηµών (Ι.Γ.Ε.).
 Εντός του Κτήματος λαµβάνουν χώρα διάφορες λειτουργίες όπως ήπια αναψυχή, 
 εκπαίδευση,
 έρευνα,
 αγροτική παραγωγή.

ΙΙ.  Οργανωμένες παρεμβάσεις στο ιδιωτικό ελεύθερο χώρο

Ακόμη και οι επιμέρους, μικρότερες εκτάσεις ιδιωτικών μη δομημένων χώρων, μπορούν με τον κατάλληλο σχεδιασμό να λειτουργήσουν ως προστιθέμενη αξία προς τους μεγαλύτερους ελεύθερους κοινόχρηστους χώρους μιας πόλης, και να επηρεάσουν έτσι ευνοϊκά την μορφή και την ποιότητα ζωής της πόλης.

Σχετικές διατάξεις για τον σχεδιασμό των χώρων αυτών, είναι εκείνες του άρθρου 12 του ΓΟΚ/85 (ν. 1577/85, πρβλ. άρθρο 226 ΚΒΠολΝ), που προβλέπει τη δυνατότητα ενοποίησης των υποχρεωτικών ακάλυπτων χώρων των οικοπέδων ενός οικοδομικού τετραγώνου, και τη θέση τους σε κοινή χρήση όλων των ενοίκων του οικοδομικού τετραγώνου χωρίς να θίγονται τα ιδικοτησιακά τους δικαιώματα. Επίσης, προς την ίδια κατεύθυνση κινείται και ο προβλεπόμενος στο επόμενο άρθρο 13 του ΓΟΚ/85 (άρθρο 227 ΚΒΠολΝ) θεσμός του ενεργού οικοδομικού τετραγώνου, που αποβλέπει στην ανάπλασή του, ιδίως με την ενοποίηση των ακάλυπτων χώρων των οικοπέδων του και την διάνοιξη, στο ισόγειο των κτιρίων, προσβάσεων από τους κοινόχρηστους χώρους στον ενοποιημένο ακάλυπτο χώρο του τετραγώνου.
 Και οι δύο μηχανισμοί συμβάλουν στην βελτίωση της ποιότητας ζωής των κατοίκων της πόλης, και την αναβάθμιση των όρων διαβίωσής του.

ΙΙΙ. Περιορισμοί της πολεοδομικής νομοθεσίας ως προς το μέγεθος των ακάλυπτων χώρων οικοπέδων και τις επιτρεπόμενες παρεμβάσεις σ’ αυτούς. 

Οι διατάξεις του ΓΟΚ και του Κτιριοδομικού Κανονισμού περιλαμβάνουν σημαντικές ρυθμίσεις που είτε επηρεάζουν έμμεσα τη διαμόρφωση των ιδιωτικών ελεύθερων χώρων, είτε ρυθμίζουν άμεσα  το υφιστάμενο πράσινο των ιδιόκτητων οικοπέδων.

Κατ’ αρχάς, οι κατά περιοχές ισχύοντες όροι δόμησης προβλέπουν το μέγιστο ποσοστό κάλυψης του οικοπέδου από τα κτίσματα και τις λοιπές κατασκευές, το οποίο δεν μπορεί να υπερβαίνει το 70% της συνολικής επιφάνειας του οικοπέδου, σύμφωνα με το άρθρο 8 παρ. 1 του ΓΟΚ/1985 (ν. 1577/85). Η κατανομή του αδόμητου τμήματος στην έκταση του οικοπέδου διενεργείται λαμβάνοντας υπόψη επιπλέον περιορισμούς για τις αποστάσεις των κτιριακών κατασκευών από τα όρια του οικοπέδου και το δρόμο.

Στο άρθρο 3 παρ. 1 του ΓΟΚ/1985 προβλέπεται ότι το κτίριο πρέπει να εντάσσεται στο φυσικό και οικιστικό περιβάλλον, ώστε στα πλαίσια των στόχων της οικιστικής ανάπτυξης και της προστασίας του περιβάλλοντος να εξασφαλίζονται οι καλύτεροι δυνατοί όροι διαβίωσης.
 Σύμφωνα, περαιτέρω, με το άρθρο 17 του ΓΟΚ/1985, οι διαμορφώσεις του εδάφους και οι κατασκευές στους ακάλυπτους χώρους προβλέπονται ήπιες, χωρίς να αλλοιώνουν σημαντικά τη μορφολογία του. Οι φυσικές επιφάνειες, κατά τη σχετική διάταξη του άρθρου 23 του Κτιριοδομικού Κανονισμού (ΥΑ 3046/304/1989), με τίτλο «Φύτευση Οικοπέδων», οφείλουν να αντιστοιχούν τουλάχιστον στα 2/3 της ελεύθερης επιφάνειας κάθε οικοπέδου και να περιλαμβάνουν δέντρα και φυτά σε αναλογία 1 τουλάχιστον μεγάλο δέντρο για κάθε 200 τ.μ. ακάλυπτου χώρου, στα δε προκήπια, σύμφωνα με το άρθρο 7 του ίδιου Κανονισμού, 1 δέντρο σε κάθε 25 τ.μ. προκηπίου. Ειδικότερα, στο άρθρο 23 ορίζεται ότι: «1. Ο υποχρεωτικά ακάλυπτος χώρος του οικοπέδου τουλάχιστον κατά τα 2/3 του πρέπει να παραμένει χωρίς επίστρωση για να μπορεί να φυτευτεί.

2. Κατά την ανέγερση νέας οικοδομής ή κατ' επέκταση προσθήκης σε οικόπεδο εμβαδού τουλάχιστο 200 τετραγωνικών μέτρων, πρέπει να φυτεύονται δένδρα ή να διατηρούνται υπάρχοντα, έτσι ώστε να αναλογεί τουλάχιστο ένα δένδρο ανά 200 τετραγωνικά μέτρα οικοπέδου. Όταν μένει υπόλοιπο εμβαδόν οικοπέδου 100 τετρ. μέτρα και άνω προστίθεται ένα ακόμα δένδρο.

3. Όταν υπάρχουν προκήπια, τότε τα δένδρα που πρέπει να περιλαμβάνουν, κατά την παρ. 7 του αρθρ. 17 του Νομ. 1577/85 ΓΟΚ πρέπει να είναι τόσα, ώστε να αναλογεί ένα δένδρο ανά 25 τετραγωνικά μέτρα προκηπίου. Όταν μένει υπόλοιπο εμβαδό προκηπίου πάνω από 12 τετραγωνικά μέτρα, προστίθεται ένα ακόμα δένδρο. Τα δένδρα αυτά λαμβάνονται υπόψη κατά τον υπολογισμό του αριθμού των δένδρων που επιβάλλεται από την παρ. 2 του παρόντος άρθρου.

4. Κατά τη φύτευση δένδρων ή θάμνων κοντά σε κτίρια ή δομικά έργα και ανάλογα με τις ιδιότητες του ριζικού συστήματος των φυτών πρέπει να λαμβάνονται κατάλληλα μέτρα για την αποφυγή βλάβης αυτών των κτιρίων ή δομικών κατασκευών.

5. Σε περίπτωση ύπαρξης δένδρων ή θάμνων σε γειτονικό οικόπεδο κατά την ανέγερση οικοδομής, οικοδομών οφείλει να λάβει τα απαραίτητα μέτρα για την προστασία του κτιρίου που ανεγείρει από την υγρασία και το ριζικό σύστημα των δένδρων ή θάμνων».
Η κατά τα ανωτέρω οριοθέτηση της ιδιωτικής πρωτοβουλίας ως προς την πρόβλεψη συγκεκριμένης φυτοκάλυψης και ελεύθερου εδάφους στις μελέτες που συνοδεύουν τις αιτήσεις έκδοσης οικοδομικών αδειών, δεν φτάνει σε τέτοιο βαθμό εξειδίκευσης, ώστε παρίσταται δεσμευτική για τον ιδιώτη, παρέχοντας ταυτόχρονα τον σωστό προσανατολισμό ως προς την επιλογή των κατάλληλων φυτών – δένδρων. Έτσι, συχνά η επιλογή του τύπου των φυτών δεν είναι η προσήκουσα για τις κλιματολογικές συνθήκες της περιοχής, με αποτέλεσμα να βλάπτουν, αντί να ωφελούν το περιβάλλον. Υφίσταται επομένως ανάγκη θέσπισης περαιτέρω κανόνων ως προς τη διαμόρφωση των ιδιωτικών χώρων πρασίνου, οι οποίοι να τελούν σε αντιστοιχία με τα ισχύοντα και για τους κοινόχρηστους χώρους.

Πάντως, ακόμη και οι υπάρχουσες ατελείς κατευθύνσεις, στην πράξη αναιρούνται, από την αδυναμία της Πολιτείας να εφαρμόσει το νόμο.
 Αυθαίρετες κτιριακές κατασκευές, κάλυψη του συνόλου της αδόμητης επιφάνειας με σκληρά υλικά, διαμορφώσεις που αλλοιώνουν σημαντικά τη μορφολογία του εδάφους, αποτελούν παρατυπίες προς τις οποίες η τρέχουσα πολεοδομική πρακτική εμφανίζεται ιδιαίτερα ανεκτική, οδηγώντας σε υποβάθμιση το αστικού περιβάλλοντος συνολικά.

IV. Διατάξεις ως προς την υλοτομία

Σημαντικές διατάξεις περιλαμβάνει η νομοθεσία ως προς την υλοτομία εντός ιδιωτικών εκτάσεων, θέτοντας σημαντικούς περιορισμούς και προϋποθέσεις για την κοπή δένδρων, που υπάγουν σε καθεστώς διοικητικής άδειας από την Πολεοδομία, ακόμη κι όταν αφορά ιδιωτική έκταση. Το ιδιοκτησιακό καθεστώς της έκτασης δεν εμποδίζει την λήψη μέτρων από το νομοθέτη για την προστασία της. 
 Αντιθέτως, προκειμένου να ανεγερθεί οικοδομή σε εντός σχεδίου κείμενο ακίνητο που έχει δένδρα, πρέπει προηγουμένως να χορηγηθεί από την οικεία πολεοδομική υπηρεσία αφενός μεν άδεια οικοδομής, αφετέρου δε άδεια κοπής δένδρων.
  

Όπως έχει κριθεί «...στα ακίνητα που περικλείονται εντός οικοδομικών τετραγώνων και προβλέπονται από το εγκεκριμένο σχέδιο πόλεως ως οικοδομήσιμοι χώροι, δεν έχουν εφαρμογή οι διατάξεις του Ν. 998/79 [(Α΄ 298), ΣΕ 281/90, 55/93 Ολομ., 1118/93], ούτε οι διατάξεις του Δασικού Κώδικα (Ν.Δ. 86/1969, Α΄ 7), αλλά οι ειδικές διατάξεις του Γ.Ο.Κ. και του Ν. 1337/83 (ΣΕ 412/93, Ολομ., 4299/96)».
 Οι διατάξεις αυτές εναρμονίζονται με τα άρθρα 17 και 24 του Συντάγματος, και αποβλέπουν στην προστασία της δασικής βλάστησης κατά την οικοδόμηση των ιδιωτικών χώρων.
 

Ειδικότερα, στο άρθρο 40 παρ. 2 του ν. 1337/83, με τίτλο «Επιχώσεις και Αστικό πράσινο» αναφέρεται ότι: «Για την κοπή δένδρων, μέσα σε εγκεκριμένα ρυμοτομικά σχέδια που δεν προστατεύονται από τις διατάξεις για την προστασία των δασικών εκτάσεων, απαιτείται έκδοση άδειας από την οικεία πολεοδομική αρχή».

Σύμφωνα, περαιτέρω, με το άρθρο 8 παρ. 3 του π.δ. 3/8.9.1983 «Τρόπος έκδοσης οικοδομικών αδειών κα έλεγχος των ανεγειρομένων οικοδομών» (ΦΕΚ 394Δ), προβλέπεται ότι: «Για την έκδοση άδειας επισκευών, διαρρυθμίσεων, κατεδαφίσεων, περιφράξεων, περιτοιχίσεων, βόθρων και λοιπών κατασκευών, προσκομίζονται τα ανάλογα κατά περίπτωση δικαιολογητικά σύμφωνα με τις προδιαγραφές. Άδεια απαιτείται για εκσκαφή, επιχώσεις και για την κοπή δένδρων σύμφωνα με το άρθρο 40 του Νομ. 1337/1983».

Τα δικαιολογητικά που απαιτούνται για την έκδοση άδειας υλοτομίας είναι σύμφωνα με το  άρθρο 15 του π.δ. 08/3.9.1983 (ΦΕΚ 394Δ/83):
- Τοπογραφικό στο οποίο σημειώνεται η περιοχή αποψίλωσης ή τα σημεία που βρίσκονται τα δένδρα που πρόκειται να κοπούν σαφώς ορισμένα με εξάρτηση από τις πλευρές του οικοπέδου.

- 
Φωτογραφίες.

- Τεχνική έκθεση (με περιγραφή του είδους, του αριθμού των δένδρων & των λόγων κοπής).
Έτσι, σύμφωνα με την προβλεπόμενη διαδικασία, στην περίπτωση που υφίσταται Πολεοδομική Υπηρεσία στον οικείο ΟΤΑ, ο φάκελος που υποβάλλεται, ελέγχεται ως προς το περιεχόμενό του από την Δ/νση Πολεοδομίας του ΟΤΑ και αποστέλεται προς έγκριση στην αρμόδια Επιτροπή Πολεοδομικού & Αρχιτεκτονικού Ελέγχου (ΕΠΑΕ). Κατόπιν της έγκρισης αυτής, η Δ/νση Πολεοδομίας του Δήμου εκδίδει την άδεια κοπής δένδρων.

Όπως γίνεται δεκτό νομολογιακώς, οι εν λόγω διατάξεις τυγχάνουν εφαρμογής όταν πρόκειται περί δασικής βλάστησης ευρισκόμενης εντός ιδιωτικού οικοπέδου.
 Με την ΣτΕ 281/1990 διευκρινίσθηκε ότι: «...Εκ των διατάξεων των άρθρων 24 παρ. 1 και 117 παρ. 3 και 4 του Συντάγματος συνάγεται ότι τα δάση και οι δασικές εκτάσεις της χώρας υπάγονται, ως φυσικά αγαθά και ανεξαρτήτως της ειδικωτέρας ονομασίας αυτών, ή της θέσεως στην οποίαν ευρίσκονται, και ειδικώτερον εν σχέσει προς τα οικιστικά κέντρα ή άλλους χώρους, υπό ίδιον προστατευτικόν καθεστώς, επί τω τέλει της διατηρήσεως της κατά προορισμόν χρήσεως αυτών και διαφυλάξεως της εκ της υπάρξεώς των προκυπτούσης φυσικής και βιολογικής ισορροπίας. Η προστασία αυτή αφορά και σε εκτάσεις, καλυπτόμενες πράγματι υπό δασικής βλαστήσεως, φυσικώς ή τεχνητώς δημιουργηθείσης, εγγύς ή και εντός σχεδίων πόλεων, τοσούτω μάλλον καθ' όσον η ύπαρξη τούτων ενέχει μεγαλύτερη σημασία για την κοινωνική διαβίωση και την ισορροπία του περιβάλλοντος τους οικισμούς χώρου (βλ. ΣΕ 89/81, 2568/81). Εξάλλου, ο Ν. 998/1979 θεωρεί ως προστατευτέα και μη δυνάμενα να μεταβάλουν προορισμό τα εντός πόλεων και οικιστικών περιοχών καλυπτόμενα υπό δασικής βλαστήσεως, φυσικώς ή τεχνητώς δημιουργηθείσης, πάρκα και άλση, προσδιορίζει δε τις περιπτώσεις κατά τις οποίες, συντρεχουσών των τασσομένων διαδικαστικών και ουσιαστικών προϋποθέσεων, είναι επιτρεπτή η επέμβαση σ' αυτά προς εκτέλεσ έργων ή ανεκτή η μεταβολή της χρήσεως και του προορισμού των. .... Εκ των διατάξεων τούτων προκύπτει ότι ως πάρκα και άλση, υπαγόμενα στο προστατευτικό καθεστώς του ως άνω νόμου, νούνται οι αντίστοιχοι χώροι που προβλέπονται ως κοινόχρηστοι από το ισχύον σχέδιο πόλεως και επομένως δεν καταλαμβάνονται υπό του νόμου τούτου οικόπεδα εντός των προβλεπομένων οικοδομικών τετραγώνων, στα οποία υφίσταται δασική βλάστηση. Πλην όμως και η εν λόγω δασική βλάστηση συνιστά προστατευόμενο υπό του νόμου αγαθό, εφόσον κατά το άρθρο 40 παρ. 2 του Ν. 1337/1983 "Για την κοπή δένδρων, μέσα σε εγκεκριμένα ρυμοτομικά σχέδια ή τις ΖΟΕ που δεν προστατεύονται από τις διατάξεις για την προστασία των δασών και των δασικών γενικά εκτάσεων, απαιτείται έκδοση αδείας από την οικεία πολεοδομική αρχή ...". Κατά την έννοια δε της διατάξεως αυτής, ερμηνευτέας κατά τρόπο εναρμονιζόμενο προς την κατά τα προεκτεθέντα, κατοχυρούμενη υπό των άρθρων 24 παρ. 1 και 117 παρ. παρ. 3 και 4 του Συντάγματος προστασία και των εκτάσεων που καλύπτονται πράγματι υπό δασικής βλαστήσεως, κατά την χορήγηση της εν λόγω αδείας πρέπει να επδιώκεται η διαφύλαξη της υφισταμένης δασικής βλαστήσεως και να επιλέγεται κατά την εκτέλεση επιτρεπομένου υπό του νόμου έργου στο οικόπεδο λύση που ενέχει την ελάχιστη δυνατή επέμβαση στην εν λόγω δασική βλάστηση.».

Τέλος, όσον αφορά το περιεχόμενου του ασκούμενου από την Πολεοδομία ελέγχου, ιδιαίτερα διαφωτιστική είναι η ΣτΕ 2562/2000, που διευκρινίζει ότι «...ο προτιθέμενος να ανεγείρει οικοδομή σε εντός σχεδίου κείμενο ακίνητο που έχει δένδρα, πρέπει να λάβει από την οικεία πολεοδομική υπηρεσία αφ' ενός μεν άδεια οικοδομής, αφ' ετέρου δε άδεια κοπής δένδρων. Προς τούτο οφείλει, τούτο δε αποτελεί προϋπόθεση χορηγήσεως της άδειας οικοδομής, να υποβάλει μαζί με τη σχετική αίτηση-μελέτη και τοπογραφικό διάγραμμα που να εμφανίζει τα προς κοπή δένδρα, καθώς και περιγραφή του είδους και του αριθμού τους και τα λοιπά κατά το άρθρο 15 παρ. 4 του Π.Δ. της 3/8.9.1983, απαιτούμενα στοιχεία, ώστε η πολεοδομική υπηρεσία, εν πλήρει γνώσει της πραγματικής καταστάσεως, να ασκήσει την αρμοδιότητά της, σύμφωνα με τις προπαρατεθείσες διατάξεις. Η αρμοδιότητα αυτή συνίσταται σε οριακό έλεγχο ως προς τη θέση της οικοδομής, ώστε, αφ' ενός, να μη αναιρείται το δικαίωμα καθεαυτό του ιδιοκτήτη προς οικοδόμηση και, αφ' ετέρου να εξασφαλίζεται η αρμονική ένταξη της οικοδομής στο φυσικό περιβάλλον και η ελάχιστη δυνατή επέμβαση στα υπάρχοντα δένδρα. Αν δεν υποβληθεί το πιο πάνω διάγραμμα με τα λοιπά στοιχεία, η εκδιδόμενη οικοδομική άδεια είναι μη νόμιμη. ... εν όψει του ότι στο τοπογραφικό διάγραμμα που είχε υποβληθεί για την έκδοση της οικοδομικής αδείας υπήρχε μνεία ότι στο οικόπεδο δεν υπάρχουν άξια προστασίας δένδρα, πλην όμως από τα στοιχεία του φακέλου ανέκυπταν σοβαρές αμφιβολίες ως προς την ύπαρξη δένδρων εκεί, ενώ η πολεοδομική αρχή δεν είχε ερευνήσει το ζήτημα ώστε να εκδοθεί, συντρεχούσης περιπτώσεως, η σχετική άδεια κοπής δένδρων, ακυρώθηκε η προαναφερθείσα οικοδομική άδεια 703/93 ...».
Συμπερασματικές παρατηρήσεις ως προς τους ιδιωτικούς χώρους πρασίνου

α) Στομ τομέα της διαχείρισης του ιδιωτικού πρασίνου, την μεγαλύτερη πρακτική σημασία αποκτούν οι διατάξεις για την υλοτομία εντός ιδιωτικών εκτάσεων. Στο ερώτημα που ανακύπτει, εάν η ρύθμιση του άρθρου 40 παρ. 2 του ν. 1337/83 που επιβάλει την χορήγηση από την πολεοδομία άδειας κοπής δέντρων σε ιδιωτικούς χώρους, έχει ισχύ και για τους κοινόχρηστους χώρους (πεζοδρόμια, πλατείες, κοιμητήρια, σχολεία, παιδικές χαρές, κ.λπ.) χωρεί μάλλον αρνητική απάντηση.

Όπως επιβεβαιώνει και η νομολογία, η διάταξη του άρθρου 40 παρ. 2 του ν. 1337/83 αφορά την δασική βλάστηση εντός οικοπέδων, κι επομένως, δεν καταλαμβάνει κατ’ αρχάς τους απλούς κοινόχρηστους χώρους. Άλλωστε, όπως έχει αναλυτικά εκτεθεί στην αρχή της παρούσης μελέτης, οι κοινόχρηστοι χώροι εντός των πόλεων και των οικιστικών περιοχών, που καλύπτονται πράγματι από δασική βλάστηση, συνιστούν πάρκα και άλση, με την αντίστοιχη προστασία που τους απονέμενται κατά τη δασική νομοθεσία. 

β) Αν και η διάταξη του άρθρου 40 παρ. 2 του ν. 1337/83 παρουσιάζεται κατ’ αρχάς σαφής, στην πράξη έχουν καταγραφεί ποικίλλα προβλήματα από  την εφαρμογή της σχετικής διαδικασίας: 

βα) Κατ΄ αρχάς, όπως παρατηρείται, οι ΟΤΑ δεν συμμετέχουν στην αδειοδοτική διαδικασία της κοπής δένδρων εντός των οικοπέδων που περιλαμβάνονται στα όριά τους, παρά μόνον όταν ο Δήμος διαθέτει Πολεοδομικό Γραφείο.

ββ) Οι υφιστάμενες Πολεοδομικές Υπηρεσιες δεν στελεχώνονται, μεταξύ άλλων, και από υπαλλήλους κλάδου Γεωτεχνικού, ώστε να διασφαλίζεται ουσιαστικός έλεγχος κατά την εξέταση του αιτήματος κοπής των δένδρων από υπαλλήλους με την απαραίτητη εξειδίκευση.

βγ) Η πρόβλεψη έκδοσης της σχετικής πράξης επί τη βάση ελέγχου φωτογραφικού, μόνον, υλικού, χωρίς την καθιέρωση υποχρεωτικού σταδίου αυτοψίας, ενέχει τον κίνδυνο παραπλάνησης ως προς την αληθή κατάσταση του ακινήτου. Χαρακτηριστική είναι η περίπτωση της προαναφερόμενης ΣτΕ 2562/2000.

βδ) Στην οικεία διάταξη του άρθρου 40 παρ. 2 του ν. 1337/83 δεν καθορίζονται με σαφήνεια τα είδη των δένδρων που καταλαμβάνει, εάν εξαιρούνται τα ξερά ή επικίνδυνα δέντρα κ.λπ. Τα ζητήματα αυτά θα μπορούσαν, ενδεχομένως, να αποτελέσουν αντικείμενο ερμηνευτικής εγκυκλίου.

βε) Τέλος, ακόμη και στις περιπτώσεις που η αιτούμενη άδεια δεν εκδοθεί, συχνά οι ενδιαφερόμενοι, εκμεταλλευόμενοι των ελλείψεων του ελεγκτικού μηχανισμού, προχωρούν σε ριζικά «κλαδέματα» της βλάστησης, με αποτέλεσμα την καταστροφή του δένδρου. 

βστ) Εν όψει της ασάφειας των ρυθμίσεων, της έλλειψης εξειδίκευσής τους και της επικάλυψης των αρμοδιοτήτων, δεν υπάρχει ενιαία πρακτική ως προς την διαχείριση από τους ΟΤΑ των σχετικών αιτημάτων. Έτσι, για την υλοτομία εντός ιδιωτικών χώρων, άλλοτε απαιτείται απόφαση του Δημοτικού Συμβουλίου, άλλοτε μόνον προηγούμενη εισήγηση της Δ/νσης Πρασίνου, άλλοτε ζητείται έγκριση του δασαρχείου, και άλλοτε (π.χ. ξερά δένδρα) δεν εκδίδεται καν άδεια. Όπως προαναφέρθηκε, όλα τα σχετικά ζητήματα θα μπορούσαν να διευκρινισθούν σε κείμενο κατευθύνσεων, το οποίο να λάβει την μορφή εγκυκλίου.
ΚΕΦΑΛΑΙΟ Γ΄

ΕΙΔΙΚΕΣ ΠΕΡΙΠΤΩΣΕΙΣ ΕΛΕΥΘΕΡΩΝ ΧΩΡΩΝ

Τεράστιο απόθεμα ελεύθερων χώρων πρασίνου μέσα στο πολεοδομικό συγκρότημα αποτελούν χώροι ανενεργών χρήσεων που υπάγονται σε ειδικό καθεστώς ρυθμίσεων, όπως εγκαταλελειμένα στρατόπεδα, λατομεία, εργοστάσια), νεκροταφεία, νοσοκομεία, αρχαιολογικοί χώροι.

Έρευνα του Τμήματος Οικολογίας του Πανεπιστημίου Αθηνών αποκαλύπτει πως περισσότερα από 1.500 στρέμματα ελεύθερων χώρων -οικόπεδα, πρώην εργοστάσια, αλάνες- σε διάφορες περιοχές της Αθήνας μένουν αναξιοποίητα, παρότι οι ειδικοί επιμένουν ότι θα μπορούσαν να αλλάξουν τη μορφή της πόλης. «Η φύτευση των χώρων αυτών θα ήταν η σωτηρία της Αθήνας. Θα βελτίωνε αισθητά το μικροκλίμα, θα διπλασίαζε την αναλογία πράσινου ανά κάτοικο, θα έδινε την απαραίτητη ανάσα σε 5 εκατομμύρια κατοίκους».

Ι. Στρατόπεδα

Τα στρατόπεδα καταλαμβάνουν σημαντικές δημόσιες εκτάσεις στο εσωτερικό του αστικού ιστού, παραχωρηθείσες στο στρατό για τις ανάγκες του. Συνήθως πρόκειται για μεγάλες εκτάσεις, με υψηλό πράσινο, ενώ η δόμηση περιορίζεται σε μικρό τμήμα τους, με ανεξάρτητα κτίρια, ενίοτε μεγάλης ιστορικής ή αρχιτεκτονικής αξίας. 

Η μεταγκατάσταση στρατοπεδων  αποτέλεσε αντικείμενο της πρωτοβουλίας για την ανάδειξη και προστασία του αστικού και περιαστικού πρασίνου, στο πλαίσιο του προγράμματος του ΥΠΕΧΩΔΕ ΑΤΤΙΚΗ SOS. Περαιτέρω, ο ν. 2745/1999 για τη «Σύσταση προσωρινής υπηρεσίας για την αξιοποίηση και μετεγκατάσταση στρατοπέδων και άλλες διατάξεις» (ΦΕΚ 224 Α΄) προβλέπει στο άρθρο 3 την κατά τουλάχιστον 50% παραχώρηση των χώρων των στρατοπέδων που απελευθερώνονται για κάλυψη αναγκών σε χώρους κοινόχρηστου πράσινου και κοινωφελών εξυπηρετήσεων.

Μέχρι σήμερα, τα παραδείγµατα αποµάκρυνσης στρατιωτικών εγκαταστάσεων αποδείχθηκαν χαµένες ευκαιρίες για την αναβάθµιση της Αθήνας και δεν δόθηκε η ευκαιρία δηµιουργίας ενός συνεκτικού δικτύου υπαίθριων δηµόσιων χώρων ή ανάδειξής τους ως μητροπολιτικών πάρκων. Οι κινήσεις για μερική ή ολική απομάκρυνση στρατοπέδων με βάση το ν. 2745/1999 είναι περιορισμένες, όπως για παράδειγμα η περίπτωση των στρατοπέδων ΚΕΒΟΠ και ΚΕΔΒ του Χαϊδαρίου. Οι διάσπαρτες εντός του οικιστικού ιστού εκτάσεις δεν κατάφεραν να αξιοποιηθούν ως όφειλαν και δεν είναι βέβαιο ότι μπορούν να αποφευχθούν φαινόμενα κατακερματισμού και «οικοπεδοποίησης» των εκτάσεων των στρατοπέδων. Χαρακτηριστικά παραδείγματα αποτελούν το στρατόπεδο Α’ τάγματος πεζικού, πρώην ΕΑΤ – ΕΣΑ, όπου μόνο το 14% της αρχικής έκτασης έχει αποδοθεί ως ελεύθερος χώρος (από τις υπόλοιπες χρήσεις, γνωστότερες είναι το νοσοκομείο Νιμιτς, η Πρεσβεία των ΗΠΑ, το Μέγαρο Μουσικής, το σημερινό Πάρκο Ελευθερίας), και η στρατιωτική πόλη Γουδί, όπου σήμερα είναι εγκατεστημένα 9 νοσοκομεία, 3 υπουργεία και δημόσιες υπηρεσίες, αθλητικές εγκαταστάσεις, εκπαιδευτικά ιδρύματα, και το Άλσος Χωροφυλακής, που καταλαμβάνει μόνο το 2% της αρχικής έκτασης. Η διαδικασία απόδοσής του στους κατοίκους της πόλης, ως μητροπολιτικού πάρκου, είναι ακόμη σε εξέλιξη.

ΙΙ. Αρχαιολογικοί χώροι

Αναπόσπαστο τμήμα των ελεύθερων χώρων στις ελληνικές πόλεις είναι οι εντός αυτών ευρισκόμενοι αρχαιολογικοί χώροι, οι οποίοι περιλαμβάνουν και το απαραίτητο γύρω από αυτούς ελεύθερο περιβάλλον, σε αισθητική και λειτουργική ενότητα. 
 Οι λόφοι της Ακρόπολης, του Φιλοπάππου, του Αρδηττού, ο Κεραμεικός στην Αθήνα, η ρωμαϊκή αγορά στη Θεσσαλονίκη, τα ενετικά τείχη του Ηρακλείου, το Παλαμήδι στο Ναύπλιο αποτελούν χαρακτηριστικά παραδείγματα ελεύθερων χώρων υπαγόμενων στο ρυθμιστικό πεδίο της αρχαιολογικής νομοθεσίας. Πέρα από τον εκπαιδευτικό και τουριστικό ρόλο τους, οι χώροι αυτοί είναι ζωτικό τμήμα του δικτύου ελεύθερων χώρων, αφού αποτελούν τόπο περιπάτου, παιχνιδιού και άθλησης, ενίοτε δε φιλοξενούν υπαίθριες πολιτιστικές εκδηλώσεις.

Ειδικότερα, η προστασία των αρχαιολογικών χώρων αποτελεί συνταγματική επιταγή του άρθρου 24 του Σ., το οποίο υπαγορεύει την διαφύλαξη της πολιτιστικής κληρονομιάς και της, μέσω αυτής, ιστορικής μνήμης. Κατά το άρθρο 13 παρ. 2 και 3 του ν. 3028/2002 «Προστασία των αρχαιοτήτων και εν γένει της πολιτιστικής κληρονομιάς» (ΦΕΚ Α 153) ορίζεται ότι: «... 2. Με απόφαση του Υπουργού Πολιτισμού, ..., είναι δυνατόν να καθορίζεται μέσα στους χώρους της προηγούμενης παραγράφου περιοχή στην οποία απαγορεύεται παντελώς η δόμηση (Ζώνη Προστασίας Α'). Στην περιοχή αυτή μπορεί να επιτρέπεται ..., μόνο η κατασκευή κτισμάτων ή προσθηκών σε υπάρχοντα κτίρια που είναι αναγκαία για την ανάδειξη των μνημείων ή χώρων καθώς και για την εξυπηρέτηση της χρήσης τους. ... Με απόφαση του Υπουργού Πολιτισμού, ..., είναι δυνατόν να καθορίζεται μέσα στους χώρους της παραγράφου 1, εάν είναι εκτεταμένοι, περιοχή σε μέρος ή στο σύνολο της οποίας θα ισχύουν, ..., ειδικές ρυθμίσεις ως προς τους όρους δόμησης ή τις χρήσεις γης ή τις επιτρεπόμενες δραστηριότητες ή και όλους τους πιο πάνω περιορισμούς (Ζώνη Προστασίας Β'). ....»
Η οριοθέτηση των αρχαιολογικών χώρων κατά τις προαναφερόμενες διατάξεις έχει προφανή σημασία για τον προσδιορισμό των επιτρεπόμενων επεμβάσεων στον περιβάλλοντα χώρο των μνημείων, τόσο κατά τα προβλεπόμενα στις ΥΑ καθορισμού των ζωνών προστασίας, όσο και κατά το άρθρο 10 του ίδιου ν. 3028/2002, που θεσπίζει σοβαρούς περιορισμούς για την επιχείρηση ενεργειών επό των ακινήτων μνημείων και του περιβάλλοντός τους.
 

Συχνά στους αρχαιολογικους χώρους υπάρχει χαμηλή ή ψηλότερη βλάστηση. Σε πολλές, μάλιστα, περιπτώσεις οι φυσικές διαμορφώσεις αποτελούν προϊόν σχεδιασμού ή συστηματικής δεντροφύτευσης.
 Σύμφωνα με το άρθρο 10 εδαφ. (θ) (δδ) του ν. 736/1977, η ανάθεση μελετών και η δημιουργία και συντήρηση των κήπων και αλσών εντός αρχαιολογικών χώρων και πέριξ μουσείων, καθώς και η προστασία τους ανατίθεται στο Ταμείο Αρχαιολογικών Πόρων (ΤΑΠ).

Οι ελεύθεροι κοινόχρηστοι χώροι πρασίνου στους οποίους συνυπάρχουν αρχαία μνημεία παρουσιάζουν ιδιαιτερότητα: αποτελούν χώρους κοινόχρηστου πρασίνου, όχι όμως πάντοτε ελεύθερα προσβάσιμους, αφού τις περισσότερες φορές η πρόσβαση στους αρχαιολογικούς χώρους είναι ελεγχόμενη, λόγω του ιδιαίτερου καθεστώτος φύλαξης και προστασίας τους. Αυτή η «διπλή ταυτότητα» αρκετών μεγάλων ελεύθερων χώρων της πόλης, ως πάρκων και αρχαιολογικών χώρων ταυτόχρονα (π.χ. λόφος Φιλοπάππου), έχει ως αποτέλεσμα την δημιουργία συγκρούσεων με τους κατοίκους, με αφορμή την παρεμπόδιση ελεύθερης πρόσβασης και απόλαυσης των χώρων αυτών από περιφράξεις προστασίας τους.
 

ΙΙΙ. Κοιμητήρια

Το άρθρο 1 παρ. 1 του Α.Ν. 582/1968 «Περί δημοτικών και κοινοτικών κοιμητηρίων» (Α΄ 225) ορίζει ότι «η ίδρυσις και συντήρησις κοιμητηρίων (νεκροταφείων) ανήκει εις την αποκλειστικήν αρμοδιότητα των δήμων και κοινοτήτων», ενώ στο άρθρο 3 του ίδιου νόμου προβλέπεται ότι: «1. Τα κοιμητήρια χαρακτηρίζονται ως πράγματα εκτός συναλλαγής, εφ’ ων κατά το άρθρον 970 του Αστικού Κώδικος δύναται να αποκτάται ιδιωτικόν δικαίωμα ιδιαίτερον (ειδικόν δικαίωμα) επί ωρισμένου χώρου ταφής. 2. Η παραχώρησις ιδιαιτέρου δικαιώματος ταφής εκ μέρους του διοικούντος το νεκροταφείον δήμου ή κοινότητος αποτελεί διοικητικής φύσεως παραχώρησιν αδείας χρήσεως δημοτικού πράγματος, των σχετικών πράξεων του δήμου ή κοινότητος συνιστωσών εκτελεστάς διοικητικάς πράξεις. Ο εφ’ ου παρέχεται δικαίωμα χρήσεως χώρος δεν αποτελεί περιουσιακόν στοιχείον του προς ον η παραχώρησις και δεν είναι επιδεικτικός οιασδήποτε μεταβιβάσεως προς τρίτους διά πράξεων εν ζωή ή αιτία θανάτου ...». Περαιτέρω, στο άρθρο 4 παρ. 1 του νόμου αυτού ορίζεται ότι «τα δικαιώματα ταφής και η εν γένει λειτουργία των δημοτικών και κοινοτικών κοιμητηρίων ρυθμίζονται διά κανονισμού ψηφιζομένου υπό του δημοτικού και κοινοτικού συμβουλίου, κατά τας περί αυτών ισχυούσας ειδικάς διατάξεις». Εξάλλου, κατά τις διατάξεις των άρθρων 24 παρ. 1 και 37 παρ. 1 περ. α του προϊσχύοντος δημοτικού και κοινοτικού κώδικα (π.δ. 410/1995, ΦΕΚ Α΄ 231), στην αρμοδιότητα των δήμων και κοινοτήτων ανήκε, μεταξύ άλλων, η κατασκευή, συντήρηση και λειτουργία των κοιμητηρίων, ενώ το Δημοτικό Συμβούλιο έχει αρμοδιότητα να εκδίδει τοπικές κανονιστικές αποφάσεις, με τις οποίες, εκτός των άλλων, καθορίζονται οι όροι για τη χρήση και τη λειτουργία των κοιμητηρίων. Ήδη, κατά την διάταξη του άρθρου 75 του νέου ΔΚΚ (ν. 3463/06), στην αρμοδιότητα του Δήμου ανήκει ο καθορισμός του χώρου για την δημιουργία κοιμητηρίου όσο και η δημιουργία, συντήρηση και λειτουργία του, ενώ η χωροθέτηση του κοιμητηρίου περιλαμβάνεται ρητώς στις αρμοδιότητες του Δημοτικού Συμβουλίου, κατά το άρθρο 93.
 Περαιτέρω, κατά την εκδοθείσα υπό το καθεστώς του προγενέστερου ΔΚΚ νομολογία, η αποφασιστική αρμοδιότητα για την εκλογή της θέσεως του ιδρυθησομένου από δήμο ή κοινότητα κοιμητηρίου ανήκε στο Νομάρχη (μετέπειτα, Περιφερειακό Διευθυντή, ήδη όμως, κατά τη διάταξη του άρθρου 75 του νέου ΔΚΚ, ανήκει στο Δημοτικό Συμβούλιο), η πράξη δε αυτή με την οποία εγκρινόταν η σχετική απόφαση του δημοτικού ή κοινοτικού συμβουλίου, εκδίδεται κατόπιν συμφώνου γνώμης της προβλεπόμενης από το άρθρο 1 παρ. 2 του ΑΝ 582/1968 επιτροπής, και κατόπιν απλής γνώμης του Ε.Ο.Τ. όταν επιλέγεται περιοχή κειμένη πλησίον κυρίων οδικών αρτηριών και παραλιακών η εν γένει τουριστικών χώρων (ΣτΕ 3555/1998). Σε περίπτωση δε που το δημοτικό ή κοινοτικό συμβούλιο αποφάσισε την επί ευθείας αγορά ακινήτων κειμένων σε ορισμένη θέση προς δημιουργία κοιμητηρίου, χωρίς να έχει επιλέξει με προηγούμενη απόφασή του τη θέση αυτού, η απόφασή του αυτή κρίθηκε νομολογιακώς ότι αποτελεί ταυτόχρονα και επιλογή της θέσεως, όπου θα ιδρυθεί το κοιμητήριο, κι επομένως υπόκειτο στην έγκριση του Περιφερειακού Διευθυντή (ΣτΕ 3555/1998). Εξάλλου, από τη νομοθεσία τίθεται ως απαραίτητος όρος ιδρύσεως κοιμητηρίου, να υφίστανται ορισμένες αποστάσεις μεταξύ αυτού και του άκρου του σχεδίου πόλεως, των κατοικιών κ.λ.π. (ΣτΕ 2007/2006, 1095/2000 κ.ά.). 
Από τον συνδυασμό των ανωτέρω διατάξεων του ΔΚΚ και τη νομολογιακή τους επεξεργασία προκύπτει με σαφήνεια ότι η δημιουργία, συντήρηση και λειτουργία των κοιμητηρίων υπάγονται στην αρμοδιότητα των ΟΤΑ, εντός των διοικητικών ορίων των οποίων έχουν χωροθετηθεί. Μεταξύ, δε, των εργασιών συντήρησης θα πρέπει να θεωρηθεί ότι συμπεριλαμβάνονται, προφανώς, και οι εργασίες διαχείρησης της υφιστάμενης εντός των κοιμητηρίων βλάστησης, δηλαδή και η κοπή των δένδρων, με τις όποιες διαφοροποιήσεις ισχύουν σε περίπτωση ύπαρξης εντός των χώρων αυτών χαρακτηρισμένης ή εν τοις πράγμασι δασικής βλάστησης.

IV. Περιβάλλοντες χώροι δημοσίων κτιρίων και εγκαταστάσεων

Οι περιβάλλοντες χώροι κοινωφελών κτιρίων, όπως για παράδειγμα νοσοκομεία, πανεπιστημιακά ιδρύματα, αθλητικές εγκαταστάσεις κ.λπ., οφείλουν να αντιμετωπισθούν ως ιδιωτικές εκτάσεις, εφόσον κατά την κείμενη νομοθεσία, η κυριότητά τους ανήκει στον οικείο κατά περίπτωση φορέα (ν.π.δ.δ., εταιρεία του Δημοσίου κ.λπ.),
 και δεν αποτελούν κοινόχρηστους χώρους ανήκοντες στο Δημόσιο ή στους ΟΤΑ.  

Στην περίπτωση αυτή, για την κοπή δένδρων τυγχάνουν εφαρμογής οι προαναφερόμενες διατάξεις του άρθρου 40 παρ. 2 του ν. 1337/83, όπως δέχεται και η νομολογία.

Πάντως, και για τους εν λόγω χώρους οφείλει να σημειωθεί ότι ισχύει η βασική διάκριση σε δασικές ή μη εκτάσεις, υπό την έννοια ότι, εφόσον πρόκειται για δασική βλάστηση, ττότε, κατά την σχετική διάταξη του άρθρου 62 του Δασικού Κώδικα (ν.δ. 86/69), επιβάλλεται ότι: «Γενικαί διατάξεις διαχειρίσεως ...2. Εις δάση ή δένδρα προοριζόμενα δι' εξωραϊσμόν ιερών, ιστορικών, καλλιτεχνικών χώρων (άλση, πάρκα κλπ.) ή εις προστατευτικά τοιαύτα, η δασική περιποίησις και η εν γένει εκμετάλλευσις αυτών γίνεται κατά τρόπον μη παραβλάπτοντα τον κύριον σκοπόν διά τον οποίον προορίζονται.»

Περίβολοι εκκλησιών, μονών κ.λπ.

Κατά την πολεοδομική νομοθεσία, οι ιεροί ναοί εντάσσονται στους χώρους κοινωφελών εξυπηρετήσεων, που καθορίζονται από το ΓΠΣ ή και απευθείας με το ρυμοτομικό σχέδιο,
 και το πράσινο που συνήθως αποτελεί τον περιβάλλοντα χώρο τους προσμετράται, υπό προϋποθέσεις, στους συνολικούς ελεύθερους χώρους πρασίνου της πόλης.
 

Η αρμοδιότητα έκδοσης άδειας ανέγερσης ναού ανήκει στις εκκλησιαστικές αρχές. Ειδικότερα, κατά το άρθρο 47 παρ. 2 του ν. 590/77 «Περί του Καταστατικού Χάρτου της Εκκλησίας της Ελλάδος», όπως τροποποιήθηκε με την παρ. 7 άρθρου 29 ν. 1577/1985, προβλέπεται ότι «2. Διά την ανέγερσιν ή επισκευήν των Μητροπολιτικών μεγάρων, Ιερών Μονών και Ιερών Ναών, μετά των κτισμάτων αυτών, την σχετικήν άδειαν χορηγεί ο ΟΔΕΠ διά της εγκρίσεως της σχετικής μελέτης υπό της αρμοδίας Τεχνικής Υπηρεσίας αυτού, μετά γνωμοδότησιν της παρ' αυτώ Επιτροπής Εργων "και της κατά τόπο αρμοδίας Επιτροπής Πολεοδομικού και Αρχιτεκτονικού Ελέγχου του Υπουργείου Περιβάλλοντος Χωροταξίας και Δημοσίων Εργων". Τα κατά τόπους Γραφεία Σχεδίου Πόλεως έχουν αρμοδιότητα μόνον επί της εφαρμογής των όρων δομήσεως.» Ήδη, δε, με την παρ. 1 άρθρου 1 του Κανονισμού 66/1993 (ΦΕΚ Α' 47), ορίστηκε ότι, από την κατάργηση του Ο.Δ.Ε.Π. με το Ν. 1811/1988, η προβλεπόμενη από την παρ. 2 του παρόντος άρθρου αρμοδιότητα της Τεχνικής Υπηρεσίας της Εκκλησίας, περιήλθε και ασκείται από το εντεταγμένο και λειτουργούν στην Ιερά Σύνοδο Γραφείο Ναοδομίας.

Όσον αφορά στην διαδικασία υλοτομίας δένδρων σε περίβολους ναών και συναφείς χώρους αρμοδιότητας της Ναοδομίας (π.χ. μονές εντός οικισμών
), τα σχετικά αιτήματα παραπέμπονται από τη Ναοδομία στην αρμόδια Πολεοδομική Υπηρεσια, η οποία ακολουθεί την διαδικασία του άρθρου 40 παρ. 2 του ν. 1337/83. Διαφορετική είναι, βεβαίως, η περίπτωση που πρόκειται για κτίσμα χαρακτηρισμένο ως μνημείο, κατά την οποία τυγχάνουν εφαρμογής οι ειδικές διατάξεις της αρχαιολογικής νομοθεσίας.

V. Παραποτάμια βλάστηση ρεμάτων

Για τα ρέματα που διέρχονται από τον αστικό χώρο, το άρθρο 2 του Κτιριοδομικού Κανονισμού (ΥΑ 3046/304/1989) ορίζει ότι «16. Ρέμα είναι κάθε φυσική διαμόρφωση του εδάφους σε αποδέκτη και αγωγό των νερών της βροχής ή της τήξης του χιονιού ή των φυσικών πηγών και εξυπηρετεί την απορροή τους προς άλλους μεγαλύτερης χωρητικότητας αποδέκτες, φυσικούς ή τεχνητούς (ρέματα, ποτάμια, λίμνες, θάλασσα κ.λ.π), που βρίσκονται σε χαμηλότερες στάθμες.»
Ο ν. 1650/1986 «Για την προστασία του περιβάλλοντος» (Α΄ 160) εξειδικεύοντας την συνταγματική επιταγή του άρθρου 24 παρ. 1 του Συντάγματος, έλαβε ειδική πρόνοια για την προστασία, μεταξύ άλλων, του εδάφους και των επιφανειακών και υπόγειων υδάτων που θεωρούνται ως φυσικοί πόροι και οικοσυστήματα (άρθρο 1 παρ. 3 εδ. α΄ και β΄). Όπως παγίως έχει κριθεί από τη νομολογία του Ανωτάτου Ακυρωτικού Δικαστηρίου, ουσιώδες στοιχείο του υπό του άρθρου 24 του Συντάγματος προστατευομένου φυσικού περιβάλλοντος, και της γεωμορφολογίας του, αποτελούν τα υπό διάφορες ονομασίες «υδρορεύματα», ήτοι οι πτυχώσεις της επιφανείας της γης, μέσω των οποίων συντελείται κυρίως η απορροή προς την θάλασσα των πλεοναζόντων υδάτων της ξηράς. Εκτός, της λειτουργίας τους αυτής, τα ρεματα αποτελούν, επίσης, φυσικούς αεραγωγούς, μαζί δε με την χλωρίδα και πανίδα αυτών είναι οικοσυστήματα με ιδιαίτερο μικροκλίμα που συμβάλλουν πολλαπλώς στην ισορροπία του περιβάλλοντος (ΣΕ 1801/1995, 4577/1998, 2656/1999 κ.ά.). Το Κράτος υποχρεούται να διατηρεί τα πάσης φύσεως ρέματα στην φυσική τους κατάσταση προς διασφάλιση της λειτουργίας τους ως οικοσυστημάτων, επιτρεπομένης μόνον της εκτελέσεως των απολύτως αναγκαίων τεχνικών έργων διευθετήσεως της κοίτης και των πρανών τους, προς διασφάλιση της ελεύθερης ροής των υδάτων, αποκλειομένης κάθε αλλοιώσεως της φυσικής τους καταστάσεως, η οποία πραγματοποιείτε με επίχωση ή κάλυψη της κοίτης τους, ή τεχνικής επεμβάσεως στα σημεία διακλαδώσεώς τους (ΣΕ 4577/1998). Συνεπώς, προκειμένου να λάβουν χώρα οι τυχόν επιτρεπόμενες επεμβάσεις στα υδρορεματα ή και πλησίον αυτών, απαιτείται η προηγούμενη οριοθέτησή τους κατά τις διατάξεις του άρθρου 6 του Ν. 880/1979 (ΣΕ 2669/2001).

Από τις διατάξεις του άρθρου 188 ΚΒΠολΝ (που κωδικοποίησε το ν. 880/79 για την οριοθέτηση των ρεμάτων, ο οποίος τροποποιήθηκε μεταγενέστερα με το αρ. 5 του Ν.3010/2002 «Εναρμόνιση του Ν.1650/1986 με τις Οδηγίες 97/11 Ε.Ε. και 96/61 Ε.Ε., διαδικασία οριοθέτησης και ρυθμίσεις θεμάτων για τα υδατορέματα και άλλες διατάξεις»), σε συνδυασμό με τα άρθρα 153 και 349 ΚΒΠολΝ, όπως έχουν τύχει νομολογιακής επεξεργασίας, προκύπτει ότι, η προηγούμενη αποτύπωσή τους και ο καθορισμός της οριογραμμής των ρεμάτων συνιστά πρωταρχικό όρο για την ένταξή τους σε πολεοδομική ρύθμιση, εν όψει της  ζωτικής τους σημασίας για το οικιστικό περιβάλλον (πρβλ. ΣτΕ 1242/2008, 2873/2004, 2215/2002). Όταν υπάρχει ρέμα, οφείλει η Διοίκηση, πριν προβεί στην πολεοδομική ρύθμιση, να σταθμίσει τις επιπτώσεις της ένταξης στο ευρύτερο περιβάλλον, με το οποίο συνδέεται οργανικά το ρέμα, και να καθορίσει τους αναγκαίους περιβαλλοντικούς όρους για την εναρμόνιση της πολεοδομικής ρύθμισης με την αποστολή του ρέματος, σύμφωνα με τις διατάξεις του ν. 1650/86 (ΣτΕ 319/2002).

Η οριοθέτηση συνίσταται στον καθορισμό των πολυγωνικών γραμμών εκατέρωθεν της γραμμής του ρέματος επί οριζοντιογραφικού και υψομετρικού τοπογραφικού διαγράμματος αποτύπωσης του ρέματος σε κατάλληλη κλίμακα. Σκοπός της οριοθέτησης είναι η αποτύπωση της φυσικής κοίτης του ρέματος λαμβανομένου υπ΄ όψιν του χαρακτήρα του αφ΄ ενός ως υδρογεωλογικού στοιχείου, και αφ΄ ετέρου ως οικοσυστήματος. Η αποτύπωση αυτή δεν αφορά μόνον στην πραγματική κατάσταση της κοίτης, η οποία ενδεχομένως έχει διαμορφωθεί και κατόπιν αυθαιρέτων επιχώσεων ή άλλων ανθρωπίνων επεμβάσεων. Η σύνταξη του τοπογραφικού γίνεται από το ΥΠΕΧΩΔΕ ή την Περιφέρεια ή τη Δ/νση Τεχνικών Υπηρεσιών της ΝΑ ή τον Δήμο, ή ιδιώτη μηχανικό και επαληθεύεται και θεωρείται από την ΔΤΥ. Εν συνεχεία, συντάσσεται τεχνική έκθεση, η οποία περιλαμβάνει υδρογεωλογικά, υδραυλικά και περιβαλλοντικά δεδομένα, βάσει των οποίων προτείνεται ο καθορισμός των οριογραμμών, λαμβάνοντας ιδιαιτέρως υπ΄ όψιν και τεκμηριώνοντας την λειτουργία του ρέματος ως οικοσυστήματος (βλ. Π.Ε. 195, 246/2000). Μετά τον έλεγχο και την θεώρηση του τοπογραφικού διαγράμματος, η αρμόδια υπηρεσία (ΥΠΕΧΩΔΕ, ΝΑ κ.λπ.) καθορίζει επί του τοπογραφικού την οριογραμμή. Η δόμηση εντός της όχθης των ρεμάτων απαγορεύεται πλήρως, ενώ περιορισμοί ισχύουν κατά περίπτωση και για τη δόμηση εκτός της οριογραμμής.
Κατόπιν γνωμοδότησης του οικείου Δήμου, ο καθορισμός επικυρώνεται με απόφαση του Υπουργού ΠΕΧΩΔΕ, εάν το τοπογραφικό συντάχθηκε με μέριμνα του ΥΠΕΧΩΔΕ, είτε με απόφαση του Γενικού Γραμματέα της Περιφέρειας, είτε, τέλος, με π.δ., κατόπιν πρότασης του Υπουργού ΠΕΧΩΔΕ, εφόσον πρόκειται περί ρέματος που βρίσκεται σε περιοχή χρήζουσα ιδιαίτερης προστασίας, όπως αρχαιολογικοί χώροι, παραδοσιακοί οικισμοί, παραλιακές περιοχές, τουριστικοί τόποι, δάση, περιοχές ιδιαίτερου περιβαλλοντικού ενδιαφέροντος, κλπ.

Όπως επισημαίνει η νομολογία, η οριοθέτηση οφείλει κατ' αρχήν να διενεργηθεί για το σύνολο του ρέματος, είναι όμως κατ' εξαίρεση δυνατό να γίνει και τμηματική οριοθέτηση, εφόσον τούτο δικαιολογείται για ειδικούς λόγους, όπως όταν το υπόλοιπο τμήμα του ρέματος έχει ήδη ενταχθεί σε ρυμοτομικό σχέδιο, και εφόσον στις οικείες μελέτες έχουν ληφθεί υπόψη στοιχεία που αφορούν το σύνολο του ρέματος.
 

Σύμφωνα με το νόμο, στις περιπτώσεις έγκρισης ή τροποποίησης σχεδίου, η κύρωση μπορεί να γίνεται με την διοικητική πράξη της έγκρισης ή τροποποίησης του σχεδίου. Σε κάθε περίπτωση, η έκταση, την οποία καταλαμβάνει το ρέμα, δεν επιτρέπεται να χαρακτηριστεί ως οικοδομήσιμος χώρος ή χώρος για την ανέγερση κοινωφελών κτιρίων, αλλά αποκλειστικά ως κοινόχρηστος χώρος (ΣτΕ 2656/1999, 4654/1996).

Οι κείμενες διατάξεις για την οριοθέτηση των ρεμάτων δεν προβλέπουν περαιτέρω την δυνατότητα καθορισμού ζωνών προστασίας εκατέρωθεν του ρέματος ή των εκβολών του, η οποία, πάντως, μπορεί να χωρήσει με την έκδοση π.δ. χαρακτηρισμού της περιοχής ως «προστατευόμενου φυσικού σχηματισμού», κατά τα άρθρα 18, 19 και 21 ν. 1650/1986 (πρβλ. ενδεικτικά αντίστοιχες διαδικασίες για την προστασία του ρέματος Πικροδάφνης, ΣτΕ 1242/2008) ή, ακόμη, με την έκδοση προεδρικού διατάγματος που θα εξειδικεύει περιλαμβανόμενη σε Παράρτημα των Ρυμθιστικών Σχεδίων Αθήνας ή Θεσσαλονίκης, σχετική ειδική ρύθμιση (κατ’ αναλογία του αντίστοιχου από 15/27.6.1994 π.δ. καθορισμού ζώνης προστασίας του ποταμού Κηφισού και των παραποτάμων του, που έχει εκδοθεί βάσει των διατάξεων των άρθρων 2, 3 και 4 παρ. 3 ν. 1515/1985).
Τα εντός αστικών περιοχών ρέματα παλαιότερα λειτουργούσαν ως διαχωριστικά όρια περιοχών. Σήμερα, η ένταξη των ρεμάτων στο αστικό περιβάλλον πρέπει να γίνεται με τρόπο ώστε να μην χάνουν τον φυσικό τους χαρακτήρα ως λιγοστών εκτάσεων φυσικού τοπίου. 
 Όμως στην πράξη, η ρύθμιση των ρεμάτων είναι ανεπαρκής και αντιφατική, με συνέπεια την τσιμεντοποίηση και καταστροφή τους (ρέμα Αγ. Θωμά στο Μαρούσι, ρέμα Πικροδάφνης στην Ηλιούπολη ως το Καλαμάκι, άνω ρους Κηφισού), με τα γνωστά φαινόμενα πλημμύρων κ.λπ.
 Σήμερα, είναι αποδέκτες μεγάλων πιέσεων από αστικές χρήσεις και δραστηριότητες, όπως αστικά λήμματα και απορρίμματα, καταπατήσεις από ιδιοκτήτες όμορων οικοπέδων με αυθαίρετες κατασκευές και παράνομες επιχωματώσεις, αυθαίρετη δόμηση, εγκατάσταση βιομηχανικών χρήσεων κοντά σε ρέματα, διευθέτηση οδικού δικτύου. Οι επεμβάσεις αυτές όχι μόνο στερούν από τους κατοίκους της πόλης τη δυνατότητα να απολαύσουν το πράσινο, αλλά καταστρέφουν τον φυτικό και ζωικό πλούτο, ρυπαίνουν τα επίγεια, υπόγεια και θαλάσσια ύδατα, προκαλούν έντονη δυσοσμία και αυξάνουν σημαντικά τον κίνδυνο για πλημμύρες.

Το ζήτημα της ένταξης των ρεμάτων στον πολεοδομικό σχεδιασμό, όταν βρίσκονται εντός οικιστικού ιστού, και της προστασάις της τυχόν βλάστησης στις όχθες τους, αναδεικνύεται μεγάλης σημασίας. Όπως παρατηρείται, επιβάλλεται η προστασία της βλάστησης των ρεμάτων, της φυσικής τους οντότητας, και η ροστασία υγροβιότοπου ρέματος. Πρέπει να διατηρούνται, όπου υπάρχουν, ήνα δημιουργούνται ζώνες πρασίνου. Επιτρεπόμενες πεμβάσεις, όπως πεζόδρομοι, ράμπες, σκαλοπάτια, διευθετημένα μονοπάτια, θα πρέπει να έχουν ως στόχο την ανάδειξη και προστασία τους. 

Ο καθαρισμός από απορρίμματα και μπάζα, η συντήρηση του χώρου των ρεμάτων και των ποταμών και η κατασκευή έργων αντιπλημμυρικής προστασίας εντάσσεται στις αρμοδιότητες των Δήμων και των Νομαρχιών. Σε ότι αφορά την Αθήνα η ΕΥΔΑΠ είναι υπεύθυνη για τον καθαρισμό των ρεμάτων από φερτές ύλες, κάτι που πραγματοποιείται σε ετήσια βάση για τα μεγαλύτερα ρέματα (Ποδονίφτης, Πικροδάφνης, Χαλανδρίου, Σαπφούς), ενώ στα μικρότερα ρέματα γίνονται παρεμβάσεις ανάλογα με τις ανάγκες που προκύπτουν.
 

Συνήθη είναι τα φαινόμενα καταπατήσεων και αυθαίρετης δόμησης στα ρέματα. Η διαδικασία που πρέπει να κινηθεί για την κατεδάφιση αυθαίρετων κατασκευών εξαρτάται από την ύπαρξη αγωγών ομβρίων. Στην περίπτωση που έχουν κατασκευαστεί αγωγοί ομβρίων, επεμβαίνει το Τμήμα Ακίνητης Περιουσίας της ΕΥΔΑΠ. Σε αντίθετη περίπτωση πρέπει να πραγματοποιηθεί αποτύπωση από την Τοπογραφική Υπηρεσία της ΕΥΔΑΠ η οποία αποστέλλεται στο Πολεοδομικό Γραφείο του Δήμου ή της Νομαρχίας, μετά τις ενέργειες του οποίου προχωράει η κατεδάφιση των κατασκευών και η αποκατάσταση του ρέματος. Σε εκτεταμένες και μη αναστρέψιμες περιπτώσεις επιβάλλεται η εκπόνηση αντιπλημμυρικών έργων.

Δυστυχώς στην Ελλάδα δεν έχουν καταγραφεί επιτυχημένα παραδείγματα επεμβάσεων αποκατάστασης υποβαθμισμένων ρεμάτων και ποταμών που διέρχονται εντός του αστικού ιστού, με  ελάχιστες εξαιρέσεις, όπως το Πάρκο Αλκαζάρ της Λάρισας.


Αντίθετα, στην περίπτωση του ρέματος Πεντέλης - Χαλανδρίου, με αξιόλογο οικοσύστημα στις όχθες του, που αποτελεί ένα σημαντικό πνεύμονα πρασίνου, τοπικής και υπερτοπικής σημασίας,
 και έχει χαρακτηρισθεί από το 1995 ως προστατευόμενο τοπίο και προστατευόμενος φυσικός σχηματισμός, λόγω της ιδιαίτερης οικολογικής και αισθητικής του αξίας,
 παρατηρούνται σοβαρές παραβάσεις και η Πολιτεία αδυνατεί να εφαρμόσει το νόμο.
VI. ΧΥΤΑ, μεταλλεία, λατομεία

Σημαντικοί ελεύθεροι χώροι για μία πόλη μπορούν να ανακύψουν από την την απελευθέρωση και αποκατάσταση ανενεργών εκτάσεων παλαιών χώρων ταφής απορριμάτων, ή παλαιών λατομείων.

Χαρακτηριστική είναι η ρύθμιση του άρθρου 21 του ν. 2742/99 για την προστασία του όρους Αιγάλεω όπου ορίζονται ζώνες ειδικών χρήσεων στην περιφέρεια του ορεινού όγκου, από τις οποίες η Ε καθορίστηκε ως χώρος Χ.Υ.Τ.Α. ανακυκλώσεως και επεξεργασίας απορριμμάτων, όπου επιτρέπονται οι σχετικές με τις χρήσεις αυτές εγκαταστάσεις. Όπως προκύπτει από την από 1.9.1999 αιτιολογική έκθεση της τροπολογίας κατόπιν της οποίας το ανωτέρω άρθρο προστέθηκε στον προαναφερόμενο νόμο, με αυτό αποσκοπείται η ανάπλαση του όρους Αιγάλεω και του Ποικίλου όρους καθώς και της ευρύτερης περιφέρειάς του, στην οποία περιλαμβάνεται και «η αποκατάσταση και ανάπλαση 2.500 στρεμμάτων κατεστραμμένης και λεηλατημένης γης στις δύο χωματερές, στο Σχιστό και στα Λιόσια».

Ιδιαίτερη διαδικασία αποκατάστασης ανενεργών λατομείων, με την επιχωμάτωση του ορύγματος του λατομικού χώρου, και την φύτευση του δημιουργούμενου νέου ανάγλυφου, κατόπιν σχετικής μελέτης, καταγράφουν οι διατάξεις της ΥΑ (ΠΕΧΩΔΕ) 15420/3278/2000 (ΦΕΚ Β΄ 783) «Διαδικασία αποκατάστασης περιβάλλοντος ανενεργών λατομείων νομού Αττικής». Πάντως, κατά την ειδικότερη πρόβλεψη της παρ. 6β του άρθρου μόνου, χορηγείται η δυνατότητα δημιουργίας των κατάλληλων υποδομών, που θα επιτρέπουν την ανάπτυξη χώρων αναψυχής, πολιτισμού και αθλητικών εγκαταστάσεων μετά από έγκριση της Εκτελεστικής Επιτροπής του Οργανισμού Αθήνας και εφόσον επιτρέπονται από τις κείμενες διατάξεις.
Σε υπόθεση αφορώσα την αποκατάσταση λατομείου στα Τουρκοβούνια, η νομολογία δέχθηκε ότι η κατ' εφαρμογή των διατάξεων του ν. 998/79 και και ν. 1428/1984, χορήγηση αδειών επεμβάσεως σε δασικές εκτάσεις για την έρευνα για την ανεύρεση μεταλλευτικών και λατομικών ορυκτών και την εκμετάλλευση μεταλλείων και λατομείων, δεν συνεπάγεται μεταβολή του νομικού χαρακτήρα των εκτάσεων αυτών. Αντιθέτως, αποτελεί προσωρινή μόνο δυνατότητα επεμβάσεως για την άσκηση συγκεκριμένης λατομικής δραστηριότητας, με υποχρέωση, μετά την παύση της λειτουργίας του λατομείου, αποκαταστάσεως του δασικού χαρακτήρα των εκτάσεων.
 Έτσι, αν παύσει η λειτουργία του λατομείου και ο υπόχρεος δεν εκπληρώσει την υποχρέωση του να αποκαταστήσει τη δασική βλάστηση, νομίμως κηρύσσεται ως αναδασωτέα δασική έκταση, η οποία απώλεσε τη δασική της μορφή εξαιτίας της λατομικής δραστηριότητας.
VII. Περιαστικό πράσινο

Περιαστικό πράσινο αποτελεί «ό,τι πράσινο (ελεύθερης προσπέλασης) και λοιποί υπαίθριοι χώροι βρίσκονται περιμετρικά της πόλης και είναι εύκολα προσπελάσιμοι (όχι μόνο με ΙΧ αλλά και ΜΜΜ, ποδήλατο και πεζή), όπως δάση, βουνά, λιβάδια, βραχώδη τοπία, ακτές, αγροτική γη (μονοπάτια) με ελεύθερες διαδρομές».
 Περιλαμβάνει όλες εκείνες τις ελεύθερες επιφάνειες, δασικές, γεωργικές ή χέρσες εκτάσεις και κυρίως οι ορεινοί όγκοι που περιβάλουν την πόλη. 

Η προσφορά του στην πόλη είναι σημαντική, αφού συμβάλει στη διαμόρφωση του κλίματος της πόλης, με την ανανέωση και το φιλτράρισμα του αέρα, ενώ λειτουργεί και ως χώρος αναψυχής και περιπάτου για τους ανθρώπους και ως καταφύγιο της άγριας ζωής. Όμως, μια πόλη στερείται από την ευεργετική επίδραση του περιαστικού πρασίνου όταν αυτό είναι απομονωμένο από το αστικό. Στην Αθήνα, που περιβάλλεται από την Πάρνηθα, την Πεντέλη και τον Υμηττό, η διάταξη του πλέγματος των επιφανειών πρασίνου μειονεκτεί, λόγω του κατακερματισμού της.
 Επιβάλλεται η συνύπαρξη των δύο αυτών μορφών πρασίνου, αστικού και περιαστικού, και διασφάλιση οδών επικοινωνίας και διασύνδεσή τους.
 

Το περιαστικό πράσινο απειλείται λόγω των οικιστικών πιέσεων και της αποψίλωσης,
 αφού στους χώρους αυτούς έχει μεταφερθεί η πίεση των πόλεων για αστικό πράσινο.

Όπως παρατηρείται στη θεωρία, γύρω από τις μεγαλουπόλεις επιβάλλεται διεθνώς η δημιουργία πράσινου δακτυλίου («green belt»).
 Όμως, στη χώρα μας,  που το περιαστικό πράσινο δεν αποτελεί αυτοτελή νομική έννοια, δεν αναγνωρίζεται, δηλαδή, από τη νομοθεσία ως ιδιαίτερη κατηγορία έκτασης υπαγόμενης σε ιδιαίτερο καθεστώς, ούτε είναι πάντοτε οριοθετημένο,
 η προστασία του γίνεται με τα θεσμικά εργαλεία που παρέχει η ισχύουσα νομοθεσία, είτε με τον καθορισμό περιοχών προστασίας, κατά το ν. 1650/86, είτε με καθοισμό ΖΟΕ, είτε με ad hoc ρυθμίσεις.

Από το ΥΠΕΧΩΔΕ προωθήθηκε ένα Ολοκληρωμένο Πρόγραμμα με στόχο την Ενοποίηση του Aστικού πρασίνου στην Αθήνα (Μητροπολιτικού, Διαδημοτικού και Τοπικού χαρακτήρα) και την διασύνδεσή του με το περιαστικό (Ορεινοί Όγκοι που περιβάλλουν το Λεκανοπέδιο), ώστε να δημιουργηθεί ένα εκτεταμένο δίκτυο "πράσινων διαδρόμων και διαδρομών" μέσα στον αστικό χώρο. Ειδικότερα, με το Πρόγραμμα ΑΤΤΙΚΗ SOS, σχεδιάστηκαν και προωθήθηκαν μέτρα θεσμικής Προστασίας των περιαστικών ορεινών όγκων, και Ζώνες Οικιστικού Ελέγχου.

Ο ορεινός όγκος του Υμηττού, περιλαμβάνει το αισθητικό δάσος της Καισαριανής, καθώς και μία σημαντική έκταση 20.000 στρεμμάτων, που έχει χαρακτηρισθεί καταφύγιο άγριας ζωής. Με την δημιουργία της περιφερειακής λεωφόρου η μορφή του αναγλύφου άλλαξε, και αρκετά στρέμματα δασικής βλάστησης έδωσαν τη θέση τους σε οδικές υποδομές. Το σχέδιο π.δ. προστασίας του προβλέπει την δημιουργία περιαστικού πάρκου στην ζώνη Α του Υμηττού.

Αυστηρές ρυθμίσεις προβλέπει και το σχέδιο π.δ. για τον εθνικό δρυμό της Πάρνηθας. Η Πάρνηθα έχει συνολική έκταση 300.000 στρέμματα, και τμήμα της, 35.000 στρέμματα, είναι κηρυγμένο ως Εθνικός Δρυμός και καταφύγιο άγριας ζωής. Το 2007 χαρακτηρίστηκε ως «Εθνικό Πάρκο», όχι όμως βάσει του ν. 1650/1986 «για την προστασία του περιβάλλοντος», αλλά στο πλαίσιο του πολεοδομικού δικαίου. Σημαντικό θεωρείται το Δασόκτημα Τατοΐου, το οποίο αποτελεί το πιο πυκνό περιαστικό δάσος της Αθήνας. Η πυρκαγιά του 2007 κατέκαυσε τουλάχιστον 25.000 από τα συνολικά 38.000 στρέμματα του πυρήνα του εθνικού δρυμού. 

Το Αιγάλεω και το Ποικίλο Όρος, διαχωρίζουν το Λεκανοπέδιο της Αθήνας από το Θριάσιο. Το φυσικό τους οικοσύστημα δεν αποκαταστάθηκε και συνεχίζει να πολιορκείται από τη δόμηση και τις ρυπαίνουσες χρήσεις. Χαρακτηριστικό σπουδαίο οικοσύστημα που δέχεται τέτοιες πιέσεις αποτελεί η λίμνη Κουμουνδούρου. Οάσεις, στην απογοητευτική έρημη εικόνα του ορεινού όγκου, αποτελούν οι πλούσιες σε μεσογειακή βλάστηση δασικές εκτάσεις στις πλαγιές του Σχιστού και του Σκαραμαγκά, αυτές γύρω από τη Μονή Δαφνιού όπως και ο «Διομήδειος» Βοτανικός Κήπος, στα νότια όρια του Χαϊδαρίου.
Ιδιαίτερα σημαντικό είναι και το Δάσος Σέιχ Σου (Κεδρηνός λόφος) στη Θεσσαλονίκη. 

Πάντως, όπως παρατηρείται, η προβλεπόμενη με το νέο ΡΣΑ ένταξη στο σχέδιο 250.000 στρεμμάτων δεν συμβαδίζει με την ανάγκη προστασίας και διαφύλαξης των περιαστικών δασών, τα οποία εξακολουθούν να οικοδομούνται με «νομιμοφανείς» διαδικασίες, να μην κηρύσσονται στο σύνολό τους αναδασωτέες μετά από πυρκαγιές, να στερούνται διαχειριστικών μελετών, να υπάγονται στην αρμοδιότητα περισσότερων εμπλεκομένων φορέων.

ΚΕΦΑΛΑΙΟ Δ΄

ΤΟ ΚΡΙΣΙΜΟ ΖΗΤΗΜΑ ΤΗΣ ΑΛΛΗΛΕΠΙΚΑΛΥΨΗΣ ΑΡΜΟΔΙΟΤΗΤΩΝ

Ι. Αρμοδιότητα των ΟΤΑ επί των κοινοχρήστων χώρων εν γένει

1. Γενικά, στη νομοθεσία προβλέπονται περισσότεροι φορείς που εμπλέκονται στην δημιουργία, διαχείριση, φύλαξη, προστασία των χώρων αστικού και περιαστικού πρασίνου, όπως οι ΟΤΑ, η Δασική Υπηρεσία, η Πολεοδομία, η ΕΠΑΕ. Η αλληλεπικάλυψη των αρμοδιοτήτων τους καταγράφεται και από τον Συνήγορο του Πολίτη
 ως βασική συνισταμένη του ελλείματος προστασίας των κοινόχρηστων χώρων.

Όπως αναφέρθηκε ήδη, κατά την ΑΚ 968, η κυριότητα των πραγμάτων κοινής χρήσης ανήκει στο Δημόσιο, εφόσον δεν πρόκειται για κοινόχρηστα πράγματα των δήμων και κοινοτήτων, η νομολογία δε αναγνωρίζει στους δήμους και κοινότητες δικαίωμα κυριότητας στα κοινόχρηστα πράγματα που βρίσκονται εντός των διοικητικών τους ορίων.

Εξάλλου, σύμφωνα με το άρθρο 75 παρ. Ι εδ. γ αρ. 13 του ισχύοντος Δημοτικού και Κοινοτικού Κώδικα (ΔΚΚ, ν. 3463/2006) η μέριμνα και η λήψη μέτρων για την απρόσκοπτη πρόσβαση στους κοινόχρηστους χώρους ανάγεται πανηγυρικά σε αρμοδιότητα των ΟΤΑ.

Ειδικότερα, προβλέπεται ότι: «...οι αρμοδιότητες των Δήμων και Κοινοτήτων αφορούν, κυρίως, τους τομείς: α) Ανάπτυξης, στον οποίο περιλαμβάνεται, ιδίως: ... 7. Ο σχεδιασμός, η κατασκευή, συντήρηση και διαχείριση υποδομών για τη στήριξη της τοπικής οικονομίας, όπως έργων οδοποιίας, συστημάτων άρδευσης, αντιπλημμυρικών και εγγειοβελτιωτικών έργων.... β) ... 4. Η καθαριότητα όλων των κοινόχρηστων χώρων της εδαφικής τους περιφέρειας, η αποκομιδή και διαχείριση των αποβλήτων, καθώς και η κατασκευή, συντήρηση και διαχείριση συστημάτων αποχέτευσης και βιολογικού καθαρισμού και η λήψη προληπτικών και κατασταλτικών μέτρων για την προστασία των κοινόχρηστων χώρων και ιδιαίτερα των χώρων διάθεσης απορριμμάτων από εκδήλωση πυρκαγιάς, σύμφωνα με την κείμενη σχετική νομοθεσία. 5. Η παροχή συνδρομής στην αρμόδια πυροσβεστική υπηρεσία, με κάθε πρόσφορο μέσο που διαθέτουν, για την αντιμετώπιση πυρκαγιών, ιδίως σε περιοχές που έχουν δασικό χαρακτήρα. ...7. Η μελέτη, διαχείριση και εκτέλεση προγραμμάτων οικιστικής και πολεοδομικής ανάπτυξης....9. Η συμμετοχή τους σε θέματα πολεοδομίας, χωροταξίας και χρήσεων γης, όπως αυτή προβλέπεται από την κείμενη νομοθεσία. γ) Ποιότητας Ζωής και Εύρυθμης Λειτουργίας των Πόλεων και των Οικισμών, στον οποίο περιλαμβάνεται, ιδίως: 1. Η εξασφάλιση και διαρκής βελτίωση των τεχνικών και κοινωνικών υποδομών στις πόλεις και τα χωριά όπως η κατασκευή, συντήρηση και διαχείριση συστημάτων ύδρευσης, αφαλάτωσης, τηλεθέρμανσης, έργων ηλεκτροφωτισμού των κοινόχρηστων χώρων, η δημιουργία χώρων πρασίνου, χώρων αναψυχής, πλατειών και λοιπών υπαίθριων κοινόχρηστων χώρων. ... 4. Η ρύθμιση της κυκλοφορίας, ο καθορισμός πεζοδρόμων, μονοδρομήσεων και κατευθύνσεων της κυκλοφορίας, η απομάκρυνση εγκαταλελειμμένων οχημάτων και γενικότερα η λήψη μέτρων για την αποφυγή δυσμενών επιδράσεων στην ασφάλεια της κυκλοφορίας, σύμφωνα με την κείμενη νομοθεσία. ... 13. Η μέριμνα και η λήψη μέτρων για την απρόσκοπτη πρόσβαση στους κοινόχρηστους χώρους. ... στ) Παιδείας, πολιτισμού και αθλητισμού, στον οποίο περιλαμβάνεται, ιδίως: ... 11. Η κατασκευή, συντήρηση και διαχείριση αθλητικών εγκαταστάσεων, όπως δημοτικών και κοινοτικών γυμναστηρίων, αθλητικών κέντρων και δημοτικών και κοινοτικών χώρων άθλησης. ... ζ) Πολιτικής Προστασίας, στον οποίο περιλαμβάνεται, ιδίως: 1. Ο συντονισμός και η επίβλεψη του έργου της πολιτικής προστασίας για την πρόληψη, ετοιμότητα, αντιμετώπιση και αποκατάσταση των καταστροφών που συμβαίνουν στα διοικητικά τους όρια. 2. Η διατύπωση εισήγησης για το σχεδιασμό πολιτικής προστασίας της περιοχής τους, στο πλαίσιο του ετήσιου εθνικού σχεδιασμού και η εφαρμογή των προγραμμάτων, μέτρων και δράσεων που αφορούν την περιοχή τους στο πλαίσιο του εθνικού και περιφερειακού σχεδιασμού. ... II. Οι Δήμοι και οι Κοινότητες ασκούν, σε τοπικό επίπεδο, κρατικού χαρακτήρα αρμοδιότητες, οι οποίες τους έχουν ανατεθεί για την καλύτερη εξυπηρέτηση των πολιτών, σύμφωνα με τη σχετική νομοθεσία. Οι αρμοδιότητες αυτές είναι, ειδικότερα, οι ακόλουθες: ... 8. Η δημιουργία, συντήρηση και λειτουργία κοιμητηρίων και κέντρων αποτέφρωσης νεκρών, καθώς και η χορήγηση άδειας ταφής και αποτέφρωσης νεκρών. ...».

Με βάση την ανωτέρω διάταξη, δεν καταλείπεται αμφιβολία ότι η ευθύνη της δημιουργίας χώρων πρασίνου, χώρων αναψυχής, πλατειών και λοιπών υπαίθριων κοινόχρηστων χώρων, καθως και η μέριμνα και η λήψη μέτρων για την απρόσκοπτη πρόσβαση σε αυτούς, ανήκει στους ΟΤΑ. Επομένως, οι Δήμοι και κοινότητες έχουν το τεκμήριο αρμοδιότητας για κάθε εργασία στους χώρους αυτούς. Μάλιστα, με το άρθρο 79 παρ. 1 του ΔΚΚ, χορηγείται στους ΟΤΑ εξουσιοδότηση για την έκδοση κανονιστικών αποφάσεων ειδικά «....α1. Για την προστασία του φυσικού, αρχιτεκτονικού και πολιτιστικού περιβάλλοντος, των θαλασσών από πηγές ξηράς και των υπόγειων και επίγειων υδάτινων αποθεμάτων από τη ρύπανση. α2.... α3. Για την τήρηση της καθαριότητας σε κοινόχρηστους και ιδιωτικούς υπαίθριους χώρους της εδαφικής τους περιφέρειας και γενικότερα για τη διασφάλιση και αναβάθμιση της αισθητικής των πόλεων και των οικισμών, λαμβάνοντας υπόψη ιδιαίτερα τη διατήρηση και ανάδειξη των παραδοσιακών, ιστορικών και τουριστικών περιοχών. ...». Τέλος, ειδικότερες διατάξεις (ενδεικτικά, Κτιριοδομικός Κανονισμός, π.δ. καθορισμός οδικού δικτύου), μπορεί να ρυθμίζουν ειδικώς τα περί εγκαταστάσεως πρασίνου σε συγκεκριμένους κοινόχρηστους χώρους πρασίνου, όπως για παράδειγμα σε πεζοδρόμια ή τμήματα οδών, καθορίζοντας και άλλα πρόσωπα (π.χ. παρόδιους ιδιοκτήτες) ως υπεύθυνους για τις εργασίες συντήρησης ή προστασίας του ευρισκόμενου στους χώρους αυτούς πρασίνου.

2. Αναμφίβολα, ως προς τους απλώς κοινόχρηστους χώρους πρασίνου, στις δασικές υπηρεσίες δεν αναγνωρίζει ο τυπικός νομοθέτης ορισμένη αρμοδιότητα. Ζητημα ανακύπτει μόνον ως προς εκείνους τους κοινόχρηστους χώρους πρασίνου, οι οποίοι περιλαμβάνουν δασική βλάστηση, και χαρακτηρίζονται κατά τούτο, είτε εν τοις πράγμασι είτε με ρητή νομοθετική ή κανονιστική ρύθμιση, ως άλση ή πάρκα, υπαγόμενα ακολούθως στο προστατευτικό καθεστώς των δασών και δασικών εκτάσεων. 

Σύμφωνα με το άρθρο 5 του ν. 998/79, προβλέπεται ότι:

«1. Η προστασία των δασών και των δασικών εκτάσεων, ως και η λήψις των υπό του παρόντος νόμου προβλεπομένων ειδικωτέρων μέτρων, ανήκει εις την αρμοδιότητα της δασικής υπηρεσίας, ενεργούσης κατά τας οικείας περί τούτων διατάξεις ή τας ειδικάς διατάξεις του παρόντος νόμου.

2. Η μέριμνα δια την ανάπτυξιν, βελτίωσιν, αναδάσωσιν και προστασίαν των πάρκων, αλσών και των εντός των πόλεων ή οικιστικών περιοχών δενδροστοιχιών ανήκει εις τους οικείους οργανισμούς τοπικής αυτοδιοικήσεως ή τους επί τη βάσει σχετικής πολεοδομικής μελέτης αναλαβόντας την δημιουργίαν αυτών οικιστικούς φορείς ή εις ίδια νομικά πρόσωπα επί τη βάσει ειδικών διατάξεων. Ωσαύτως ή ως άνω μέριμνα διά δάση ή δασικάς εκτάσεις ή πάρκα, άλση και δενδροστοιχίας ευρισκομένας εντός αρχαιολογικών χώρων ανήκει εις τας αρμοδίας υπηρεσίας του Υπουργείου Πολιτισμού. Αι ως άνω υπηρεσίαι και οργανισμοί δύνανται πάντως να ζητούν την συνδρομήν της δασικής υπηρεσίας, εφ'όσον συντρέχει περίπτωσις. Αι δασικαί υπηρεσίαι συνεργάζονται μετά των λοιπών δημοσίων υπηρεσιών και των οργανισμών τοπικής αυτοδιοικήσεως ή άλλων νομικών προσώπων δημοσίου δικαίου, εφ'όσον πρόκειται περί λήψεως μέτρων προστασίας, η πραγματοποίησις των οποίων περιλαμβάνεται και εις την αρμοδιότητα των υπηρεσιών ή των νομικών τούτων προσώπων. « Η εκτέλεση κάθε είδους έργων στα πάρκα και άλση ενεργείται μετά από σχετική μελέτη, που εγκρίνεται από την αρμόδια δασική αρχή και με την εποπτεία της. Της έγκρισης αυτής προηγείται θετική γνώμη της αρμόδιας υπηρεσίας του Υπουργείου Πολιτισμού, όπου αυτή απαιτείται για λόγους προστασίας αρχαιοτήτων.»

3. Η άσκησις των αρμοδιοτήτων άλλων δημοσίων υπηρεσιών ή υπηρεσιών νομικών προσώπων δημοσίου δικαίου ή των δραστηριοτήτων δημοσίων ή ιδιωτικών επιχειρήσεων δέν δύναται να ενεργήται κατά τρόπον θίγοντα τα, υπό την διαχείρισιν ή την επίβλεψιν του Υπουργείου Γεωργίας, ευρισκόμενα δάση και τας δασικάς εκτάσεις πέραν των, διά των διατάξεων του παρόντος νόμου ή των αποφάσεων της δασικής υπηρεσίας ή του Υπουργού Γεωργίας, τιθεμένων ορίων».
Επίσης, σύμφωνα με το άρθρο 36 του ν. 1845/1989 «Ανάπτυξη και αξιοποίηση της αγροτικής έρευνας και τεχνολογίας - Δασοπροστασία και άλλες διατάξεις», προβλέπεται ότι: «1. Αντικείμενο της δασοπροστασίας είναι: α) Η προστασία των δασών και των δασικών εν γένει εκτάσεων, των δασικών βοσκοτόπων, των ως αναδασωτέων χαρακτηριζομένων εδαφών, των αλσών και πάρκων αναψυχής, των εθνικών δρυμών και αισθητικών δασών, των υπό καθεστώς προστασίας υπαγομένων σπάνιων φυτών της άγριας χλωρίδας και μνημείων της δασικής φύσης από κάθε κίνδυνο από τον οποίο απειλούνται και ιδιαίτερα τις πυρκαγιές, την όξινη βροχή, την παράνομη υλοτομία, εκρίζωση, εκχέρσωση και βόσκηση καθώς και την παράνομη κατάληψη, οικοπεδοποίηση, περίφραξη και ανέγερση κάθε μόνιμου ή πρόχειρου κτίσματος ή παραπήγματος...». Η προστασία αυτή ασκείται, κατά το άρθρο 38 του ιδίου νόμου, από όλους γενικά τους δασικούς υπαλλήλους που τοποθετούνται και υπηρετούν στις δασικές υπηρεσίες, οι οποίοι καθίστανται αρμόδιοι να κινούν την ποινική διαδικασία σε κάθε περίπτωση παράβασης της δασικής νομοθεσίας.  

Από τις προαναφερόμενες διατάξεις της δασικής νομοθεσίας, σε συνδυασμό και προς τις διατάξεις του ΔΚΚ, προκύπτει ότι η προστασία των δασών και των δασικών εκτάσεων, επομένως και των ευτισκομένων εντός των πόλεων αλσών και πάρκων, ανήκει στην αρμοδιότητα των δασικών υπηρεσιών, ενώ στους οικείους ΟΤΑ καταλείπεται η μέριμνα ανάπτυξης, βελτίωσης, αναδάσωσης και προστασίας των πάρκων, αλσών και των εντός των πόλεων ή οικιστικών περιοχών δενδροστοιχιών. Ανατίθενται, δηλαδή, στους ΟΤΑ, όλες οι διαχειριστικές αρμοδιότητες υλοποίησης της προστασίας, της οποίας την ευθύνη εξακολουθεί να φέρει πάντοτε η δασική υπηρεσία.
Ξεκινώντας από την κρίσιμη αυτή διαφοροποίηση, με το υπ’ αρ. 87668/5.8.93 έγγραφο του Γραφείου Νομικού Συμβούλου ΓΓ Δασών και ΦΠ, διευκρινίσθηκε ότι, περιεχόμενο της ανατεθείσας στους ΟΤΑ μέριμνας είναι η φροντίδα για την ανάπτυξη, βελτίωση και καθαριότητα των χώρων πρασίνου. Αντίθετα, σύμφωνα με το άρθρο 5 του ν. 998/79 και τον ΔΚΚ, η ευθύνη προστασίας των δασικών χώρων πρασίνου ανήκει στην αρμοδιότητα της δασικής υπηρεσίας. Στο πλαίσιο αυτό, οι δασικές υπηρεσίες είναι επιφορτισμένες με την αρμοδιότητα να κρίνουν πότε επέρχεται αλλαγή του προορισμού, από μια επέμβαση.

3. Με βάση τα ανωτέρω καταλήγουμε στην ακόλουθη τριπλή διάκριση:

Η ανάληψη πρωτοβουλίας για την δημιουργία χώρων πρασίνου στις εντός σχεδίου περιοχές, ανήκει σε εκείνον που ιαθέτει, κατά τη νομοθεσία, πρωτοβουλία έναρξης της διαδικασίας έγκρισης του ρυμοτομικού σχεδίου, δηλαδή, κατά περίπτωση, τον Υπουργό ΠΕΧΩΔΕ ή τους ΟΤΑ.

Για την προστασία και διαχείριση των ήδη υφιστάμενων χώρων κοινόχρηστου πρασίνου, χωρίς δασικό χαρακτήρα, η αρμοδιότητα ανήκει κατά τεκμήριο στους ΟΤΑ, είτε σε όποιον καθορίζουν ειδικές νομοθετικές διατάξεις ως υπεύθυνο για την διενέργεια συγκεκριμένων εργασιών (π.χ. εργολάβους, κατά την εκτέλεση εργασιών σε πεζοδρόμια). 

Η διαχείριση των εντός σχεδίου υφιστάμενων χώρων κοινόχρηστου πρασίνου δασικού χαρακτήρα (πάρκων και αλσών), δηλαδή η φροντίδα ανάπτυξης, βελτίωσης, αναδάσωσης, φύλαξης, καθαριότητας, περιποίησης, υλοτομίας κ.λπ., αρμόδιες είναι κατ’ αρχάς οι υπηρεσίες των ΟΤΑ, άλλως οι υπηρεσίες που αναφέρονται στην τυχόν ad hoc υφιστάμενη ρύθμιση για τον κάθε χώρο πρασίνου, υπό την επιφύλαξη της έγκρισης των σχετικών ενεργειών από την αρμόδια δασική υπηρεσία,η οποία έχει πάντοτε κατά νόμον την ευθύνη προστασίας των δασών και των δασικών εκτάσεων.

ΙΙ. Το πρόβλημα της αρμοδιότητας είναι στην πραγματικότητα πρόβλημα χαρακτηρισμού

Κατ’ αρχάς, θα πρέπει να υπογραμμισθεί ότι το πρόβλημα της αλληλεπικάλυψης αρμοδιοτήτων δεν εντοπίζεται τόσο στον προσδιορισμό της αρμοδιότητας του κάθε υεμπλεκόμενου φορέα επί των εκτάσεων με αδιαμφισβήτητα δασικό χαρακτήρα, όσο στην ασάφεια  του χαρακτήρα κάθε χώρου πρασίνου ως δασικού ή μη. Στην πράξη διακρίνονται οι ακόλουθες κατηγορίες αστικών χώρων πρασίνου:

α) αστικοί χώροι πρασίνου για τους οποίους υφίστανται ad hoc νομοθετικές ρυθμίσεις. Οι ειδικές αυτές διατάξεις, πάντως, δεν αποκλείουν άνευ ετέρου και την υπαγωγή της έκτασης στο πεδίο εφαρμογής της δασικής νομοθεσίας. Έτσι, εφόσον το ειδικό νομοθετικό καθεστώς που διέπει έναν συγκεκριμένο χώρο, (π.χ. του Πεδίου του Άρεως), περιλαμβάνει και χαρακτηρισμό του χώρου, ως άλσους ή πάρκου, με ρητή αναφορά στον δασικό του χαρακτήρα, τότε αναγκαία ο χώρος αυτός θα υπάγεται και στο πεδίο εφαρμογής της δασικής νομοθεσίας,
 και τυχόν αλληλεπικαλύψεις θα επιλύονται με τις κλασικές ερμηνευτικές αρχές των κανόνων δικαίου (ήτοι, ότι ο ειδικότερος νόμος καταργεί τον γενικό, ο νεώτερος τον προγενέστερο, κ.λπ.
).

β) αστικοί χώροι πρασίνου για τους οποίους δεν υφίστανται ειδικές ρυθμίσεις, αλλά δεν αμφισβητείται ο δασικός χαρακτήρας τους, είτε διότι, π.χ., έχουν προέλθη από αναδάσωση, υφίσταται, δηλαδή, γι’ αυτούς τους χώρους σχετική διοικητική πράξη αναγνώρισης του δασικού τους χαρακτήρα, είτε διότι υφίσταται επί μακρόν δημιουργηθείσα κατάσταση. Και οι χώροι αυτοί υπάγονται χωρίς αμφιβολία στο πεδίο εφαρμογής της δασικής νομοθεσίας.

γ) αστικοί χώροι πρασίνου που αδιαμφισβήτητα δεν περιλαμβάνουν δασική βλάστηση, π.χ. νησίδες, παρτέρια κ.λπ. Πρόκειται για απλούς κοινόχρηστους χώρους πρασίνου, που υπάγονται στους κανόνες προστασίας τους που απαγορεύουν την κατάργηση χωρίς παράλληλη αντικατάστασή τους, αλλά δεν προστατεύουν καθ’ εαυτή την ευρισκόμενη επ’ αυτών βλάστηση.

δ) αστικοί χώροι πρασίνου που περιλαμβάνουν βλάστηση, αλλά αμφισβητείται ο δασικός ή μη χαρακτήρας τους. Ως προς τους χώρους αυτούς υφίσταται ουσιαστικά ζήτημα, κυρίως όσον αφορά ενέργειες υλοτομίας. Είναι χαρακτηριστικό οτι για τους δημοτικούς χώρους (δενδροστοιχίες, σχολεία, κοιμητήρια, παιδότοποι), ορισμένων ΟΤΑ που υπάγονται στην αρμοδιότητα του Δασαρχείου Πεντέλης, ισχύει δασική αστυνομική ρυθμιστική διάταξη, που απαιτεί άδεια της δασικής υπηρεσίας στα άλση πάρκα κ.λπ.
  Για λόγους ενότητας της ρύθμισης, αλλά και προς αποφυγή συγκρούσεων με τους συναρμόδιους φορείς, οι εν λόγω ΟΤΑ ακολουθούν την πρακτική της επέκτασης της ρύθμισης σε όλους αδιακρίτως τους χώρους πρασίνου αρμοδιότητάς τους, ανεξαρτήτως εάν περιλαμβάνουν ή όχι δασική βλάστηση. Αντιθέτως, άλλοι ΟΤΑ, που δεν καταλαμβάνονται από την δασική αστυνομική ρυθμιστική διάταξη, εφαρμόζουν τις διατάξεις που ισχύουν για τους ιδιωτικούς χώρους πρασίνου (άρθρο 40 παρ. 2 ν. 1337/83), παραπέμπουν δηλαδή το ζήτημα στην ΕΠΑΕ. Τέλος, για τις δενδροστοιχίες σε πεζόδρομους και πεζοδρόμια, εφαρμόζονται οι ειδικές διατάξεις του κτιριοδομικού κανονισμού, με τα προβλήματα εφαρμογής που καταγράφηκαν στο σχετικό Κεφάλαιο.

Η ανάπτυξη ορισμένης -διαφορετικής ανά ΟΤΑ- πρακτικής, προκειμένου να αντιμετωπισθούν τα προβλήματα που αναδεικνύει η πράξη, δεν είναι ικανή να καλύψει το κενό που δημιουργεί η έλλειψη χαρτογράφησης των δασικών κοινόχρηστων χώρων πρασίνου ή, διαφορετικά, η έλλειψη διαδικασίας χαρακτηρισμού τους με βάση συγκεκριμένα κριτήρια. Η πρόβλεψη, στο άρθρο 49 του ν. 998/79, ότι τα άλση ή πάρκα καθορίζονται με το ρυμοτομικό δεν καλύπτει και την περίπτωση ύπαρξης πάρκου ή άλσους εν τοις πράγμασι, ενώ η κατά το άρθρο 14 διαδικασία χαρακτηρισμού αφορά κατά κανόνα τις εκτός σχεδίου δασικές εκτάσεις.  Η νομοθετική πρόβλεψη για κατάρτιση δασολογίου, και συγκεκριμένη απεικόνιση, μεταξύ άλλων, και των πάρκων και αλσών που υπάγονται στη δασική νομοθεσία δεν έχει ακόμη υλοποιηθεί,
 με προφανείς συνέπειες για την προστασία τους.
ΙΙΙ. Συμπερασματικές παρατηρήσεις ως προς το ζήτημα των αρμοδιοτήτων

Η καταλογογράφηση - χαρτογράφηση των χώρων αστικού πρασίνου αναδεικνύεται ως ζήτημα πρωταρχικής σημασίας και προτεραιότητας. Η απογραφή του αστικού πρασίνου είναι αναγκαία προκειμένου να δημιουργηθεί μια βάση δεδομένων και ένα πεδίο κριτικής παρακολούθησης για την άσκηση των πολιτικών.

Την εν λόγω καταγραφή θα πρέπει να ακολουθήσει η αποσαφήνιση ιδιοκτησιακού και πολεοδομικού καθεστώτος της κάθε έκτασης, και να αποσαφηνισθεί εάν υπάγεται σε ειδική ρύθμιση, ή, αντιθέτως, εάν υφίστανται κενά στην προστασία της. Επίσης, η καταγραφή θα πρέπει να διενεργηθεί με κριτήριο τη διασύνδεση με το υπάρχον πράσινο, και την ανάγκη προστασίας και διατήρησής του. Όπως παρατηρείται, υφίστανται χώροι υπάρχοντος πρασίνου οι οποίοι, ανεξάρτητα από το ιδιοκτησιακό ή πολεοδομικό τους καθεστώς, στην συνείδηση των κατοίκων είναι χώροι πρασίνου.
 Από την άλλη, δε πλευρά, υπάρχουν αρκετοί χώροι χαρακτηρισμένοι εδώ και μεγάλο χρόνο ως «κοινόχρηστο πράσινο», οι οποίοι ουδέποτε έχουν αποζημιωθεί, καθώς και χώροι «πράσινου», που υπάρχουν μόνο στους χάρτες των ρυμοτομικών σχεδίων, και στην πραγματικότητα έχουν καταπατηθεί.

Για το σύνολο του αστικού πρασίνου, θα πρέπει, όπως έχει προταθεί, να συνταχθεί ένα γενικό σχέδιο διαχείρισης, αφού προηγηθεί η εκπόνηση Στρατηγικής ΜΠΕ.

Για κάθε έναν από τους καταγεγραμμένους χώρους, θα πρέπει να συνταχθεί μία διαχειριστική μελέτη που θα υπακούει στους στόχους και κατευθύνσεις του ανωτέρω γενικού σχεδίου διαχείρισης.

Δημήτρης Κυριακάκης, Δρ.Γεωπονίας Γ.Π.Α., Διευθυντής Υπηρεσίας Πρασίνου Δήμου Αθηναίων
� Για το ζήτημα της διαχείρισης του δημόσιου χώρου, βλ. Δ. Μέλισσας, Χρήσεις γης και Γενικό Πολεοδομικό Σχέδιο, 2007, σ. 220, και τις εκεί παραπομπές.


� Ε. Πορτάλιου, «Δίνουμε ένα αυτοδιοικητικό αγώνα με την ψυχή μας», Εφ. Κυριακάτικη Αυγή, 8.10.2006, σ. 15, Π. Σταθακόπουλος, «Η αισθητική των πόλεων και η πολιτική των παρεμβάσεων: Το εγχείρημα της Λάρισας, 15 χρόνια μετά την πολιτική της παρέμβασης», σε: Η αισθητική των πόλεων και η πολιτική των παρεμβάσεων. Συμβολή στην αναγέννηση του αστικού χώρου, Πρακτικά επιστημονικού συνεδρίου (Αθήνα 13-14 Οκτωβρίου 2003, ΥΠΕΧΩΔΕ - Ενοποίηση Αρχαιολογικών Χώρων Αθήνας Α.Ε.), 2004, σ. 237-242 (242), Κ. – Ι. Καβουλάκος, Προστασία και διεκδίκηση δημόσιων χώρων: ένα κίνημα της πόλης στην Αθήνα του 21ου αιώνα, σε: Δ. Εμμανουήλ, Ε. Ζακοπούλου, Ρ. Καυταντζόγλου, Θ. Μαλούτας, Α. Χατζηγιάννη, (επιμ.) Κοινωνικοί και Χωρικοί Μετασχηματισμοί στην Αθήνα του 21ου Αιώνα, ΕΚΚΕ, 2009, http://www.ekke.gr/estia/gr_pages/mko_spaces/kavoulakos/C1_SYLTOM_KAVOYLAKOS.pdf.


� Ντ. Βαΐου, Πόλη και Πολίτες: Η καθημερινή ζωή και το «δικαίωμα στην πόλη», σε: Μ. Μοδινός, Η. Ευθυμιόπουλος (Επιμ.), Η βιώσιμη πόλη, 2000, σ. 204-216, σ. 213 επόμ. Οι Α. Αραβαντινός – Κ. Σερράος, «Ο σύγχρονος πολιτιστικός πυρήνας στην καρδιά της Αθήνας και η ανάγκη ανάδειξής του», σε: Στ. Τσέτση (επιμ.), Ένα μέλλον για την Αθήνα. Σε αναζήτηση πολιτικών αστικής επανοργάνωσης του πολεοδομικού συγκροτήματος της πρωτεύουσας, 2003, σ. 99-113 (112), τονίζουν ότι πολιτισμός δεν είναι μόνο η διαφύλαξη της πολιτιστικής κληρονομιάς, αλλά και η  εικόνα της πόλης με τους ελκυστικούς δημόσιους χώρους, που παροτρύνουν τον πολίτη να την αγαπήσει και να τον εκπολιτίσει.


� Σ. Ξενόπουλος – Τ. Φραγκούλης, «Συμμετοχικός σχεδιασμός: τεχνική σχεδίαση ή πολιτισμική πράξη;», σε: Α. Βρυχέα – Κ. Λωράν (επιμ.), Συμμετοχικός σχεδιασμός. Θεωρητικές διερευνήσεις. Ιστορία των ιδεών και των πρακτικών. Μεθοδολογικές προσεγγίσεις, ΤΕΕ – ΕΜΠ, 1993, σ. 31-36 (33).


� Δ. Οικονόμου, Αστική αναγέννηση και αισθητικές παρεμβάσεις στις πόλεις: Μια αναγκαστική σχέση, σε: Η αισθητική των πόλεων και η πολιτική των παρεμβάσεων. Συμβολή στην αναγέννηση του αστικού χώρου, Πρακτικά επιστημονικού συνεδρίου (Αθήνα 13-14 Οκτωβρίου 2003, ΥΠΕΧΩΔΕ - Ενοποίηση Αρχαιολογικών Χώρων Αθήνας Α.Ε.), 2004, σ. 29-34, σ. 33, Θ. Μαράτου, «Επιρροή του κύριου οδικού δικτύου στις χρήσεις της ευρύτερης περιοχής», σε: ΕΜΠ – Σπουδαστήριο Πολεοδομικών Ερευνών, Χρήσεις γης και κυκλοφορία στο κύριο οδικό δίκτυο. Επιπτώσεις στον αστικό χώρο, 2000, σ. 45-50 (49).


� Ο Η. Ευθυμιόπουλος, Φυτεύοντας στις πόλεις, Εφημ. Τα Νέα, Τρίτη Άποψη, 2.9.1999 παρατηρεί «...Στην πραγματικότητα, το αστικό πράσινο δεν υπήρχε, ούτε σήμερα υπάρχει, ως πολεοδομική και χωροταξική έννοια... Οι άνθρωποι έχουν ανάγκη το πράσινο για λόγους αισθητικούς κατ' αρχήν και περιβαλλοντικούς στη συνέχεια. Όμως, χρειάζονται συντονισμένες και συστηματικές παρεμβάσεις. Οι καλύτερες και πιο πετυχημένες είναι αυτές που μιμούνται σωστά τη φύση (την οποία το αστικό περιβάλλον έχει εξοστρακίσει)...»


� Ο Δ. Διαμαντόπουλος, Συζήτηση, σε: Η αισθητική των πόλεων και η πολιτική των παρεμβάσεων. Συμβολή στην αναγέννηση του αστικού χώρου, Πρακτικά επιστημονικού συνεδρίου (Αθήνα 13-14 Οκτωβρίου 2003, ΥΠΕΧΩΔΕ - Ενοποίηση Αρχαιολογικών Χώρων Αθήνας Α.Ε.), 2004, σ. 56 επόμ. (57), προτείνει, για να αρθούν οι δυσλειτουργίες και οι αυθαιρεσίες της διοίκησης που καθορίζουν την αισθητική των δημόσιων χώρων, τα σχετικά έργα να υλοποιούνται κατόπιν σχεδιασμού που θα προκύπτει από συλλογικές διαδικασίες και με προκαταρτικές μελέτες και έρευνες, και στη συνέχεια η μελέτη να γίνεται με αρχιτεκτονικό σχεδιασμό.


� Θ. Αθανασούλη – Ρογκάκου, Α. Αραβαντινός, Θ. Βλαστός, Π. Κοσμάκη, Κ. Μπριμπίλη, Θ. Παπαγιάννης, Ι. Πολύζος, Γ. Σκίκος, Α. Στάμου, Ελληνικό Ανοικτό Πανεπιστήμιο, Σχεδιασμός, Περιβαλλοντικές Επιπτώσεις και Μέθοδοι Εκτίμησής τους, Τομ. Α’, Σχεδιασμός πόλεων και περιβαλλοντικές επιπτώσεις, Πάτρα 1999, σ. 211. Ως αγαθά εν ανεπαρκεία χαρακτηρίζει το αστικό και περιαστικό πράσινο και τους ελεύθερους χώρους ο Αθ. Αραβαντινός, Όχι άλλες επεκτάσεις, Κυριακάτικη Ελευθεροτυπία, 10.5.09, σ. 39. 


� Βλ. αναλυτικά κατωτέρω.


� Βλ. για παράδειγμα, την ενδεικτική καταγραφή των έργων και παρεμβάσεων που δύνανται να υπαχθούν στο χρηματοδοτικό πρόγραμμα του Υπουργείου Οικονομίας και Οικονομικών για το ΕΣΠΑ 2007-2013 «Πράσινη ζωή στην πόλη», που επιδιώκει να δώσει λύσεις σε προβλήματα όπως η έλλειψη πρασίνου και ελεύθερων χώρων ή στη μείωση της προσβασιμότητας σε δημόσιους χώρους από ΑΜΕΑ, www.pzp.gr.


� Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� Πάντως, η σημαντική λειτουργία  του συνόλου των ακάλυπτων από κτίρια ιδιωτικών οικοπέδων, μαζί με τους ελεύθερους χώρούς, ως πνευμόνων ζωής για την πόλη, αναγνωρίζεται, βλ. Θ. Αθανασούλη – Ρογκάκου, Α. Αραβαντινός, Θ. Βλαστός, Π. Κοσμάκη, Κ. Μπριμπίλη, Θ. Παπαγιάννης, Ι. Πολύζος, Γ. Σκίκος, Α. Στάμου, Ελληνικό Ανοικτό Πανεπιστήμιο, Σχεδιασμός, Περιβαλλοντικές Επιπτώσεις και Μέθοδοι Εκτίμησής τους, Τομ. Α’, Σχεδιασμός πόλεων και περιβαλλοντικές επιπτώσεις, Πάτρα 1999, σ. 204.


� Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009. Στην κατηγορία του πρασίνου και των ελεύθερων χώρων, περιλαμβάνονται διάφορα είδη κοινόχρηστου πρασίνου, όπως δημοτικοί και δημόσιοι κήποι, πάρκα, άλση, δάση, όχι όμως ιδιωτικές πρασιές, ακάλυπτοι χώροι οικοπέδων, ακάλυπτοι σχολείων ή άλλες εγκαταστάσεις περιορισμένης χρήσης, βλ. Θ. Αθανασούλη – Ρογκάκου, Α. Αραβαντινός, Θ. Βλαστός, Π. Κοσμάκη, Κ. Μπριμπίλη, Θ. Παπαγιάννης, Ι. Πολύζος, Γ. Σκίκος, Α. Στάμου, Ελληνικό Ανοικτό Πανεπιστήμιο, Σχεδιασμός, Περιβαλλοντικές Επιπτώσεις και Μέθοδοι Εκτίμησής τους, Τομ. Α’, Σχεδιασμός πόλεων και περιβαλλοντικές επιπτώσεις, Πάτρα 1999, σ. 181, 211.


� Για την τυπολογία των ελεύθερων χώρων σε άλλες χώρες, βλ. Α. Αραβαντινός – Π. Κοσμάκη, Υπαίθριοι χώροι στην πόλη, 1988, σ. 154.


� Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� Η διάκριση αυτή δεν συνδέεται απαραίτητα με το ιδιοκτησιακό καθεστώς, καθώς μπορεί να έχουμε έναν ελεύθερο χώρο του Δημοσίου, που να μην είναι κοινόχρηστος, όπως, για παράδειγμα, μία αδόμητη στρατιωτική έκταση, και, αντιθέτως, έναν ιδιωτικό κοινόχρηστο χώρο, όπως ο χώρος της παρόδιας στοάς μίας πολυκατοικίας. Βλ. όμως και Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� Εδώ εμφανίζεται για πρώτη φορά η διάκριση «πράσινο».


� Για άλλες σημαντικές κατηγορίες ελεύθερων χώρων, όπως οι αστικοί χώροι ειδικών ρυθμίσεων (αρχαιολογικοί χώροι, στρατόπεδα), καθώς και μεγάλοι φυσικοί σχηματισμοί μέσα ή γύρω από την πόλη (περιαστικά δάση, ρέματα, αιγιαλός), βλ. αναλυτικά κατωτέρω.


� Για παράδειγμα, αστικό πράσινο είναι το πάρκο του Πηνειού στο κέντρο των Τρικάλων, αγροτικό πράσινο είναι τα εναπομείναντα ελαιοχώραφα στον Βοτανικό και το Αιγάλεω, δασικό πράσινο είναι το πράσινο της Πάρνηθας. Εδώ εμφανίζεται για πρώτη φορά η διάκριση «αστικό πράσινο».


� Κ. Κασσιός, Λειτουργίες στο πράσινο της πρωτεύουσας: αστικό και περιαστικό, ΕΜΠ, Τομέας Γεωγραφίας και Περιφερειακού σχεδιασμού, (ΤΕΕ, Γραφείο Τεκμηρίωσης), χ.χ., που παρατηρεί ότι στη χώρα μας επικρατεί η αντίληψη ότι το αστικό πράσινο είναι στοιχείο αρχιτεκτονικό διασδιάστατο, έχει μόνο επιφάνεια, και όχι οικολογικό στοιχείο με μάζα, με αποτέλεσμα, κατά τον σχεδιασμό ζωνών προστασίας, να μην γίνεται αναφορά στην ποσότητα και ποιότητα του πρασίνου αλλά μόνο στις ζώνες που θα καταλαμβάνει αυτό.


� Φ. Ζυγούρη, Κοινόχρηστοι χώροι: Νομικά εργαλεία και πολιτικές απόκτησής τους. Ανάλυση της ελληνικής πραγματικότητας και σύγκριση με τις χώρες της Γερμανίας, της Ολλανδίας και των ΗΠΑ, Βόλος 2007, σ. 13.


� Φ. Βαταβάλη, Ν. Μπελαβίλας, ό.π.


� πρβλ. α.ά. Α. Γεωργιάδη, Μ. Σταθόπουλου, Αστικός Κώδιξ, Κατ’ άρθρο ερμηνεία, V Εμπράγματο δίκαιο, 1996, άρθρο 968, σ. 149 επόμ., σ. 156, με την εκεί παραπεμπόμενη νομολογία.  


� Στην πρώτη περίπτωση, απόκτησης του κοινόχρηστου χαρακτήρα εκ του νόμου με το ρυμοτομικό σχέδιο, προσαπαιτείται, κατά τη νομολογία (ΑΠ 483/2007, ΝοΒ 2007.1651, ΕφΑθ 5689/2000, που παραπέμπει σε ΑΠ 722/1975 ΝοΒ 24.131), και καθορισμός με δικαστική απόφαση της αναλογούσας στην αξία του αναγκαστικώς απαλλοτριούμενου με τη ρυμοτομία ακινήτου πλήρους αποζημιώσεως και καταβολή αυτής στον δικαιούχο ή παρακατάθεση αυτής στο Ταμείο Παρακαταθηκών και Δανείων.


� Στην δεύτερη περίπτωση, απόκτησης του κοινόχρηστου χαρακτήρα με παραίτηση του ιδιοκτήτη από την κυριότητα, γίνεται νομολογιακώς δεκτό ότι η παραίτηση αυτή οφείλει να διενεργείται με μονομερή δήλωση του κυρίου ενώπιον συμβολαιογράφου και υποβάλλεται σε μεταγραφή, επειδή τείνει σε κατάργηση εμπραγμάτου δικαιώματος επί ακινήτου (ΑΠ 242/1994, ΑΠ 200/1981 ΝοΒ 29.1398, ΑΠ 1021/1980 ΝοΒ 29.339 κ.ά.). Η ανάγκη τήρησης συμβολαιογραφικού τύπου δεν ορίζεται μεν ρητά στο νόμο, προκύπτει όμως είτε με ανάλογη εφαρμογή των διατάξεων για παραίτηση από άλλα εμπράγματα δικαιώματα επί ακινήτων (1134, 1169, 1187, 1319 ΑΚ). Οφείλει, μάλιστα, να σημειωθεί ότι, κατά τη νομολογία, δεν συνιστά δήλωση παραίτησης η περιγραφή σε συμβόλαιο ότι το ακίνητο συνορεύει με οδό (πρβλ. ΑΠ 483/2007, ΝοΒ 2007.1651). Εν όψει αυτών, ο κύριος ακινήτου, ο οποίος το προόρισε να καταστεί κοινόχρηστο ή αναγνώρισε την ιδιότητά του ως κοινοχρήστου χωρίς συμβολαιογραφικό έγγραφο το οποίο να μεταγραφεί νομίμως, δεν θεωρείται ότι έχει απολέσει την κυριότητα επ’ αυτού (πρβλ. και ΑΠ 1265/07) και συνεπώς κατ’ αρχήν δικαιούται σε άσκηση κάθε εξουσίας που απορρέει από το δικαίωμα αυτό (Ειρ. Μαραθ. 167/1999, ΑρχΝ 2003.410). Αντιθέτως, η υποστηριζόμενη παλαιότερα άποψη ότι για την παραίτηση από την κυριότητα πάνω σε ακίνητα αρκεί η εγκατάλειψη της νομής, και δεν είναι αναγκαία ούτε συμβολαιογραφική πράξη ούτε μεταγραφή (ΕφΘεσ. 383/1970 Αρμ. 24.695, Εφ.Αιγ. 1/1971 ΝοΒ 19.644, πλειοψ. Πρ. Ηρακλ. 1263/1973 ΝοΒ 22.956, Ειρ. Γρεβ. 105/1978 ΝοΒ 28.892), αποκρούεται πλέον πάγια, κυρίως διότι αντίκειται στη θεμελιώδη αρχή της δημοσιότητας που διαπνέει το εμπράγματο δίκαιο.


� Η απόκτηση κοινόχρηστου χαρακτήρα με τον θεσμό της αμνημονεύτου χρόνου αρχαιότητας (vetustas), ο οποίος απαντάται στο βυζαντινορωμαϊκό και το οθωμανικό δίκαιο αλλά δεν προβλέπεται από τον ισχύοντα ΑΚ, βασίζεται στον κανόνα ότι, μία υπάρχουσα πραγματική κατάσταση πραγμάτων θεωρείται πως έχει ιδρυθεί νόμιμα και επικυρώνεται, εφόσον υπάρχει για τόσο χρόνο, ώστε η παρούσα γενιά ανθρώπων επί μία 40ετία να γνωρίζει ότι έτσι έχει η κατάσταση, και η αμέσως προηγούμενη γενιά, για 40 έτη, να μην γνώρισε διαφορετική κατάσταση (πρβλ. ΕφΛαρ. 179/2001, Δικογραφία 2001.255). Καίτοι ο ισχύον ΑΚ δεν αναγνωρίζει τον θεσμό της αμνημονεύτου χρόνου αρχαιότητας, τα δικαιώματα που αποκτήθηκαν μέχρι την θέση του ΑΚ σε ισχύ υφίστανται και προστατεύονται, εφόσον είχαν ολοκληρωθεί, ως προς ορισμένη κατάσταση, οι ουσιαστικές προϋποθέσεις (ΕιρΜηλ 16/2002, ΑρχΝ 2005.816, ΑΠ 1905/88 ΝοΒ 33.733). Έτσι, για να αποκτήσει μία οδός κοινόχρηστο χαρακτήρα με αυτό τον τρόπο, απαιτείται να μπορούσε να κάνει χρήση αυτής ευρύτερος αριθμός προσώπων, για χρονικό διάστημα τουλάχιστον 80 ετών (40 για κάθε γενιά) πριν την 23.2.1946, όταν άρχισε να ισχύει ο ΑΚ. Περαιτέρω, όπως γίνεται νομολογιακώς δεκτό, και υπό την ισχύ του ΑΚ ο θεσμός αυτός θεωρείται ότι αναπληρώνεται επαρκώς από τις διατάξεις περί παραγραφής, αχρησίας και της ένστασης του γενικού δόλου (281 ΑΚ), που μπορεί να προταθεί κατά του ιδιοκτήτη, ο οποίος για μακρό χρόνο άφησε το πράγμα εκτεθειμένο στην κοινή χρήση (ΕιρΑνδρ 8/2001, ΑρχΝ 2002.510). Έτσι, μακροχρόνια κοινή χρήση του ακινήτου με την ανοχή ή κατ’ επιθυμία του κυρίου, μπορεί, σε συνδυασμό και με τυχόν άλλα πραγματικά περιστατικά, ν’ αντιταχθεί κατ’ αυτού δυνάμει της διάταξης του άρθρου 281 ΑΚ, με την exceptio doli generalis, και να επιτευχθεί έτσι αμέσως ο χαρακτηρισμός του ακινήτου ως κοινοχρήστου, με συνέπεια την απόρριψη της αγωγής του ιδιοκτήτη με την οποία αυτός επιδιώκει την άσκηση του από την κυριότητά του απορρέοντος δικαιώματος. Τούτο μπορεί να συμβεί και σε περίπτωση που ο χώρος έχει αφεθεί για να χρησιμεύσει ως κοινοτική οδός, ενόψει και του ότι γι’ αυτήν δεν προβλέπεται διαδικασία καθορισμού και ανακήρυξής της (ΑΠ 190/1993 ΕλλΔνη 1995.1106, Ειρ.Μαραθ. 167/1999, ΑρχΝ 2003.410).


Επομένως, η πλήρωση της ανωτέρω προϋπόθεσης αποτελεί ζήτημα πραγματικό. Για την μετάθεση, με αυτό τον τρόπο, της κυριότητας ακινήτων υπέρ του οικείου ΟΤΑ δεν αρκεί οποιαδήποτε ενέργεια διαθέσεως του ακινήτου στην κοινή χρήση, αλλά πρέπει να συντρέχουν οι συγκεκριμένες προϋποθέσεις (διατήρηση πραγματικής κατάστασης επί μακρόν κατ’ ανοχή του ιδιοκτήτη), η συνδρομή των οποίων ελέγχεται παρεμπιπτόντως από τη Διοίκηση, και κρίνεται οριστικά από τα αρμόδια πολιτικά Δικαστήρια (ΣτΕ 969/2001 και 347/1995, που παραπέμπουν σε ΣτΕ 1734/1991). Οφείλει δε ο ισχυριζόμενος ότι π.χ. οδός είναι κοινόχρηστη, να προσδιορίσει τον τρόπο με τον οποίο αποκτήθηκε αυτή η ιδιότητα, να επικαλεστεί  και να αποδείξει την κοινή χρήση από ευρύ κύκλο προσώπων για το απαιτούμενο χρονικό διάστημα (ΕιρΠαραμ 5/1998, ΕιρΡόδ 376/1997, ΑρχΝ 203.98, Εφ.Αθ. 5116/79 ΝοΒ 27.1636, Ειρ. Λευκ. 13/90, Ιόν. Επιθ. 5.107).


� Φ. Ζυγούρη, Κοινόχρηστοι χώροι: Νομικά εργαλεία και πολιτικές απόκτησής τους. Ανάλυση της ελληνικής πραγματικότητας και σύγκριση με τις χώρες της Γερμανίας, της Ολλανδίας και των ΗΠΑ, Βόλος 2007, σ. 26.


� Εξάλλου, στο ίδιο άρθρο του ΓΟΚ/1985 δίδεται ο ορισμός και άλλων κοινόχρηστων χώρων, όπως οι «δρόμοι», ως οι κοινόχρηστες εκτάσεις που εξυπηρετούν κυρίως τις ανάγκες κυκλοφορίας (παρ. 4), «πεζόδρομοι», οι δρόμοι που προορίζονται κυρίως για την εξυπηρέτηση των πεζών (παρ. 5), «προκήπιο ή πρασιά» το τμήμα του Ο.Τ. που βρίσκεται ανάμεσα στη ρυμοτομική και την οικοδομική γραμμή (παρ. 11)


� Στην εν λόγω ΥΑ 10788/5.3.2004 περιλαμβάνονται σταθερότυπα και για τα δίκτυα κυκλοφορίας (οδοί, πεζόδρομοι, πεζοδρόμια, ποδηλατόδρομοι κ.λπ.), στα οποία γίνεται αναλυτικότερη αναφορά κατωτέρω.


� Κ. Κασσιός, Σχεδιασμός και διαχείριση του αστικού και περιαστικού πρασίνου της Αθήνας, σε Στ. Τσέτση (επιμ.), Ένα μέλλον για την Αθήνα. Σε αναζήτηση πολιτικών αστικής επανοργάνωσης του πολεοδομικού συγκροτήματος της πρωτεύουσας, 2003, σ. 385 – 393 (385). Από άλλους συγγραφείς, πάντως, υποστηρίζεται ότι η έννοια του αστικού πρασίνου είναι ευρύτερη: καταλαμβάνει όλους τους φυτοκαλυμμένους ελεύθερους χώρους του πολεοδομικού συγκροτήματος και καλύπτει και τις τρεις ενότητες πρασίνου που που εντοπίζονται χωρικά στο κέντρο της πόλης, στα προάστια και τον περιαστικό χώρο, Ν. Πάγκας, Υλοποιημένα παραδείγματα φυσικών ή διαμορφωμένων με φυσικά στοιχεία υπαίθριων χώρων, συνοπτικό σημείωμα για τα θέματα που συζητούνται στη διάλεξη που δίνεται στο πλαίσιο του μαθήματος «Υπαίθριοι χώροι και φύση στην πόλη» (Ειδικά θέματα Περιβάλλοντος του 7ου εξαμήνου).


� Η συμβολή του πρασίνου στην ποιότητα ζωής των κατοίκων της πόλης παρίσταται αδιαμφισβήτητη, Β. Αποστόλου, Να τα διαχειριζόμαστε ως δασικά οικοσυστήματα και όχι ως πάρκα, Νόμος και Φύση, Φεβρουάριος 2009, του ιδίου, Δασικά πάρκα μέσα στην πόλη, Κυριακάτικη Ελευθεροτυπία, 10.5.09, σ. 39, R. Fuller, G. Gaston, The scaling of green space coverage in European cities, Biology letters, Jan. 2009.


� Για μία εκτενή παρουσίαση των θετικών επιδράσεων του πρασίνου, πρβλ. Σ. Ντάφης, Δασοκομία Πόλεων, Θεσσαλονίκη, χ.χ., σ. 45, Χρ. Θεοχάρη, Η επίδραση των χώρων πρασίνου στο μικροκλίμα και τον οργανισμό, Αυτοδιοίκηση και κοινωνία, τεύχος 11-12, σ. 39 επόμ., Θ. Αθανασούλη – Ρογκάκου, Α. Αραβαντινός, Θ. Βλαστός, Π. Κοσμάκη, Κ. Μπριμπίλη, Θ. Παπαγιάννης, Ι. Πολύζος, Γ. Σκίκος, Α. Στάμου, Ελληνικό Ανοικτό Πανεπιστήμιο, Σχεδιασμός, Περιβαλλοντικές Επιπτώσεις και Μέθοδοι Εκτίμησής τους, Τομ. Α’, Σχεδιασμός πόλεων και περιβαλλοντικές επιπτώσεις, Πάτρα 1999, σ. 205 επόμ., Κ. Κασσιός, Σχεδιασμός και διαχείριση του αστικού και περιαστικού πρασίνου της Αθήνας, σε Στ. Τσέτση (επιμ.), Ένα μέλλον για την Αθήνα. Σε αναζήτηση πολιτικών αστικής επανοργάνωσης του πολεοδομικού συγκροτήματος της πρωτεύουσας, 2003, σ. 385 – 393 (392 επόμ.), Α. Αραβαντινός – Π. Κοσμάκη, Υπαίθριοι χώροι στην πόλη, 1988, σ. 14 επόμ. Ο Μ. Πατσουράκος, Για να ξανάρθει η φύση στην πόλη, σ. 108 επόμ., σημειώνει ότι τα όλα τα παραπάνω ευεργετικά αποτελέσματα μπορούν να επέλθουν μόνο εάν δούμε τους χώρους πρασίνου ως ενιαίο πληθυσμό, μία μάζα («αστικό δάσος»).


� Όπως σημειώνεται, ένα δένδρο μεσαίου μεγάθους μπορεί να προκαλέσει εξάτμιση περίπου 1460 κιλών νερού, διεργασία με επίδραση δροσισμού αντίστοιχη της λειτουργίας 5 κλιματιστικών συσκευών, πρβλ. Κ. Κασσιός, Σχεδιασμός και διαχείριση του αστικού και περιαστικού πρασίνου της Αθήνας, σε Στ. Τσέτση (επιμ.), Ένα μέλλον για την Αθήνα. Σε αναζήτηση πολιτικών αστικής επανοργάνωσης του πολεοδομικού συγκροτήματος της πρωτεύουσας, 2003, σ. 385 – 393 (392), Δ. Παπαντώνη, Περιβαλλοντικός σχεδιασμός ακάλυπτων χώρων, Η περίπτωση Ο.Τ. σε πυκνοδομημένες περιοχές της Αθήνας, Νοέμβριος 2004, σ. 54.


� Πρόκειται για την αρχή της αντιστάθμισης ή ανταλλαγής, σε συνέχεια της καθιέρωσης, με παλαιότερη νομολογία του ΣτΕ για την μεταφορά συντελεστή δόμησης (ΣτΕ 1310/93), του νομολογιακού κανόνα «πράσινο αντί πρασίνου», βλ. Γ. Σιούτη, Εγχειρίδιο δικαίου περιβάλλοντος, 2003, σ. 67 επόμ., η ίδια, Η προστασία των κοινόχρηστων χώρων πρασίνου (Σχόλια στην απόφαση ΣτΕ 2242/1994), Κριτική Επιθεώρηση 1994, σ. 331 επόμ., σ. 335, Μ. Δεκλερής, Το δίκαιο της βιωσίμου αναπτύξεως, 2000, σ. 225 επόμ.


� Η υπόθεση αφορούσε την εξασφάλιση ισοζυγίου πρασίνου στο Πάρκο Ελευθερίας, βλ. ειδικώς κατωτέρω). Το σκεπτικό αυτό επαναλήφθηκε και σε επόμενες αποφάσεις του ΣτΕ, πρβλ. ΠΕ 642/94, Ν&Φ 1995, σ. 140.


� Γ. Σιούτη, Εγχειρίδιο δικαίου περιβάλλοντος, 2003, σ. 65.


� ΣτΕ 3056/1991.


� ΣτΕ 1027/1999, 4577/2001, 4578/2001.


� ΟλΣτΕ 2403/1997, 604/2002 για Μουσείο Σύγχρονης Τέχνης, ΣτΕ 1957/90, 2403/97, ΠΕ 355/ 2001, ΣτΕ 288/2003 για Στρατόπεδο Κόρδα, Η. Μάζος, Κοινό Σχόλιο στις αποφάσεις 2242/94, 880/95 και τα ΠΕ 642/94, 128/94, 102/95, Νόμος και Φύση 1995, σ. 146 επόμ., ΣτΕ 975/2005 για εγκατάσταση «περιπτέρου» εντός Άλσους Νέας Φιλαδέλφειας, αναλυτικά κατωτέρω.


� Εκτός από τα πάρκα και τα άλση, η δασική νομοθεσία αναφέρεται και στις δενδροστοιχίες και τις γραμμικές και άλλες δενδροφυτεύσεις, για τις οποίες βλ. αναλυτικότερα κατωτέρω.


� Σύμφωνα με την παρ. 1 άρθρου 27 ν. 2664/1998 (ΦΕΚ Α΄ 275) «Τα αναγκαία στοιχεία για τον προσδιορισμό των δασών και των δασικών εν γένει εκτάσεων, όπως αυτές προσδιορίζονται στις διατάξεις των παραγράφων 1, 2, 3, 4 και 5 του άρθρου 3 του ν. 998/1979 "περί προστασίας των δασών και των δασικών εν γένει εκτάσεων της χώρας" (ΦΕΚ 289 Α΄), εξαιρουμένων των τεχνητών δασικών φυτειών, λαμβάνονται προεχόντως από την παλαιότερη και την πλησιέστερη προς το χρόνο κατάρτισης του δασικού χάρτη αεροφωτογράφησης της περιοχής και από τα βιβλία που προβλέπονται από τις διατάξεις του π.δ. της 6.9.1931 "περί δασικής διοικήσεως", επαληθευόμενα επί του εδάφους. Εάν η σειρά της παλαιότερης αεροφωτογράφησης δεν καλύπτει την εξεταζόμενη περιοχή ή η χρησιμοποίησή της λόγω κλίμακας ή ποιότητας καθίσταται απρόσφορη, χρησιμοποιείται η αεροφωτογράφηση έτους λήψης 1960».


� Η ανωτέρω διάταξη τίθεται όπως αντικαταστάθηκε με το άρθρο 1 § 1 του ν. 3208/2003, ΦΕΚ Α΄ 303/24.12.2003. Υπό την προϋφιστάμενη μορφή της η αντίστοιχη διάταξη του άρθρου 3 παρ. 4 προέβλεπε ότι «...4. Εις τας διατάξεις του παρόντος νόμου υπάγονται και αι εντός των πόλεων και των οικιστικών περιοχών ευρισκόμεναι εκτάσεις, αι οποίαι καλύπτονται υπό δασικής βλαστήσεως φυσικώς ή τεχνικώς δημιουργoυμένης (πάρκα και άλση), ως και αι οπουδήποτε δημιουργούμεναι δενδροστοιχίαι ή δασικαί φυτείαι». Εξάλλου, σύμφωνα με το άρθρο 3 παρ. 6 εδ. ε΄, προβλέπεται ότι «6. Δεν υπάγονται οπωσδήποτε εις τας διατάξεις του παρόντος νόμου: α)...β)...ε) Αι περιοχαί διά τας οποίας υφίστανται εγκεκριμένα έγκυρα σχέδια πόλεως ή καταλαμβάνονται υπό οικισμών προϋφισταμένων του έτους 1923 ή πρόκεται περί οικοδομησίμων εκτάσεων των οικιστικιών περιοχών του Nόμ.947/1979».


� Επίσης, με κριτήριο την ωφελιμότητά τους (παρ. 1), διακρίνεται και η κατηγορία των δασών και δασικών εκτάσεων οι οποίες ασκούν ιδιαίτερα προστατευτική επίδραση επί των εδαφών και των υπογείων υδάτων, όπως «...αι υπερκείμεναι πόλεων, χωρίων ή οικισμών» (εδ. β΄), δηλαδή τα περιαστικά δάση, βλ. κατωτερω.


� Ήδη από την έλλειψη ρητής αναφοράς στο κείμενο του ν. 998/79 και άλλων, εκτός των αλσών και των πάρκων, αστικών κοινόχρηστων χώρων πρασίνου (πλατείες, πεζοδρόμια), θα μπορούσε να συναχθεί το συμπέρασμα ότι στο αυξημένο προστατευτικό καθεστώς της δασικής νομοθεσίας δεν εμπίπτει εν γένει το κοινόχρηστο πράσινο.


� ΣτΕ 281/1990, που θεώρησε επιτρεπτή την κοπή δένδρων στην Πανεπιστημιούπολη Θεσσαλονίκης, εφόσον ο χώρος δεν είχε ποτέ οριστεί ως κοινόχρηστος χώρος πρασίνου, 61/2000.


� ΔΕφΑ 1150/2007.


� πρβλ. ΣτΕ 2588/1992, σχετικά με απαγόρευση μεταβολής του δασικού χαρακτήρα άλσους στο Δ. Ψυχικού με την πρόβλεψη, στο ρ.σ., αθλητικών εγκαταστάσεων, ΣτΕ 1118/1993, για ακύρωση νομαρχιακής απόφασης ορισμού χώρου ανέγερσης Ιερού Ναού σε κοινόχρηστο χώρο πρασίνου -άλσους- Αγ. Φιλοθέης, ΠΕ 812/85, μη νόμιμη ανέγερση σχολικών κτιρίων σε κοινόχρηστο χώρο πρασίνου εφόσον υπάρχει εγκατεστημένη βλάστηση, ΠΕ 689/82, μη νόμιμη ανέγερση γυμνασίου και χώρου στάθμευσης εντός κοινόχρηστου χώρου πρασίνου εφόσον υπάρχει εγκατεστημένη βλάστηση, ΠΕ 718/84, μη νόμιμη ανέγερση οστεοφυλακίου εντός άλσους, που γειτνιάζει με νεκροταφείο. Σημειώνεται ότι, για την υπαγωγή του άλσους ή πάρκου στο προστατευτικό καθεστώς της δασικής νομοθεσίας, αρκεί να υφίσταται «εγκατεστημένο πράσινο», δηλαδή φυσικό δάσος μη κηποτεχνικά διαμορφωμένο, ακόμη κι αν δεν έχει αποδοθεί στην κοινή χρήση, πρβλ. υπ’ αρ. 1006/83 γνωμοδότηση της Νομικής Διεύθυνσης του Υπ. Γεωργίας (1542/46/8.12.83).


� ΣτΕ 1118/1993, με Σχόλιο Γ. Παπαδημητρίου, Νόμος & Φύση 1994, σ. 251 επόμ., ΣτΕ 2568/81, 2588/92.


� Για τα εννοιολογικά χαρακτηριστικά των δασικών οικοσυστημάτων, βλ. α.ά. Ε.-Α. Μαριά, Η νομική προστασία των δασών, 1998, σ. 152 επόμ., καθώς και Γ. Σιούτη, Εγχειρίδιο δικαίου περιβάλλοντος, 2003, σ. 66, που σημειώνει ότι η δασική βλάστηση πρέπει να αποτελεί ένα οργανικό σύνολο. Σύμφωνα με την ερμηνευτική δήλωση του άρθρου 24 Συντ. «Ως δάσος ή δασικό οικοσύστημα νοείται το οργανικό σύνολο άγριων φυτών με ξυλώδη κορμό πάνω στην αναγκαία επιφάνεια του εδάφους, τα οποία, μαζί με την εκεί συνυπάρχουσα χλωρίδα και πανίδα, αποτελούν μέσω της αμοιβαίας αλληλεξάρτησης και αλληλοεπίδρασής τους, ιδιαίτερη βιοκοινότητα (δασοβιοκοινότητα) και ιδιαίτερο φυσικό περιβάλλον (δασογενές). Δασική έκταση υπάρχει όταν στο παραπάνω σύνολο η άγρια ξυλώδης βλάστηση, υψηλή ή θαμνώδης, είναι αραιά». Κατά τον Κ. Κασσιό (σημείωμα, χ.χ.), «Ως δασική βλάστηση (διαπλάσεις) νοείται η άγρια, αυτοφυής ή και από τεχνητή εγκατάσταση πολυετής δενδρώδης, θαμνώδης ή και φρυγανώδης βλάστηση με ξυλώδη δομή (μορφολογία-φυσιολογία) από όπου παράγονται προϊόντα εμπορίας- όπως καρπών, ξυλείας, φλοιού, ρητινών κ.ά.». 


� Τούτο δεν σημαίνει, βεβαίως, ότι κοινόχρηστες εκτάσεις πρασίνου χωρίς δασική βλάστηση στερούνται προστασίας, αφού όπως προαναφέρθηκε, και για αυτές, αναγνωρίζεται αυξημένη προστασία, κατ’ επίκληση της συνταγματικής προστασίας του αστικού περιβάλλοντος, α.ά., Μ. Δεκλερής, Το δίκαιο της βιωσίμου αναπτύξεως, 2000, σ. 225 επόμ.


� Γ. Σιούτη, Η προστασία των κοινόχρηστων χώρων πρασίνου (Σχόλια στην απόφαση ΣτΕ 2242/1994), Κριτική Επιθεώρηση 1994, σ. 331 επόμ. (σ. 333).


� Δ. Χριστοφιλόπουλος, Συμβολή στην προστασία του περιβάλλοντος: δάση – δασικές εκτάσεις και πολεοδμικός σχεδιασμός, ΝοΒ 1998, σ. 449 επόμ. (460).


� ΣτΕ 1491/78, 89/1981.


� Δ. Χριστοφιλόπουλος, Συμβολή στην προστασία του περιβάλλοντος: δάση – δασικές εκτάσεις και πολεοδμικός σχεδιασμός, ΝοΒ 1998, σ. 449 επόμ. (461). Κατά την πάγια νομολογία του ΣτΕ, μη νομίμως περιλαμβάνονται στην πολεοδομική μελέτη δάση, δασικές εκτάσεις και αναδασωτέες περιοχές, τα οποία μόνον κατ’ εξαίρεση επιτρέπεται να ενσωματώνονται στα σχέδια πόλεων, σε μικρό τμήμα τους, για λόγους ενότητας του πολεοδομικού σχεδιασμού, α.ά. ΣτΕ ΠΕ 246/2000, 


� Προς την ίδια νομικά εσφαλμένη κατεύθυνση κινείται και το από Ιούλιο 2006 Σχέδιο ΚΥΑ «εκτέλεσης έργων σε πάρκα και δάση, στο περιεχόμενο του οποίου απαντώνται οι έννοιες «εγκατεστημένη βλάστηση» και «υφιστάμενο πράσινο» και περιλαμβάνει στην έννοια του πρασίνου «όλες τις μορφές βλάστησης (συστάδες δένδρων με ή χωρίς υπόροφο, θάμνοι, φυτά εδαφοκάλυψης, ανθώνες, χλοοτάπητας κλπ.), θεωρώντας περαιτέρω ότι «ο όρος κοινόχρηστος χώρος πρασίνου που χρησιμοποιείται σε πολεοδομικές διατάξεις, είναι ταυτόσημος με τα πάρκα και τα άλση».


� Δεν αποτελεί δεσμευτική πράξη η εσωτερική εγκύκλιος της Διοίκησης, η οποία δεν μπορεί να επιφέρει οποιοδήποτε αποτέλεσμα στην έννομη σφαίρα των διοικουμένων, αφού δεν περιέχει υποστατό κανόνα δικαίου λόγω έλλειψης δημοσίευσης.


� Για το ζήτημα της αρμοδιότητας, βλ. αναλυτικά κατωτέρω.


� Ωστόσο, υποστηρίζεται ότι η αρμοδιότητα της δδασικής υπηρεσίας για την διαπίστωση και βεβαίωση συγκεκριμένης έκτασης ως δάσους ή δασικής έκτασης ή όχι, αφορά κατ’ αρχήν τις εκτός σχεδίου περιοχές, κατ’ εξαίρεση όμως και τις εντός  σχεδίου εκτάσεις, εφόσον πρόκειται για άλση ή παρκα, βλ. Δ. Χριστοφιλόπουλος, Συμβολή στην προστασία του περιβάλλοντος: δάση – δασικές εκτάσεις και πολεοδμικός σχεδιασμός, ΝοΒ 1998, σ. 449 επόμ. (469).


� Με την εν λόγω απόφαση το Δικαστήριο απηύθυνε στο ΔΕΚ ερώτημα ως προς την έννοια του δάσους και της δασικής έκτασης, εν όψει των διαφορετικών ορισμών που περιλαμβάνονται αφενός στο ν. 998/79, αφετέρου στον Κανονισμό 2152/2003.


� ΣτΕ 55/1993.


� Ο Ι. Χρονόπουλος, Το πράσινο στις πόλεις, σε Μ. Μοδινός, Η. Ευθυμιόπουλος (Επιμ.), Η βιώσιμη πόλη, 2000, σ. 114 επόμ. (118), επικαλείται παραδείγματα «πάρκων» (Εθνικός Κήπος, Πεδίο Άρεως), που είναι χαρακτηρισμένα από τη νομοθεσία ως «άλση». Ακόμη, όπως μνημονεύεται στην ΣτΕ 604/2002, το Πάρκο Ριζάρη, τμήμα του οποίου παραχωρήθηκε για την χωροθέτηση του Μουσείου Σύγχρονης Τέχνης, αποτελεί κατά το ΓΠΣ πολιτιστικό άλσος, πρβλ. και WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 8.


� Ενδεικτικά, ΣτΕ 1957/1990, 974/2005 κ.ά.


� Όπως για παράδειγμα, χαρακτηρίζεται ο Λόφος Φιλοπάππου σε Δ. Ρηγόπουλου, Νέο δίλημμα: αρχαιολογικός χώρος ή πάρκο, Η Καθημερινή, 10.5.09, Τέχνες και Γράμματα, σ. 3.


� Άλλως, ως προς τον τρόπο δημιουργίας της, πρβλ. WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 4.


� Βλ. υπ’ αρ. πρωτ. οικ. 87991/3814/20.3.2008 ερμηνευτική εγκύκλιο του Υφυπουργού Αγροτικής Ανάπτυξης και Τροφίμων. Επίσης, WWF, Νομική Ομάδα Υποστήριξης Πολιτών, Αστικό πράσινο: η ανάσα της πόλης χάνεται, Κείμενο παρέμβασης του WWF Ελλάς για τους κοινόχρηστους χώρους πρασίνου, Φεβρουάριος 2004, σ. 2.


� Σύμφωνα με το άρθρο 3 παρ. 4 του ν. 998/79, ως ίσχυε: «4. Εις τας διατάξεις του παρόντος νόμου υπάγονται και αι εντός των πόλεων και των οικιστικών περιοχών ευρισκόμεναι εκτάσεις, αι οποίαι καλύπτονται υπό δασικής βλαστήσεως φυσικώς ή τεχνικώς δημιουργoυμένης (πάρκα και άλση), ως και αι οπουδήποτε δημιουργούμεναι δενδροστοιχίαι ή δασικαί φυτείαι.». Σύμφωνα με την αντίστοιχη διάταξη της παρ. 5 του άρθρου 3 του ν. 998/79, όπως αντικαταστάθηκε με το άρθρο 1 παρ. 1 του ν. 3208/2003 (ΦΕΚ Α 303/24.12.2003) και ισχύει: «5. Στις διατάξεις του παρόντος νόμου υπάγονται και τα εντός των πόλεων και των οικιστικών περιοχών πάρκα και άλση, καθώς και οι εκτάσεις που κηρύσσονται ή έχουν κηρυχθεί με πράξη της αρμόδιας αρχής ως δασωτέες ή αναδασωτέες.».


� ΣτΕ 2588/1992.


� Σύμφωνα με τον Κ. Κασσιό, Αστικό πράσινο και διαχείρισή του από τους ΟΤΑ [σημείωμα, χ.χ.], «Ως πάρκο εννοείται ένας μεγάλης επιφάνειας χώρος (η επιφάνεια ποικίλει αναλόγως του σκοπού ίδρυσης και της γεωγραφικής θέσης) περιφραγμένος ή ανοικτός, χωρίς ή με ελάχιστες δομημένες επιφάνειες, με παρουσία φυσικής (φυσικά οικοστστμηάτα) ή τεχνητά εγκατεστημένης βλάστησης, με μοναδικούς γεωλογικούς, υδατικούς και τοπιακούς σχηματισμούς, βιότοποι πανίδος, και που πέραν των άλλων ειδικών συνθηκών ίδυσής του, κυριαρχεί κατεξοχήν η αναψυχή, η περιβαλλοντική ενημέρωση και πολιτιστική προαγωγή των χρηστών του χώρου αυτού». Για τα χαρακτηριστικά ενός πάρκου, βλ. Μ. Καίκης, Αστικό Πράσινο, λειτουργικό συστατικό της πόλης, Εισήγηση σε 13ο Συνέδριο Πανελλήνιου Δικτύου Οικολογικών Οργανώσεων, Ρόδος 19 - 21 Οκτωβρίου 2001,  http://www.ekke.gr/estia/Cooper/Rodos%2013%20Sinedrio/Kaikis%20eisigisi.htm


� Αλλά και αντιστρόφως, η καθιέρωση της ονομασίας μίας ζώνης πρασίνου ως πάρκου δεν σημαίνει ότι δεν αποτελεί, ενδεχομένως, κατά τους κανόνες της επιστήμης, άλσος. Πρβλ. και το πραγματικό της ΣτΕ 150/1990, σχετικά με ζώνη πρασίνου «πάρκο Φιλοθέης».


� Βλ. άρθρο 15 παρ. 9 ν. 2742/99 «Χωροταξικός σχεδιασμός και αειφόρος ανάπτυξη και άλλες διατάξεις», όπου προβλέπεται η έκδοση προεδρικών διαταγμάτων για την σύσταση φορέων διαχείρισης του Μητροπολιτικού Πάρκου στο Γουδί, του Πάρκου Περιβαλλοντικής Ευαισθητοποίησης Πύργου Βασιλίσσης (Αντώνης Τρίτσης), της Μητροπολιτικής Ζώνης Πρασίνου στην περιοχή του Ελληνικού. Βλ. επίσης Εισηγητική Έκθεση ν. 3342/2005 για τις μετα-ολυμπιακές χρήσεις των ολυμπιακών εγκαταστάσεων. 


� Πρβλ. Ερευνητικό πρόγραμμα: Ολοκλήρωση και επικαιροποίηση του ερευνητικού προγράμματος «Ανάπτυξη του χώρου του Αεροδρομίου του Ελληνικού», σ. 24 επόμ.


� Επίσης και στην εισηγητική έκθεση του άρθρου 23 ν. 3342/2005 «Βιώσιμη Ανάπτυξη και Κοινωνική Αξιοποίηση των Ολυμπιακών Εγκαταστάσεων, Αδειοδότηση, Χρήσεις, Λειτουργίες τους - Διάρθρωση, Οργάνωση και Λειτουργίας Γενικής Γραμματείας Ολυμπιακής Αξιοποίησης» (ΦΕΚ Α΄ 131), γίνεται αναφορά για τις μεταολυμπιακές χρήσεις στο Μητροπολιτικό Πάρκο του Ελληνικού.


� Πρβλ. το από 13.4.2009 Σχέδιο Νόμου του ΥΠΕΧΩΔΕ «Ρυθμιστικό Σχέδιο Αττικής (ΡΣΑ)», http://www.kerdos.gr/Documents/2009-04-13%20Sxedio%20nomou.doc, Ε. Απολλωνάτου, Καταπράσινη (στις μακέτες) η Αθήνα - τα σχέδια για την δημιουργία μητροπολιτικών πάρκων δεν υλοποιούνται ποτέ και οι περιοχές μετατρέπονται σε σκουπιδότοπο, Ελεύθερος Τύπος της Κυριακής, 15.3.2009 (αναδημοσίευση σε: http://anoihtipoli.gr/anadimosieyseis/kataprasini-stis-maketes-i-athina).


� Ο Ν. Κομνηνός, Θεωρία της αστικότητας, Τομ. I. Κρίση, μητροπολιτική αναδιάρθρωση, νέα πολεοδομία, Σύγχρονα Θέματα, 1986, σ. 34 επόμ., υποστηρίζει ότι η μητρόπολη με τη σύγχρονη έννοιά της, εμφανίζεται ως μια διευρυμένη διοικητικά και γεωγραφικά αστική περιοχή, στην οποία περιλαμβάνεται ένας σημαντικός αριθμός όμορων ή γειτονικών δήμων, που βρίσκονται σε λειτουργική και διοικητική εξάρτηση γύρω από ένα αστικό κέντρο, το οποίο και αποτελεί σημαντικό οικονομικό, πολιτικό και πολιτιστικό κέντρο μιας χώρας ή μιας συγκεκριμένης περιοχής, καθώς και κόμβο τοπικών ή διεθνών διασυνδέσεων και μεταφορών. Ως εκ τούτου σήμερα χαρακτηρίζουμε μητροπόλεις τα κύρια αστικά κέντρα κάθε χώρας, ανεξάρτητα από τις μεγάλες ποσοτικές διαφοροποιήσεις που μπορούν να διαπιστώνονται από χώρα σε χώρα.


� WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 4. 


� Πολύζος Ι. (Επιμ.) (1997-2001). Μητροπολιτικό Πάρκο Γουδί – Ιλισός: ερευνητικό πρόγραμμα, Εργαστήριο Αστικού Περιβάλλοντος. Αθήνα: Τομέας Πολεοδομίας και Χωροταξίας Ε.Μ.Π. και Οργανισμός Ρυθμιστικού Σχεδίου Αθήνας, http://courses.arch.ntua.gr/View.aspx?i=111941.


� Πιο συγκεκριμένα στο ερευνητικό πρόγραμμα για τη δημιουργία μητροπολιτικού πάρκου στο Γουδή, προτείνεται η οργάνωση του πάρκου σε δύο ζώνες: ι) Στην Ζώνη Α΄, που αποτελεί τον κεντρικό πυρήνα πάρκου εντός του οποίου οι επιτρεπόμενες χρήσεις γης θα είναι αποκλειστικά αυτές που προβλέπονται στο άρθρο 9 του π.δ. 23.2./6.3.1987 «Κατηγορίες και περιεχόμενο χρήσεων γης» (ΦΕΚ Δ΄ 166/6.3.1987). Η ιδιοκτησία δε της έκτασης που καταλαμβάνει η ζώνη αυτή προτείνεται να παραχωρηθεί  από τους διάφορους δημόσιους και δημοτικούς φορείς προς τον Φορέα Διαχείρισης και Λειτουργίας του Μητροπολιτικού Πάρκου, που πρόκειται να συγκροτηθεί και να στελεχωθεί. ιι) Στην ζώνη Β΄, η οποία θα αποτελεί ζώνη ελέγχου του πάρκου, η οποία προτείνεται να συνεχίσει να βρίσκεται υπό τη διαχείριση των δημόσιων και δημοτικών φορέων που κατέχουν σήμερα τη συγκεκριμένη έκταση. Η ζώνη αυτή θα διακρίνεται σε δύο κατηγορίες δραστηριοτήτων: Σε εκείνες που πολεοδομικά συσχετίζονται με το πάρκο και συνδέονται λειτουργικά με τον κεντρικό πυρήνα αυτού και σε εκείνες που έχουν πλήρη λειτουργική αυτοτέλεια και δεν συνεργάζονται με το υπόλοιπο πάρκο�. Για τη ζώνη αυτή διατηρούνται οι υφιστάμενες χρήσεις υγείας- πρόνοιας, εκπαίδευσης, αθλητισμού και γενικής κατοικίας ενώ μειώνονται οι χρήσεις διοίκησης, απαλείφονται οι ιδιαίτερες χρήσεις (στρατόπεδα) και αυξάνονται οι χώροι πρασίνου.


� Ερευνητικό πρόγραμμα: Ολοκλήρωση και επικαιροποίηση του ερευνητικού προγράμματος «Ανάπτυξη του χώρου του Αεροδρομίου του Ελληνικού», Αναθεωρημένη έκθεση α’ φάσης, ΕΜΠ, Σχολή Αρχιτεκτόνων-Τομέας Πολεοδομίας και Χωροταξίας, Εργαστήριο Χωροταξίας και Οικιστικής Ανάπτυξης, Μάϊος 2007, σ. 49.


� Πάντως, ο Γ. Πολύζος υποστηρίζει ότι τα μητροπολιτικά πάρκα, με τα προφανή πλεονεκτήματά τους, δεν αποτελούν τη μόνη λύση, αφού η σύγχρονη αντίληψη για την πόλη είναι μικορί χώροι πρασίνου συνδεόμενοι μεταξύ τους με δίκτυο πεζοδρόμων ή δρόμων ήπιας κυκλοφορίας, βλ. Τ. Γεωργιοπούλου, Μικροί «εθνικοί κήποι» στις γειτονιές, Εφημ. Η Καθημερινή, Κυριακή 4 Οκτωβρίου 2009, σ. 29.


� πρβλ. ΣτΕ Ολ. 928/03 για μεταολυμπιακές χρήσεις Αγ. Κοσμά.


� Χ. Τζαναβάρα, Συμμαχία των 12 για Πάρκο Γουδή, Ελευθεροτυπία 12.10.2008


� Γ. Λιάλιος, Η μητρόπολη αποτελειώνει το Μητροπολιτικό Πάρκο, Οικο Καθημερινή, 11/2006. Πριν από τους Ολυμπιακούς Αγώνες στην Αθήνα, το κεντρικότερο σημείο του μητροπολιτικού πάρκου, παραχωρήθηκε στα Ολυμπιακά Ακίνητα για τη δημιουργία των εγκαταστάσεων του Badminton. Μετά τους Ολυμπιακούς αγώνες εκχωρήθηκε σε ιδιώτες επενδυτές, οι οποίοι σχεδίασαν νέες εγκαταστάσεις για τη δημιουργία ενός τεράστιου «πάρκου καλλιτεχνικής και συναυλιακής αναψυχής». Περαιτέρω  ένα τμήμα στα όρια με τα νοσοκομεία «Παίδων» (από τα ήδη παραχωρημένα αλλά μη παραδομένα στους Δήμους) έχει παραχωρηθεί στο ίδρυμα «Ελπίς» για την ανέγερση νοσοκομείου για παιδιά με νεοπλασίες. Στα όρια με το δήμο Ζωγράφου έχει αναγερθεί αυθαίρετα – και σε καταπατημένη έκταση – ναός, στη θέση ενός παλιού εξωκλησιού. Ο στρατός έχει αρχίσει και επαναχρησιμοποιεί παλαιά κτίρια, ενώ κατασκευάζει και νέα, για χρήσεις ανεξάρτητες από τα – έτσι και αλλιώς αδρανή – στρατόπεδα, όπως οδοντιατρείο, παιδικό σταθμό κλπ. Πρόσφατα με το Ν. 3688/2008, ενεργοποιήθηκε η κατασκευή νέου κτιρίου 28.000 τ.μ. στο χώρο της πρώην σχολής χωροφυλακής, και προβλέφθηκε στον περιβάλλοντα χαρακτηρισμένο κοινόχρηστο χώρο πρασίνου η δυνατότητα δημιουργίας δρόμων και ελικοδρομίου, Πολύζος Ι. (Επιμ.) (1997-2001). Μητροπολιτικό Πάρκο Γουδί – Ιλισός: ερευνητικό πρόγραμμα, Εργαστήριο Αστικού Περιβάλλοντος. Αθήνα: Τομέας Πολεοδομίας και Χωροταξίας Ε.Μ.Π. και Οργανισμός Ρυθμιστικού Σχεδίου Αθήνας, http://courses.arch.ntua.gr/View.aspx?i=111941


� http://park.ornithologiki.gr/gr/park/history.htm.


� Πάντως, σύμφωνα με δημοσιεύματα στον τύπο, το πάρκο φυτοζωεί, χωρίς τακτική επιχορήγηση από το ΥΠΕΧΩΔΕ και προοπτική χρηματοδότησης από την Ευρωπαϊκή Ενωση, με αποτέλεσμα να μην μπορεί να αντεπεξέλθει στα λειτουργικά του έξοδα, ύψους περίπου 1 εκατομμυρίου ευρώ ετησίως, Δ. Λάγιου, «Φυτοζωεί» το Περιβαλλοντικό Πάρκο «Αντώνης Τρίτσης», Έθνος 7.10.2007, http://www.ethnos.gr/article.asp?catid=11424&subid=2&pubid=137034#.


� Άρθρο 18 παρ. 3 τελευταίο εδάφιο ν. 1650/86, που παραπέμπει στις παρ. 1 και 2 του ιδίου άρθρου.


� Θ. Αθανασούλη – Ρογκάκου, Α. Αραβαντινός, Θ. Βλαστός, Π. Κοσμάκη, Κ. Μπριμπίλη, Θ. Παπαγιάννης, Ι. Πολύζος, Γ. Σκίκος, Α. Στάμου, Ελληνικό Ανοικτό Πανεπιστήμιο, Σχεδιασμός, Περιβαλλοντικές Επιπτώσεις και Μέθοδοι Εκτίμησής τους, Τομ. Α’, Σχεδιασμός πόλεων και περιβαλλοντικές επιπτώσεις, Πάτρα 1999, σ. 211. Εκτός από τους ζωολογικούς κήπους, άλλες τέτοιες ειδικές χρήσεις καταγράφονται τα γκολφ, τα υπαίθρια θεματικά πάρκα, τα χειμερινά σπορ κ.λπ., Α. Αραβαντινός, Π. Κοσμάκη, Υπαίθριοι χώροι στην πόλη, 1988, σ. 154. Οι χώροι αυτοί θα μπορούσαν να υπαχθούν στην αυτοτελή κατηγορία των αθλητικών εγκαταστάσεων.


� Όπως επισημαίνεται στο προοίμιο («ενημερωτικό σημείωμα») του από Ιούλιο 2006 υπ’ αρ. πρωτ. 3645 σχεδίου ΚΥΑ έγκρισης εκτέλεσης έργων σε πάρκα και άλση.


� Ι. Χρονόπουλος, Το πράσινο στις πόλεις, σε Μ. Μοδινός, Η. Ευθυμιόπουλος (Επιμ.), Η βιώσιμη πόλη, 2000, σ. 114 επόμ., σ. 120. Σύμφωνα με τον Κ. Κασσιό, Αστικό πράσινο και διαχείρισή του από τους ΟΤΑ [σημείωμα, χ.χ.], «Ως άλσος θεωρείται μια σχετικά μικρή επιφάνεια (το μέγεθος ποικίλει αναλόγως του χρόνου ίδρυσης) του αστικού ή ημιαστικού χώρου, με επίπεδο ή λοφώδες ανάγλυφο, που καλύπτεται από δασική δενδρώδη (μικρό δάσος) ή πυκνή θαμνώδη ή και μικτή βλάστηση προερχόμενη από φυσική περιβαλλοντική συνέχεια ή από τεχνητή εγκατάσταση ενώ η χρήση της είναι ανοικτή στο κοινό και κύρια για αναψυχή».


� Όπως η περ. α' της παρ. 2 αντικαταστάθηκε με το πρώτο εδάφιο της παρ. 1 του άρθ. 21 του Ν. 2947/01 (Α΄ 228) και ισχύει από 9.10.2001.


� Πρόκειται για τον παλαιότερο ΔΚΚ. 


� Πιθανώς, προκειμένου να αποκλειστεί η προβλεπόμενη κατ’ άρθρο 13 παρ. 6 του ν. 1734/1987 μη υπαγωγή στις διατάξεις της δασικής νομοθεσίας των δημόσιων δασών ή δημόσιων δασικών εκτάσεων που δύνανται να παραχωρούνται κατά χρήση, κατά την παρ. 2, ή να αλλάξουν χρήση, σύμφωνα με την παρ.5 του ίδιου άρθρου.


� ν.δ. της 24 Μαΐου 1926 «Περί δημοσίων δενδροστοιχιών και κήπων Αθηνών και περιχώρων», του ν.δ. της 10 Σεπτ. 1926 «Περί τροποποιήσεως του από 24 Μαΐου 1926 Ν.Δ.», του ν.δ. της 6 Νοεμβρίου 1926 «περί τροποποιήσεως του Ν.Δ. της 24 Μαΐου και 10 Σεπτεμβρίου 1926» και του ν.δ. της 18 Νοεμβρίου 1926 «περί τροποποιήσεως Ν.Δ. αφορώντων την υπηρεσίαν των δημοσίων δενδροστοιχιών και κήπων Αθηνών και Περιχώρων». Με τις σχετικές διατάξεις, ανατέθηκε στο ν.π.δ.δ. «Επιτροπή Δημοσίων Κήπων και Δενδροστοιχιών» η συντήρηση, η επέκταση, ο καθορισμός του τρόπου εκμετάλλευσης και εν γένει η διεύθυνση και διαχείριση των επί των δημοσίων οδών της Αθήνας και των περιχώρων δενδροστοιχιών, καθώς και των δημοσίων κήπων, συμπεριλαμβανομένων του Εθνικού Κήπου, του Κήπου Εθνικής Βιβλιοθήκης, του Υπουργείου Δικαιοσύνης (Παλαιάς Βουλής), του Υπουργείου Εξωτερικών, του Υπουργείου Προνοίας, του Μνημείου Αγνώστου Στρατιώτη, του Θησείου, του Αρχαιολογικού Μουσείου και των δύο φυτωρίων (Ριζαρείου και Χαρβατίου). Για το ιστορικό της αποδόσεως στο πεδίο του Άρεως του χαρακτήρα του κοινόχρηστου άλσους, βλ. και ΣτΕ 2568/81, που παραπέμπει στην παλαιότερη ΣτΕ 1139/78.


� Με την παρ. 5 του άρθρου 25 του ν. 3274/2004, η «Επιτροπή Δημοσίων Κήπων και Δενδροστοιχιών», που λειτουργούσε ως  ν.π.δ.δ., σύμφωνα με το π.δ. 18/28.5.27 και το ν.δ. 1618 της 30 Ιουλίου/11 Αυγούστου 1942, ως είχε κυρωθεί με την υπ' αριθμ. 256/1946 Πράξη του Υπουργικού Συμβουλίου, λύθηκε και τέθηκε υπό εκκαθάριση (από τη δημοσίευση της απόφασης της παρ. 6).


� Πρβλ. και άρθρο 1 του π.δ. 352/1997 «Διατήρηση εποπτείας ΝΠΔΔ από το ΥΠΕΧΩΔΕ» (ΦΕΚ Α΄ 239).


� Με το άρθρο 23 παρ. 8 του ν. 2300/1995, προβλέφθηκε ότι «Επιτρέπεται κάτω απο όρους και προϋποθέσεις η λειτουργία θερινών κινηματογράφων ή θεάτρων, εντός του Αλσους του Πεδίου του Αρεως στη Λεωφόρο Αλεξάνδρας, καθώς και του υπάρχοντος κέντρου ψυχαγωγίας. Με απόφαση του Υπουργού Περιβάλλοντος, Χωροταξίας και Δημόσιων Εργων μετά από γνώμη του Συμβουλίου Δημόσιων Εργων, ορίζεται ο αριθμός, ο χρόνος και οι προϋποθέσεις λειτουργίας των θεινών κινηματογράφων ή θεάτρων και του κέντρου, τα οποία ως συγκρότημα θα λειτουργήσουν στο μέλλον ως δημοτική επιχείρηση».


� Βλ. σχετικά WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 7. Δημοσιεύματα του τύπου κάνουν αναφορές σε παράνομες ραστηριότητες κυρίως όσον αφορά στις εγκαταστάσεις του Πανελληνίου, πρβλ. Π. Κοροβέσης, Παραδέχεται παρατυπίες του Πανελληνίου η Κτηματική Εταιρεία του Δημοσίου, Εφημ. Αυγή, 3.9.09.





� Βλ. ανωτέρω άρθρο 23 του ν. 1644/1986, για παραχώρηση προς Δ. Αθηναίων.


� Το lifting της Αθήνας (πέτυχε!), περιοδικό Lifo, 24.9.09.


� Στοιχεία από ιστοσελίδα της Υπερνομαρχίας Αθηνών- Πειραιώς «Αττικό Πράσινο», που αφορά στην προβολή, διεκδίκηση και θεσμοθέτηση των ελεύθερων χώρων πρασίνου στο Λεκανοπέδιο, http://www.attiko-prasino.gr/Default.aspx?tabid=73&language=el-GR.


� Πρβλ. και Ειρ. Τήνου 19/1992.


� Σύμφωνα με την Εισηγητική Έκθεση του νόμου «Με την παράγραφο 4 συμπληρώνονται οι διατάξεις του άρθρου 5 του ν. 998/1979 για να αποσαφηνισθούν αρμοδιότητες σχετικές με την έγκριση των μελετών στα πάρκα και άλση. Της έγκρισης αυτής προηγείται θετική γνώμη της αρμόδιας υπηρεσίας του Υπουργείου Πολιτισμού, όπου αυτή απαιτείται για λόγους προστασίας αρχαιοτήτων.»


� Δηλαδή, εφόσον πρόκειται για δενδροστοιχία σε πεζοδρόμιο, εφαρμόζονται οι διατάξεις του Κτιριοδομικού Κανονισμού.


� Ειδικότερα, στο άρθρο 23 του ν. 1644/1986 προβλέπεται ότι: «1. Με κοινή απόφαση των Υπουργών Εσωτερικών, Οικονομικών και Γεωργίας παραχωρούνται δωρεάν και μεταβιβάζονται κατά κυριότητα, νομή και κατοχή στο Δήμο Αθηναίων τα πιο κάτω άλση του Δημοσίου: ...2. Με όμοια απόφαση παραχωρούνται κατά χρήση στο Δήμο Αθηναίων οι πιο κάτω κήποι και δενδροστοιχίες του Δημοσίου: α) ... β) Οι δενδροστοιχίες των Λεωφόρων Βασ. Αμαλίας, Βασ. Σοφίας και Βασ. Κων/νου, καθώς και των οδών Ηρώδου του Αττικού, Ρηγίλλης και Ησιόδου....»


� Πρβλ. και ΣτΕ 2649/07.


� Στην Ελλάδα υπάρχουν δύο μεγάλοι βοτανικοί κήποι, στην Ιερά Οδό και στο Χαϊδάρι, Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� Πρβλ. π.δ. 18/28.5.27 «Περί δημοσίων κήπων και δενδροστοιχιών Αθηνών και Περιχώρων» (ΦΕΚ 100), ν.δ. της 24 Μαΐου 1926 «Περί δημοσίων δενδροστοιχιών και κήπων Αθηνών και περιχώρων», του ν.δ. της 10 Σεπτ. 1926 «Περί τροποποιήσεως του από 24 Μαΐου 1926 Ν.Δ.», του ν.δ. της 6 Νοεμβρίου 1926 «περί τροποποιήσεως του Ν.Δ. της 24 Μαΐου και 10 Σεπτεμβρίου 1926» και του ν.δ. της 18 Νοεμβρίου 1926 «περί τροποποιήσεως Ν.Δ. αφορώντων την υπηρεσίαν των δημοσίων δενδροστοιχιών και κήπων Αθηνών και Περιχώρων» .


� Β.δ. 7/13.5.1936 «Περί εκτελέσεως της παρ. 3 του άρθρου 6 του Ν. 5269», που αφορά ρυμοτομικές απαλλοτριώσεις, και προβλέπει στο άρθρο 7 παρ. 2 (πρβλ. και άρθρο 293 ΚΒΠΝ): «Εάν έναντι οικοδομικών γραμμών προβλέπεται εκ του σχεδίου ρυμοτομίας πλατείας, άλσος ή κήπος ή εν γένει κοινόχρηστος χώρος, η υποχρέωσις των επί των χώρων τούτων εχόντων πρόσωπον ακινήτων ορίζεται εις την αποζημίωσιν δεκαμέτρου λωρίδος, ανεξαρτήτως αν εν τω σχεδίω ρυμοτομίας προβλέπεται η διαμόρφωσις του όλου μεταξύ των γύρωθεν οικοδομικών γραμμών κοινοχρήστου χώρου, διατιθεμένου μέρους τούτου δια οδούς και μέρους δι' άλσος, κήπον ή πρασιάν».


� Ενδεικτική είναι ρύθμιση των άρθρων 37-39 της Υγειονομικής Διάταξης Α1β/8577/1983 «Υγειονομικός έλεγχος των αδειών ιδρύσεως και λειτουργίας των εγκαταστάσεως επιχειρήσεων υγειονομικού ενδιαφέροντος, καθώς και των γενικών και ειδικών όρων ιδρύσεως και λειτουργίας των εργαστηρίων και καταστημάτων τροφίμων ή/και ποτών» (ΦΕΚ 526 Β΄) που ορίζουν τις προϋποθέσεις υπό τις οποίες μπορεί να επιτραπεί «Η ανάπτυξη τραπεζιών και καθισμάτων σε υπαίθριο χώρο, ιδιωτικό (αυλή, κήπος κ.τ.όμ.) ή κοινόχρηστο (πεζοδρόμιο, πλατεία, στοά κ.τ.όμ.)», αντιδιαστέλλοντας, κατά τούτο, τους ιδιωτικούς κήπους και αυλές από άλλους αστικούς κοινόχρηστους χώρους


� Ειδικότερα, στο άρθρο 23 του ν. 1644/1986 προβλέπεται ότι: «1. Με κοινή απόφαση των Υπουργών Εσωτερικών, Οικονομικών και Γεωργίας παραχωρούνται δωρεάν και μεταβιβάζονται κατά κυριότητα, νομή και κατοχή στο Δήμο Αθηναίων τα πιο κάτω άλση του Δημοσίου: ...2. Με όμοια απόφαση παραχωρούνται κατά χρήση στο Δήμο Αθηναίων οι πιο κάτω κήποι και δενδροστοιχίες του Δημοσίου: α) Οι κήποι του Θησείου και της Παλαιάς Βουλής....»





� ΕΜΠ – Σχολή Αρχιτεκτόνων Μηχανικών, Εργαστήριο Αστικού Περιβάλλοντος, Ερευνητικό πρόγραμμα: προστασία και αναβάθμιση των χώρων πρασίνου στη Μητροπολιτική Αθήνα, www.arch.ntua.gr/prasinoi_xwroi.


� ν.δ. της 24 Μαΐου 1926 «Περί δημοσίων δενδροστοιχιών και κήπων Αθηνών και περιχώρων», του ν.δ. της 10 Σεπτ. 1926 «Περί τροποποιήσεως του από 24 Μαΐου 1926 Ν.Δ.», του ν.δ. της 6 Νοεμβρίου 1926 «περί τροποποιήσεως του Ν.Δ. της 24 Μαΐου και 10 Σεπτεμβρίου 1926» και του ν.δ. της 18 Νοεμβρίου 1926 «περί τροποποιήσεως Ν.Δ. αφορώντων την υπηρεσίαν των δημοσίων δενδροστοιχιών και κήπων Αθηνών και Περιχώρων».


� Με την παρ. 5 του άρθρου 25 του ν. 3274/2004, η «Επιτροπή Δημοσίων Κήπων και Δενδροστοιχιών», που λειτουργούσε ως  ν.π.δ.δ., σύμφωνα με το π.δ. 18/28.5.27 και το ν.δ. 1618 της 30 Ιουλίου/11 Αυγούστου 1942, ως είχε κυρωθεί με την υπ' αριθμ. 256/1946 Πράξη του Υπουργικού Συμβουλίου, λύθηκε και τέθηκε υπό εκκαθάριση (από τη δημοσίευση της απόφασης της παρ. 6).


� Με την παρ. 5 του ίδιου άρθρου, ορίστηκε ότι λύεται και τίθεται υπό εκκαθάριση το ν.π.δ.δ. «Επιτροπή Δημοσίων Κήπων και Δενδροστοιχιών», το προσωπικό του μετατάσσεται στο Δήμο Αθηναίων, και εξακολουθεί να καλύπτει τις ανάγκες λειτουργίας και συντήρησης του Εθνικού Κήπου, ενώ για την κάλυψη των δαπανών συντήρησης, φυσικού εμπλουτισμού, φύλαξης και εν γένει διαχείρισης του εγγράφεται ειδική πίστηση στον προϋπολογισμό του Υπουργείου Εσωτερικών, Δημόσιας Διοίκησης και Αποκέντρωσης, που διατίθεται αποκλειστικά για τον σκοπό αυτό στο Δήμο Αθηναίων.


� ΕΜΠ – Σχολή Αρχιτεκτόνων Μηχανικών, Εργαστήριο Αστικού Περιβάλλοντος, Ερευνητικό πρόγραμμα: προστασία και αναβάθμιση των χώρων πρασίνου στη Μητροπολιτική Αθήνα, www.arch.ntua.gr/prasinoi_xwroi.


� Όπως τροποποιήθηκε με τις διατάξεις του άρθρου 3 του ν. 2386/1996 "Ρυθμίσεις θεμάτων Εθνικών Κληροδοτημάτων, δημοσίων και ανταλλαξίμων κτημάτων και άλλες διατάξεις" (Α' 43), και ισχύει.


� Η ως άνω αρμοδιότητα επαναλαμβάνεται και με π.δ. 295/1998 (ΦΕΚ Α’ 213) «Οργανισμός Επιτροπής Ολυμπίων και Κληροδοτημάτων - Ε.Ο.&Κ», που προβλέπει στο άρθρο 1 ότι «Η Επιτροπή Ολυμπίων και Κληροδοτημάτων (Ε.Ο.&Κ) έχει ως κύρια αποστολή τη διοίκηση και διαχείριση της περιουσίας, που κατέλειπε στο έθνος ο Ευαγγέλης Ζάππας με την από 30-11-1860 ιδιόγραφη διαθήκη του, τη συντήρηση του Ζαππείου Μεγάρου, των κήπων αυτού, των λόφων Αρδηττού και Άγρα, καθώς επίσης και τη διοργάνωση των εκθέσεων που προβλέπονται από τις συστατικές της και τις ισχύουσες κάθε φορά οργανωτικές της διατάξεις». Η εποπτεία του Υπουργείου Οικονομικών επί της Επιτροπής διατηρήθηκε με  την διάταξη του άρθρου μόνου του π.δ. 346/97. Σύμφωνα με το άρθρο 1 του π.δ. 391/96, «Αρμόδιοι, κατά τις διατάξεις του Ν. 1418/1984, όπως τροποποιήθηκε και συμπληρώθηκε με το Ν. 2229/1994, καθώς και των διαταγμάτων, που εκδίδονται σε εκτέλεση αυτού, για τη λήψη αποφάσεων σε θέματα έργων, που εκτελούνται από το Υπουργείο Οικονομικών στην περιοχή του Νομού Αττικής και από την Επιτροπή Ολυμπίων και Κληροδοτημάτων, είναι ο Υπουργός Οικονομικών και τα εξουσιοδοτημένα όργανα ή το Διοικητικό Συμβούλιο της Επιτροπής Ολυμπίων και Κληροδοτημάτων, κατά περίπτωση ανάλογα με το φορέα κατασκευής του έργου, σύμφωνα με τις ισχύουσες κάθε φορά σχετικές οργανωτικές διατάξεις των παραπάνω φορέων και τα οριζόμενα ειδικότερα στα επόμενα άρθρα», πρβλ. και αντίστοιχη διάταξη της ΥΑ 1085738/2630/0006Α/2007, σχετικά με την αρμοδιότητα των οργάνων που αποφαίνονται ή γνωμοδοτούν σε θέματα ανάθεσης και εκτέλεσης δημόσιων συμβάσεων, εκπόνησης μελετών και παροχής συναφών υπηρεσιών του Υπουργείου Οικονομίας και Οικονομικών και της Επιτροπής Ολυμπίων και Κληροδοτημάτων, σύμφωνα με τις διατάξεις του ν. 3316/2005. Με το άρθρο 15 του ν. 2947/2001 ορίστηκε ότι «Το Διοικητικό Συμβούλιο της Επιτροπής Ολυμπίων και Κληροδοτημάτων μπορεί, κατά παρέκκλιση των διατάξεων του Π.Δ. 391/1996 "Όργανα που αποφασίζουν ή γνωμοδοτούν και ειδικές ρυθμίσεις σε θέματα έργων που εκτελούνται από το Υπουργείο Οικονομικών και την Επιτροπή Ολυμπιακών και Κληροδοτημάτων" (ΦΕΚ 264 Α), να ορίσει ως φορέα εκτέλεσης των έργων: α) αποκατάσταση, ανάδειξη και εξοπλισμός του Ζαππείου Μεγάρου, εν όψει της τέλεσης των Ολυμπιακών Αγώνων του 2004 και β) υπόγειος χώρος στάθμευσης Ζαππείου Κήπου, το Υπουργείο Πολιτισμού μέχρι και τη διενέργεια των Ολυμπιακών Αγώνων του 2004. Το Υπουργείο Πολιτισμού, ως φορέας εκτελέσεως των έργων αυτών, θα εφαρμόζει όλες τις κείμενες γι' αυτό διατάξεις, μεταξύ των οποίων και τις διατάξεις του Π.Δ. 99/1992 (ΦΕΚ46Α) και του Π.Δ. 263/1987 (ΦΕΚ 127Α).»


� Έτσι και οι Κ. Χορομίδης, Το δίκαιο της ρυμοτομίας και του πολεοδομικού σχεδιασμού, 2002, σ. 223, Π.Δ. Δαγτόγλου, Γενικό Διοικητικό Δίκαιο, ε΄ έκδ. 2004, σ. 797 επόμ.


� Για το περιαστικό πράσινο και την ανάγκη συνοχής του προς το αστικό, βλ. παρακάτω.


� Για το ζήτημα των αρμοδιοτήτων, βλ. παρακάτω.


� Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� Ακολούθησε η έκδοση του π.δ. 347/93 «Λήψη μέτρων για την ασφάλεια της υπεραστικής συγκοινωνίας», με το οποίο διενεργείται κατάταξη του εθνικού και του επαρχιακού, μόνον, οδικού δικτύου σε κατηγορίες (βασικό, δευτερεύον και τριτεύον εθνικό δίκτυο, πρωτεύον και δευτερεύον επαρχιακό). Τέλος, με το π.δ. 209/98 «Λήψη μέτρων για την ασφάλεια της υπεραστικής συγκοινωνίας», που εκδόθηκε κατ΄ εξουσιοδότηση των άρθρων 2 και 3 του ν. 3155/55 «Περί κατασκευής και συντηρήσεως οδών», αποσκοπήθηκε η ρύθμιση, για λόγους ασφαλείας, των αποστάσεων των κτιρίων από τους άξονες των οδικών δικτύων.


� π.δ. 25/28.11.1929, ν. 3155/55, π.δ. 347/93, π.δ. 209/98, βλ. ανωτέρω.


� Γ. Σαρηγιάννη, Δρόμοι και πεζόδρομοι στον αστικό χώρο, Καθολικός σχεδιασμός, επιμέρους στοιχεία, ορολογία, Αθήνα, Ιανουάριος 2006, Σημειώσεις για το Μάθημα «Μεταφορικά συστήματα πόλεων», σ. 4. 


� Στους πεζοδρόμους μπορεί να επιτρέπεται η κίνηση οχημάτων για ορισμένες ώρες, ή μέσων μαζικής μεταφοράς (λεωφορεία, τραμ). Πεζόδρομοι με ήπια κυκλοφορία μικρού αριθμού οχημάτων κυρίως σε περιοχές κατοικίας οι οποίοι ονομάζονται στη διεθνή βιβλιογραφία «woonerf», Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� π.δ. 25/28.11.1929, ν. 3155/55, π.δ. 347/93, π.δ. 209/98, βλ. ανωτέρω.


� Γ. Σαρηγιάννη, Δρόμοι και πεζόδρομοι στον αστικό χώρο, Καθολικός σχεδιασμός, επιμέρους στοιχεία, ορολογία, Αθήνα, Ιανουάριος 2006, Σημειώσεις για το Μάθημα «Μεταφορικά συστήματα πόλεων», σ. 10. 


� Σύμφωνα με το άρθρο 13 παρ. 1 του Κώδικα Εσόδων Δήμων και κοινοτήτων (β.δ. 24.9/20.10.1958), όπως το άρθρο αυτό τροποποιήθηκε με το ν. 3254/2004,προβλέπεται η υπέρ του οικείου δήμου, επιβολή τέλους σε βάρος των χρησιμοποιούντων διαρκώς ή πρόσκαιρα πεζοδρόμια, οδούς, πλατείας και εν γένει κοινοχρήστους χώρους, ορίζεται δε ότι «...ως κοινόχρηστος χώρος διά την εφαρμογήν των διατάξεων του παρόντος νοείται και το δάπεδον χώρων μεταξύ της θέσεως των προσόψεων των ισογείων των οικοδομών και των εγκεκριμένων οικοδομικών γραμμών (στοαί και το υπέδαφος αυτών ως και αποτμήσεις γωνιών οικοδομικών τετραγώνων), αποτελούντων των χώρων τούτων προεκτάσεις πεζοδρομίων και αφεθέντων εις κοινήν χρήσιν». Επίσης, κατά την παρ. 4 του ίδιου άρθρου «Η χρήσις των πλατειών διατίθεται εις τους εκμεταλλευομένους τα περί αυτάς καφενεία, ζαχαροπλαστεία, ειστιατόρια, παρεμφερείς επιχειρήσεις και καταστήματα, κατά τα δι' αποφάσεως της δημοτικής ή κοινοτικής αρχής ειδικώτερον οριζόμενα. Επιτρέπεται η παραχώρησις της χρήσεως συνεχομένου κοινοχρήστου χώρου, εφ' όσον δεν θίγονται δικαιώματα ετέρου δικαιουμένου της χρήσεως τούτου, εάν όμως οι δικαιούμενοι χρήσεως αυτού είναι πλείονες του ενός, η χρήσις του συνεχομένου τούτου χώρου παραχωρείται αναλόγως άλλων κριτηρίων (τοπικών, τουριστικών, κυκλοφοριακών, πρασίνου κλπ.) Εν ουδεμιά περιπτώσει ο κατά χρήσιν παραχωρούμενος χώρος επιτρέπεται να επεκτείνεται και εις πεζοδρόμιον παρακειμένου καταστήματος ή κατοικίας, ειμή μόνον τη εγγράφω συγκαταθέσει του χρησιμοποιούντος ή κατέχοντος τα ακίνητα ταύτα.»,  πρβλ. και ΑΠ 1033/2000, 1256/2005.


� Η χορήγηση αδειών χρήσης πεζοδρόμων και πεζοδρομίων τελεί υπό την απαραίτητη προϋπόθεση ότι δεν αναιρείται η κοινή χρήση. Στην ΣτΕ 30/2007 σημειώνεται ότι η παραχώρηση αποτελεί δυνατότητα εξαιρετική. Για το ζήτημα της προσβολής του δικαιώματος χρήσης των πεζοδρομίων και των πεζοδρόμων, λόγω της κατάληψής τους από τραπεζοκαθίσματα καταστημάτων υγειονομικού ενδιαφέροντος, κατά παράβαση του δικαιώματος προστασίας της προσωπικότητας, πρβλ. και Ζ. Παπαϊωάννου, Η αστική ευθύνη των ΟΤΑ και της Αστυνομίας για την προσβολή του δικαιώματος στη συνεχή και ακώλυτη χρήση των πεζοδρόμων και των πεζοδρομίων, ΕφημΔΔ 1/2009, σ. 96 επόμ.


� ν. 2831/2000 αρ. 28, τροποποίηση ΓΟΚ, ΥΑ 52488/2002 «Ειδικές ρυθμίσεις για την εξυπηρέτηση ΕμΕΑ σε κοινόχρηστους χώρους των οικισμών που προορίζονται για την κυκλοφορία πεζών», ΦΕΚ 18 Β΄


� ΕφΑθ 7102/89.


� Ζωή Παπαϊωάννου, Η αστική ευθύνη των ΟΤΑ και της Αστυνομίας για την προσβολή του δικαιώματος στη συνεχή και ακώλυτη χρήση των πεζοδρόμων και των πεζοδρομίων, ΕφημΔΔ 1/2009, σ. 96 επόμ.


� Όπως, για παράδειγμα, ο προσανατολισμός του δρόμου και η ανάλογη επιλογή φυλοβόλλων ή αειθαλών δένρων , Γ. Σαρηγιάννη, Δρόμοι και πεζόδρομοι στον αστικό χώρο, Καθολικός σχεδιασμός, επιμέρους στοιχεία, ορολογία, Αθήνα, Ιανουάριος 2006, Σημειώσεις για το Μάθημα «Μεταφορικά συστήματα πόλεων», σ. 9. 


� Όπως παρατηρεί ο Κ. Κασσιός (σημείωμα, χ.χ.), στην έννοια της οικολογικής διαχείρισης περιλαμβάνονται όλες εκείνες οι παρεμβάσεις στο περιβάλλον των ελεύθερων χώρων όπου συντελούν στην βιωσιμότητά τους και δεν θα αλλοιώνουν τη φυσιογνωμία της περιοχής.


� Για το ζήτημα της κλάδευσης, πρβλ. Γεωπονικό Πανεπιστήμιο Αθηνών, Εργαστήριο Ανθοκομίας και αρχιτεκτονικής κήπων, τ. ΙΙ, Κιούση, Κοντέπα, Ταμβάκη, Αθήνα 1992, Κλάδεμα καλλωπιστικών δένδρων. Για τον τρόπο επιλογής των ειδών και την καταλληλότητα των φυτών, Γ. Ντούρου, Ξενικά και αυτόχθονα είδη φυτών στις αναδασώσεις και την κηποτεχνία, Νέα Οικολογία, Απρίλιος 1995, σ. 40 επόμ., Γ. Ζαβιτσάνου, Μ. Ντάνου, Γιατί δεν έχουμε περισσότερες πλατείες σαν κι αυτή;, Καθημερινή, 6.5.08. 


� Φ. Βαταβάλη, Ν. Μπελαβίλας, WWF Ελλάς, Οδηγός για το περιβάλλον: Πράσινο & ελεύθεροι χώροι στην πόλη, Αθήνα 2009.


� Designing Open Spaces in the Urban Environment: A bioclimatic approach, πρβλ. Κ. Κρίκου, Περιβαλλοντικός Σχεδιασμός δημόσιων υπαίθριων χώρων. Η περίπτωση της αστικής πλατείας, διπλωματική εργασία, Νοέμβριος 2004.


� Άλλες παρεμβάσεις που καλύπτονται επίσης από το ίδιο πρόγραμμα, συνιστούν οι πεζοδρομήσεις οδών, βελτίωση ή επέκταση πεζοδρομίων για την καλύτερη εξυπηρέτηση των πολιτών, αναπλάσεις και ηλεκτροφωτισμοί πλατειών, καθώς και πεζόδρομων, δημιουργία ή βελτίωση αθλητικών εγκαταστάσεων μικρής κλίμακας κυρίως για χρήση από μαθητές και πολίτες, δενδροφυτεύσεις σε πεζοδρόμια, πλατείες και ελεύθερους χώρους και αναβάθμιση αλσυλλίων, πράσινες στέγες σε δημοτικά κτίρια, έργα μείωσης του αστικού θορύβου


� Στο ιδιωτικό πράσινο ανήκουν και οι ταράτσες – roof garden, κάθετες επιφάνειες πρασίνου (?), αλλά και το «κινητό» πράσινο (γλάστρες – ζαρντινιέρες) (= αλλά αυτό δεν είναι «ελεύθεροι χώροι»)


� WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 11.


� Βλ. Ερευνητικό Πρόγραμμα για Κτήμα Συγγρού.


� Π∆. 590/1988.


� Το άνοιγµα του χώρου στο κοινό έγινε περίπου το έτος 1982, χωρίς συγκεκριµένες αποφάσεις.


� Λειτουργία σχολικού συγκροτήματος Αναβρύτων, κτιριακές εγκαταστάσεις σεμιναρίων του ΙΓΕ.


� Εγκατάσταση και λειτουργία της «Επιτροπής κατά της ερηµοποίησης» υπό την αιγίδα του ΕΘΙΑΓΕ.


� Η καλλιέργεια και η λειτουργία συγκροτήµατος θερµοκηπίων αναπτύσσεται σε έκταση συνολικού εµβαδού 200 στρεµµάτων περίπου, στη νότια πλευρά του κτήµατος και τελεί υπό τη διαχείριση του ΙΓΕ. Μικρότερες εκτάσεις έχουν παραχωρηθεί σε άλλους φορείς όπως το «ινστιτούτο αµπέλου» του Γεωργικού Πανεπιστηµίου Αθηνών ή ο «ΟΓΕΚΑ ∆ήµητρα». Γενικά, η δραστηριότητα αυτή εµφανίζει έντονα σηµάδια κάµψης.


� α.ά. Δ. Χριστοφιλόπουλος, Το δίκαιο της δόμησης, Τομ. Γ΄, Γενικός Οικοδομικός Κανονισμός, 2000, σ. 83 επόμ. 


� Μολονότι στην πράξη δεν γίνεται ποτέ ουσιαστικός έλεγχος ως προς τη θέση της οικοδομής σε σχέση με υπάρχοντα δένδρα, ώστε να αποφευχθεί η αναίτια κοπή τους.


� Στο Παράρτημα της παρούσης περιλαμβάνεται κατάλογος με τα μη-ενδεικνυόμενα φυτά.


� Όπως παρατηρείται, στην πράξη όλοι οι περιορισμοί που θέτουν ο ΓΟΚ και ο Κτιριοδομικός Κανονισμός, δεν ελέγχονται, πρβλ. Κ. Ντουνιαδάκη, Πολεοδομικός Σχεδιασμός και Αστικό Πράσινο, Εισήγηση στην ημερίδα με θέμα «Το πράσινο μας αφορά όλους», Συνδιοργάνωση ΤΕΕ/ΤΔΚ και ΤΕΔΚ, Χανιά 29.9.2006, http://www.ecocrete.gr/index.php?option=com_content&task=view&id=2961&Itemid=85.


� Άλλωστε, και τα ιδιωτικά δάση υπάγονται στο αυστηρό πεδίο προστασίας των διατάξεων της δασικής νομοθεσίας, και απαγορεύεται απόλυτα η μεταβολή του προορισμού τους. Η Ε.-Α. Μαριά, Η νομική προστασία των δασών, 1998, σ. 258 επόμ. (263), υποστηρίζει ότι από το πλαίσιο διατάξεων αυξημένης προστασίας των ιδιωτικών δασών δημιουργείται ένα sui generis δικαίωμα υπέρ του κοινωνικού συνόλου,  στο οποίο μπορεί να αποδοθεί ο όρος της οιονεί κοινοχρησίας


� ΣτΕ 4299/96, Α. Παπακωνσταντίνου, Σημείωμα, σε ΣτΕ 2562/2000, ΤοΣ, τχ. 3/2001, σ. 609.


� ad hoc ΣτΕ 2562/2000.


� Δ. Χριστοφιλόπουλος, Συμβολή στην προστασία του περιβάλλοντος: δάση – δασικές εκτάσεις και πολεοδμικός σχεδιασμός, ΝοΒ 1998, σ. 449 επόμ. (461).


� Βλ. και ΣτΕ ΕΑ 87/89, 111/89, 628/92. Ομοίως, η ΣτΕ 61/2000 έκρινε ότι «Η υφισταμένη επί οικοδομησίμου χώρου βλάστηση προστατεύεται πάντως, με το άρθρο 40 § 2 του Ν. 1337/83 το οποίο επιβάλλει προκειμένου περί κοπής δένδρων ευρισκομένων επί οικοδομησίμου χώρου την προηγούμενη έκδοση σχετικής ειδικής αδείας από την οικεία πολεοδομική αρχή.»


� Να αναζητηθεί και η εγκύκλιος 55940/53/98 του ΥΠΕΧΩΔΕ: «Κοπή δένδρων σε εντός ρυμοτομικού σχεδίου περιοχές πληγείσες από πυρκαγιές», η οποία προβλέπει την σύνταξη πρακτικού κοπής των δένδρων, κατόπιν αυτοψίας από υπάλληλο της οικίας πολεοδομικής υπηρεσίας, για να ελεγχθεί το πεδίο εφαρμογής της και ειδικότερα, εάν ισχύει και για τα δένδρα των κοινοχρήστων χώρων, τα πάρκα και τα άλση.


� Μ. Ντάνου, Ελεύθεροι χώροι. Η Ευρώπη τους απολαμβάνει, η Ελλάδα τους περιμένει, Καθημερινή, Οικο, 10.12.2005, http://www.kathimerini.gr/4dcgi/_w_articles_kathcommon_1_10/12/2005_1284902.


� Πρβλ. Γ. Πολύζος, Ν. Μπελαβίλας, Φ. Βαταβάλη, Τα στρατόπεδα ως πρόκληση αναβάθµισης του πολεοδοµικού ιστού της Αθήνας. ∆ύο ενδεικτικά παραδείγµατα: ΕΑΤ-ΕΣΑ και Γουδί, ΤΕΕ – Τµήµα Κεντρικής Μακεδονίας, Θεσσαλονίκη, 1 Απριλίου 2006.


� Π. Σκουρής – Ε. Τροβά, Προστασία αρχαιοτήτων και πολιτιστικής κληρονομιάς. Ν. 3028/2002, 2003, σ. 69. Βασική επιλογή του προγράμματος ενοποίησης των Αρχαιολογικών Χώρων της Αθήνας είναι η σύνδεση των μεγάλων αρχαιολογικών χώρων και των πλατειών στο κέντρο της πρωτεύουσας με ένα εκτεταμένο δίκτυο κίνησης πεζών, για τη δημιουργία ενός πλέγματος δημόσιων χώρων, Γ. Καλαντίδης, «Η ενοποίηση των αρχαιολογικών χώρων της Αθήνας», στο Ενοποίηση των αρχαιολογικών χώρων της Αθήνας: Η διαδικασία υλοποίησης ενός οράματος. Ημερίδα 15 Μαίου 2001, Ε.Μ.Π, Τμήμα Αρχιτεκτόνων. Βλ. επίσης Τα 23 εργοτάξια του ιστορικού κέντρου της Αθήνας. ΥΠΕΧΩΔΕ&ΥΠΠΟ, Ενοποίηση Αρχαιολογικών Χώρων Αθήνας. 


� Ειδικότερα, το άρθρο 10 παρ. 3 του ν. 3028/02 θεσπίζει την υποχρέωση προηγούμενης έγκρισης του του Υπουργού Πολιτισμού προκειμένου για την εγκατάσταση ή λειτουργία βιομηχανικής, βιοτεχνικής ή εμπορικής επιχείρησης, την τοποθέτηση τηλεπικοινωνιακών ή άλλων εγκαταστάσεων, την επιχείρηση οποιουδήποτε τεχβικού ή άλλου έργου ή εργασίας, καθώς και την οικοδομική δραστηριότητα, υπό την προϋπόθεση ότι η απόσταση από το ακίνητο μνημείο ή η σχέση με αυτό δεν δημιουργεί κίνδυνο να επέλθει άμεση ή έμμεση βλάβη στο μνημείο, λόγω του χαρακτήρα του έργου ή της δραστηριότητας.


� Οργανωμένη φύτευση έγινε στους λόφους του Φιλοπάππου και της Ακρόπολης των Αθηνών από τον αρχιτέκτονα Δημήτρη Πικιώνη μετά το 1955, όταν μαζί με την κατασκευή υπαίθριων διαμορφώσεων κίνησης και στάσης, φυτεύτηκαν ελιές, χρυσελιές, κυπαρίσσια, χαρουπιές, δάφνες, μηδικές, πικροδάφνες και άκανθες, διαμορφώνοντας ένα χώρο με μοναδικές ποιότητες.


� Βλ. Δ. Ρηγόπουλου, Νέο δίλημμα: αρχαιολογικός χώρος ή πάρκο, Η Καθημερινή, 10.5.09, Τέχνες και Γράμματα, σ. 3.  


� Η νομολογία έχει κάνει δεκτό ότι, κατά τις ανωτέρω διατάξεις, η παύση για το μέλλον της λειτουργίας των κοιμητηρίων ως χώρων ενταφιασμού νεκρών, δεν μπορεί να αποφασίζεται ελεύθερα από τα δημοτικά ή κοινοτικά συμβούλια, στο πλαίσιο της αρμοδιότητάς τους σε σχέση με τη λειτουργία των κοιμητηρίων τους, ιδίως στις περιπτώσεις που η απόφαση για την παύση της λειτουργίας κοιμητηρίων επάγεται τη διακοπή του ενταφιασμού νεκρών και στους οικογενειακούς τάφους, αλλά πρέπει να συντρέχουν προς τούτο λόγοι προστασίας της δημοσίας υγείας ή του δημοσίου εν γένει συμφέροντος, οι οποίοι πρέπει να προσδιορίζονται σαφώς και συγκεκριμένως, ώστε η σχετική απόφαση να μην προσκρούει στις διατάξεις του άρθρου 13 του Συντάγματος, που κατοχυρώνουν την ελευθερία της θρησκευτικής συνειδήσεως και λατρείας σύμφωνα με τη νομολογία (ΣτΕ 199/2008).


� Ενδεικτικά, ΑΕΙ, ΟΣΚ Α.Ε. κ.λπ. Το ζήτημα εξαρτάται από το κατά πόσον κατά τις οικείες κάθε φορά διατάξεις τα πρόσωπα αυτά διαθέτουν ίδια περιουσία, και τι προβλέπεται για την διαχείρισή της. Ενδεικτικά, σύμφωνα με το άρθρο 2 παρ. 21 του ν. 3027/2002, ως ισχύει «21. Η κυριότητα εκπαιδευτικών ακινήτων, τα οποία κατασκευάζονται από την Ο.Σ.Κ. Α.Ε. και χρηματοδοτούνται κατά ένα μέρος από τραπεζικούς δανειακούς πόρους, παραμένει στην Ο.Σ.Κ. Α.Ε. καθ' όλη τη διάρκεια της δανειακής περιόδου που προβλέπεται από τις οικείες συμβάσεις. Με απόφαση του Δ.Σ. της Ο.Σ.Κ. Α.Ε. παραχωρείται η χρήση των ως άνω κτιριακών υποδομών στους οικείους Ο.Τ.Α. πρώτου βαθμού με σύμβαση παραχώρησης, που υπογράφεται από τους δύο φορείς. Οι όροι που περιλαμβάνονται στη σύμβαση παραχώρησης αποφασίζονται από το Δ.Σ. της Ο.Σ.Κ. Α.Ε. και τα αρμόδια όργανα των Ο.Τ.Α..»


� Πρβλ. προαναφερόμενη ΣτΕ 281/1990, για την άδεια κοπής δένδρων εντός έκτασης του Αριστοτέλειου Πανεπιστημίου Θεσσαλονίκης.


� ΣτΕ 2980/2005. Με την απόφαση αυτή θεωρήθηκε μη νόμιμη σε η κατάργηση σημαντικού τμήματος ενιαίου κοινόχρηστου χώρου λόγω της χωροθέτησης ιερού ναού εντός αυτού, και η αποσπασματική πρόβλεψη κοινόχρηστων χώρων αντίστοιχης συνολικής έκτασης σε μία ή περισσότερες άλλες θέσεις ή περιοχές του οικισμού.


� Στο παράρτημα της Υ.Α. 10788/5.3.2004 «Έγκριση πολεοδομικών σταθεροτύπων (standards) και ανώτατα όρια πυκνοτήτων που εφαρμόζονται κατά την εκπόνηση των γενικών πολεοδομικών σχεδίων, των σχεδίων χωρικής και οικιστικής οργάνωσης «ανοικτής πόλης» και των πολεοδομικών μελετών» (ΦΕΚ 285 Δ΄), αναφέρεται ότι το προαύλιο των ναών, πλην των ιδιωτικών, μπορεί να λογίζεται ως δημόσιος ελεύθερος χώρος.


� Σε περιπτώσεις Μονών εκτός οικιστικού ιστού, η έγκριση χορηγείται κατόπιν παραπομπής του αιτήματος στο αρμόδιο Δασαρχείο.


� Βλ. ανωτέρω, ν. 3028/2002 για αρχαιολογικούς χώρους.


� ΣτΕ 3849/2006, Π.Ε. Ολομ. 262/2003


� Βλ. Π.Ε. 246/2000 σημείο (ε). 


� πρβλ. Ερευνητικό πρόγραμμα ΕΜΠ Τμήμα Αρχιτεκτόνων Μηχανικών Παρεμβάσεις στα ρέματα, Εναλλακτικές προτάσεις σχεδιασμού, 2000, σ. 59.


� Γ. Σαρηγιάννης, Ρέματα στον αστικό ιστό, Από ευλογία, κατάρα, τι πρέπει να κάνουμε;, Αζιμούθιο, τχ. 42, Οκτ-Δεκ. 2005, σ. 6.


� Βλ. Παρεμβάσεις στα ρέματα. Εναλλακτικές προτάσεις σχεδιασμού, Επιστ. Υπεύθυνη: Μάχη Καραλή, Ερευνητικό Πρόγραμμα, Τμήμα Αρχιτεκτόνων Μηχανικών ΕΜΠ, Αθήνα 2000.


� Βλ. Παρεμβάσεις στα ρέματα. Εναλλακτικές προτάσεις σχεδιασμού, Επιστ. Υπεύθυνη: Μάχη Καραλή, Ερευνητικό Πρόγραμμα, Τμήμα Αρχιτεκτόνων Μηχανικών ΕΜΠ, Αθήνα 2000, σ. 70


� ΕΥΔΑΠ http://www.eydap.gr.


� Βλ. Συνήγορος του Πολίτη (2004), Εφαρμογή του ΠΔ για την προστασία του χειμαρρικού ρέματος Πεντέλης-Χαλανδρίου, Πόρισμα, Υπόθεση 11802/1999. 


Σύλλογος Προστασίας Περιβάλλοντος και Ρεματιάς Πεντέλης- Χαλανδρίου, � HYPERLINK "http://rematiasos.blogspot.com" ��http://rematiasos.blogspot.com�


� Π.Δ.659/Δ/1995 «Χαρακτηρισμός του χειμαρρικού ρέματος Πεντέλης – Χαλανδρίου, ως προστατευομένου τοπίου, καθορισμός των ορίων και ζωνών προστασίας αυτού, επιβολή όρων, απαγορεύσεων και περιορισμών εντός αυτών».


� ΣτΕ 966/2007.


� ΣτΕ 2763/2006.


� Θ. Αθανασούλη – Ρογκάκου, Α. Αραβαντινός, Θ. Βλαστός, Π. Κοσμάκη, Κ. Μπριμπίλη, Θ. Παπαγιάννης, Ι. Πολύζος, Γ. Σκίκος, Α. Στάμου, Ελληνικό Ανοικτό Πανεπιστήμιο, Σχεδιασμός, Περιβαλλοντικές Επιπτώσεις και Μέθοδοι Εκτίμησής τους, Τομ. Α’, Σχεδιασμός πόλεων και περιβαλλοντικές επιπτώσεις, Πάτρα 1999, σ.  211.


� Ι. Χρονόπουλος, Το πράσινο στις πόλεις, σε Μ. Μοδινός, Η. Ευθυμιόπουλος (Επιμ.), Η βιώσιμη πόλη, 2000, σ. 114 επόμ., σ. 117.


� Ι. Χρονόπουλος, Το πράσινο στις πόλεις, σε Μ. Μοδινός, Η. Ευθυμιόπουλος (Επιμ.), Η βιώσιμη πόλη, 2000, σ. 114 επόμ., σ. 116.


� Π. Σίσκος - Α. Σουλιώτης, Η περιβαλλοντική κατάσταση του Λεκανοπεδίου Αττικής, σε Στ. Τσέτση (επιμ.), Ένα μέλλον για την Αθήνα. Σε αναζήτηση πολιτικών αστικής επανοργάνωσης του πολεοδομικού συγκροτήματος της πρωτεύουσας, 2003, σ. 343 επόμ. (353).


� Κ. Κασσιός, Λειτουργίες στο πράσινο της πρωτεύουσας: αστικό και περιαστικό, χ.χ., Φ. Τούντα, Μηχανισμοί οικιστικής ανάπτυξης στα περιαστικά δάση της Αττικής, Τεχνικά Χρονικά, Επιστημονική έκδοση ΤΕΕ, ΙΙ, τχ. 1-2, 1998, σ. 41 επόμ.


� Αθ. Αραβαντινός, Όχι άλλες επεκτάσεις, Κυριακάτικη Ελευθεροτυπία, 10.5.09, σ. 39.


� Βλ. απόφαση 6ης Συνεδρίασης (...) της Συντονιστικής Επιτροπής Παρακολούθησης του έργου Συνεργασία 12 φορέων για το περιβάλλον - Διάσωση και προστασία περιαστικών δασών και χώρων πρασίνου - αξιοποίησή τους για βελτίωση της καθημερινής ποιότητας ζωής των πολιτών.


� Όσον αφορά βεβαίως, τις δασικές εκτάσεις που συναποτελούν το περιαστικό πράσινο, αυτές υπάγονται πάντοτε στο πεδίο προστασίας των ρυθμίσεων του ν. 998/79, όπως όλες οι δασικές εκτάσεις, εκτός εάν ειδική ρύμθιση έχει θεσπίσει αυστηρότερο καθεστώς προστασίας.


� ΥΠΕΧΩΔΕ, http://www.minenv.gr/4/44/4401/440102/44010201/g4401020102.html. 


� Βλ. Β. Αποστόλου, Δασικά πάρκα μέσα στην πόλη, Κυριακάτικη Ελευθεροτυπία, 10.5.09, σ. 39, ο οποίος θεωρεί καταστροφική τη δυνατότητα, κατά το ν. 3208/03, μεταβολής του δασικού χαρακτήρα εκτάσεων δασικών, που είχαν παλαιότερα παραχωρηθεί για αγροτική χρήση και προτείνει τη δημιουργία δασικών πάρκων μέσα στην πόλη, που θα συμβάλουν θετικά με την βιοποικιλότητά τους. 


� Συνήγορος του Πολίτη, Κοινόχρηστοι χώροι. Ειδική θεματική, ετήσια έκθεση 2005, http://www.synigoros.gr/perivallon/docs/Koinoxristoi_xoroi.pdf. 


� Για παράδειγμα, στην περίπτωση του Πεδίου του Άρεως, οι ειδικές περί αυτού διατάξεις δεν εμποδίζουν την εφαμρογή της εκδοθείσας, σύµφωνα µε τα άρθρα 66 και 177 του ν.δ. 86/69 «Περί ∆ασικού Κώδικα», κατόπιν εγκρίσεως του Νοµάρχη Αθηνών, υπ’ αριθµ. 1/1994 δασικής απαγορευτικής διάταξης του ∆ιευθυντή ∆ασών Αθηνών, με την οποία απαγορεύτηκε για 10 χρόνια η υλοτοµία, κλάδευση, εκρίζωση και φθορά γενικά παντός δασικού δένδρου – θάµνου και φρυγάνων που φύονται ... σε πάρκα – άλση και γύρω από αρχαιολογικούς, ιστορικούς χώρους σε ολόκληρη την περιφέρεια της ∆/νσης ∆ασών Αθηνών ..., άνευ άδειας την αρµόδιας ∆ασικής Αρχής», πρβλ. WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 7.


� Ε. Βενιζέλος, Μαθήματα Συνταγματικού Δικαίου Ι, 1991, σ. 199.


� Σύμφωνα με την 8950/28/4.10.2006 Δασική Αστυνομική Ρυθμιστική Διάταξη του Δασαρχείου Πεντέλης, απαιτείται άδεια της Δασικής Αρχής για την υλοτομία, κλάδευση και εκρίζωση παντός δασικού δένδρου και θάμνου σε πάρκα, άλση, πλατείες και δενδροστοιχίες εντός εγκεκριμένων ρυμοτομικών σχεδίων πόλεων.


� Για την διαδικασία κατάρτισης δασικών χαρτών, όπου απεικονίζονται τα δάση και οι δασικές εκτάσεις των παραγράφων 1 και 2, καθώς και οι εκτάσεις των παραγράφων 4 και 5 του άρθρου 3 του ν. 998/1979, βλ. ήδη το άρθρο 27 ν. 2664/1998 «Εθνικό Κτηματολόγιο και άλλες διατάξεις».


� Ε.Μ.Π. – Σχολή Αρχιτεκτόνων Μηχανικών, Εργαστήριο Αστικού Περιβάλλοντος, Ερευνητικό πρόγραμμα: Παρατηρητήριο αστικού πρασίνου.


� Πρόσφατο παράδειγμα, το πάρκο Κύπρου και Πατησίων, Τ. Ζάππα, Γιατί το πάρκο δεν έπρεπε να γίνει (Ιδιωτικό) πάρκινγκ, Καθημερινή, 10.2.09.


� Πρβλ. το από 23 Ιανουαρίου 2008 Σημείωμα της Δνσης Σχεδίου πόλεως Δ. Αθηναίων με τίτλο «Βασικά προβλήματα απαλλοτριώσεων χώρων Πρασίνου» και το από 1.2.08 Σημείωμα με τίτλο «Πρόταση παραμέτρων αξιολόγησης χώρων πρασίνου».


� WWF, Νομική Ομάδα Υποστήριξης Πολιτών, Αστικό πράσινο, η ανάσα της πόλης χάνεται, Κείμενο παρέμβασης του WWF για τους κοινόχρηστους χώρους πρασίνου, Φεβρουάριος 2004, σ. 13.

